Datasets:

udmurtNLP

/

udmurt_glotcc

like 1

Кык братъёс эшласькозы но, одӥг огзытэк куное но ветлыны уз быгатэ. – Два брата подружатся, и один без другого даже в гости ходить не смогут. ДӦДЬЫ, ДӦДЬЫ СЮЛЪЁС – САНИ, ПОЛОЗЬЯ САНЕЙ Кык иськавынъёс эзельзэс ӵош адӟозы, но одӥг огзы дӥне куное ветлыны уг быга- то. – Два родственника смерть вместе встретят, а один к другому в гости ходить не могут. ДӦДЬЫ, ДӦДЬЫ СЮЛЪЁС – САНИ, ПОЛОЗЬЯ САНЕЙ Пыдыз ӧвӧл – сюрес вылтй ветлэ. – Ног нет – по дороге ходит. ДӦДЬЫ, ДӦДЬЫ СЮЛЪЁС – САНИ, ПОЛОЗЬЯ САНЕЙ Дас пиньыз – озьы ке но уг сиськы (уг куртчылӥськы). – Десять зубов — и то не ест (не кусается). ДӦДЬЫ, ДӦДЬЫ СЮЛЪЁС – САНИ, ПОЛОЗЬЯ САНЕЙ Гужемзэ шутэтске, толзэ ветлэ. – Летом отдыхает, зимой ходит. ДӦДЬЫ, ДӦДЬЫ СЮЛЪЁС – САНИ, ПОЛОЗЬЯ САНЕЙ Ыж такаен кечтака ог огзылэсь кыльыны уг быгато. – Баран с козлом друг от друга отстать не могут. ДӦДЬЫЕН ДӦДЬЫ БУРД – РОЗВАЛЬНИ И КРЫЛЬЯ РОЗВАЛЬНЕЙ Ӟеч ужлэсь пытьызэ уд тодма. – След доброго жеребца не заметишь. ПЫЖ – ЛОДКА Коралод, коралод но – шелепез уз лу. – Рубишь, рубишь – а щепок нет. ПЫЖ – ЛОДКА Мынэ, мынэ но — пытьыез ӧвӧл, вандэ, вандэ но – вирыз ӧвӧл. – Идет, идет – следов нет, режет, режет – крови нет. ПЫЖ – ЛОДКА

https://vorshud.unatlib.ru/index.php/%D0%97%D0%B0%D0%B3%D0%B0%D0%B4%D0%BA%D0%B8_%D0%BE_%D1%82%D1%80%D0%B0%D0%BD%D1%81%D0%BF%D0%BE%D1%80%D1%82%D0%B5

2024-03-01T13:56:45Z

<urn:uuid:16d14243-eec7-4c08-ac6b-ff220f68f025>

udm-Cyrl

tlsh:T168283F41ADC04667C33BC547ED884B311E796ABBD9273217DDF8B909B19B110EF784133B911358CEACEB0BA8A043F818F41E75C0A47EFFADA3D91955296AB3E1178972D105

Туннэ, 7-тӥ коньывуонэ, «Удмурт Кенешлэн» исполкомез люкаськылӥз. Бадӟым ужпумъёс витё огазеяськонэз. Толсуре вань удмуртъёслэн азьвыл чакламтэ ӧтчамзы ортчыны кулэ, нош солэсь азьвыл — Пичи кенешлэн пумиськонэз. Ӵапак отын делегатъёс но ӧтчамлэн нуналэз юнматэмын луозы. Валтӥсез юан герӟаськемын «Удмурт Кенешлэн» уставаз тупатонъёсты пыртонэн. Кызьы пусйиз огазеяськонлэн Тӧроез Татьяна Ишматова, туннэ мерлыко огазеяськонъёслэсь ужзэс радъян пумысен федерал катрадлыке туж трос воштӥськонъёс пыртэмын, со дыре ик мукет кунъёсын кусыпъёсты радъян-возён ласянь куронъёс но чурытгес пуктэмын. Соин ӵош огазеяськонлэн уставез выльдӥськонэз кулэ каре, нош сое ӧтчам гинэ юнматыны быгатэ. Али дыре «Удмурт Кенешлэн» котькуд кар но ёрос езэтъёсаз кык ар ужамзылы йылпумъянъёсын конференциос радъяськозы. Озьы ик ӧтчамын но быдэс огазеяськонлэн ужамезлы йылпумъянъёс лэсьтозы, азьланезлы ужпумъёс пуктозы.

https://udmddn.ru/ivorjos/van-udmurtyoslen-tchamzy-ortchoz-tolsure/

2024-03-02T23:54:43Z

<urn:uuid:ac8c85b2-4acd-4829-8ffd-e294c4270204>

udm-Cyrl

tlsh:T11194C2312491DF5DC7A3E21A6D84132289E15557A32337065CC0F505649A065FFF95637BE601969F2CFF8314E406D848AF4F68CB59BE7A6AB21229013EBF56F1110C33E352

Калык эктонъёслы сӥзем «Танцуй, Поволжье!» фестиваль-конкурсын вормиз шаерысьтымы эктонъя «Чебеляй» студия. 23-тӥ-25-тӥ коньывуонэ Пензаын вормон понна 24 эктӥсь ансамбльёс вожвылъяськизы. Кузебай Герд нимо йӧскалык гимназилэн бурд улаз ужась «Чебеляй» ансамбль аслаз номинацияяз лауреат луиз но конкурслэсь гран-призэ басьтӥз. Таиз ар понна та «Чебеляйлэн» 3-тӥ бадӟым вормонэз ини, талэсь азьло егитъёс Казаньын но Чебоксарыын ортчем ӵошатсконъёсын 1-тӥ интыосын бертылӥзы.

https://udmddn.ru/ivorjos/chebelyay-studiya-penzays-vormonen-bert-z/

2024-03-03T05:19:04Z

<urn:uuid:eb41cf92-fd46-47e2-a2c2-6ad391e6e6b5>

udm-Cyrl

tlsh:T12E9605114891CF2E8637F5292D50431B4E414453D325378A9CC5B5517E45581EEBD463BFFB6181AF1CEEC222E111D8982F9D358909BD367FA26200203D3FA5F6060C73EB23

Соос егитэсь. Луэ-а нылъёсты удмурт кизилиос ниманы? «Малпан» группа – син азямы быдэ вуэм маке – туала шоу-бизнеслэн куронъёсызъя пӧрмытскись но синъёсты шумпоттӥсь. Нош матын-а та куронъёс удмурт эстрадалы дышем адямиослы? Валалоз-а Анна Плотниковалэн, Геннадий Ганьковлэн но Валентина Пудовалэн учкисез выль шӧмъёсты? Эльвира Панченкоен, Светлана Ручкинаен но Наталья Ушаковаен «Шулдыр ӝыт» театрын ӵош ужасько бере, таӵе юанъёслы валэктон ӵем утчасько. Кызьы пыртоно удмурт сцена вылэ выль, туала мылкыд? Кызьы сое удмуртъёслы выжыятоно – учкисьмы угось консервативной, шуыны луоз… Лемлет малпанысен – филармониозь «Малпан» кылдӥз 2004-тӥ арын чылкак егит нылашъёслэсь. Соку Марина Галичанина, группалэн лулчеберетъя кивалтӥсез, Ижысь Октябрь ёросысь Нылпи творчествоя центрын тыршиз. Отысен ик егит кырӟасьёсты бордаз люканы ӧдъяз. Со вӧзын будӥзы но тодон-валан басьтӥзы «Шунды» огазеяськонлэн правлениезлэн та вакытэ кивалтӥсез Юлия Никитина, Снежана Эскендерова, Елена Севастьянова… Группаын тужгес но кема кырӟа ини Эльвира Панченко. Нош 2005-тӥ арысен «Малпанын» жингрес куараеныз шумпоттэ Алнашысь уӵы Светлана Ручкина. Филармониысь «Шулдыр ӝыт» театрлэн воштӥськон вакытаз – 2008-тӥ арын – «Малпан» группа дуэт гинэ кылиз: Света но Эльвира кылдытӥзы «Malpan XXL» проектсэс. Группалэн лулчеберетъя кивалтӥсез Марина Галичанина декрет отпуске кошкем бере нылашъёсты «будэтон» борды басьтӥськиз продюсер Павел Поздеев. Мариналэн, оло, ӝож мылкыдыз но кылдӥз. Но со вакытэ нылашъёс кылдытӥзы тужгес но узыр кавер-программазэс (мукет артистъёслэсь удмуртэ берыктэм кырӟанъёссэс)! Соку ик туж ӝог тодмо луизы егитъёс пӧлын. 2010-тӥ арын группаын мукет воштӥськонъёс ортчизы: вуиз куиньметӥез кырӟась – Наталья Ушакова – «Шулдыр ӝыт» театрын пичи дырысеныз будэм-кыдам нылаш. Зэмзэ вераса, Наташа нырысь мурт кадь потӥз, но со ачиз рос-прос басьтӥськиз группае пыӵан борды: нуналмысь тыршыса, дышиз «малпанъёслэн» кырӟан амалзылы, эктон выросъёссылы, сямъёссылы. Кыкетӥ арзэ ини нылашъёс куинь кузя ужало. Куинь быдэ вуэм солист, куинь жингрес куара, куинь чебер сяська – одӥг тугокоын. Астэ ачид вуза! Нылъёсын пумиськоно кариським Удмурт театрын, «Дэмен – Выль арен!» концертын. Гримёркаын гань-гань вераськон пӧрмоз, пе! Эльвира ышыны вуиз: со, пе, али сцена вылын, Алексей Ложкин артистэн берга-эктэ. Ракета шуонэ – кудые – пуксьыса, космонавтъёс музэн, дуэтэн кырӟало вылэм. Со вакытэ Света но Наташа театрлэн фойеяз календарь вузано кариськизы. «Удмурт дунне» газетмы соослы сыӵе кузьым дасяз – вуоно арлы календарез соослэн мусо туспуктэмъёсынызы чебертӥз. Нылъёс эшшо шаплы кариськиллям: Выль арлы сӥзьыса, яркыт магнитъёс, открыткаос печатлаллям на. Дуннелэсь бере эн кыльы! - Нылъёс, табере вералэ: кызьы тӥ та калэ вуиды – асьтэос вузаськыса сылӥськоды? Света: – Нош мар карод. Сыӵе милям калыкмы! Ачид ке ӧд мыны, ӧд ке мычы, уз но вала, мар та, ма соин кароно. Наташа: – Малпай: ми ке ӧм, кин-о басьтӥськоз коммерция борды? (Серекъя). - Тани ма бордын ужпум! «Малпан» группалэн ӧвӧл шат продюсерез? Света: – Ӧвӧл… Наташа: – Вань лулчеберетъя кивалтӥсь. Но сое продюсерен ниманы секыт. Марина Галичанина крезьгурен выре, репертуарез эскере, куарамес пуктэ, кырӟанъёс гожтэ. Нош продюсер быгатыны кулэ, кызьы шуиськомы, продуктэз калык дорозь вуттыны. Али ми асьмеды асьмеос ик пиарить кариськом. Эля: – «Мalpan XXL» проектын продюсер чотын вал Павел Поздеев. Со проектлэн малпасез, мылкыд сётӥсез луиз, но сое но продюсерен ниманы ӧй луысал. - Син азяды пуктэ: вылысьтыз вылаз гастрольёс, бадӟым сцена. Таиз вань-а тӥляд туннэ нуналлы? Мар тӥледлы уг тырмы быдэс дунне тыр чузъяськись луон понна? Продюсер гинэ шат? Света: – Шуом, кылдысал ке ужпум «Малпан» группаез Европае яке эшшо кыдёкегес кунгож сьӧры поттыны (кытын вань шоу-бизнес, кытын со ас куронъёсызъя азинске) – продюсер одно ик кулэ луысал. Со сяна, хореографъёс, стилистъёс. Соос рос-прос ужасалзы выросъёсмы бордын, пуктысалзы эктонъёс, кенеш сётысалзы вылтус ласянь. Наташа: – Костюмъёс – со милемыз котькыӵе вакытъёсы чепыллясь юан! Шундыпуксён палан вань таин вырись нимысьтыз адямиос – имиджмейкеръёс. Милемын котькудӥнымы таӵе специалист мед ужасал. Со бордысь угось быдэс группалэн тусыз потэ, сцена вылын огъя суред кылдэ. Света: – Со сяна, одно ик выльдоно репертуарез, фонограммаослэсь ӟечлыксэс. Конешно, милемын ужа зэмос профессионал (Александр Коновалов – Удмурт филармониысь «Life-music» студиез кылдытӥсь – авт.) Но озьы ке но сюлэм мае ке выльзэ куре… Фонограммаос одӥг кадесь пӧрмо, соосты угось одӥг мурт лэсьтэ – таиз шӧдӥськытэк уг кыльы. Наташа: – Нош мыным уг тырмо куараез туала карись амалъёс… - Крезьгур гожтонысь выль ӧръёс – трендъёс – сярысь юатэк уг чидаськы. Ачим диджей бере, тодӥсько, макем со лэчыт ужпум: техника воштӥське, аранжировка куараос но выльдӥсько, выль крезьгур ӧръёс кылдо. Кызьы соос сьӧры уйиськоно?! Наташа: – Бен, быдэс дуннеын модае пыремын ни тенденциосты чакласа возён, соосъя тупатскон! Света: – Мынам мылкыдыя – улэп куараос, луло сэмплъёс (цифра амалъя гожтэм крезьгур люкет – авт.). Фонограммаез соос узыргес каро. Та вакытэ антракт кутскиз. Фойее лобатӥзы концерт залэ люкаськемъёс. Кин буфетын гусъяське, кин дискъёсын-книгаосын вузчиос дорын берга. Тани «Малпанъёс» котыре но дыртӥсьёс сюризы – кык лать-лать кышномуртъёс, удмурт дэремен. Йыре малпан чилектэ: Лымы ныл дӥсен шоголляськись нылъёс шоры учкыса, малпасько-а меда таос «тренд, сэмпл, аранжировка» кылъёс сярысь? Таӵе учкисьлы «шулдыр удмурт кырӟан» кулэ! Озьы ке но календарез басьтӥсь ӧжыт ӧз луы. Мусо пальышась апокъёсты автограф но гожтӥськытӥзы… Чеберез кылдытон - Нылъёс, тӥ артистъёс, соин ик котьку чебер луыны кулэ. Уд акыльтӥське-а син азьын луыны? Света: - Ми огшоры нылъёс ук. Рос-прос образъёсмы но ӧвӧл. Эля: – Образъёсмы милям ӧвӧл, таиз зэм. Но ми пӧртэмесь. Наташа: – Ми мультфильмысь «Смешарикъёс» кадь! Ваньмы пӧртэмесь, но ог-огмылы кельшиськом. (Пальпотэ). Света: – Чебер луон сярысь верано ке… Астэ сыӵеен яратоно, кыӵе тон вань. Но одно ик шедьтоно лулпуш гармониез – со вылтусад но одно ик выжоз. Наташа: – Валамон, чебер луон понна выроно спортэн. Мон фитнес-клубе ветлӥсько. Азьло школаын физкультура урокъёс вал, нош мугордэ кыдатон сярысь табере аслыд сюлмаськоно. Тренировкае толэзьлэсь кема уг ветлӥськы ке, асме урод шӧдыны кутскисько. Со сяна, чакласько ма сиемме, кӧё-вӧёзэ уг ик веръяськы, ческыт пыжосъёсты но палэнтӥсько. Света: – Мон оскисько: инкуазен сётэм чеберлык – тужгес но дуноез. Но со сяна, валаса радъяны быгатоно нуналдэ, ужъёстэ. Наташа: – Быгатэмъя чеберлыкъя салонъёсы пырасько. Света: – Нош тужгес но чебер каре яратон! Котькыӵе тон мед луод – астэ чебер возьматыны, адямиослы мусо адскыны быгатӥд ке, мугор шекъёстэ нокин уз синйылты. Наташа: – Бен, яратон чебер каре. Астэ но, матысь адямиостэ но. Эшшо пушйиськод, тыныд саклык висъяло ке! Шудо луиськод, кылзӥсед вань ке. Ӟеч – урод - Нылъёс, тӥ пӧртэмесь, но ӵош ужаса, ог-огдылэсь манеръёстэс но асэстӥськоды, дыр? Тумошо сямъёсты, кылъёсты вань-а? Света: – Мынам вань яратоно веранэ: «Ну мар ке но со сыӵе…» – уг ке быгатӥськы мае ке валэктыны (cерекъя). Эля ӵем вера тазьы: «Ха-ха-ха! Тунсыко…» Наташа… Наташа мар вералля? Наташа: – Мон куддыр туж шыпыт, йыг-йыг, малпаськись, нош куддыръя мынам пушкам лампочкае ӝуатске кадь – мон кутскисько шузияськыны, серекъяны, маскаръяськыны. Света: – Соку Галина Иосифовна (Галина Платонова – Россиысь дано артист – авт.) алэ: «Ма, нылы… шыпытгес!» Наташа: – Нош Света куддыр туж ӧжыт вераське, нош куддыр пуштэ кадь – дугдытэк мае ке вера, вера. Кыӵе ке учыръёс сярысь ӝутскем мылкыдын маде! - Вералэ котькудды тужгес но синмаськымон сямдэс. Мар понна асьтэлы кельшиськоды? Наташа: - Мон пусйысал таӵе сямме: ас азям ужпум пуктӥ ке, мон сое одно быдэсто. Та сямы мынам будэмея кужмоя. Туж шумпотӥсько, Петербурге режиссёрлы дышетскыны пыри шуыса. Та мон понна, меӵак вераса, шуакгес лэсьтэм вамыш вал. Йырам малпан чилектӥз но, мынӥ, тодӥ, дышетскыны пыри. Света: – Та юанлы мыным вераны туж секыт. Удмурт кун университетын психологияя факультетын тодон-валан люкаме монэ «сӧриз». Умойзэ урод адӟыны дышетӥз, уродзэ – умой паласен. Оло, мынам плюсэ – мон быгатӥсько пӧртэм луыны, пӧртэм муртъёсъя тупатскыны. Но та котькыӵе учыръёсы но умой шат? (Пальыштэ). Наташа: – Тынад плюсэд – тон семьяедлы туж матын шуыса. Света: - Мынам плюсэ – мон дэремъёсын ветлыны яратӥсько. (Малпаське). Мон огшоры нылаш. А, эшшо плюс! Мон Алнашысь. (Серекъя). - Эля, тон туннэ маке туж шыпыт… Кыӵе тынад ӟеч сямъёсыд? Эля: – Мон… кескич. Та котькуд ласянь плюс, малпасько. - Ярам, ӟеч палъёстэс тодӥм. Табере урод палъёсыныды тодматском… Света: - Мон чик но уг быгатӥськы аслым, улонэлы кулэ луись быръёнъёс (выбор) лэсьтыны. Матысь адямиосме коскатӥсько. Наташа: - Берло дыре нуналме радъяны уг быгатӥськы… Эшшо туж трос уксё быдтӥсько! Коньдонме кулэтэмезлы кисьтӥсько: куэз вольыт карись дуно маска, кильтро сапег, тузӥ дэрем… Света: – Дэрем сярысь эн вера. Мон со – дэремъёсты яратӥсь! Эля: – Мынам шеке – уг чидаськы критикаез. Туж секытэн кылзӥсько курланэз. - Урод мылкыдын кызьы нюръяськиськоды? Света: – Мон кафее мынӥсько, пукисько огнам, кӧтме тырисько. Куддыр таӵеез укыр ӵем луылэ. Собере асме буйгатӥсько: «Ма, мон тае заслужить кари ук!» Куддыр со муген ик выль дэрем басьтӥсько. «Сайлент ву гур» группаен сцена вылэ кык пол одӥг дӥсен потаны уг яратӥськы. Эшшо вань на татуировкае! Пирсинг но пуктылэме вань. Шуак лыктӥз таӵе мылкыд, котьма кар! Анаен атае, таӵезэ адӟыса, ӧз шумпотэ. Эля: – Мон яратӥсько пель угы октыны. Пелям пасьёсыз но трос. Яратӥсько дӥсез гладить карыны но посуда миськыны! Наташа: – Мон синучкон азьын эктыны яратӥсько. Но дорын нокин ӧвӧл дыръя. Крезьгурез золгес лэзисько, мае ке задорзэ, кылсярысь, Кристина Агилераез. Со кадь ик вырисько. Киям мар ке микрофон порма кутӥсько, позыръяськисько, эктӥсько. Со пичи дырысен кылем сям-а мар-а… Но та бадӟым-бадӟым секрет! - Кыӵеен тодады кылиз пичи дырды? Наташа: - Мон туж-туж возьдаськись пинал вылӥськем. Будыса кепыранэ пумен ортчиз. Анаеным-атаеным споръяськыны но кутски, ас сяменым карисько табере! Света: – Мон мамае борды бурмемын вал. Мамалэн нылыз но тӥни. Кытчы ке мамаостэк кӧлыны кыльыны – ноку но! Герӟамын-думемын, кожалод. «Эрки писэй» нима вал ӵужай. Университетын дунне шоры учконэ чылкак воштӥськиз. Мамае дышетӥсь, со котьку шуэ: «Ми огшоры адямиос». Мон валасько, кизили висёнэн медам висьы шуыса, озьы вера. - Вань, дыр, «Малпан» сярысь супыльтонъёс, кыл вӧлдонъёс но. Кудзэ ке кылэмды вань-а? Света: – Мон тодӥсько, «малпанъёсты» вылтӥяськись кожало шуыса. Наташа: – Мыным тросэз шуо: сценаен ӵошатыса, улонын мон чылкак мукет. Фотографиосме адӟо ке, тужгес ик концертъёсысь, малпало, та нылаш кезьыт, дораз эн матэкты. Света: – Мон, Удмурт филармоние ужаны вуыкум, малпай вал: Наташа милесьтым трослы арлыдогес. Наташа: Анисимов Коляен Сыктывкаре ветлӥм но, со мыным шуэ: «Кыӵе тон, Наташа, капчи сямо, шулдыр адями! Нош мон кожасько вал, звезда – йырыд урдэмын!» Эля: – Мыным туж уг кельшы: адямиос монэ нырысьсэ адӟо но монэ кылчин, ненег маке кожало. Собере асьсэос ик ӝожомо, угось малпанзы уг зэма. Эшшо ке монэ янгыше уськытыны туртто. Наташа: – Вань эшшо супыльтон, группамы куашка шуыса. Кин кытчы пазьгиське, пе: мон – Питере, Света – Финляндие, Эля – Карелие (отын кылдӥз Chupai Eli выль проектэз – авт.). Нош ми нокытчы ум дыртӥське на! Дыр вуиз… - «Малпан» группаысь нылъёслэн одно ик асьсэлэн лемлет малпанзы но луыны кулэ… Света: – Мынам туж потэ, аслам коркае, пиналъёсы мед луозы шуыса… Яратӥсь картэ. Ма, мон но сое мед яратом. Сюлэмелы кельшись уже. Кельшем сяна, со уксё но мед ваёз, уно пӧртэм дэремъёслы мед тырмоз… (Серекъя). Картэлы но, пиналъёсылы но! Наташа: – Таяз арын аслэсьтым кузме, яратонме мед шедьтом ини, соин улонме мед герӟалом! Со сяна, туж потэ ужын азинскеме, быгатонлыкъёсме интыяз кутэме. Творчествоын мед луозы вормонъёс, соос шумпотон мед ваёзы. Света: – Вунэтӥ вераны! Мынам семьяе анаелэн-атаелэн кадь мед луоз: гуртэ бертӥськод но – соос отын телевизор ӵошенназы учко, диван вылын, мусо гинэ ӟыгырскыса, пуко. Наташа: Мон но бадӟым семья сярысь малпасько. Тазалыке тырмысал ке, куинь пинал но вайысал! Ачим семьяям огнам будӥ бере, котьку сузэр-вын сярысь малпалляй. Вань семьяме огазе люканы мед быгатысал – анайме, пиналъёсме… Эля: – Мынам но потэ быземе… Кыкетӥ ползэ. (Серектэ). Пинал ваеме потэ… Кыкетӥзэ – таяз радэ пи мед вордскоз. Машина нуллысал… Европаетӥ тӧлэн ӵош ворттылысал. Туж потэ Шотландие вуылэме: друидъёсты-язычникъёсты адӟеме, кельтъёсын тодматскеме – юнме шат соосты удмуртъёслы кельшисесь шуо! - Эх, кыӵе тӥляд, нылъёс – нылкышно малпанъёсты! Света: – Мар карод. Вакыт сыӵе вуэмын… Источник: Ручкина С. Куинь сяськалэсь тугоко / С. Ручкина, Э. Панченко, Н. Ушакова ; записала Дарали Лели // Удмурт дунне. - 2011. - 29 дек. - С. 6, 11. - (Удмурт кизилиос).

https://vorshud.unatlib.ru/index.php/%D0%A0%D1%83%D1%87%D0%BA%D0%B8%D0%BD%D0%B0_%D0%A1%D0%B2%D0%B5%D1%82%D0%BB%D0%B0%D0%BD%D0%B0

2024-03-05T08:32:09Z

<urn:uuid:1c1fa25e-c5c0-4d80-acde-202dac4e3ce8>

udm-Cyrl

tlsh:T11EBBD8A28891DF0E86B3D64AAE8146325DE59667D3223B5A9CD0F4013586050EFFD83376EA5196DE1CFF5254E547E808BA0F6CCB18FE7AABB216050439BF7BE1024833D35A

Шаерамы улӥсьёс данъяны быгато мыло-кыдо гуртооссэс, пӧртэм вормонъёс басьтэм ӵыжы-выжыоссэс, удмурт калык понна сюлмаськись бӧлякъёссэс. Соосты ӵектыны луэ таӵе номинациосъя: «Устоез кивалтӥсь» — гурт хозястволэн, поселенилэн, кыӵе ке предприятиослэн-огазеяськонъёслэн кивалтӥсьёссы; «Ӟеч сюлэм» — гурт калык понна сюлмаськись мыло-кыдоос, ӟеч уж лэсьтӥсьёс; «Выжыоссэ утись» — шаертодонэн вырисьёс, удмурт выжыоссэс утён понна сюлмаськисьёс; «Кивоштӥсь» — кыӵе ке удысъёсын вормонъёс басьтэм егитъёс. Санэ басьтоно: данъяно адямиосты ӵектыны кулэ асьсэос гуртоос, данъяно адями сярысь зарисовка гожтыса, редакцие жингыртыса яке «Удмурт дуннелэн» Интернетысь бамъёсаз гожтыса. Собере куара сётон ялэмын луоз. Котькуд номинацияя тужгес трос куара люкам адямиос ик вормисе потозы, «Удмурт дунне» газетлэсь кузьым утозы.

https://udmddn.ru/ivorjos/udmurt-dunne-gazet-yale-gurt-adyami-2022-konkursse/

2024-02-22T14:15:08Z

<urn:uuid:24c12adc-e848-40b9-a892-2b63fa4beb2f>

udm-Cyrl

tlsh:T13D350C3148D1DE0EC273E1A929946B2149E54257A3267B4A5CC1F400285A0A0EEBC923FBF69142E918FF820CD10AE84CBE4F78DA1DBD363B7312041936BB6AF1060C73D253

Туэ Шундыкарын пӧртэм воштӥськонъёс пыртэмын. Кылсярысь, 21 сменамы ортче выль интыын, «Лесная страна» нимо лагерьын. Эшшо вань выль ӧнерчиосмы, вожатойёсмы но лыктэмын трос выль нылпиос. Потэ вал кӧня ке тодматэм выль ӧнерчиосынымы: Ксения Ворончихина- дизайн отрядлэн ӧнерчиез, Алексей Котков- литература отрядлэн но Никита Ильин- видеоискусство. Ксения Ворончихина- Дӥськутъя дизайн отрядлэн ӧнерчиез Со быдтӥз УдГУысь Журналистика факультетэз. Дышетскыкуз ик ветлӥз УдГУысь Неофолк студие. Неофолк студия – со этнической модая клуб. Ксения луэ дизайн отрядлэн ӧнерчиез. Та отряд вал ини, ку Ксения быдтӥз 10 классэ. Со отчы лэзьяз ужъёссэ, конкурсэз но ортчиз, но жаляса верано, мыныны ӧз быгаты. Солэн малпамезъя, сое ӧтизы ӧнерчи луыны быгатонлыкъёссэ но коллекцизэ адӟыса. Лагере лыктыкуз нырысь ик кышка вал, кыӵе сюрозы пиналъёс. Нош матэгес тодматскыса мылкыдыз каньыл луиз, пиналъёс тужу усто суредало, пӧлазы вуриськыны быгатӥсьёсыз но вань. Ӧнерчи оске, соослэн ваньмыз усто пӧрмоз но лагерьлэн пумаз соос быгатозы вурыны коллекция 4 дэремлэсь. Алексей Котков – Литература отрядлэн ӧнерчиез Со быдтӥз Щепкин нимо вылӥ театральной училищеез. Пинал дырысеныз ик Алексей мылысь- кыдысь пыриське «Шундыкар» улонэ. Туж усто но быгатыса гожъя кылбуръёс, пыртэмын гожъясьёслэн союзазы. Нош туэ Алексей Владимирович ӧнерчи луыса лыктэмын. Выль амалъёс кутыса тырше дышетыны пиналъёсты, тросгес кутэ ӟуч кырӟанъёсты удмуртэ берыктонэз. Пиналъёслэн верамзыя, ӧнерчизы туж быгатыса дышетэ. Соос оско, соослэн вань малпам ужзы быдэсмоз шуыса. Никита Ильин – Видеоискусстволэн ӧнерчиез Со дышетске УдГУын журналистика факультетын, куатетӥ курсын. Дышетскемез сяна Никита ньыль ар Кезын педагог дополнительного образования луыса ужамын, кружок «Видеостудия» нуиз. Нош «Шундыкаре» сое ӟеч ужась шуыса ӧтемын. Ӟеч ужымзы туж адске, нырысетӥ видео- ролик снять каризы ини, азьланяз солэн пӧртэм малпанъёсыз. Пиналъёссэ туж ушъя, туж быгатӥсесь шуэ. Ӝог гинэ уж борды кутско, эстрадаен музыкальной клип снять карыны малпало, нош литература отрядэн видеостих. Тӥляд ваньмыз пӧрмоз!

https://shundy.ru/archives/740

2024-03-04T08:17:34Z

<urn:uuid:a77ba674-054a-48b1-b218-742cf2c8112f>

udm-Cyrl

tlsh:T1C66EED715998CE0EC573D14A5D8247124CA54117D6223B1A8CD1F44061AA0A5EFFD82377FA61569F2CEF9364E106EC1CBF0FA8EA54FE7E6AB2271108397F36E3018873DA5E

23-тӥ гудырикошконэ Ижкарысь Флор Васильев нимо лыдӟетъюртын удмурт дышетскись пиналъёслэн нырысетӥ слётсы ортчиз. Ужрадэз радъяз «Шокан» огин. Ар но ӝыны талэсь азьло элькунысьтымы пӧртэм сэрегъёсысьтыз но бускель улосъёсысь нылпиос ас мылкыд каремзыя огазеяськыны малпазы. Удмурт кылэз азинтон, удмуртлыке выль омыр пыӵатон, малпанъёссэс шараян вылысь. Кызьы шуо огинлэн азьветлӥсьёсыз, удмурт огазеяськонъёс вань гинэ ке но, школаын дышетскисьёс понна соос нимысьтыз ӧвӧл. Нырысетӥ слётазы люкаськемъёс та дыр ӵоже лэсьтэм ужзы сярысь вераськизы. Школаосын дышетскисьёс пӧлын удмурт кылэз азинтыны амалъёс утчазы. Кенешизы марлы азьланяз саклык висъяно. Кылсярысь, «Шокан» огинэ пыриськись пиналъёс малпало Интернет вотэсэ удмурт подкастъёс поттыны, пӧртэм марафонъёс, ӵошатсконъёс ортчытыны, ӵемгес таӵе пумиськонъёс радъяны, котькуд ёросъёсын ёзэтъёссэс усьтыны но вӧзазы тросгес выль дышетскисьёсты кыскыны. Нош вань удмуртъёслэн «Удмурт Кенеш» огазеяськемзы но удмурт егитъёслэн «Шунды» дэменлыксы пиналъёслы юрттыны дась луэмзэс веразы.

https://udmddn.ru/ivorjos/shkolayn-dyshetskis-udmurt-pinalyoslen-nyryset-slyotsy-ortchiz/

2024-03-05T03:40:03Z

<urn:uuid:dafdba3a-d142-48ff-8184-d6c583293bc9>

udm-Cyrl

tlsh:T139062941F4E1AF0EC763E14A6D91636349945117F32337466CC1B50155AA191EEE54137FF381A2ED5CEFD724E001E918BB4FA8CF18BEB66AB263144535BB2EF1110C73D752

Пеймыт нюлэслэн самой пеймыт интыяз улӥз-вылӥз Кион. Югыт куазен со кар дораз кыллиз, нош уин сиён утчаны ветлӥз. Куддыр ма но со сюре, куддыр, вуж лы сяна, номыр но уг шедь. Огпол нуназе куазен пӧйшураны потӥз. Луд кечез кутӥз. Солы Кион юн шумпотӥз. Соин ик тэтчаса-тэтчаса азьлань кошкиз. Нош азьпалан гу вал. Со сьӧрын Кеч жалем турынэз куаӵ! сие, кышкыт тушмонэз уг шӧдылы. Солы Кион шумпотӥз, гуэз ӟеч-ӟеч ӧз адӟы ни, ымдурзэ кылыныз нюлыштӥз но Кеч пала нюж кыстӥське. Ӧз но вала, кызьы гуэ усиз. Мур вылэм. Потыны эн но малпа. Ма кароно? — Ау! — кеськиз Кион. Кеч, солэсь куаразэ кылыса, каллен гинэ гу пала мынэ. — Ма озьы лэсьтӥд, кузь быже? — юа Кеч. — Тани ук, гуэ усьыны шедьтӥ но табере нокызьы но потыны уг быгатскы. Кече, юртты вал. Быронлэсь мозмыты, — бӧрдыса кадь вазиз Кион. — Поттӥ ке, сиёд монэ, — пумит луиз Кеч. — Уг, уг, Кече. Тау шуо но лэзё. Потты вал, а? — Эх! Пӧяськод ведь, кузь быже. Кион викыштӥз, собере ӟеч-ӟеч бӧрдыны ӧдъяз. — Кеч уром, ӝут вал. — Я, ӝуто, — жаляз Кеч, ачиз дыбыр кошкиз пуӵ понна. Сое гуэ лэзиз Кионлы. Кион со кузя тубиз но соку ик утисьсэ кутӥз: — Ну, табере мон тонэ сиё. — "Уг си" шуид ук, — куалекъя Кеч. — Э, вакчи быже, кузь быжлы ӧвӧл осконо! Кеч кесяськыны кутскиз, чир-р! поттэ. Кечтака сое кылӥз но ӝоггес кесяськем пала мынӥз. — Ма луиз? Дисциплинаез тӥяськоды! — лек кеськиз со Кион шоры. — Кионэз гуысь поттӥ, нош со сиыны медэ. Тау кар вал ӟеч лэсьтэме понна, собере кош вал, — урттылӥське Кеч. Кечтака малпаськиз-малпаськиз но вераз: — Вот ма. Кызьы ужады, озьы ик валэктэ мыным. Тон, Кион, кытын сылӥд? Мон кыдёкысен дыбыр лыкто но со гу вамен тэтчо, учко, паськыт-а, мур-а со. Кион гу дуре мынӥз но сылон интызэ возьматӥз. — Ага. Чаклалом. Тон, гу вамен тэтчытозям, отын ик сыл, ява. Кечтака кыдёке мынӥз. Кион шоры мертаськиз но пырак шораз сюрзэ пуктыса бызиз. Кионэз гуэ уськытӥз. — Ну, табере кесяськы, — шуиз Кечтака, — кузь быж! Визьмыд ке ӧвӧл, кобыен йырад уд тыр. Кечен Кечтака кошкизы, собере пӧйшурась лыктӥз. Солы Кион шедиз. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; люказы но азькылзэ гожтӥзы Д. Яшин но Р. Яшина. - Ижевск : Удмуртия, 2000. - С. 67-69.

https://vorshud.unatlib.ru/index.php/%D0%92%D0%B8%D0%B7%D1%8C%D0%BC%D0%BE_%D0%BA%D0%B5%D1%87%D1%82%D0%B0%D0%BA%D0%B0

2024-03-01T09:51:14Z

<urn:uuid:66ace0bd-1adf-45a0-baee-911ac4ac52e8>

udm-Cyrl

tlsh:T1B994D981AB51DA5D5673C2169EC556620EF8225B833336CB9CD07C157946461EEF982276EA11D6CE2CFE62B8A110F81CBB4E6CD610FD3AA9B1230508387F7BF2018833E32F

1-тӥ сентябрез дышетӥсьёс Выль арлэсь но бадӟым праздникен лыдъяло. Нош Селта районысь Югдон школаысь дышетӥсь Маргарита Евстафьевна Трофимова понна таиз сентябрь кык полэс пусйымон – туэ со зарни юбилейзэ пусъе. Дышетон удысысь дано ужась данъяськыны уг яраты. Нош мугез вань - кылем дышетскон аре республикаямы ортчем «Арлэн дышетӥсез» конкурсын со супер-финалэ сюриз. Вормиз Ижевскысь етӥз нылмурт, но асьме понна куать устоосыз пӧлы сюрон но бадӟым вормон ни – азьвыл та быдӟа конкурсъёсы удмурт кылъя дышетӥсьёс пыриськылыны ик ӧз дӥсьтылэ. Пудолэсь юрдод – дышетӥсь луод Семьяын ньыль нылпи будӥз. Атайзы комбайнёр вал, анайзы школаын выж миськиз. Гуртазы трос пудо вордӥзы на. Сое сюдыны капчи ӧй вал – соку али сямен гектарен турнан возь ӧз сётъялэ уго. Пудо сиён утялтыны нимысьтыз нунал но нокин ӧз сётъя. Озьы анайзы вань гурт пӧр ужез быдэстэм бере пиналъёссэ кутыса нюлэскы, нюре мынылӥз Отысь соос узыез-борыез музэн бичаса, сюрлоен араса турын поттылӥзы. Турын калтон бырылӥз гинэ, картош бичано луылӥз. Озьы огзэ ужез мукетыз воштылӥз. Риталэн солэсь синмыз ик кыниськылӥз – шуиз, будӥ ке, яке медик, я дышетӥсь луо, ноку но пудо уг ворды. Соку дышетскем адямиос уксёлы ӧз ёрмылэ, ваньмыз соос шоры синмаськыса учкылӥзы уго. Ма, анайзылэн-атайзылэн но туж потылӥз нылзы мед дышетскоз шуыса, семьяын лыдӟиськыны яратылӥзы. Доразы вань удмурт газет-журналъёс вуылӥзы. Соин тямыс классэ быдтыкуз, йырзэ укыр тӥяно ӧз луы ни. Вылаз ик со вакыт Дэбес педучилищеын ӵыжы-выжы нылзы дышетске ни вал. Отчы ик кариськиз. Дышетскон каньыл сётӥськиз. Егитъёс дасяськизы пионервожатой луыны. Но училищеын суредасьёсты дасян ёз но вылэм шуыса тодэмез бере мылкыдыз куашказ. Туж вожъяськылӥз соослы: часэн-часэн суредъёссы шоры учкыса улӥз, маке-маке ачиз но тетрадьёсаз гожмалляз. Но быръем сюресысьтыз кожыны ӧз дӥсьты. Ньыль ар ортчыса, со училищеысь покчиосты дышетӥсь, пионервожатой луыса потӥз. Но отчыозь вал ай ужан инты люкон (распределение). Кужмысь кытчы ке нокинэ ӧз келяллялэ, егитъёслэсь мылкыдзэс юазы. Маргарита сыӵе эриклэсь шуге-леке вуиз: кытчы мыноно? Дор палъёсам туж уг поты, мукет интыосты адӟем потэ. Мар карыны паймеменыз, карандаш кутӥз, синзэ кыниз но, йыр ке йыр, пыд ке пыд шуыса, списоке бышкалтӥз. Карандаш ӵабтӥз Селта районэз. Карандашлэн сюрестӥз Али со дыр куспын Москваозь вуод, дыр, - серекъя Маргарита Евстафьевна. – Туж-туж кема мынӥ, лулы потӥське вал. Ма, та Селта Удмуртиын ик вал кадь но… Автобус кыӵе ке гуртэ дугдэ ке, усьтыр-дабыр потӥсько, но Селта весь ӧвӧл – то Нылга, то Ува. Артэ пукись кышномуртъёс серекъяло: дышод ай, оло нош ми палъёсты воксёлы кельшытод… Райцентр туж ӧз кельшы. Одӥг гинэ из юртсы, сюрес но ӧвӧл. Юмга уката ик. Ульча шоры ик дэрие выёд. Школазы вуж, ӧсъёссы ӟукырто. Но дышетӥсьёс умой пумитазы. Училище бере йырын сомында малпанъёс, собыдӟа мылкыд - ужа но ужа. Маргарита Евстафьевна ужаз, но пумен юнгес вожъяськылӥз классэн ужась эшъёсызлы. Вот мынам ке аслам пиналъёсы, аслам кабинетэ луысал! Али ужрадъёс но ортчытъяны нокытын. Малпанэз быдэсмиз куинетӥ араз. Со классысь пиналъёссэ али кадь ик тодэ ай. Туж визьмоесь, кырӟаны устоесь вал. Шырем бурдъёс Со вакыт туж данъяськыны ӧдъязы вылӥ образованиен адямиос. Дышетӥсьлы трос тодон-валан уката кулэ. Маргарита Евстафьевна ваньмон дыръяз географиез йырйиз. Одӥг пол озьы дасяськемзэ арлыдогес дышетӥсь адӟиз. Географ луыны уд-тэ дасяськиськы? – паймиз со. - Бен. - Визьмыд ке ӧвӧл, дышетскы. Бӧрысь ма карыса улыны малпаськод - географъёслэн кӧня гинэ чассы? Мын филологе. - Дасяськыса уг вутты, экзаменъёс матын ни. - Вуттод! Университетэ вуыса ни со тодӥз, филологияя факультетын нимысьтыз удмурт люкет но вань шуыса. Удмурт литературая экзаменын Даниил Майоровлэн творчествоез сюриз. Мар бен, биографизэ тодэ, огзэ кылбурзэ тодэ… ӝыныё. Мар кароно? Кутскиз но берло чуръёссэ ачиз малпаз. Комиссия ӧз вала, ӟеч дунъет пуктыса келяз. Покчи классъёсты дышетыны оскемзы бере, Маргарита Евстафьевна ассэ туж шудоен лыдъялляз, нош удмурт кылъя урокъёсты нуыны кутскемез бере валаз – таиз, оло, эшшо тунсыкогес но кулэгес. Озьы ик вылэм. Удмурт кыллэсь грамматиказэ капчи уд шуы. Ма, лыдӟиськыны но ваньмыз пиналъёс уг ярато. Но соос муш палэп музэн котыртылӥзы Маргарита Евстафьевнаез. «Ма, мыло-кыдо дышетӥсьёс мон сяна но туж трос, малы мон борды тэбиниськоды?» – паймылӥз со. - Ми тӥледын удмурт сямен вераськыны быгатӥськом, мукетъёсыз ӟуч сямен косо. Сэре шӧтэм вераськиськом шуыса тышкасько. - Тӥ-ӥ-ни мар. Ма, пыралэ-пыралэ – урок вискын но, урок бере но, кружоке но лыктэ… Со аръёсы политика сыӵе вал. Ма, мон ачим но (авт.) тодӥсько ай, кызьы одӥгаз линейкаын директор ялӥз: школаын ӟуч сямен вераське, а то роноос ветлыкузы куаретӥзы, нылпиосты, пе, базарын сямен удмурт сямен верасько. Ми вӧжоесь ни вал, ӟуч сямен ӟучъяськись эшъёсмылэсь но чылкытгес вераськылӥм, нош мар кароно покчиослы? Соос гуртсылэсь, анай-атайзылэсь кыдёкын (интернатын улӥзы). Сыӵе пиналлэн аслэсьтыз сюлмаськонъёссэ вераны нокинлы луылӥз: ӟуч дышетӥсьлэсь со куалекъяз, удмурт сямен вазисьёсыз ӧжыт вал. Озьы удмурт кылъя урокъёсын гинэ со ассэ дораз кадь шӧдылӥз. Маргарита Евстафьевна вань сюлэмзэ сётылӥз со вакчи дырез туж но туж тунсыко карон понна. Кылъя урокъёсты тросгес шудон пыр ортчытъяз, литератураын сюлмысь вераськон ӧръяськылӥз. Кыӵе ке нимысьтыз методистлы синмаськонэз ӧвӧл. Зэмзэ вераса, котькудӥз дышетӥсь ужатозяз аслэсьтыз методиказэ кылдытэ. Ӵемысь со вошъяське но. - Мон азьвыл малпасько вал, пинал одно ӟеч тодыны кулэ произведениез, критикъёслэсь со пумысен малпанзэс. Али со шоры ӧжыт мукет синмын учкисько. Кужмысь лыдӟыны уг косӥськы, но произведенилэн пуштросэныз гочатӥсько (соку амалтэк лыдӟо) но солы асьсэды анализ лэсьтыны курисько. Пиналлэн одно ик аслаз малпанэз луыны кулэ. Тросэзлы со кельше, кудӥз шуо: мон писатель луысал ке, татӥзэ озьы гожтысал, отӥзэ - тазьы. Озьы соос малпаськыны, малпанзэс шара ӧръяны дышо. Ужан методиказэ чутрак воштоно луиз М. Е. Трофимова дасо ар талэсь азьвыл но. Солэсь азьвыл уго Югдон школаын ваньмыз умой ни вал - вераськемлэсь алэм гинэ ӧвӧл, эсьма, удмуртлыкез ӝутон сярысь но вераськыны кутскизы. Маргарита Евстафьевналэн пиналъёсыз мукетъёсызлы вожъяськымон луизы, ассэ ӵем данъяны ӧдъязы. Кытысь – кыӵе тӧл пельтӥз - удмурт кылэз татын нош ик гажамысь дугдӥзы. Пиналъёс урокъёслы тунсыксэс ыштӥзы. Шуг луиз на соин но - пиналъёс кулэсмемен, удмурт но ӟуч классъёсты огазеязы. Озьы удмурт кылъя урок мыныку, ӝыныез 16 падежез дышетӥз, ӝыныез кырын юмшаз. Арлэн дышетӥсез Выль бурдъёс кылдӥзы туэ тулыс пал. Селта районысь Югдон школаысь удмурт кылъя но литературая дышетӥсь Маргарита Евстафьевна Трофимова республикаямы ортчем «Арлэн дышетӥсез» конкурсын финалэ потӥз. Шаерысьтымы куать тужгес кужмо дышетӥсьёсты сӥлы кариз Удмуртилэн Президентэз. … Конкурсэ пыриськыны нокыӵе мылкыдыз ӧй вал. Но директор косӥз бере, номыр уд кары. Школаын ортчоно конкурслы ӧз дасяськы, но дунъясьёс сое устоен лыдъязы. Табере, пе, школалэсь данзэ районын утёно. Мыноно ке, каникул быре. Берпуметӥ нуналъёсаз ни мырдэм соглаш кариськиз: ньӧмыз понна ветло ке, ветло. Культура юртлэн сцена вылаз райцентрысь дышетӥсьёс туж шукрес выризы. Но жюри нош ик бырйиз Трофимоваез. Бырйиз но, ӧз янгыша. Селта дышетӥсьёс туж йыркуръяськизы: кытчы, пе, со песянай нырзэ чуртна? Табере – всё. Берлань сюрес ӧвӧл ни. Уть районэдлэсь данзэ. - Ижын конкурс пыр ортчемме тодам ваисько ке, али но юзыр-кезьыр луисько на, - тодаз вае Маргарита Евстафьевна. – Сомында нерваме, тол, улытозым ӧй быдтылы кадь. Реферат гожъяса, уйшор бере 3 часозь пукылӥ, креслоын ик умме усьылӥськем. Мукет, тодмотэм классын урок сётонлэсь мон ӧй кышка - сомында ар ӵоже школаын ужатозям , нылпиосын огкыл шедьтыны дыши ини. Сюлмаськытӥз мукетыз – шедьтозы-а удмурт пиналъёсты? Кышканэ ӧжыт гинэ ӧз зэма. – Кузебай Герд нимо гимназиысь пиналъёсты ваизы урокозь кык минутлы гинэ вазь! Кезьытысь пырем пиналъёслэн шокамзы но уг луы ай, нош мон усто урок сётыны кулэ. Юрттӥз Василий Широбоковлэн зарисовкаез. Кызьы ортчытэмме рос-прос уг тодӥськы ни, но жюри ӟеч дунъет пуктэм. Собере вал пресс-конференция. Журналистъёс финалэ потэм дышетӥсьёслы вожмаськыса юан сётъяло (жюри со дыре валэктонъёслы балл пуктылэ). Эшъёсы мыло-кыдо ушъясько, мон мӧзмыса пукисько – удмурт кылъя дышетӥсь адямиосты туж уг тунсыкъяськыты, лэся. Гурт школалэн сюлмаськонъёсыз пумысен гинэ ма но со верай. - Конкурслэн берпуметӥ ӝытаз ивортӥзы: ӵуказе тӥ быдэс зал азьын таӵе-таӵе темая урок сётыны кулэ. Синъёсын пеймыт луиз. Дыр сизьым час ини - материал ӧвӧл. Мар кароно? Жингыртӥ издательствоын ужась Валентина Уразаевалы: книга кулэ. Ӵукна тямыс часэ вутто, шуиз. Нош отчыозь ма кароно? Йыре одӥг малпан но уг лыкты. Нош син азьтӥ солань-талань ветло-шоголлясько банкетэ дасяськись дышетӥсьёс. Майбыр финалэ сюрымтэослы. Кыӵе гань-гань, ӝытбыт сиёзы-юозы, шулдыръяськозы, уз керӟегъяське ни, - малпаз Трофимова. Я, одӥг уй гинэ чида на, - кияз кутыны выриз ассэ. Но жадем йырыз маке выльзэ малпаны пумитъяськиз. Дас минут шутэтско шуыса, йырзэ миндэр вылэ понӥз. Сайказ… сизьым часын ӵукна. 9 часлы уроке мыноно ни. Ашальчи Окилы сӥзем урокез нош ик ушъязы. Но жуммем дышетӥсь кулэезъя шумпотыны но ӧз вала кадь – солэн ӝоггес дораз бертэмез потӥз ни. Вылаз ик банкет ӝытын ик дышетӥсьёс куспазы шыпыртӥллям ни вормисьлэсь нимтулзэ. Одӥг муртлы квартира но, машина но сётэмзы ӝож ик – финалын соос ваньзы огмында кужымзэс сётӥзы ук, нош таоссэ телевизорен алдазы. Но соин йырин ӧвӧл ни - бертоно, укыр изем потэ. - Сомында ар ӵоже школаын ужатозяды, кӧня пол нылпиос шоры кесяськылӥды? – меӵак юасько дышетӥсьлэсь. - Огпол но ӧй. - Тӥ зэмзэ но усто дышетӥсь, но вань, дыр, ук маке но шугъяськытӥсез – аръёс ортчыса, номыр сярысь уд жаляське-а? - Жалясько. Жалясько бырем пиналъёсме. Тросэз дышетэм пиосы гозые пыризы. Малы? Бен, та улонын астэ шедьтыны туж шуг, но чидантэм ӧвӧл ук. Куректӥсько, соосты кулэезъя улонэз дунъяны, кые ке вамыш лэсьтон азьын малпаськыны ой дышеты шуыса. Кӧня пол индылӥ – эн дыртэ. Маке лэсьтонды азьын, ваньзэ сизьым пол мерталэ, но… - Адямилэсь секыт мылкыдзэ шӧдыса, кыӵе юрттэт ӵектысалды тӥ? - Кылбур лыдӟыны сётысал, дыр. Мыным котьку юрттэ Флор Васильев. Пуксьыкум сыӵе секыт кадь, кӧня ке кылбурзэ лыдӟисько но выльысь лобаме потыны ӧдъя. Источник: Рябинина, Зинаида. Лобаме потэ! / Зинаида Рябинина // Удмурт дунне. - 2003. - 29 авг. - (Удмурт кизилиос). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Трофимова_Маргарита_Евстафьевна&oldid=439"

https://vorshud.unatlib.ru/index.php/%D0%A2%D1%80%D0%BE%D1%84%D0%B8%D0%BC%D0%BE%D0%B2%D0%B0_%D0%9C%D0%B0%D1%80%D0%B3%D0%B0%D1%80%D0%B8%D1%82%D0%B0_%D0%95%D0%B2%D1%81%D1%82%D0%B0%D1%84%D1%8C%D0%B5%D0%B2%D0%BD%D0%B0

2024-03-05T06:38:53Z

<urn:uuid:6102bea1-48fb-4bbf-8853-afdc52827702>

udm-Cyrl

tlsh:T14329FA828AC0DF0E86A3D14B7E8046224DA55667D3333B5A9CC0B451795A094EEF94237BF61196DE58FF9260E442E908BB4FACCB18FD7ABAB226150439BF7AF1024833D75B

Вячеслав Ар-Серги - шаерысьтымы валтӥсь писательёс пӧлысь огез. Солэн гожъямъёсыз - веросъёсыз, кылбуръёсыз, пьесаосыз - пыртэмын ини удмурт литературая дышетон программае. Писательлэн гожъямъёсызъя курсовой но диплом ужъёс дасяло. Писательлэсь дано нимъёссэ но премиоссэ лыдъяса, дырмес гинэ быдтом. Вералом огзэ: туэ 20-тӥ октябре Удмурт Республикаысь Президентлэн А. А. Волковлэн Указэзъя Вячеслав Ар-Сергилэн Удмуртиысь литератураын трос аръёс ӵоже сюлмо но пайдаё ужамез пусъемын «Удмурт Элькунысь калык писатель» дано нимын. Вячеслав Ар-Серги шаерысьтымы дас кыкетӥез «калык писатель» луиз. УдГУ-ысь удмурт филологияя факультетысь дышетӥсьёс но студентъёс Вячеслав Ар-Сергиез берло дыре шаерысьтымы тужгес тодмо но лыдӟымон удмурт авторен лыдъяло. - Асьтэос со сярысь мар малпаськоды, Вячеслав Витальевич? - Уг валаськы мар шуыны ик. Дышетски, ужай, гожъяськи. Дыр ортче. Нокинэ визьманы ӧй выры кадь, угось аслым но куддыр кеньыр пунэмано луылэ. Нош тодмо луэме сярысь ке… Мыным кулэ дыръяз малы ке уг тодмало, кулэ ке ӧвӧл – тодмало. Ужалляй пӧртэм интыосын, газетын но. Трос адямиосын пумиськылоно луылӥз. - Удмурт Республикалэн энциклопедияз 634-тӥ бамын тӥляд фамилиды вань… - Ваньмыз отын шонер, улон но ужан сюресысьтым ньыльмосэз сяна пыремын ӧвӧл ке но. Вордски мон Дэри ёросысь Выль Каӟмас гуртын 42 ар талэсь азьло. Будон дыры ортчиз анай вурем сатин шароварен, толзэ – пыдам гындалиен. Туж яратӥсько вал дышетскыны но алякъяськыны. Кӧня пол монэ анае «кызьпу ӝукен» сюдылӥз, агайёс но бере ӧз кыле. Атайлэсь гинэ курдано луылӥз. Со вие куасэн-салазкиен нискыланы укыр яратылӥм. Эсьма, куддыр сомында лымы усе вал – корка муръёос гинэ адскылӥзы. Али сыӵе букосъёс уг луо ни. Бордам маке умоез но уродэз вань ке, анае Афанасья Фёдоровна бордысь (Дыды апай, Дыды кума, Дыды ӵужодӥг шуо вал). Эх, кыӵе со чебер кырӟалляз удмурт кырӟанъёсты. Атайме Виталий Степановичез электрик луэмысьтыз Ток Витя шуылӥзы. Арганэн со кадь ӟеч шудӥсез кылэме али но ӧвӧл. Берытскысал на-а мон быдэ вуэм интыосам? Ӧй, дыр. Одӥг шуре кык пол уг пыро, шуо ук. Мон но дыр ортчемъя, йырсие югыт луэмъя кабзэ мукет адями луи ини, гуртоосы но, уртче будэм эшъёсы но, гольык пыдын бызьылэм ульчаосы но кемалась воштӥськизы ни. Гуртам но музон адямиос табере улыны выжыяськемын. - Гожъяськыны кызьы кутскиды? - Николай Гоголез лыдӟыны кутски гинэ но, солэсь веросъёссэ шимес пӧртмаса эшъёсылы мадьылӥ. Соослы туж кельшиз. Озьы мон сюрес лёги гурт библиотекае. Со мыным черк кадь чылкыт но чебер потылӥз со вие. Ӝоген огез «шимес» веросэ понна тау карись кылзӥсе монэ дунтэк киное но пыртӥз. Билет ведь дуно вал – 5 коньы! Кытысь ай сое шедьтод! А татын – мелэ! Умой ай та! – малпай мон. Со дырысен ик мон вань сюлмысьтым яратӥ киноез. Со ведь милям улоно дуннемылэсь сыӵе пӧртэм вал! Жалясько, нокин но со вие ӧз индылы киноын ужаны луэ шуыса. Атаез ялан ёртылӥ: кызьы-мар кино пӧрме. Сое, пие, визьмо адямиос, писательёс гожто, валэктӥз со. Тӥни соку вӧзам кылдӥз Писатель. Со вал 14-15 арес вакытам. Отчыозь мон пичиен-пичиен отын-татын печатласькисько вал, яратылӥ сочинение гожъяны. Соку ик мон юн-юн малпай писатель луыны. Со дырысен уно книгаос поттылӥ. Но али «Тишина на площадке! Мотор!» командаен мыным вазиськысалзы ке, ваньзэ вунэтыса, отчы бызьысал. Кино мон понна – со туж вылӥ маке. - Со мылкыдды ик кылдытӥз, луоз, кино? Тӥляд сценарийдыя удмурт калык кылос вылын 1992-тӥ арын режиссёр Аркадий Черниенко «Алангасарлэн вужерез» кинофильм пуктӥз. Со луиз нырысетӥез чеберлыко удмурт фильм. Асьтэос но видеофильмъёслы сценарист но режиссёр луылӥды. Удмурт театрлэн сцена вылаз кӧня ке пьесадэс Василий Ушаков пуктӥз… - Кинофильм сярысь ке. Мар мон шуо, кулэезъя дунъясь сое ӧз луы. Ваньмыз ортчиз «яра – уг яра» мертэтъёс вылын гинэ. Оло, асьме учкись дась ӧй вал собыдӟа макеез «ньылыны?» Куддыр сыӵе юан но кылдылэ. А ведь фильм сярысь вераськонэз туж ӟеч ӧръяны луысал, со кыӵе ке но мырӟет луысал асьме профессиональной искусствомылы азьлань вамыштыны. Со фильм учкисьёсмылэн чиньы пыртӥзы вияз кадь. Со бӧрсы мон эшшо кык кинофильмлы сценарий гожтӥ на. Таосыз ӝӧкам ик «бабизы». Оло, куке сайкалозы но. Ӧйтӧд. Но берло дыре мон доры нош ик вуылӥзы кӧня ке оскытӥсь муртъёс кино пуктон ласянь. Адӟом ини мар луоз. Кино – со туж но туж дуно маке. Мон уг лыдъяськы «Алангасарлэн вужерез» фильмез шедеврен. Инмар мед утёз со янгышлэсь… Но та фильмын вань туж ӟеч интыосыз, кудъёссэ ӟеч учкыса, азинтыны но луысал. Та фильм «эктонлэн» нырысетӥ вамышез. Жаль, мукетъёсыз ӧз луэ ни. Фильмез ялан чакласа улӥз ачиз Ролан Быков. Мон понна со – быдӟым усточи. Ролан Быков дуннеысь кинематографиын «ӟеч эктӥсь» вал. Таиныз ваньмыз соглаш луозы. Аркадий Черниенко лыдъяське Ролан Быковлэн дышетскисеныз. Сыӵе дышетӥсен данъяськоно луэ. Шуд усьылӥз улонам трос тодмо актёръёсын но тодматскылыны, вераськылыны. Уката ик Москваын. Но ӧз кылды, лэся, мыным улонам аслэсьтым режиссёрме пумитаны. Яке пумитай ини, но валаны ӧй вуы на. Мынам вань кӧня ке радиоспектакльёсы, инсценировкаосы. Профессиональной сцена вылын мынам ньыль пьесае пуктэмын, огез соос пӧлысь «Ёк-макарёк» моноспектакль. Эх, кыӵе эркын но мыло-кыдо ужаськиз Россиысь дано артистэн Александр Перевозчиковен. Актёр туж тросэзлы мыным синме усьтӥз. Туж ӝикытак гинэ, кулэ интыяз кулэ кыл вераса. Сцена инме ӝутыны кулэ кык бурдъёс вылын – актёрлэн но авторлэн. Нош огазеяны кулэ соосты режиссёр. Таиз асьмелэн уггес пӧрмы. Шуо, театр, пе, кутске вешалкаысен. Янгыш со. Театр кутске текст, автор бордысен. Жаль, тае ноку но ӧз вала асьме театрмы. Котькуд театр драматургез ӟеч емышез сямен будэтыны кулэ. Данъяны но дунъяны сое. - Нош мар малпаськоды туала литературамы сярысь? - А кытчы со пыроз? Улоз но, векалоз но. Гожъясь муртъёс ноку но уз быре. Асьме удмурт авторъёсмы калык педагогикая йӧнтэм дышетэмын, весяклы суралтэмын «йӧскадь луыны». Калыкъёслэсь висъяськонтэм. Та малпан ик тул кадь пыре авторъёслэн лулъёсазы, со ӵоге эркы куриськись кырӟанзэс. Нёжто автор быдэсак йӧскадь луыны кулэ. Вань адямиос кадь луон солы со бырон. Инкуазьмы гинэ пушкамы пумитъяське, озьы ик улӥськом ини асэнымы нюръяськыса. Котькуд автор номырин ӵошатонтэм луыны кулэ ас кылдэмезъя, будэмезъя, солэн котькуд произведениез кыӵе ке но ченгешон котырын берганы кулэ. Озьы мон малпасько самой бадӟымез шугъяськонмы сярысь. Нош литературамы Инмарен ӵошен кема улоз на. Калыкмы но. Сое 4-5 даур ӵоже быроз ини шуыса кышкатъяло. Нош со улэ али! Ӵуказе но улоз. Удмурт калык – туж-туж кужмо калык. Тани-тани усёз ни кадь (мукетыз усьысал ни), нош удмуртэд лать-лать вамышъя каньылля. Кужмыз солэн син адӟонтэм мурдалаосы ватэмын, дыр. Вылтӥ-вылтӥ гинэ учкисьёслы ноку но быдэсэн уз адскы. - Кунэресгес луэ мылкыд тӥледыз кылзыса… - Кылзэ сакгес… Та кылъёс сётыны кулэ огшоры ӟеч мылкыд. «Асьмелэсь но начаръёсыз вань» – шуылоз вал бабуше. Пилемъёс сьӧртӥ асьмеос лобаса ум ветлэ. Асьмелы кык ана-удыс сётэм Кылдытӥсьмы – уж но музъем. Ичи-а? Вылаз ик, ужмес но, музъеммес но герӟало ошмес кадь жильыртӥсь кырӟанъёсмы. Зарни кырӟанъёсмы… Таиз но урод ӧвӧл кадь. - Шуом, шуак вань удмуртъёс одӥг городэ каръяськозы, отын ваньзы ог-огзэс тодозы, гажалозы… - Утопия. Удмурт гурт сое али но возьматэ ни. Тымиськем вир чырсаны кутске, нош ку вылын яраос ке трос мугор быре. Со ведь аксиома. Одӥг городын улӥсь иськавынъёс соку ик ог-огзэс зыръёсын кокалозы. Али улонэз учкыса верасько озьы. Удмурт сяме, вире пыӵамын ини таӵе гож – солы ялан кин ке куинетӥ мурт азьын астэ кыӵе ке но пӧртэмгес кароно. Кузёзы азьын ляльчиос сямен. Уно дауръёс сое кыӵе ке артист нергелы пӧрмытӥзы ни. Лыдӟе колониальной писательёсты: Африкаысь, Индиысь, Латин Америкаысь. Тӥ сое ӟеч шӧдоды – со кин ке куиньметӥ адями азьын кык огвироослэсь чеберъяськыны выремзэс. Со мылкыд вире пыӵа. Мар кароно? Ужатоно вылэм со мылкыдэз ӟеч пала. Но ку со луоз… Мон кемалась валай ни кадь – уг яра Дуннеын ушъямонзэ но курламонзэ гинэ утчаны. Гожъясь мурт тыршыны кулэ Дуннеез адӟыны сыӵеен, кыӵе со вань, собере ини со тодэмзэ ас лулыныз улӟытыны. - Малы асьмелэн сыӵе романъёсмы ӧвӧл? Оло, соку ӟечгес валасалмы асьмедыз? - Асьмеос «йӧскадесь» ук… Нош кылбуръёсмы? Оске мыным, асьме поэтъёс номырин но бере уг кылё Дуннеысь музон поэтъёслэсь. Тросэзлэсь. Асьмелэн вань жальыр пӧзись фольклор ошмесмы. Омыръяно но омыръяно отысь. Яке ведра калмы чиге, яке кус секыт луэ. Яке кынармы-а уг тырмы. - Вячеслав Витальевич, тӥ прозаик сямен тодмогес кадь, но Ар-Серги аслаз кылбуръёсыныз туж данъяське, шуо… - Мон ноку но ӧй люкылы гожъямме жанръёсъя. Мыным вань произведениосы, аслам вордэмъёсы, дуноесь пото. Зэм, куд-огез оло конгылёгес но, дыго-могогес ке но. Мон малпасько, литератураез жанръёсъя люке ачиз лыдӟись гинэ. Кылбур формаен гожтэмез со адӟе ке, возьма мылкыд лопырскемез, юн проза тусын ке – кыӵе ке ивор. Малпан йыре лыктэ ке, со ачиз ини вера, кыӵе дӥськут солы дӥсяно. Мон кылдытӥсько произведенилэсь лул-мугорзэ, нош вылтуссэ со ачиз радъяны косэ. Та учырын ательеысь дӥсь вурисьлы укшасько. Уг луы пӧртэм идеяосты униформае – одӥг пусъем но инъям жанре туйнаны. Нош кылбур ласянь ке… Силлабо-тоника асьме странае пыӵаз Европаысь, зэмос кылбуретмы асьмелэн «эктэ» пуш рифмаос но верлибръёс котырын. Озьы ик гожъяны но мон вырисько. Кылбурын нырысь интые котьку малпанэз пуктӥсько, собере ини нош ик – малпан ассэ ачиз кабе кисьтэ. Куддыр толэзьскын луэ быдэс книга тыр кылбур гожтыны, нош куддыр одӥг чур но арен-арен уг лыкты. Соин ик кылбур чур котьку но витем куно. Марлы ке но туала лыдӟись кылбурез сокем ик санэ уг ке но поны, нырысь ик сое адӟе. - Тӥ патриот-а? - Вакыт сыӵе луиз ини, кин ассэ патриот шуыса гадяз мыжгаса ветлэ, со ик ваньзэ асэстэ но. Мон ноку но нокинлэсь номырзэ ӧй талалля… Ачим сярысь ке… Мон яратӥсько ас семьяме, огшоры панельлэсь ӝутэм коркаме, синмаськисько удмурт кыллы. Шаерысьтым ӵемысь поталлясько палэнэ, бертыкум нош, тамаша кадь, сюлэм гадьысь потымон ик тэтчаса йыгаське, ява. Шуо ук, кин ӧй вал палэнын, кызьы со вордскем палъёссэ яратоз… Нош мон азьвыл странаетӥмы уно ветлӥ, кунгож сьӧртӥ но. Визиткаям котьку гожъяй кык кыл гинэ – «удмурт писатель». Ачид кыӵе - сыӵе пумиталозы. Табере эшъёсы но чарак. Пӧртэм интыосын, Москваын но, кунгож сьӧрын но. Соос ваньзы тодо, кин мон. Соин ик тунсыко но, дыр, потӥсько соослы. Адямиез ужъя но лулъя учко ук. - Тӥ уно ужаськоды кылысь кылэ берыктон удысын но. Мар со сётэ тӥлед? - Аслыд ачид оскон. Иське, пӧй, быръем сюресэд тынад но сокем янгыш ӧвӧл. Мишши Юхма, мадьяръёс, Шолом-Алейхем, Александр Островский, Александр Варфоломеев, Низами Гянджеви но трос мукетъёсыз пыризы табере ини асьме удмурт азбаре но удмурт сямен вераськыны ӧдъязы. Сыӵе куноосты мон ваи дорамы. Шуо: «Кытын гинэ скалмы медаз юмша, кунянэз милям луоз». Али выль чуръёсы ӝегало ке, соку ик выжисько берыктон уже. Пуктэм вамышез дыго-мого карем уг пот вылэм. - Кыӵе асьме писательёсты тӥ юнгес гажаськоды? - Ваньзэсты. Кужмооссэ шӧтасько сутыны, лябъёсызлэсь пегӟыны. Писательёс – умой калык. Нылпиос кадесь. - Мар лыдӟиськоды ваньмыкуды? - Ваньмон дыр ичи, нош шеде ке – газет, журнал, словарьёс, энциклопедиос, справочник кадьёс. Нош искусство удысъя ке, алигес туж ӟеч мылкыдын выльысь лыдӟи на Ирвинг Стоунлэсь «Жажда жизни» романзэ. Со сӥземын Ван Гог художниклы. Кыӵе меда тыл сутӥз со куанер горданьлэсь лулзэ суредаськыкуз, эсьма, солы чидатэк огзэ пельзэ но вандоно луиз шуыса? Уйшор уйин но юзыр-кезьыр луыса сайкасько – кыӵе Тыл? - Вячеслав Витальевич, тодӥсько, тӥ ужаськоды ас кожады, ас дорады. Юнматэм уждунтэк, но улэп адямилэн нуналлы быдэ сиемез но, юэмез но потэ. - Потэ – аслад но, семьяелэн но. Соин ик коньы сямен бергано луэ. Зэм, мон нокытын штатъя уг ужаськы, эрико адями, но тӧлэз ӵыжаса уг ветлӥськы ук. Мон ужасько удмурт литератураын. Тани алигес Завьяловоын творчествоелы сӥзем ӝытэ ортчиз. Туж юрттӥз администрацилэн йырыз Галина Васильевна Баталова. Бадӟым тау солы. Йылпумъяй та вие милициен герӟаськем книгаме. Табере мар кароно? Уг тодскы. Вань ужъёсы мынам бергало отын ик – гожъяськон удысын. Дышетскемея мон – филолог. - Тӥ журналын валтӥсь редактор вал ук. Марлы кошкиды? - Дышетскемме йылэтэме потӥз яке улон-а озьы куриз: Москваысь Литературной институтэ дышетскыны кошки. Али но солы тау карисько. Синъёс паськытазыгес кадь. Конечно, умой луысал, кытын ке, шуныт интыын пукыса, уждун басьтыны, нош ваньмон дыръя книга гожъяны. Но тӥ кытысь ке кылылӥды-адӟылӥды ни-а удмурт калык писателез уже ӧтён сярысь ялонэз? Мон ӧй. Нош кыӵе редактор корреспондентэ басьтоз солэсь ужзэ ӟеч тодӥсь муртэ? - Вераськонмы Печатьлэн нуналыз азьын тупа. Кыӵе луыны кулэ туала журналист? - Журналистлэн ужез, ачимъя тодӥсько, капчи ӧвӧл. Котькуд гожъясь мурт озьы гожтыны кулэ, кызьы со дорозь нокин ӧз гожъя на. Огъя вераса, гожъясьлы нуналлы быдэ выльвылэз ӝутоно. - Кызьы учке семьяды ужды, улон манерды шоры? Мӧзмыт ӧвӧл-а ялан ас вактаз гожъяськыса пукись муртэн? - Уг быгаты, дыр, вераны. Юаме ӧвӧл. Соослэн но ӝожтӥськемзы ӧвӧл. Дорын семьяе азьын гожъяськыса мон шер пукисько, ӵемгес бызьылоно луэ пӧртэм интыостӥ. Ужасько уйингес. Соку йыр сэзь луэ. Ваньмыз изё, нокин уг люкеты. - Нош малпанъёс куддыр уг ке быдэсмо? Книга поттыны али туж секыт. - Улонын ваньмыз луэ. Вылез пьесае но тани, Культурая министерствоенымы кутэм маке, 2-3 арзэ кылле ни режиссёрлэн ӝӧказ. Кисьматэ на, дыр. Алигес жингыртӥ но со шуиз: марым, пе, артистъёсмы шудыны курдало. Курдаськод ке сцена вылын сюлэмдэ усьтыны, соку марлы артистэ дышетсконэз вал? Но мон уг бӧрдӥськы – Инмар ке ӧз кушты, ум быре ай. Улонын югыт ӵукнаос данаклы тросгес. Литература нянь – курыт, но со – мынам. Со мынам киыным, пӧсям вуэным поттэмын. Ӧпкельыны уг яра. Улонам кыӵе ке шуг-секыт кылдэ ке, ноку но, нокинэ но янгыш уг кариськы адямиосты но, властез но, государствоез но – иське, ачим сыӵе. Урод югдурез тупатон амал утчасько – кин-о, ачим ке ӧй? Со понна мынам вань оскымон эшъёсы –ӝӧк вылам котьку витё тӧдьы кагаз но книгаосы. Соос монэ ноку уз вузалэ. Гожъяськонэлэн висказ пото, учко почтаез – оло, Венгриысь выль романэ вуиз… Источник: Сергеев В. В. Кагазэз лулыныз улӟытӥсь / В. В. Сергеев ; записала Галина Иванова // Удмурт дунне. - 2004. - 16 янв. - С. 6, 11. - (Удмурт кизилиос).

https://vorshud.unatlib.ru/index.php/%D0%A1%D0%B5%D1%80%D0%B3%D0%B5%D0%B5%D0%B2_%D0%92%D1%8F%D1%87%D0%B5%D1%81%D0%BB%D0%B0%D0%B2_%D0%92%D0%B8%D1%82%D0%B0%D0%BB%D1%8C%D0%B5%D0%B2%D0%B8%D1%87

2024-02-21T17:26:29Z

<urn:uuid:8c52e420-be17-4f17-8c93-54fa0701ca86>

udm-Cyrl

tlsh:T1A40265B27991DF1E82A3D25A6E9047224DE59657D3233B5B9CD1B451765A0A4EEFD4237AF61182DE18FF9254E002F808BB4FACCB58FE7AAEB2221404797F3BE1024C33D756

Одӥг сике, шулдыр вырйылэ, Луд Кеч аслыз корка лэсьтӥз. Улэ но улэ корказ, нокинлы изъян уг лэсьты, нокинлы мыдлань уг кары. Котькуд гужем кык пол но, куинь пол но пи вае но пиоссэ яна поттылэ. Корка дорысьтыз сиён утчаны кыдёке уг ветлылы: матысьгес иктурын-куаръёс бичалля, нош толалтэ пипу но бадьпу ньӧръёсыз октэ. Толалтэ куддыръя, туж кезьыт луыку гинэ, шунтӥськон вылысь кыдёкегес но ворттылэ, вань тушмонъёсызлэсь туж чакласькыса, соин ик кышкытъёс уг луыло. Огпол Кучыран кие сюриське ик вал но — ӝокыт куак пӧлы пегӟиз. Тазьы улыса-вылыса, ар но ортчиз, куинь но, ньыль но. Тушмонъёслэсь чакласьконзэ со ялан уг вунэты. Котькуд аре, тулысысен сӥзьылозь, солэн корка котыраз тылобурдоос кырӟало, шудо. Одӥг пол Луд Кеч учкиз-кылзӥз тылобурдоослэсь кырӟамзэс-шудэмзэс. "Тылобурдоос мон сярысь пичиесь, кужымзы мынам пал пыдылэн мында но ӧвӧл. Мон кеме тэтчаны но кужымзы уг тырмы, — малпаз Луд Кеч, музъем вылтӥ бызьылыса шудӥсь тылобурдоос шоры учкыса. — Нош мон весь курдаса улӥсько. Та дырозь нокин номыр карыны ӧз быгаты. Кучыран кутӥське ик вал но, мон солэсь мозмыны быгатӥ", — тазьы малпаз но шулдыръяськыны кутскиз Луд Кеч. Бызьылэ, тэтча, корка дорысьтыз кыдёке но кыдёке кошке, чакласьконзэ вунэтӥз. Талэсь азьлогес та ёросэ мумы Гондыр вуиз. Инты солы кельшиз, кар лэсьтӥз но пи ваиз. Пи ваён ёросаз Гондыр шыпыт гинэ улӥз. Пиосыз ӧжытак будэм бере, сиён утчаны ветлоно луиз. Аслаз но сиемез потэ ини, пиоссэ но сиён утчаны дышетоно луэ. Одӥгаз уе Гондыр потӥз ини калгыны. Маке сиён уз сюры-а шуыса, шып гинэ калге сикетӥ. Та дыре ик коркасьтыз Луд Кеч потэ вал. Нокинлэсь кышкатэк ворттылыкуз, туж кузь кеськыса, тыбыр вылаз шуак Кучыран кырмиськиз. Луд Кеч визьтэммиз, кытчы мыныны уг вала ни. Та вакытэ ӵапак Гондыр вуиз. Луд Кечлэн, кышкаменыз но тыбыр вӧсь луэмен, синъёсыз ик адӟемысь дугдӥзы. Тыбыр вылаз Кучыранэн со вуиз Гондыр пыд куспы. Гондыр, пыд йылысьтыз пограмон кышкаса, туж кужмо бурсӥз. Курдаменыз Кучыран мертчытъям гижыоссэ мозмытӥз но выллань лобӟыса кошкиз. Луэм ужез огзы но — Луд Кеч но, Гондыр но, Кучыран но — валаны ик ӧз вуэ. Кучыран малпаз вал, Гондыр борды кырмиськыны шедьтӥськем шуыса. Гондыр ас вылаз кин ке ожалске шуыса куалектӥз. Луд Кеч, Гондыр борды донгиськыса, солэн пыд куспытӥз потэмзэ ӧз ни вала. Гондырлэсь кеськемзэ аслаз кожаса, азьпала ворттӥз. Гондыр ужпумез ӝоген валаз но Луд Кеч сьӧры уиськыны кутскиз. Табере уката кышкыт сьӧсь кылдӥз Луд Кеч азе. Тани-тани кутоз ини... Луд Кеч амалтӥз: куакъёс ултӥ тэтчаса, Гондырез йыромытӥз. Мырдэм-мырдэм тушмон киысь мозмытскиз. Табере бертоно. Кытчы, кудлань мыноно — Луд Кеч уг вала. Кема калгиз сикетӥ. Корказэ утчаса ветлыкуз, уно малпаськиз Луд Кеч та шимес уже усемез, тушмон кие сюрылэмез сярысь. Улытозяз адӟемез ӧй вал на таӵе кышкытъёсыз. Куке но соку вуиз со коркаез доры. Куинь-ньыль нунал коркасьтыз ӧз пота, нуналэн малпаса пукиз, кызьы Кучыранэн Гондырлы йыркурзэ берыктыны. Со малпаз, Кучыран кыдёке лобӟиз шуыса, соин ик уд пумиськы ни. Нош Гондыр та котырын ик уг берга меда? Пукыны сюлмыз ӧз чида ни Луд Кечлэн. Туж шыпыт гинэ потӥз коркасьтыз чакласькыны. Потон азяз тодаз ваиз, мар янгышъёсын со сюриз Кучыран но Гондыр шоры. "Эх, шузи вылӥськем мон, — шуиз ас понназ Луд Кеч. — Мон тылобурдоосын ӵошатскыны шӧтай, ведь соослэн тушмонлэсь пегӟыны бурдзы вань, туж ӝог пилемъёс доры ӝутскыны быгато. Кучыранлэсь пегӟыны солэсь кужмо бурдъёс кулэ, сое вормыны лэчытэсьгес гижыос кулэ. Мынам гижые лэчыт ӧвӧл бере, лобеме но уг луы бере, туж умой чакласьконо гинэ". Табере Луд Кеч чакласькыса гинэ ветлэ ни. Тодэмез потэ Гондырлэсь кытын улэмзэ но мар сямен Луд Кечлэн улон палаз вуэмзэ. Кема гинэ лушкем чакласькыса ветлэмез бере, Гондырлэсь корказэ адӟиз. Аслаз корка дорысеныз кыдёкын ик ӧвӧл. Табере Луд Кечлы, Гондыр матэ луэмен, бадӟым кышкытлык но йыркуро улон кылдӥз. — Возьыттэм мар ке, — тышкаське понназ Луд Кеч, — мынам ветлон музъем вылам лыктӥз но кузё кариськиз! Коркае доры но вуоз ай, потаны ик уд дӥсьты ни! Луд Кеч малпаськыны кутскиз, кызьы Гондырез улляны. Нош Гондыр пала матаз мыныны уг дӥсьты. Мукет пӧйшуръёсты медъяны малпаз вал — коньдон трос кулэ, кытысь шедьтод? Нош мукет амал ӧз шедьты ни. Соку со Гондырез солэн пиосыз вамен кышкатыны малпаз. Ӵукна вазь ик султыса кошкиз Гондырлэн корка дораз, куак пӧлы пыриз но Гондырлэсь кошкемзэ возьмаса пукиз. Гондыр ӝоген кошкиз сиён утчаны. Луд Кеч пыриз ини Гондырлэн юртаз. Гондырпиос шып пуко. — Кытын анайды? — юа Луд Кеч. Соосыз куалектӥзы. — Милемлы сиён вайыны мынӥз, — шуизы. Луд Кеч ширъяса гинэ ветлэ корка шортӥ но гондырпиослы вера: — Эх, анайды дораз ӧз тупа. Тау мед шуоз. А то мон туннэ анайдэс виыны лыктэм вал. Ачиз Луд Кеч Гондыр вуэмлэсь азьло чальгес потыса кошкиз. Гондыр пиосызлы сиён вайыса вуиз но, пиосыз бӧрдыса верало анайзылы, олокин ветлӥз шуыса. Тонэ виыны утча вал, пе. Пиосыз ваем сиёнзэ но уг сиё ни, анайзэс татысь кошкыны куро, мукет азе интыяськыны. Гондыр паймиз: кин солэсь но кужмоез вуылӥз меда? Пиоссэ буйгатӥз но кӧлыны выдӥз. Ӵуказеяз ӵукна Гондыр нош ик сиён утчаны кошкиз. Луд Кеч нош ик Гондыр каре пиосыз доры пыриз. Азьло сярысь туж лек тышкаське: — Анайды кытын? — юа. Гондырпиослэн кышкаменызы кылзы ик быгыльмиз. Тае шӧдыса, Луд Кеч эшшо но золгес кесяське, корка шортӥзы мыдлань-азьлань поръяса ветлэ. — Эх, виё шуисько вал анайдэс, нош ик дораз ӧз тупа. Табере гондырпиосыз коркасьтызы улляса лэзиз: — Мынэ, анайдэс утчалэ яке туж кыдёке кошке татысь, эн но ветлэ ни татӥ! Гондырпиос бӧрдыса кошкизы. Луд Кеч но Гондыр вуэмлэсь азьло ӝоггес потыса кошкиз. Кытчы мыныны тодытэк, гондырпиос куаке пыризы но отын анайзэс возьмазы. Анайзы бертэм бере, таос нош ик чагисько бӧрдыса-бӧрдыса. Нош ик со толло мурт, пе, тонэ виыны утча вал. Милемыз коркась, пе, улляса лэзиз но воксё кошкыны косӥз асьмеды та интыысь. А то, пе, бертӥм на ке, ваньмес виыло. Гондыр ачиз но абдраз ини, мар карыны ик уг тоды. Пиосыз нош весь чортӥсько, йырмы бордамы дыръя, та интыысь ӝоггес кошконо, шyo. Гондыр дораз пырыны ӧз дӥсьты ни, кужмо тушмон вуэм кожаса кошкыны кариськизы. Кошкыкузы Гондырлэн тодаз лыктӥз пиосызлэсь юалляськыны, кыӵе тусыз-буйыз но быдӟалаез со кышкатӥсь пӧйшурлэн. Пиосыз верало: шубаез, пе, пурысь, пельёсыз кузесь, быжыз, пе, вакчи гинэ, ачиз милесьтым ӧжыт гинэ бадӟым. Гондырлэн тодаз соку ик Луд Кеч лыктӥз, пиоссэ дугдытӥз но вераз: — Эх, пиосы, асьмеос юнме кошкиськомы, коркамес куштыса. Та выль лыктэм тушмон ӧвӧл, Луд Кеч со. Оград мон сое ассэ кутыны турттӥсько вал но — ӝокыт куак люкетӥз. Пиоссэ берыктӥз со. — Мон сое али ик ассэ куто, — буйгатӥз нылпиоссэ но корказы пыртӥз. Гондыръёс доразы ик кӧлӥзы. Луд Кеч ӵукна вазь ик Гондыр корка доры лыктӥз но, куак улэ пырыса, чакласькыны ӧдъяз. Гондыр шӧдӥз тае, Луд Кечез кутон понна, коркасьтыз кошкемъяськиз, куак сьӧртӥ лушкемгес берен корка пыриз но Луд Кечлэсь вуэмзэ возьманы кутскиз. Луд Кеч Гондырлэсь кошкемзэ адӟиз, нош берен пыремзэ ӧз адӟы. Гондыр дораз ӧвӧл ни шуыса, нош ик Гондырлэн корказ пыриз. Луд Кеч малпа вал, гондыръёс та интыысь зэмзэ но кошкизы ини шуыса. Пыриз корка но — уллям гондырпиосыз нош ик коркан пуко. — Тӥ нош бертӥды-а, мон тӥледыз уллям вал ни! — кесяськыны кутскиз Луд Кеч. Гондыр шуш куараен бурсыны ӧдъяз. Луд Кеч, ӧсэз шедьтытэк, янак борды кымесыныз донгиськиз, ӧсэз ворсатэк ик, мырдэм потыса кошкиз. Гондыр — со сьӧры... Ӵаштыр поттыса ye Луд Кечез. Кыксылэн ик ӟигарзы быре ини. Гондыр лулзэ поттымон бызе, Луд Кечлы матэ но матэ вуэ. Луд Кеч кык ваё будэм кыз вискытӥ тэтчоно луиз. Со сьӧры Гондыр но кыдёкысенгес тэтчиз но ӵемтыса ӵапак кыз вай висэ чуказ. Гондырлэн потэмез ӧз лу. Эли-кеби выременыз, весь пыдло но пыдло лэзиськыса пачка. Сое Луд Кеч адӟиз но берытскиз. Пу кутӥз но, мышказ кариськыса, Гондырез жугыны ӧдъяз. Гондыр бӧрдэ, кесяське, тэльмыре: — Эн жугы, жаля вал ук, жаля монэ... Луд Кеч уг дугды. Ӵашетэмез кылыса, тылобурдоос но векчи пӧйшуръёс туж уно люкаськизы. Гондыр пала огез но дурбасьтӥсь ӧвӧл. Кудӥз-огез "умойгес, золгес жуг" шуо. Ваньмыз серекъяло: — Кыӵе паймымон уж: Гондырез Луд Кеч жуге! Луд Кеч жадьытозяз жугиз но берытскыса ас дораз кошкиз. Дорысеныз со мукет шубазэ дӥсяз но жугем Гондырзэ чакланы лыктӥз... Гондыр ӧжыт гинэ улэп кылем. Мырдэм пыд йылаз сылэ. Луд Кечез Гондыр адӟиз но вазе: — Ӟеч-а, уром? — Умой, ачид бен кыӵе улӥськод ай? — шуэ, пе, Луд Кеч. Гондыр соку ик синвузэ кисьтыса вераны кутскиз ӝоже усемзэ. Соиз нош умой-умой кылзэ Гондырлэсь верамзэ. Гондыр вераз ваньзэ, кызьы соос улӥзы Луд Кеч бускеленыз. Тазэ пӧйшурез со мукет шубаен лыктэмысьтыз тодмамтэ. Гондыр вераса быдтэм бере, Луд Кеч шуэм солы: тон, пе, ачид ик янгыш вылэмед, Гондыр уром. Матысь бускелен котьку уртче улыны кулэ. Нош тон, ӟечкын тодматскем интые, нырысь ик сое кутыны кутскемед но, аслыд мыдпум (мыдлань уж, юмок) вуэм. Луд кечъёслы тушмон луиськод бере, тонэ, пе, эшшо золгес жугыны кулэ на вылэм. — Я, ӟеч уром, эн тышкаськы ни монэ, мон ноку но Луд Кечез уг кутылы ни, уг ворттылы ни со сьӧры, пиосылы но верало, медаз исалэ кечъёсыз. Юртты мыным мозмытскыны. Луд Кеч юрттӥз но, ӟеч лу шуыса, Гондыр дорысь кошкиз. Кыдёке ик ӧз вуы, Гондыр нош ик кесяське, берытскыны косэ. Луд Кеч берытскиз но юа: мар, пе, кулэ на? — Кеч уром, вот ведь самой бадӟым юанэ кылем. Map али верасько ини калыкъёс монэ Луд Кеч жугем сярысь? — У-у-у, — вазиз Луд Кеч, — нокинэ но уд шедьты Луд Кечез серекъясьсэ. Кин гинэ уг вераськы, ваньмыз тонэ серекъяло. — Собере "ӟеч лу!" шуиз но бызьыса кошкиз. Гондыр йырзэ ошыса кылиз, юн куректыса. Ваньмыз ик серекъяло ини шуыса малпа, кытчы мыныны ик уг тоды ни. Мырдэм гинэ бертыса вуиз но, нокытчы потатэк, сӥзьылозь висьыса кыллиз. Сӥзьыл, вазь ик потыса, ваньзы коркасьтызы кошкизы. Мынӥзы отчы, кытын нокин ӧвӧл. Асьсэлы изьыны бадӟымесь гуос гудӥзы, выдӥзы отчы но кайта аразтэк ӧз поталэ ни. Луд Кеч жугемен возьытэныз, Гондыр аслыз сиён утчаны но ӧз пота ни: толбыт чиньызэ ноныса улӥз. Со дырысен Гондыр толйыны арлы быдэ гуэ пыре. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; люказы но азькылзэ гожтӥзы Д. Яшин но Р. Яшина. - Ижевск : Удмуртия, 2000. - С. 81-87.

https://vorshud.unatlib.ru/index.php/%D0%93%D0%BE%D0%BD%D0%B4%D1%8B%D1%80_%D0%BD%D0%BE_%D0%BB%D1%83%D0%B4%D0%BA%D0%B5%D1%87

2024-03-01T10:49:20Z

<urn:uuid:36dc0682-ccc3-408d-903b-ca141bc8b319>

udm-Cyrl

tlsh:T1B67093827995CA2FC563D64AAD8157220DD57657C3223B4B8DC1B810B5560A0EEF986377E7119ACD58EFA2A8E211E808BB4A6CCF1CFE7FBA72221504356F3BF1014433D72B

«Праздник-ярмарка со луоз. Отын пусъёмы улмо, чечы но нянь спасъёсты. Ваньбурез вӧсяны баӵко лыктоз. Луоз концерт, «Яблочная фантазия» нимо адӟытон. Отын улмолэсь но чечылэсь сиён-юонъёсты возьматозы» . Ужрад ортчоз Юкаменсклэн тужгес но чебер интыяз — Тылысын. Отӥ ортче турмаршрут, «Тайны трёх родников» нимаське со. Отын вань вӧсяськон, пыласькон интыосыз. Сӥземын со семья утисьёслы Пётр но Феврония Муромскийёслы. «Отын ми ортчытиськом ӟуч сюан но крещение но, — азьланьтэ Елена Зямбаева. — Пыласькыны но ву понна ми доры лыкто Юкаменскысь сяна, палэнысь куноос. Трос вуыло Оренбург, Пермь, Свердловск улосъёсысь. Кунгож сьӧрысь но ветлӥзы ини». Турмаршрут 2014-тӥ арысен ужа. Пуктэмын сцена, лэчыран, нимысьтыз шутэтскон инты. Нош азьланяз бадӟым юрт пуктӥськоз.

https://udmddn.ru/ivorjos/yukamensk-yorosyn-3-spasyosty-pusyozy/

2024-02-24T10:05:34Z

<urn:uuid:1a56030a-4957-4983-8f1d-2555dc77aec2>

udm-Cyrl

tlsh:T1D6604F2136D0EE0D83A3C55B4C856BA24EA01253D622374A6DC2B4167649054EFFC4677FF710A5DD1CEE8258E105EC09AF4A38EB59FE7A6FA1221509397F7BF4110CA3EB12

Туж аспӧртэмлыко ним бырйизы асьсэлы «Катанчи» театрын ужасьёс. Вить эшъёс-воргоронъёс пӧлысь татчы кылемын на кыкез – Александр Баймурзин но Андрей Ураськин. Туннэ тӥледыз тодматомы та театрлэн кивалтӥсеныз - Андрей Ивановичен. - Тӥ котькыӵе ужрадэ мыло-кыдо пыриськиськоды. Школаын но чырмыт вал, дыр? - Школаын дышетскыкум, мон артист но, спортсмен но вал. Яратылӥ куасэн бызьылыны, урамысь пиосын туп ӵыжаны, волейболэн но баскетболэн шудыны. Мугоры пичи ке но вал, кузь куко эшъёсме трослы азьпалтылӥ. Куасэн бызьылонын районлэсь данзэ но ӵемысь гинэ утьылоно луылӥз. Но со вакытэ ик монэн ӵош кырӟан вамышъяз. Озьы куд-ог арня нуналъёсы кык ужрад ортчылӥз. Школаысьтымы дышетӥсьёс мон понна вожмаськылӥзы но. Физкультураен дышетӥсьмылы куке шуиськем: вить иськемез кылыд ошиськыса бызьытозь, сцена вылын кырӟалод. Ачим уг тодӥськы ини озьы верамме, нош дышетӥсе али ке но серекъя на: артистэд ик тонэ кыскиз, лэся. - Кырӟанъя кружоке ветлӥды-а? - Ас поннам кырӟаса ветлылӥ. Нимысьтыз кырӟаны дышетӥсьмы гуртамы ӧй вал. Со понна мылысь-кыдысь пыриськи мунё театре. Мукет школаостӥ, сьӧрлось гуртъёстӥ спектакль возьматъяса ветлӥмы. Зэмос артист кадь асьмелы потылӥмы. Жаляса верано, сцена вылын кырӟам-вераме нокытчы но гожтӥськытэк кылемын. Пичи дырмес коть тодамы вайысалмы. - Но пичи дыръяды тӥ лётчик луыны малпаськоды вылэм ук? - Кыӵе пияшлэн инбаме лобемез уг поты меда?! Мынам но Гагарин кадь луэме потылӥз. Но сыӵе мылкыд ӝог тӧлӟиз. - Школадэс йылпумъякуды тодӥськоды ни-а вал кин луондэс? - Мынам йырам ялан одӥг малпан бергаз – артист луон. Дышетӥсьёс юристэ мыныны косылӥзы, артистлэн улонэныз, пе, кӧттэ уд тыры. Мӧйы муртъёс азьлань улонэз ӟечгес адӟылӥзы, дыр. Школаме йылпумъяса, Ижевске вуи. Экзаменъёс сётон вакытлы институтъёсы мынон сюресэз вить чиньыме кадь дышетыса вуттӥ. Одӥгаз институтэ мынӥсько, нош сюлэм мукетаз кыске. Ньыль институт пӧлысь медицинскояз гинэ пыдме ӧй лёга. Тодӥсько вал, ӟеч эмъясь мынэсьтым ноку но уз пӧрмы шуыса. - Озьы ке но кытчы дышетскыны пыриды? - Газетысь ялонэз адӟи, удмурт нылъёсты но пиосты, пе, Уфаысь театральной институтэ дышетскыны ыстыны дасясько. Актёр луон сярысь но малпанэ палэнтӥ ӧз бергалля. Быгатонлыкъёсме шӧдыса, вылды, комиссиын пукисьёс мыным, нырысетӥ экзамен сётыкум ик, Свердловскысь мунё театре мыныны дэмлазы вал. «Актёр театра и кино» золгес кылӥське кожай. Нырысетӥ курс бере Казаньысь консерваторие пырыны малпаськылӥ. Но… инмарен мар гожтэмын, солэсь уд ортчы шуо. - Жыгыль-жыгыль пиос удмурт театре вуиды. - Институтысь вуэммы бере солдат улонэз шӧмъямтэ пиосты армие басьтӥзы. Ар но ӝыныме Казахстанын ортчытӥ. Армиысь вуэммы бере та эшъёсыным выльысь пумиськимы театрысен. Ӧжытак ужаса, 1985-тӥ аръёсы, быдэс Россиын огыр-бугыр дыръёс вуизы. Пичи магазинъёс усьтӥськизы, нимаз ужбергатӥсьёс кылдӥзы, нош культура удысын номыр но уг воштӥськы. Озьы Уфаысь вуэм эшъёсыным ми но маке выльзэ малпано кариськимы. Нимысьтыз программа кылдытыса, концерт возьматӥмы. Со вакытэ ми: Геннадий Бекманов, Александр Баймурзин, Евгений Андреев но Леонид Баженов, одӥг киысь вить чиньы выллем вал. Одӥгез кытчы мынэ, мукетыз но отчы ик вамыштылӥз. Ог-огмылы котьку юрттылӥм, визь кенеш сётылӥм. Нош кылдытэм выль группамылы эшмы Лёня Баженов аспӧртэмлыко ним шедьтӥз – «Катанчи». Та кылэз ми малпаськомы вал занавес гинэ шуыса. Озьы вылымтэ. Кияса районысь Вуж Салья гуртысь пересьёс та кыллэсь пуштроссэ милемлы пыр-поч валэктӥзы. Со - вашкала кыл. Чебермам киужъёссэс, нылпи шобретъёссэс, куэм яке пужъятэм коверъёссэс но катанчи шуо, пе. Нуналъёс, толэзьёс ортчыса, та ним борды асьмеос но ӝог дышимы. Табере чебер потэ ини. - Нырысетӥ концерттэс кытын возьматӥды? - 1989-тӥ арын март толэзе вал со. Потамы Завьялово районысь Шаберды гуртэ. Гуртоослэн кичабемзы али ке но пель сьӧрамы на. Озьы театрын ужанъямы ик концертъёс сётканы кутскимы. Асьмелэсь кужыммес эскереммы бере, ар ортчыса, театрлэсь воксё люкиськоно кариськимы. - Театрын сярысь тросгес «пӧсяно» луиз, дыр? - Эшшо ке. Азьло ми сцена вылын шудӥськомы вал, нош мукетызлы йырмы чик но ӧз висьылы ни. Татын аслыд тросгес бугыръяськоно, пьесаос утчано, сцена вылын сое возьматыны быгатоно. Со сяна, залын пукисьёслэсь но йырзэс асьме пала берыктыны тыршоно на. Учкемъязы учкемзы мед потоз. - Кызьы мыным тодмо, тӥ быдэсъяськоды на администраторлэсь но ужзэ. Кин-о со? - Ужбергатон удысын вырисьёслы со тросэзлы тодмо. Концерт пуктэм сяна, мыным утчано луэ на коньдонэн юрттӥсьёсты но. Туала арын телефонэн вераськыса, колхоз кузёосын огкыл шедьтыны туж секыт. Юнме уг шуо, дыр, кионэз пыдъёсыз сюдо. Со выллемгес ик милям но. Концерт сётэмлэсь азьло председательёсын вераськисько. Куд-ог дыръя аслам сюлвоременым, оло, акыльтӥсько но соослы. Ма карод, уж сыӵе. Колхоз кузёосыз нимын-тулын гинэ ӧвӧл, туссыя но троссэ ӟеч тодмасько ини. Таиз ужелы луыса ик мынам уждунэ, эшъёсыным ӵошатыса, ӧжытак тросгес луэ. - Гуртын улӥсьёс понна кӧня тыр концертты усе? - Одӥг ласянь учконо ке, гуртын улӥсьёс понна концертъёсмес дунтэмгес карыны тыршиськомы. Валаськом, соос пичи уждун басьто, нош куд-ог интыосын сое но ӝегато на. Мукет ласянь эскероно ке, туала улон ялан дуноя. Коньдонтэк номыр но уд лэсьты. Луонлыкмы ке кылдысал, ваньзэ дунтэк гинэ возьматысалмы. - Коньдон пумысен вераськон поттӥмы бере, ойдолэ огдырлы выжыкыл дуннее вуылом. Узыр луысалды ке, кытчы карысалды уксёдэс? - Со коньдон ки улын луысал ке… Нырысь ик, улон сэрегме паськытатысал. Нош отӥяз ини огшоры адямиослэсь ӧй висъяськысал. Укыр трос коньдонэ луысал ке, удмурт калыклэсь сюлмаськонъёссэ сэрттыны-пертчыны юрттысал. Асьме шаере кунгож сьӧрысь куноос но ӵем гинэ вуыло. Соосты пумитаны нимысьтыз юртмы ӧвӧл. Ижевск городысь номыр но удмурт шӧмозэ уд пумита. Гуртоослэсь ужзэс но капчиятыны тыршысал. - Озьыен удмурт культура, гурт улон тӥлесьтыд но сюлэмдэс висьытэ? - Кызьы сотэк! Мон ачим но гуртысь потэмын - Кизнер районысь Вуж Бодья гуртысь. Ма, собере милям учкисьёсмы но гуртоосгес луо. Куд-ог районысь пичи гуртъёсы концертэн вуылӥськод ке, паймоно соослэн улэм-вылэмзылы. Тросаз гуртъёсын клубъёссы ворсаськон калэ вуэмын, кезьыт. Ваньзэ куашкатыны ноку но кема ӧвӧл, сое утьыны дышетсконо вылэм. Ма веранэз клубъёс сярысь, бадӟым колхозъёс но арысь аре куашкало кадь. Гуртъёсын улӥсьёслы кун ласянь но ӧжытгес саклык висъяське. Озьы ик сюлэм висе удмурт кыл понна но. Ижевскын улӥсь удмуртъёсмы ӟучомо, нош гуртоос керпото, лэся, город ульчаын удмурт сямен вераськыны. - Кызьы малпаськоды, удмурт театрмы азьланяз уз пашмы-а? - Котькыӵе секыт вакытъёс вал ни. Озьы ке но удмурт театр ужа, азьланяз но ужалоз на шуыса оскисько. Жаляса верано, мукет республикаосын ӵошатыса, асьмелэсь театрмы бездытгес адске. Нош артистъёсыз ласянь учконо ке, соос туж дӥсьтӥсесь но быгатӥсесь. Рос-прос режиссёр луысал на ке, оло, улонзы но умойгес пала берытскысал, учкисьёс но тросгес люкаськысалзы, дыр. - Сцена вылын кырӟам сяна, мыло-кыдо пыриськиськоды удмурт огазеяськонъёслэн ужазы но. - Пичи дырысеным ик мон пӧртэм ужрадъёсы пыриськылӥ. Пионер, комсомол огазеяськонъёс дыръя азьветлӥсьын вал. Городэ вуэме бере но таӵе сямме ӧй ышты. Нырысь ик мыло-кыдо пыриськи театрысь егитъёслэн улоназы. Комсомол огазеяськонлэн секретарез вал. Отӥяз райкомын, обкомлэн бюрояз ужай на. «Шунды» огазеяськон кылдыку, Татьяна Корниловаен огкылысь ужамы. Отӥяз ини «Удмурт кенеш» но. Нош «Дэмен»-лэн Правленияз быръем мурт луыса, 2000-тӥ арысен ужаны кутски. Кылем арын ӝыны ар пала Удмурт культурая «Дэмен» огазеяськонлэн кивалтӥсезлэн воштӥсез луыса ужай. Луонлык но тазалык вань дыръя дорын пукем уг поты. - Ма, артистъёслэн сыӵе дыръёссы но луыло шат? - Пӧртэм дыръёс луыло. Азьвыл аръёсы кузь командировкаосы поталлямы. Сюресъёс ӧвӧлэн, одӥг потэммы ик толэзь пала кыстӥськылӥз. Нош табере улон мукет пала берытскиз. Тужгес но кузь командировкамы 10–12 нунал кыстӥське, соку но висказ доре бертылыны ваньмиськомы. - Коллективады пиос гинэ кырӟало-верало вал, нош берло дыре суралтӥськиды. Юри-а, учкисьёс куремъя-а? - Бен, нырысь пиос коже гинэ ужамы. Выль малпам программаямы кышномуртлэсь рользэ быдэсъясьёс кулэ но ӧй вал. Та вакытэ «Катанчимес» шулдыртэ Анна Плотникова. Ас вакытаз со пӧртэм коллективъёсын ужамын. Шудыны но, кырӟаны но усточи. Учкисьёслы но туж кельше. Бен, туннэ нуналлы эшшо одӥг нылкышно кырӟасез уже кутысалмы на. Аня вӧзын со бездыт гинэ медам адскы вылэм. - Концерт возьматоно луылэ, дыр, тыпак ӟуч гуртъёсын но. Секыт ӧвӧл-а соосын кусып тупатыны? - Пӧртэм дыръёс луыло. Сцена вылэ потӥськод, ӟечбуръяськиськод но учкисьёслэн соку ик ӟуч кырӟан кылэмзы потэ. Озьы ке но асьмелэсь учкисьёсмес ӟучъёслы яке удмуртъёслы ми ум люкиське. Удмуртсэ кырӟаськомы ке, куинь кылын пуштроссэ мадиськомы. Кырӟан-веран сямен, учкисьёсын огкыл шедьтыны отӥяз капчи луэ ини. - Кыӵе сямо адямиосыз тужгес но гажаськоды? - Нырысь ик умой сямооссэ, нош тужгес но уг яратӥськы вожъяськисьёсты. Малы ке соос удмуртъёс пӧлын ӵемгес пумиськыло. Асьсэлэн но маке ужзы уз пӧрмы, мукетъёслы но йыркуръяськозы. - Ужды сярысь ялан вераськиськомы, ойдолэ семьяеныды но тодматскоме? - Мынэсьтым кузпалме университетын дышетскисьёс ваньмыз сямен тодо, дыр. Надежда Ивановна дышетэ Кылъя кафедраын туала удмурт кыллы. Со сяна, Удмурт Республикаысь Дышетон удысысь национальной ужпумъёсъя институтэн кивалтэ. Настя нылмы 7-тӥ классын дышетске. Мугорын анаезлэсь ӝужыт ни. «Витьёслы» гинэ дышетске, эктонъя «Спектр» нылпи ансамбле ветлэ, пианиноен шудэ, пичиысен ик англи кыл дышетэ. Нош кемалась ик ӧвӧл, кылбур лыдӟисьёслэн конкурсазы вормисе потӥз. Ваньмон дыръяз ачиз ик кылбураны но веросъёс гожъяны йӧндыре. Азинсконъёсыз но вань. Ми понна со бадӟым шумпотон. - Нылды городын будэ, удмурт сямен вераське-а? - Кызьы сотэк? Куспамы ми котьку удмурт сямен вераськиськомы. Нылмы но пичиысен ик кык кылын вераськыны дышиз. Удмурт нылпи садэ но, школае но ӧз ветлы. Эшъёсыз азьын но удмурт луэмзэ уг ваты. - Ваньмон дырдэс кытын ортчытысалды? - Пӧйшураны, нюлэскытӥ куасэн яке огшоры пыдын калгыны, чылкыт омырен шоканы, быдэс семьяен губияны ветлыны яратӥсько. Оген кырӟаса ветлӥськод но нокинлы уд люкетӥськы. Сюлэм буйга шур дурын пукыса но, витиськод чорыглэсь зӥгатэмзэ, нош ачид олома но со куспын малпаськыса вуттӥськод. Чылкак книга лыдӟем кадь, ортчемзэ но вуонозэ син азяд пуктӥськод. Источник: Ураськин А. Ваньмыз тӥледлы, гажано нылкышноос / А. Ураськин ; записала В. Емельянова // Удмурт дунне. - 2003. - 28 февр.

https://vorshud.unatlib.ru/index.php/%D0%A3%D1%80%D0%B0%D1%81%D1%8C%D0%BA%D0%B8%D0%BD_%D0%90%D0%BD%D0%B4%D1%80%D0%B5%D0%B9_%D0%98%D0%B2%D0%B0%D0%BD%D0%BE%D0%B2%D0%B8%D1%87

2024-03-05T07:26:51Z

<urn:uuid:00d15ad2-db7d-4003-9332-cc870b03d63b>

udm-Cyrl

tlsh:T104EC3D826880DF1EC6A3D65A6D9157228DE55657D323374A5CD1F8013999054EEF94233AE70182EE58FF9254E102E80CBB4F78CB58FEBAAEB21218487ABF7BF1024833D756

Одӥг купецлы, кема иземеныз, нунал вакчи потэ вылэм. Калыкез ужаны медъякуз, солы нунал эшшо но вакчи потылэм. Та купецлэн одӥг нуналскын огпол корка лэсьтыса быдэстэмез потэм. Соин ик нунал кузь карисез утчаса ветлыны кутскем. Нунал ӵоже утчаса ветлэм — шедьтымтэ, кыкетӥ нуналаз ветлэм — шедьтымтэ. Куиньметӥ нуналаз гинэ Лӧпшо Педунез шедьтэм. — Ма кулэ ай, ваше степенство? Ма муген мон доры лыктоно луиды?— юам Лӧпшо Педунь. — Мыным нунал туж вакчи потэ. Ужаны медъясько но, ужасьёсы трос ик ужаса уг вутто, нош уксё соослы тыр, со вӧзы ик с.д. Мынам кызьы ке нуналэз кузь кареме потэ но, нокинэ но нуналэз кузь карыны быгатӥсь муртэз уг шедьтӥськы. Тон уд быгатӥськы-а меда шуыса юаны лыктӥ. — Э-э, хе-хе! Кызьы гинэ, ваше степенство, кузёез доры ик лыктыны шедьтӥды? Мылкыдыз капчи луыса, «мон тае пунэмзэ тупато ай» шуыса, ас понназ, пе, серекъя Лӧпшо Педунь. — Мон тодӥсько, тодӥсько, кызьы нуналэз кузь карыны. Дас пуд пызь сётод ке, верало. Мон чик но ӧй курысал но, сотэк эмыз уз луы, соин курисько,— шуэм Лӧпшо Педунь. — Ма, дас пуд пызьме но уг жаля, ӝоггес вера гинэ. — Тани кызьы нуналэз кузь кароно,— лад-лад вераны кутскем Лӧпшо Педунь:—Шунытгес дэрем, пенжак дӥся, со вылэ тулуп, пыдад гын сапег пон, йырад изьыдэ изьыя. Саник кут но, ӝужытгес кызьпу йылэ тубыса, шундыез бышкалтыса возь. Валад-а? — Валай, валай. Туж тау тыныд та визь-кенешед понна. Празднике куное лыкты, ачим тонэ туж куноято. Купец гуртаз вуэм но шумпотыса кышноезлы, пе, вера, нуналэз кузь карыны дыши, пе, шуэ. Пӧсь гужем, самой кузь нуналэ, корка лэсьтыны со калыкез ӧтчам. Ӵукна ик шуныт дэрем, пенжак, тулуп дӥсям пыдаз гынп, йыраз секыт изьы понэм. Кияз нош саник кутэм но — самой ӝужыт кызьпуаз тубем. Ужасьёсыз ужало но ужало ини, Купец нош шундыез саникен «бышкал-тыса» возе. Пӧсяменыз вылтыртӥз ву жальыр гинэ, пе, вия. Киосыз пыктэм кадь, пе, луэмын ини. Ужасьёсыз нош дугдылытэк ужало но ужало. Купец соослы, ужаны ӧтьыкуз, «мон кызъпуысь васькемелэсь азьло ужамысь дугдоно ӧвӧл» шуыса верам вылэм. Кышнозэ но чакланы косыса кельтэм. Кызьпу йылын улыса, та купецлы нунал туж но туж кузь потэм ини. Солэн таӵе кузь нуналэз тодэмез ик вылымтэ. Нуназе ӧжыт гинэ ортчыса вуэм но, мунчое пырем кадь котмем. Суйёсыз, саникен шундыез «бышкалтыса» возённаз, тыпы зырен тышкам кадь жадиллям. Озьы жумыляк луыса, кызьпуысь васькем.[1][2] — Я, ужасьёсы, туннэ туж кема ужады ини, тырмоз,— шуыса, ужасьёссэ ӝыны нунал гинэ ужатэм, собере туж ӟеч сюдыса-сектаса лэзем. Соосыз, марзэ-созэ валатэк, гуртазы капчи мылкыдын бертӥллям. Озьы купец нуналзэ кузь карем. Лӧпшо Педуньлы дас пуд пызь сётэм, вылаз ик туж зол куно карыса лэзем[1]. Литература[edit] ↑ Эшъёс-юлтошъёс = Человек силен друзьями / сост. Т. Г. Перевозчикова ; пер. поэт. текстов Вл. Емельянов. - Ижевск, 1993 (с. 119-120).

https://vorshud.unatlib.ru/index.php/%D0%A2%D1%8B%D1%80%D0%BC%D0%BE%D1%81%D1%82%D1%8D%D0%BC_%D0%BA%D1%83%D0%BF%D0%B5%D1%86

2024-03-01T11:52:52Z

<urn:uuid:40c95473-5349-4e70-945c-40e3ee10b79c>

udm-Cyrl

tlsh:T1D9BC44A1AB92DE1EC5A3D54F7F8556128CD142A793233B8F8DC1780469860A1EFFD02377D213979E28FE5278A001F808BE9F78D75AFD6BA972221505787F77E2018823D6AA

Можга ёрос — Удмурт Республикалэн лымшор-шундыпуксён палаз интыяськем ёрос. Администрацияя центрез — Можга кар (ёрос чотэ уг пыры, Удмуртиысь городъёс пӧлы пыре). Статистика[Тупатыны | бамлэсь кодзэ тупатоно] Можга ёрос интыяськемын Можга кар котырын: уйпалан Ува ёросэн герӟаське, шунды ӝужан палан - Пичи Пурга но Алнаш ёрос Татарстан Республикаен, лымшор-шундыӝужан палан - Грах ёросэн, лымшор - шунды пуксён палан - Кизнер но Вавож ёросъёсын. Можга ёрослэн площадез - 1 сюрс 997 квадрат иськем. Ёрос интыяськемын Можга вырйылын, со пыр бызё таӵе шуръёс: Вало, Сюга, Ныша, Сюга, Поршурка, Пычас, Сарсак, Юринка. Можга ёросын улэ 28 сюрс 997 адями (2009-тӥ арлы). Удмуртиысь 25 ёросъёс пӧлысь Можга ёрос калыклэн лыдызъя 6-тӥ интыын. 2002-тӥ арын ортчем лыдъян-чотанъя Можга ёросын улӥсьёс пӧлын удмуртъёс 64%, ӟучъёс - 30%, бигеръёс - 2%. Ёрослэн кылдэмез[Тупатыны | бамлэсь кодзэ тупатоно] Можга ёрос кылдытэмын 1929-тӥ арын 15-тӥ июле - отчы соку пыризы Можга уездэ пырись 24 сельсоветъёс: Бадӟым Уча, Бадӟым Кибья, Можга но Троцкой. Районэз кылдытыку, ёросын улӥсез 46 сюрс 126 адями лыдъяськиз. 1932-тӥ арын, Нылга-Жикья ёросэз быдтэм бере, отчы пырись сельсоветъёсты выжтӥзы Можга ёросэ. 1937-тӥ арын Можга ёросын висъяськизы кык бадӟым ёросъёс: Пычас но Бадӟым Уча. 1956-тӥ арын та ёросъёс огазеясько но Можга ёрос нош ик бадӟыма. Соку отчы пырто на Вавож но Алнаш ёросъёсысь сельсоветъёсты. 1965-тӥ арын гинэ Вавож но Алнаш ёросъёс нимаз районъёслы висъямын, нош Можга кар нимаз люкемын но Удмуртиысь город шуыса пусъемын. Кивалтон ёзъёс[Тупатыны | бамлэсь кодзэ тупатоно] Можга ёросысь кивалтӥсьёс ужзэ радъяло, Можга ёрослэн Уставез вылэ пыкъяськыса. Муниципальной властез быдэсъяло: Ёрос депутатъёслэн кенешсы - отчы пыре 20 депутат, соос бырйисько 5 арлы. Та вакытэ ужась депуататъёс быръемын 2006-тӥ арын 8-тӥ октябре, ужан дырзы йылпумъяське 2011-тӥ арын. Муниципальной образованилэн йырыз - ёрослэн вылӥ кивалтӥсез, сое быръе муниципальной образованилэн радъям кенешез. Со должностез али быдэсъя Владимир Викторович Максютин (депутатэ быръемын Мельниковской округъя). Можга ёрослэн быдэсъясь ёзэз - ёрос администрация. Сое юнмато, администрацилэн кенешез конкурс радъям бере. Можга ёрос администрациен кивалтэ Владимир Викторович Головашов. Та вакытэ районэ пыре 19 поселение. Можга ёросын вордскемын Удмуртиысь дано адямиос: УАССР-ысь калык писатель Трофим Архипов (Выль Бия гурт) , Михаил Коновалов (Акаршур), Совето Союзлэн Героез Павел Вахромеев, филология наукаосъя доктор Василий Ванюшев (Кусо-Какся гурт) но мукетъёсыз. Чӧлсконъёс[Тупатыны | бамлэсь кодзэ тупатоно] Можга ёрослэн официальной сайтэз (Ӟ) Можга ёрос Кун Кенешлэн сайтаз (Ӟ) Можга ёросысь муниципальной образованиос (Ӟ) Удмуртиысь ёросъёс (Ӟ) Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг «https://udm.wikipedia.org/w/index.php?title=Можга_ёрос&oldid=120312»-ысь басьтэмын Категориос: Лыдпустэм кужымкылъёсын бамъёс formatnum Можга ёрос Удмуртиысь ёросъёс Та бамлэн берпуметӥ воштонэз: 10:25, 19 Тулыспалэ 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9C%D0%BE%D0%B6%D0%B3%D0%B0_%D1%91%D1%80%D0%BE%D1%81

2024-02-29T09:45:35Z

<urn:uuid:286e8ee5-c108-4403-bd83-71143b8fb061>

udm-Cyrl

tlsh:T1C2323FD16891DA0EC773D259EE5057584CA09557E21233678CE0B642A6521C0DEFD5637AE62086EE2CEA9210F102EC48BA0B6CD616FDBABBB357481D397F37F2424C73C657

Тани январь толэзьын ми доры Башкортостан музъеме вуиз Ижевскысь «Айкай» — калык эктонъя но кырӟанъя удмурт кун театр. Соин ӵошен ик ас поннам малпаса басьтӥ. Зэмзэ но, кыӵе узыр но дано мынам вордскем ёросэ. ❮ ❯ Азьвыл кивалтӥсез — Пётр Данилов, кудӥз вордскемын но будэмын Вуж Кушкетын. Али дыре со Удмурт Элькунысь культурая но туризмъя министрлэн воштӥсез луэ. Со юн тырше удмурт калыклэсь азьло дырысь улон йылолзэ возьматыны: дӥськутсэ, сямзэ, ужан тӥрлыксэ, озьы ик вераськон аспӧртэмлыкъёсты, кырӟанъёсты но эктонъёсты. «Айкай» ансамбль асьме Россиысь трос регионъёсы гинэ ӧвӧл, мукет шаеръёсы но вуылэмын ини. Со возьматэ но валэктэ, луоз, адямилэсь тыршемзэ, нуналысь нуналэ аслэсьтыз ужзэ азинтэмзэ. Озьы ик вераме потэ Геннадий Кузнецов сярысь, кудӥз вордскемын но будэмын Ципьяын. Кырӟаны но эктыны, мызганэн шудыны туж усто, отын ик маскара учыръёсты но вералля. Калык адӟе, шумпотэ та артистъёслэсь ужзэс, соин ик соослэн ужзы но вылӥ дунъямын: Пётр Даниловлы сӥё-дано ним, Геннадий Кузнецовлы калык артист ним сётэмын. Берло дыре дор палам шер ке но вуылӥсько. Соку ваньмыз пуксе син азям, тодам вайисько пинал дырме, тужгес но школаын дышетскем аръёсме. Тросэз уг тодо ни, дыр, Ципьяысь центрын, кытын али колхозлэн правлениез, азьло вал 8 классъем удмурт школа. Вань предметъёс, озьы ик книгаос удмурт кылын вал, ӟуч кыл но литература гинэ ӟучен. Туннэ нуналэ со зэм кадь но уг поты, луоз. Удмурт кылэз кык дышетӥсьёс, Барышникова Мария Петровна но Медведева Любовь Ивановна, нуизы. Ӟуч кылъя 5-тӥ но 6-тӥ классын дышетӥз Медведева Валентина Ивановна, озьы ик мукет дышетӥсьёс. Туннэ нуналэ школаосын Григорий Медведевлэсь «Лӧзя Бесмен» но «Кыйкар бамын» произведениоссэ дышето меда, со сярысь уг тодӥськы. Со романъёсты лыдӟыку, мон котьку но ас поннам малпасько вал, кытын меда со Лӧзя гурт. Одӥг пол тупаз Арске мыныны, соку автобус Покчи Лӧзя гуртэтӥ ветлэ вал али. Со гуртэтӥ потыку, мон тырши кадь ваньзэ ас сюлэмам кельтыны, гуртлэсь интыяськемзэ, коркаослэсь пуксемзэ. Шуд усиз шуисько, милям школаямы ужазы та тодмо писательлэн ӵыжы-выжыосыз Любовь Ивановна но Валентина Ивановна. Бертэмелы быдэ, дор пала вуылыку, юатэк уг кельтӥськы, Григорий Медведевлы сӥзьыса музей усьтэмын ӧвӧл-а шуыса. Тазьы ке малпад, со асьме удмурт калык понна туж бадӟым данъяськон, кудӥз тырше возьматыны, калык туж секыт улонын ке но улӥз, улонзэс тыршизы азьланьтыны. Адямилы улон огпол гинэ сётӥськемын, соин ик асьме ёросамы, Татарстанысь вераны луонтэм чебер сэрегаз, азьланяз но тазьы ик та яратоно музъемез данъясь но утялтӥсь муртъёс тросгес мед луозы.

https://baltaci.ru/news/azlane/kydekys-gozhtet

2024-03-05T03:19:55Z

<urn:uuid:46862610-e8e7-45eb-b49f-ce6b1c2da9a9>

udm-Cyrl

tlsh:T1450847A14651DA1E82B3D2AE7E804A669CE49157D322374F4CC0B8513598090EEFD4237FE66196DF5CEE9224A006F9487E4EA8DB15FE3A7AB2221518787F3BF2014C33C756

Калыкъёслэн эшъяськон юртсылы кивалтӥсе элькунысь Мер палаталэсь ёзчизэ, Этнокультурной дышетонъя но мерлыко кичӧлтонъёсъя «АРТЭ» центрлэсь кивалтӥсьсэ Юлия Шахтинаез юнматӥзы. 10,5 сюрслэсь трос адями кынман висёнъёсын черлаз выль арлэн нырысетӥ арняяз. 350-лэсь трос учырын пуэд вирусэз шараязы. Пичи Пурга ёросысь Орлой гуртын Спортъя 34-тӥ Ымусьтон шудонъёс ортчизы. Вожвылъяськонэ Удмуртиысь но Татарстанысь куасэн бызьылӥсьёс но хоккеистъёс пыриськизы. Та арысен Удмуртиын вож нуныослэсь выжыысь выжые паласькись 36 висёнъёссэс эскерозы. 11 толшор Алнаш ёросысь Надежда Измайлова калык кибашлыослэн «Русь мастеровая – 2022» куинетӥ виртуальной огъяросси вожвылъяськоназы «Ткачество» номинациын вормисе потӥз. 12 толшор Алнаш ёросын 2022-тӥ ар понна котькуд скаллэсь шорлыдын 8 сюрс килограммлэсь трос йӧл нырысьсэ кыскизы. Можгаын туспуктэмъёсъя «Мама и дети в национальных костюмах» ёрос конкурслы йылпумъянъёс лэсьтӥзы. Тросэз пыриськисьёс удмуртъёс вал. 13 толшор Россиысь Печатьлэн нуналэзлы сӥзем ужрадын Эгра ёросысь журналист Надежда Данилова Эрик Батуев нимо элькун премиен пусъемын. Надежда Данилова Эгра ёрослэн «Светлый путь» газетэзлэн удмурт кылын «Вакыт» ватсэтэзлэн редакторез луэ. Борис Петров («Мынам Удмуртие»ТРК) Удмуртиысь дано журналист нимын пусъемын, нош Светлана Белых («Мынам Удмуртие» ТРК) – Кун Кенешлэн данъян грамотаеныз. Экономика тодосъя докторлы, Удмурт кун университетысь профессорлы, Удмурт Элькунысь наукая но техникая дано ужасьлы, дано экономистлы Юрий Перевощиковлы – 95 арес. Кузебай Герд нимо гимназиысь историен дышетӥсь, «Мынам Удмуртие» радиоысь нуись, «Куара» огинлэн азьветлӥсез Артем Малинин вордӥськем нуналзэ пусъе. 14 толшор Кылбурчилэн, этнографлэн, удмуртъёслэн кунлык басьтонзылэн кутсконаз сылӥсьлэн Кузебай Гердлэн (Кузьма Чайников) вордӥськем дырысеныз 125 ар тырмонэз пусъё. Ижкарын синпелетэз доры сяськаос понӥзы, кылбуръёс лыдӟизы. Собере Йӧскалык музейлэн юртаз Гердлэн тусыныз нимысьтыз штемпелез конверт вылэ пуктылон ужрад ортчиз. Вордӥськем нуналзэ пусъе Йӧскалык политикая министр Эдуард Петров. 15 толшор Вордӥськем нуналзэ пусъе Кузебай Герд нимо йӧскалык музейлэн кивалтӥсез Александр Волков. 16 толшор Николай Туркеев Ижысь Индустри ёрослэн тӧроез луиз. Кам шур вамен Борок – Сарапул йӧ выжлэсь секытэз ӝутонлыксэ 10 тоннаозь будэтӥзы. 18 толшор Ижкарын Чеберлыко киужъёсъя йӧскалык центрын пулэсь арбериосты лэсьтӥсь кибашлылэн Игорь Абрамовлэн ужъёсыныз адӟытон усьтӥзы. Пичи Пургаысь усточи наив ӧрын тырше. 19 толшор Россиын православной калык Крещениез пусъе. Туала вакытэ тросэз люкмесъёсын пылатӥсько. Нош вашкала дыръя удмуртъёс та нуналэ вожоосты улляны пото вал. 20 толшор Йӧскалык дышетонъя институт но «Удмурт Кенеш» огазеяськон «Покчи тодосчи — 2023» улосвылкуспо форум радъяло. Отчы школа дорозь тодон-валан сетӥсь ӧнерчиос 4-7 аресъем нылпиосынызы но соослэн анай-атайёсынызы пырисько. 23 толшор 2022-тӥ арын Удмуртиын 12 сюрс 853 вордскем сярысь ужкагазъёсты пусйизы (2021-тӥ арын – 14 сюрс 378). Со сярысь элькунысь ЗАГС ужъёсъя комитетын ивортӥзы. bobolenin, post-dukes, Silent Woo Goore, Garuda группаослэн но пушнер кырӟасьлэн кырӟанъёссы “Остановка Авангардная” винил пластинкае гожтэм бичетэ пыризы. 24 толшор «Удмуртия» издательстволэн книгаез Россиысь калыкъёслэн лулчебертсылы сӥзем устоосыз 30 книгаос пӧлы пыриз. Россиысь Кышкыттэмлыкъя кенешлэн кивалтӥсезлэн воштӥсез, Ожгар промышленностья ӧрилэн тӧроезлэн воштӥсез Дмитрий Медведев Ижкарысь «Калашников» концернэ вуылӥз. 19-24 толшоре Дэбесын гуртын улӥсь дышетскисьёс пӧлын шахматэн ӝог амалэн шудонъя но блицъя ньылетӥ огъяросси ӵошатсконъёс ортчизы. Турнире пыриськон понна куриськонъёс 27 улосвылъёсысь вуизы. 25 толшор Татьяналэн нуналаз Удмуртиысь йӧскалык лыдӟетъюртын калык дӥськутъя «Дэрем» студилэн кивалтӥсеныз Татьяна Москвинаен пумиськон ортчиз. 26 толшор Пичи Пурга ёросысь Уром черкогуртын выль лулчеберет юртэз сӥё-дано усьтӥзы. 28 толшор Вордӥськем нуналзэ пусъе Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез Галина Глухова. 29 толшор Гожъяськисьлэн, революционерлэн, югдытӥсьлэн, дышетӥсьлэн Максим Прокопьевлэн вордскем дырысьтыз 139 ар тырмиз. 30 толшор «Удмуртия» издательствоын Брангуртысь песянайёс сярысь «Бабушки из Бураново. Как это было» (12+) книга потӥз. 31 толшор Чупчи котырын улӥсь удмуртъёслэн Глаз ёросысь «Губервӧсь» (Гербервӧсь) но Эгра ёросысь «Лек ошмес» вӧсяськон интыоссы лулчеберт кылёсбуръя синпелетъёсын лыдметэ пыризы

https://udmddn.ru/ivorjos/main-todamy-kylyoz-taiz-tolshor/

2024-03-05T04:33:11Z

<urn:uuid:9bcf8545-add1-4baa-bbb0-8eedf4996365>

udm-Cyrl

tlsh:T1EBD5A5F17880EE0E8723F19A6D502B6649A195539722375A8CD1B4016996044EFF99537BEA118ADE1CEF8214F107DC0C6F4F78EA19FE7A3F726A15483A7F3AF2024C33D75A

Шаркан ёросысь Мувыр-Вишур клуб быдэ вуонлы сӥзем «ЭРУ» шулдыръяськонэз 3-тӥзэ ортчытӥз. Та гуртысь егитъёслэн командазы 2 пол вормылӥз ни, оло, удалтоз туэ но? Мувыр-Вишуре вуимы но, соку ик мылкыдмы ӝутскиз: быдэс арня зоръёс кисьтэм бере шунды быдэс нунал пиштӥз. Мукет сямен луыны но уг быгаты – та «Шунды» огазеяськонлэн ужрадэз ук. Ми, огазеяськонлэн ёзчиосыз, нырысетӥосыз пӧлын вуимы. Берпуметӥ дасяськонъёс, шулдыр кырӟанъёс, ӝоген вуозы соос – ёросъёсысь 14-18 аресъем егитъёслэн командаоссы. Толон гинэ кадь ачим соос быдӟа вал, нош туннэ жюриын пукисько. Вӧзам удмуртиысь дано кылбурчи Владимир Котков. Солэн «Шаркан палан» кылбур бичетэзъя ик командаослы квест-игра дасямын вал – туала егитъёс котыр ласянь азинлыкоесь луыны кулэ. Тани соос сцена вылын – йӧноесь, кужмоесь, задоресь! Шаркан, Вавож, Эгра, Кияса ёросъёсысь, Татарстанысь Агрыз, балтач ёросъёсысь 7 удмурт команда люкаськиз. Нош паймытӥз 8-тӥез команда – финнъёс. Арлы быдэ Финляндиысь туристъёс Шаркан палъёсы гужемзэс ортчыны вуыло, таӵе шулдыръяськон сярысь кылыса, соос но мылкыд кариллям пыриськыны. Бен, туссыя таос быдэ вуисьёслэсь висъясько: мыйыкоесь, огезлэн-кыкезлэн йырсизы но пурысьтамын ни, но мылкыдзыя котьку егитэсь. Финляндиысь арлыдоослэн командазы «ЭРУ» гуртын улӥсьёслы но пайда ваиз. «Ми татын вал» арт-проект чотын пулэсь 8 ӟусъёсты буяно вал. Егитъёс тыршизы отчы асьсэлэсь аспӧртэм туссэс кельтыны: кинъёс ке ки пытьыоссэс суредазы, мукетъёсыз нимъёссэс гожъязы, куинетӥосыз гуртсэс данъязы. Вань та ужъёсты герӟаз удмурт шӧм: пужыос, пусъёс, буёлъёс. Оскиськом, та ӟусъёс вишуръёсты кема шумпоттозы на. Мукетыз этап – «Кык дыдыкъёс» ӵошатскон. Котькуд командаысь одӥг ныл но одӥг пи пыриськизы. Таоссэ зол эскерыны малпаллям! Быгатӥськод-а тӥ карнанэн ву нуллыны? Пу вандыны? Сое пильылыны? Кирпичлэсь сэрег пуктыны? Нош соос быгато! Адӟе вал финнъёслэсь синъёссэс: соослэн таӵе ужен улонытозязы выремзы ӧвӧл, нош асьме егитъёс кизэс ӝуто гинэ – пуклёк пилемын ни. Финнъёсты конкурслы гурт калык дасяз ке но, та соослы ӧз юртты. Котыр ласянь асьсэды ӟечен возьматӥзы Светлана Ерёмина (Шаркан ёросысь Кыква гурт) но Игорь Иванов (Вавож ёросысь Гурезь-Пудга гурт). Соос ик вормизы. Кияса ёросысь Татьяна Касаткиналэн ӵошатсконъёс бере мылкыдыз умой кылиз: — Зэмзэ вераса, мон кожасько вал, татын ваньмыз нылпиослы кадь луоз: пичи ведраос, шудон карнан, шудон тӥр. Но со озьы вылымтэ. Ваньмыз рос-прос. Таӵеезлы дась ӧй вал. Черсиськон но каньыл ӧй вал. Кубо сьӧры «Эру» азьын нырысьсэ пуксьылӥ. Малпасько, тросэз учкисьёс паймизы егитъёслэн быгатонлыкъёссылы. Ма, мон ачим но, дыр, шурысь карнанэн вуэз кисьтатэк ӧй тубытысал. Ваньзылы сюлмысь чабимы. Но вань этапъёсты лыдэ басьтыса, Шаркан ёросысь Нижние Кивары муниципал кылдэтысь команда вормиз. 2-тӥ инты басьтӥзы мувыр-Вишуръёс, 3-тӥ – Эгра ёросысь кабачигуртъёс. Быдэ вуисьёслы сяна, «ЭРУ» пересьёслы но шумпотон вае. Гуртысь песянайёс ужрадэз мылысь-кыдысь учкизы, нылпиосынызы данъяськыса пукизы. 21-тӥ даурын ке но улӥськомы, калыкмылэн сям йылолъёсыз улэпесь. Соосты утён – ужрадлэн валтӥсь ужпумез.

https://shundy.ru/archives/1659

2024-03-04T07:40:20Z

<urn:uuid:e027f961-d80c-43b5-9936-41624f14ab8f>

udm-Cyrl

tlsh:T1104EDCB18BD1DF0EC7A3E2197E85577609E01167B3233B1A8DD1F4416951045EEFA8237EF75192DE2CEF9164E142E808BB4FACC619FE7A7EB266100936BF6AF1014823D716

Та уж борды кемаласьгес ини туж мыло-кыдо басьтӥськиз «Удмурт нылкышно кенеш». Огазеяськонлэн ёзчиосызлы трос пӧртэм ӵектонъёсты эскероно луиз. Кылсярысь, кыӵе луыны кулэ Ашальчи Окилэн тусыз, марлы тужгес бадӟым саклык висъяно, кыӵе образ кылдытоно, со ваньмызлы валамон мед луоз шуыса Вань дэмланъёсты лыдэ басьтыса, Ижысь тодмо суредась Денис Никонов кык эскиз суредаз. Одӥгаз Ашальчи Оки – сюрес дурын кызьпу вӧзын сылӥсь удмурт нылкышно, кылбурчи (ӵапак Окилэн нырысетӥ кылбур бичетэзлэн нимыз но «Сюрес дурын» нимаське). Мукет эскизын Ашальчи Окилэн кык пӧртэм дырыз возьматэмын: ненег нылкышно, кылбурчи но Быдӟым тыложе пыриськем эмчи. Трос этажо юртэ пуксёз одӥг гинэ суред. Соин ик «Удмурт нылкышно кенеш» вазиськиське вань мыло-кыдоослы одӥгзэ эскизэз бырйыны. Озьы ик суред борды ватсан понна кылбур чуръёссэ ӵектыны дэмла на. Юалляськон мыноз 16-тӥ оштолэзёзь. Ӵапак та нуналэ, Кун Кенешлэн пуктэмезъя, элькунамы кылбурчилэн вордӥськем нуналыз пусйиське. Куарадэс сётыны, малпанъёстэс гожтыны быгатӥськоды татчы, «Удмурт Кенеш» огазеяськонлэн бамаз но, яке меӵак «Удмурт нылкышно кенеш» огазеяськонлэн Вконтакте вотэсэз пыр но «Удмурт дунне» редакцие 8 (3412) 73-33-42 номеръя жингыртыса. Проект радъяське Кун Думаысь депутатлэн Лариса Бурановалэн кичӧлтэмезъя но Ижысь город Думалэн тӧроезлэн Фарит Губаевлэн дурбасьтэмезъя.

https://udmddn.ru/ivorjos/ashalchi-okilen-tusyz-kyldoz-izhys-od-gez-korkalen-borddoraz/

2024-03-05T03:54:12Z

<urn:uuid:d36545a2-2ca8-44dd-91aa-afe08c770780>

udm-Cyrl

tlsh:T116B06F518C808E2E9673D29A2D9042218CE59663C733334A1CC1F4406915051EFF99237BF952CADF0CFE9255D146E85C7A4F78D719BE7B6A323204093ABF23F1018873D75A

Выль ар праздникъесы учкисьёс понна Ижкарысь кун филармониын кӧня ке концертъёс дасямын. Нырысетӥез ортчоз вирутальной концерт залын, пыронэз-дунтэк луоз. Лыктэмъёс транляци пыр Юрий Башметлэн кивалтэмез улсын «Новая Россия» симфони оркерстрлэсь шудэмзэ адӟыны быгатозы. Озьы ик фестиваль улсын «Золотая мелодия» орексрлэн, «Италмас» но «Шулдыр ӝыт» ансамбльёслэн но академи хор капеллалэн концертъёссы ортчозы. Арганэн шудӥсьёслэн «Играй и пой, удмуртская гармонь» нимо улосвыл фестиваль-конкурссы радъяськоз. Со 5-тӥзэ ортчоз.

https://udmddn.ru/ivorjos/ym-uston-ytyos-filarmoniyn/

2024-02-24T09:11:53Z

<urn:uuid:a03fde4e-1605-42d7-b1fc-f83bc4e09d99>

udm-Cyrl

tlsh:T1B88D1D115794DD0EC623E60E6D4066229CD09953D3173F868CD274046856180EFFC963BBFA016ACD1CDF9369F10AD99C770A38E624FD3957B2126181312F35F6174CB3EB5A

— Я, Ашальчи, пӧзьты ай мыным кӧжы шыд. Али сисько, эктон экто, удмурт выжыкыл берыкто! Эх, кырӟа но кырӟа, шуиськоды, кырӟан уж буш кӧтлы капчи шуыса… Ашальчи Оки Нош Оки со шоры синмаськыса учке, ог кыл но вераны уг шедьты. Кӧжы поттыны медэ вал но, возьдаськеменыз мар каремзэ ӧз вала ни. Мукет висъетэ бызьса кошкиз но блокнотаз чуръя ук, чуръя… «Вань висён дунныен — туж урод со висён…» — Ашальчи! Кытчы пырид? — пайме Герд. Оки шып улэ. — Вот веть та удмурт калык! Кӧня чидано луомы на? Ку кыл кутыны дышетском ни? Э, та нюлэс калыке! Вотяк — со вотяк ик вань, — ӟырдыт кеськиз кылбурчи но кошкиз. Кӧжы шыдзы таки ӧз пӧзьы. /архивын шедьтӥзы: Дарали Лели/ Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. Чаль пӧлаз! Источник — https://absurdopedia.wiki/w/index.php?title=Портал:Лӧпшопедия/Хармс_веросъёсыз,_со_гожтэ_удмурт_кыл&oldid=326590

https://absurdopedia.wiki/%D0%A0%D0%B0%D1%81%D1%81%D0%BA%D0%B0%D0%B7%D1%8B_%D0%A5%D0%B0%D1%80%D0%BC%D1%81%D0%B0,_%D0%BD%D0%B0%D0%BF%D0%B8%D1%81%D0%B0%D0%BD%D0%BD%D1%8B%D0%B5_%D0%B8%D0%BC_%D0%BD%D0%B0_%D1%83%D0%B4%D0%BC%D1%83%D1%80%D1%82%D1%81%D0%BA%D0%BE%D0%BC_%D1%8F%D0%B7%D1%8B%D0%BA%D0%B5

2024-02-22T01:06:29Z

<urn:uuid:abd02409-70db-4708-a761-6874266a3eef>

udm-Cyrl

tlsh:T1EC17B83190818F1E43A3C2866FD243224CA4A25383223B4B5CC57C507615041EEFD8237676229A8968EF6578F483F81CB54F38DB24BF7BA5B122080C79AF76A501DC23D7A5

Ужрад радъяськиз ёрос культурая юртын. Куноосты вӧйын-нянен пумитазы, «Ялыке» ансамбле пыриськисьёс пумиськонэз задор кырӟанъёсын шулдыртӥзы. Ӵектослэн кивалтӥсез Татьяна Колхир юрттӥсьёсыз Татьяна Головизнина но Лариса Агееваен ӵош калык праздникъёсын тодматӥзы: мар каризы со нуналэ, кыӵе йӧскалык сиён-юон пӧразы, кызьы шулдыръяськизы. Люкаськем семьяос мыло-кыдо куарнянь сокам лэсьтонъя мастер-классэ пыриськизы. Озьы ик тодматскизы на мукет удмурт пыжиськемъёсын но, эктӥзы-кырӟазы, шудонъёсын шудӥзы. Пусъём, «Бускельёс дорын 2.0» проект улсын 8 пумиськон радъяськиз. Отчы удмурт, ӟуч но бигер выжыысь 47 семьяос пыриськизы. «Туж жадим, но сюлэм вылын али сыӵе ганяк мылкыд, туж кулэ ужез лэсьтыны, улонэ пыӵатыны быгатӥм уго. Бадӟым тау кареме потэ ваньзылы, кин юрттӥз, кин шумпотыса пыриськиз та ужрадамы. Кӧня ке шутэтском но — азьлань! Выль малпанъёс но выль ӵектосъёс витё. Озьыен, удмуртлыкмес утём но вӧлмытом!» Якшур-Бӧдья ёросысь нылпиосын семьяос понна «пукон корка» выллем удмурт шулдыръяськон ӝытъёс радъяськозы. Ужрадъёс тямыс гуртъёсын ортчытыны чакламын. Радъясьёслэн верамзыя, озьы соос удмуртлыкез калыке пыӵатозы. Ӵектосэ пыриськисьёсты соос удмурт сям-йылолъёсын, фольклорен, калык праздникъёсын тодматозы, ӵошен эктозы-кырӟалозы, пӧртэм шудонъёсын шудозы, одно ик ческыт сиё-юонъёсты но пӧралозы. Та нуналъёсы ӵектос улсын нырысетӥез пумиськон ортчиз ини. Радъяськиз со Якшур гуртысь удмурт культурая «Туклячиос» центрын. «Куноосмы шумприч гинэ вуизы, гань-гань кылзӥськыса пукизы, тодматскизы сӥзьыл дыръя ортчытъяськись удмурт сям-йылолъёсынымы. Табере соос туж умой тодо «Виль», «Пукрол» но «Сӥзьыл юон» праздникъёсты. Мӧйыослы но, пичиослы но туж кельшиз кадь «пукон коркамы». Вуонояз пумиськонъёсамы но курисько ини», — вера проектлэн одӥгез радъясез Татьяна Колхир. Шулдыръяськон ӝытэ пыриськемъёс удмурт шӧмо пичильтык синпелет кузьымъёсын кошкизы. Нош вуоноез пумиськон радъяськоз ини 7-тӥ коньывуонэ Сюровайын.

https://udmddn.ru/tag/yakshur-bodinskiy-rayon/

2024-02-24T09:58:37Z

<urn:uuid:f0b95cd7-6fd4-4de2-af1e-74fca0cd2e3b>

udm-Cyrl

tlsh:T194A8FB712781DF0E8263D54B7E5017564DA565639323774BACC0F5012549095EEED4633BF71086DE18FB8574F111E918BB8FA8CA1DBE796AB22214087AFF25F1160C23D796

Туннэ верано-возьматоно адямиосмес удмурт калык ӟеч тодэ. Но тодэ огласянь гинэ – чебер кырӟаны быгатэмзыя. Мадёно муртъёсме учкись котьку адӟе ворекъясь дӥсен, пальпотӥсь ымнырен, ӵыдытэк возьма-кылзэ сюлэмез бугыртӥсь гуръёссэс. Ӝыны улонзы соослэн ортче сцена вылын, калык син шорын, нош мар луэ катанчи сьӧрын – тодмо ӧвӧл. «Айкай» театрысь валтӥсь артистъёслэсь Евгений Георгиевич но Валентина Михайловна Серебренниковъёслэсь улон-вылонзылэсь шӧг но кузьыт, мальдытӥсь но пурысялэс интыоссэ асьсэлэн лэземзыя возьматӥсько. - Тӥ кемалась кизили луиды ни, нош газетмылэн та дано бамаз шедьылӥллямтэ на. Котькудӥз журналист малпаз, лэся, тӥ сярысь ваньмыз верамын ини шуыса. Собере, тазьы чакласа, куарады чалмиз кадь, шер кылоно радио пыр но. Валентина: Ужаськом азьло сямен ик, сётъяськом концертъёс, нуналлы быдэ сямен репетициос ортчо. Ушъяськыны ум яратӥське, кассетаосын, дискъёсын ум выриське. Калык сотэк но милемыз тодэ. Кинлы ке пыриськыса, ым шораз учкыса улэммы ӧвӧл. Ӟичыяськыса улӥсьёсты пумитаса, пушкы ик бугырске. Асьмелы шонер вамышъяськом кадь потэ, ас малпанмес но меӵак вераськом. - Сакыр ческыт, но вуын сылме. Шуг-а кизилилы огшоры калык пӧлын улыны? - Умой палыз тросгес. Монэ туж ик уг тодмало, зэм, егитгес дыръям Анна Герман кожаса, паймыса мырк-мырк учкылӥсьёс шедьылӥзы ик. Нош Женяен шыпытак ветлыны уг луы, куддыр акылес но луэ. Евгений (горе): Ма, нылъёсмы сцена вылын ваньзы ог тусъемесь ук, зол буяськыса пото, соин ик урамын уг тодмало ни. - Оло, асьтэос но кудӥз кин сураськоды? - Бырид, бырид, сыӵеез ӧй вал на. Нош залын пукисьёслы огкадесь йӧто. Валентина: Милемлы «валтэмъёслы» тодманзы ӵемысь юрттэ. Тани кызьы ке Постолэ вуылӥм. Бертыкумы ортчись машинае пуксим. Ми водительлэн сьӧраз интыяським. Шӧдӥськом, машина кузёмы синучкон пыр весь ми пала учкылэ. Собере Женя шоры вазьытэк ӧз чида: «Тӥ Серебренников кадь ук. Тодӥськоды на-а асьмеос огпол огазьын вал, ми куноятӥм но ай». Со тодэ бере, ми но одно тодыны кулэ кожа, лэся. Шуиськод ни: «о-о, о-о, тодам вайисько кадь». Евгений: Якшур-Бодьяла мынон палан сад-бакчамы вань. Вамышъясько огпол сюрес кузя, тыбырам котомка. Одӥгез водитель берласянь тодмаса ведь машиназэ вадьсам дугдытӥз. Матысь муртэзлы кадь вера но вера, нылыз, пе, эктӥсь, Пермьысь хореографияя училищеез йылпумъяса, Петербургысь балетын валтӥсь партиосын эктэ. Шумпотонэз но кинлы ке верано ук. - Тӥ кыкнады ик кырӟасьёс, калыкез шулдыртӥсьёс. Умой-а со семьяын, одӥг ужен вырыны, весь ваче син луыны? Евгений: Туж ик ӧвӧл ай. Куддыр керетэм потэ, нош калык азьын уг лу. Мон валэктӥсько, тазьы но тазьы лэсьтоно шуыса. Егитъёс кылзо шыпыт, нош Валя вазе пумит. Валентина: Мон лэсьтоно ужез адӟисько ас сяменым, мае но сое тросгес тодӥсько но кадь. Со сярысь ик вераме потэ – юрттон вылысь. Ваземе Женялы уг кельшы. Мурт адями шоры ымыз уз усьтӥськы, вань лекез мон вылэ усе. Кивалтон уж туж секыт. (Евгений Георгиевич театрын чеберлыкъя люкетэныз кивалтэ.) Женя азьло мукет вал, лякыт, пальпотӥсь. Та уж сое золтӥз, чурытомытӥз. Cоин ик ӵош ужаны секыт луиз. Озьы ке но шутэтскыны лыктэм калык сцена вылысь чебер пӧрмытскем пальпотӥсь артистъёсты гинэ адӟыны кулэ. - Вае табере лыдӟисьёсты тодматом, кин вордӥз-будэтӥз но удмурт калыклы кузьмаз та жингрес уӵыосты? Валентина: Мон Алнаш ёросысь Сырьезь гуртысь. Анае, Екатерина Дмитриевна (Катьырок шуо вал) Удмурт Вишурысь вал. Соин люкиськем дырысен 17 ар ортчиз ни. Туж кырӟась вал. Выжыосмы муми ласянь но, тятяе ласянь но вуз каро, пе, вал. Бигеръёсын туж кушласькыса улӥллям. Бабушъёсмы ог-огзы доры куное ветлылӥллям. Анайёсмылэн вукозы вылэм, кык этажо корказы. Кулаке поттыса пыдйылчие кельтӥзы, корказэс школа каризы, пе. Пинал дыръяз анае туж чебер вылэм. 17 аресаз кураны лыктӥллям, корка ӵужись, пе, кулэ. Тузӥ воргоронэз адӟем но сюлмыз нёркак луэм. Но карт луонэз чылкак мукет вылэм, ай ӵыж-горд йырсиё – шуш потэм. Кинлы бызёнзэ тодыса, ӵыжаськыса, пе, бӧрдӥз. Евгений: Мон Дэбес ёросысь Варни гуртын вордӥськи. Туж вашкала гурт, Чупчи кузя кузянак кыстӥське. Муми-буби кыкназы дышетӥсьёс вал. Буби, Георгий Дмитриевич, райисполкомын секретарь луыса но ужаз, лэсьтӥськон удысын но кивалтӥз. 50-тӥ аръёсы партилэн ӧтемезъя бере кылись хозяйствое кыткиське но кык ар ӵоже сое пыд вылаз йыг-йыг султытэ. Со гуртэ вуэмме тодам вайисько на. Сюрес ӧвӧл, гуртэ пырыны выж но ӧй вал. Колхозын 1 машиназы но 2 шальтрам тракторзы гинэ вал. Папае ужаку, комбайн но машина басьтӥзы, та аръёсы ик улон юртъёсы радио пыртӥзы – сыӵе шудо нуналъёс вал! Со вакытэ радио пыр выль кырӟанъёсты дышетылӥзы. Син азяды пуктэ ай, мынам мумы-бубыосы валес вылын кыллё но радиоен ӵош выль гуръёсты нёжъяло, буби со куспын ик туж тыршыса кылъёссэ гожъя. Яратылӥзы соосты куное ӧтчаны, малы ке шуоно котьку выль кырӟанэн вуылӥзы. - Озьыен, кыкнады крезьгур дуннее кӧкыысен ик выемын ни? Валентина: Мон 6 аресысен ик сюанъёсы ветлылӥ, пыдме лёгыса ик кырӟалляй. Конечно, монэ лӧпкытъяллязы: алвылазы пукто, вешало, чупало, куноято. Кин луон сярысь мукет малпанъёсы ӧй вал ни. Школаын но кырӟай. Евгений: Нош мон нырысь суредась луыны малпасько вал. (Паймыса учкылӥсько пинал дыръяз лэсьтэм ужъёссэ: кудӥз гожмамын карандашен, кудӥз буёлэн. Возьыт ӧз луысал куд-огзэ бадӟым адӟытонэ но поттыны - Г. Ю.) Школаысен ик йыре кылбур чуръёс но лыкто вал. Но мон «пӧраськылӥ» ӟуч кылыны. - Нош кытысен-о ог-огеныды пумиськиды? Валентина: Ижын, крезьгуръя училищеын ӵош дышетским. Женя одӥг курслы азьпалан вал. Дышетскемез бере сое удмурт театре келяны малпало вал, соку отын крезьгуро спектакльёс но пуктылӥзы. Отын но со быгатысал. Куриськимы «Италмасэ». Кызьы ке Женяен ӵош «Мон тодам ваисько» кырӟанэз быдэстыса утчам. Мамонтов кылӥз но дэмлаз сцена вылэ поттыны. Озьы дуэт кылдӥз. Та учыр ик милемыз матэгес герӟаз. «Италмасын» Женя валтӥсь кырӟась луиз. - Тӥ понна артист луон – со шуд-а, дан-а, курадӟон-а? Евгений: Пичиен-пичиен ваньмыз вань. Пичиысен малпан быдэсмиз бере – со шуд. Тонэ ярато, возьмало, пумитало, мукет шаеръёсын удмурт калыклэсь нимзэ веран, солэсь лулпушсэ, чеберлыксэ возьматон – со дан. Курадӟытэк но уг луы. Туж трос ужано луэ. Валентина: Артист луон – со Инмарен сётэмын. Озьы луыны кулэ. Курадӟыса сцена вылын ке кырӟаськод – быдэс улонэд курадӟон. Сцена вылысен учкисьлы, кылзӥсьлы трос кужымдэ сётӥськод, нош залысь тонэ шумпотон тулкым мед пылатоз, соку жадем но веська. - Ӵем-а зымылӥськоды со шудо тулкыме? Евгений: Алнаш, Можга, Пурга палъёсын калык милемыз туж шуныт пумита. Сыӵе дыръя артистлы но ужаны каньыл, кытысь ке ватсаса кужым потэ. Нош уйпал ёросъёсын, басьтом Дэбес палъёсыз ик, калык ас пушказгес ватскемын, мылкыдзэ уг ӧръя, пальккаськемезлэсь кышкаса сямен чакласа возе. Отысь учкисез бугыртыны трос кужым кулэ. - «Италмасын» но тӥ адскымон адямиос вал. Кыӵе муген люкиськиды? Валентина: «Италмас» ми понна зол школа вал. Отын ми будӥм, яратонмы вордскиз. 20 арзэ та дано коллективлы сётӥм. Соин ик люкиськон секытэн сётскиз. Вакытэз но сыӵе вал – выльдӥськон кутскиз. Милям но маке выльзэ утчаммы потӥз. Малпамы вал «Италмасын» ик нимысьтыз пичигес коллектив кылдытыны. Но А. В. Мамонтов талы пумит луысал. Озьы «Италмаслэсь» люкиськыса фольклоръя «Айкай» ансамбль кылдытӥм. Валаськом, Анатолий Васильевич понна со зол шуккет луиз. Кошкизы ук кужмоосыз, кужымзэс шӧдӥсьёс – 17 кузя! Секыт югдуре кельтӥм милемыз будэтэм коллективез. Возьыт вал, дун вуэ сялӟем кадь йӧтӥз. Кытӥяз жалян дыръёс но вал. Ма, бен, вожзэ медаз возьы ни ми вылэ Анатолий Васильевич. Табере со выль адямиосты будэтӥз, бурдъяз ни. «Италмас» азьло кадь ик кужмо, дано коллектив. - Тӥ трос потамын гастрольёсы. Кытчы-кытчы вуылӥды, тодады возиськоды на-а? Евгений: Дуннеез трос котыръям. «Италмасэ» вуэме бере ик Москвае нырысьсэ вуылӥ, али кадь ик тодам лыктэ. Поезд Москва пала вуэ ни, мон укно борды лякиськи. Тани, пе, Останкино башня адӟиськоз ни (ми уйпал сюрестӥ отчы мынӥм), таиз, пе, Москваез кульчоясь сюрес. Вуимы но со дыре самой бадӟымаз «Россия» гостиницае интыязы. Отын ик Кремль. Синъёсы соку пичи пияшлэн кадь таба быдӟаесь вал, дыр, сюлэмы пачылмемын. Уйин огнам Кремлез котыртӥ, Горький ульчаетӥ вамышъясько но, медам йыромы шуыса, Кремль башняосысь ӝуась рубин кизилиосты чакласько – копак выжыкылэ сюрем кадь потӥ. 1972-тӥ арын шунды ӝужан пала потӥм, поезд быдэс арня нуиз. Собыдӟа дунне, кӧня асьмелэн музъеммы, вераны луонтэм чебересь интыос. Куинь толэзь ӵоже та палан концертъёс возьматъям, Владивостокысен кутскыса бертон сюресмы кузя интыяськем ваньмаз сямен городъёсы дугдылӥм, пырак вагонъёсын ик кӧламы. Благовещенск, Хабаровск, Белогорск, Чита, Биробиджан, ма, тазьы картаез учкиськод ке, ӧвӧл кадь город, кудаз ми ӧй вал. Трос пол вуылӥм Прибалтикае. Отын шалтыр удмурт сямен вераськиськом вал. Шауляй городын универмагазы тазьы ас сяменымы бӧтьыртонъямы тодмотэм кышномурт ми шоры «умоесь-а» шуыса вазе. Тӥ, пе, удмуртъёс кадь. Мон татын улӥсько, ачим Дэбесысь. Гастрольёсын вуылӥм Италие, Чехословакие, Финляндие, Германие, Швецие, Венгрие, Швейцарие, Монголие, Уйпал Кореяе, Японие но мукет интыосы – ваньзэ вераса но уд быдты. - Сомында ветлонъяды пӧртэм тумошо учыръёс но кылдылӥзы, луоз. Оло, тодады мае ке ваёды? Валентина: Сьӧрлон ӟучезлэсь золгес удмурт номеръёсты пумиталлязы. Асьме киын вурем костюмъёсты бергатъяса ик учкыло вал. Венгриын уйпал удмуртъёслэн дэремысьтызы пужыосты синйылтыса, мадьяръёс воксё чабкиськизы: чылкак милям кадь ук, пе. Ӵыжы-выжыос луиськом шуыса адӟиське, пе. Венгрилэн президентэз Арпад Гёнц концертмес синвуаськыса ик учкиз. Швецие потон азям мон гуртоосылэсь азвесен люкам 4 уксё тӥрлыксэс кутылӥ. Сюлэмшугъяськыса сётӥзы, расписка но гожтыса кельтӥ. Москваысен таможня пыр потыку талазы ведь – ӧз лэзе потыны. Самолётысен синвуосы чур! вияло. Ӧйтӧд, кинлэн визьмыз тырмиз борт радио пыр ивортыны, корт манетъёс люканы курыса. Верам кылъёс сюлмазы пыӵазы, лэся. Быдэс мешок бичазы. Солэсь Швециын уксё тӥрлык лэсьтӥзы ни. Весь куректыса отын ветлӥ, сюрозы на-а гуртысь лэзем дуно арбериосы? Москвае вуим но кивалтӥсьмы азям уксё тӥрлыкъёсын шальтыртэ ни. Шумпотэменым синвуосы васько, ӟыгыръясько, чупасько сое. 1980-тӥ арын Москваын ортчем Олимпиадаын ужам. Туж матысен учким олимп тыл ваемзэс. Паймыса быриськиз уно люкаськем калыклы. Ульчаын гинэ ӧвӧл, липетъёс йылын но сылӥзы. Брежневез ватыку но Москвае укшам. Ульчаос пытсамын, гостиницае мынэммы уг луы. Вить час ӵоже вокзалын пуким. 1985-тӥ арын Москваын ик Дуннеысь егитъёслэн фестивальзы ортчиз. Толэзь но ӝыны отын концертъёс сётъям. Зол отын соку улӥськиз – коммунизме вуэм кадь потӥз – котьмар вал. Иже вуим но, лавкаосын ӝажыос бушесь, спичка-майтал гинэ но ӧвӧл. Тани тумошоез но тодэ лыктӥз. Хорватиысь бертыкумы, бигер шаере вуон азямы М. Ворончихинэз юаны кутскизы. Огез йырзэ бергатэ, мукетыз автобусын утчаське – ӧвӧл Михаилмы автобусын. Берло дугдылэммы дырысен ӝыны час-мар мынӥськом ни. Адӟиськом, иномарка милемыз кельтэ, куара сётэ. Отысь Ворончихин шок-пуль вуэ: «Мар-о, мон тӥледлы сыӵе уродзэ лэсьтӥ – кельтӥды?» Дугдылон интыын чорыгъёсын вуз каро вал. Отчы жальмам, лэся. Нош Удмуртиетӥ гастрольёсы ветлыку, пичи нылпиосмес ми сьӧрамыгес нуллӥськом. Одӥг пол Киясовоысь Сальяе потӥм. Куазь зол-зол зорыны кутскиз. 15 нылпиез райцентрысь школа интернатэ кельтӥм. Соосты чакланы кык егит артистъёсмы кылизы. Концерт бере, сюрес небӟемен, вырӟеммы ӧз луы, жингыртэммы, езъёс чигемен, уг луы. Клубын ик кӧлоно луиз: кин ӝӧк вылын, кин газет вӧлдыса выж вылын. Куазь зоремен ӵуказеяз но кошкеммы ӧз луы. Куризы на Ермолаевоын концерт сётыны. Сюлэм интыяз ӧвӧл ни. Ярам, ваньмыз умой ортчиз. Нылпиосмес сюдӥллям, утялтӥллям. Тӥни озьы, ӝыны улонмы чиганъёслэн кадь ортче. - Евгений Георгиевич сярысь кылылэммы вань, оломарлы но киыз мынэ, фантазиез узыр шуыса… - Ма, кортӵог шуккыны мылкыд вань. Толалтэ но сад-бакчаям ветлӥсько. Музъеммы но кыкетӥ басьтэмын. Валентина: Женя котьмае лэсьтыны пӧрмытэ. Ӧвӧлтэмлэсь но кампет кылдытоз. Со быгатэ кышномурт ужез но лэсьтыны – усто вуриське. Аслыз брюки но вуре, азьвылгес шуба но вандылӥз, вуриз. Дэбесысь ательее ыж ку нуллӥз, учкизы отын но уз, пе, тырмы. Женя ваменскиз: кызьы, пе, уз тырмы, кутӥз но ачиз вуриз. Со шубаен Геннадий Кузнецов «Паймод эке» кырӟанъя чорыгасез возьматъяз ай. - Нош мар верасалды тӥ, Евгений Георгиевич, кузпалды сярысь? - Со мынам – мотор, созэ-тазэ косэ лэсьтыны. Мон соин кенешисько, кызьы-мар лэсьтыны. Валентина: Кенеше но ачиз сямен ик лэсьтэ. Евгений: Яратэ кышное пӧраськыны, узы-боры бичаны, губияны. Валентина: Таизъя мон нюлэс пастух. Радикулит кутэ ке, ньыльпыдъяськыса но нюлэсозь гызмыльто, тэль вань висёнме бурмытэ. Евгений: Губияны кошкиз ке, со котьку тыро бертоз. Кызьы шедьтэ губи, магнитэз-а, оло, вань. Валя умой тодэ йылолъёсты, вордскем палысьтыз кырӟанъёсты, сюлмаське театрмылэсь репертуарзэ узырмытыны. - Тӥляд трос тодмоосты, котькудӥзлэн потэ, дыр, куное ӧтемез. Концертъёс бере но утялтӥсьёс сюро, луоз. Валентина: Зэм, куноятэмзы потэ. Таӵе дыръя йырдэ ыштоно ӧвӧл. Та муген троссэ усто артистъёсмес ыштӥм ини, тужгес но оркестрын шудӥсьёсмес. Ярам, али быгатӥсь егитъёс вуизы, юнматскизы, семьяос кылдытӥзы. Соос вылэ бадӟым осконмы. Кивалтӥсьмы Пётр Данилов но бызьылэ-сюлмаське. Техникая университетысь общежитиын егит артистъёсмылы интыос висъязы. Со понна взаимозачёт шуон амалэн ми та университетын дунтэк концертъёс сётъяськом. Тодмоос дорын кунояськыны берло вакытэ мылкыд лапказ ини, ӧтисьёс вань но, мӧйымиськом, лэся. Нош вырӟиськом ке, Женя сьӧраз арганзэ кутэ. Крезьгур мытон, соку ми вылэ усе. Сюанъёсы, мукет шулдыръяськонъёсы ӧтчало, но озьы ветлыны луонлыкъёсмы ӧжыт, воштӥсьёсмы ӧвӧл. - Куное вуыса, кыӵегес кырӟанъёсты мытӥськоды ӝӧк сьӧрын? Валентина: Пинал компаниосы ум ветлӥське. Соослы дискотека нерге кельшегес. Нош кырӟаны тыршиськом тодмогес крезьгуръёсты: «Шудо аръёс», «Нырысь яратон», «Мон утчай сяська пӧлысь» но мукет. - Арлыдды сярысь поттылӥды. Бадӟым-а семьяды? Котырады внукъёсты но бергало ни, дыр. Валентина: Кык пимы. Бадӟымез, Руслан, нимаз улэ. Покчиез, Юра, 10-тӥ классын дышетске, туж яратэ компьютерез. - Тросэз артистъёс ӝожтӥсько пичи уждунды. Валентина: Узыр артистъёс пӧламы ӧвӧл, ӧй но вал. Ваньбур люкан сярысь кызьы ке ӧм но малпаськылэ. Солы пумит ӧвӧл, но вань кужыммес, быгатонлыкмес ӧръяны вырим калыклэсь сюлэмзэ, мылкыдзэ небӟытон-лӧпкытон уже. - Валентина Михайловна, верамдыя маке ӝожалэс мылкыд пырыос шӧдӥськизы. Оло, улонды малпамъя ӧз радъяськы? - Ваньмыз умой, уже сюлэмъям, картэ оскымон. Но маке но монэ пачкатэ. Кыӵе ке но ӧръяськытэк кылем кужыме маза уг сёты. Верам потоно кылъёсы кылизы на кадь. - Бер ӧвӧл на. Кизилиос уно пол воректо, шуо. Источник: Серебренников, Евгений Георгиевич. "Италмасын" будӥзы, "Айкайын" кыдазы : беседа с ведущими артистами театра фольклор. песни "Айкай" / Е. Г. Серебренников, В. М. Серебренникова ; записал Г. Юсаев // Удмурт дунне. - 2005. - 11 февр. - (Удмурт кизилиос). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Серебренников_Евгений_Георгиевич&oldid=465"

https://vorshud.unatlib.ru/index.php/%D0%A1%D0%B5%D1%80%D0%B5%D0%B1%D1%80%D0%B5%D0%BD%D0%BD%D0%B8%D0%BA%D0%BE%D0%B2_%D0%95%D0%B2%D0%B3%D0%B5%D0%BD%D0%B8%D0%B9_%D0%93%D0%B5%D0%BE%D1%80%D0%B3%D0%B8%D0%B5%D0%B2%D0%B8%D1%87

2024-03-05T08:06:41Z

<urn:uuid:8e54eccc-cfe4-40fe-b3b1-4cd17841613b>

udm-Cyrl

tlsh:T194DABEC28B91DF0E86A3D24A6E8147224DE59253D323375A9CD0B455358A0A4EEF942377E61292DF18FF9264E402F808BB4B7CDB18FE7A7EB2221508797F7BF6014833D75A

Люкина, Н. М. Фонетико-морфологические особенности языка лекминских и юндинских бесермян : монография / Н. М. Люкина ; [научный редактор: В. К. Кельмаков]. – Ижевск : Удмуртский институт истории, языка и литературы УрО РАН, 2016. – 199 с. Оставить комментарий к книге Монография посвящена описанию фонетической системы, морфологической структуры бесермянских говоров, распространенных на территории Юкаменского и Балезинского районов УР. Современные сведения по исследуемым говорам даются в сравнении с материалами, представленными в монографии Т. И. Тепляшиной «Язык бесермян» (1970). Самарова, М. А. Удмуртская онимия I. Онимы реальной действительности : учебное пособие / М. А. Самарова, Л. Е. – Ижевск : Удмуртский ун-т, 2016. – 194 с. Оставить комментарий к книге Учебное пособие знакомит студентов-филологов с наиболее общими проблемами теории общей ономастики, с общими закономерностями возникновения собственных имен, в частности, удмуртских. Боталова, Н. П. Ужан тетрадь 1-тӥ класслы "Ӟеч-а, бур-а, удмурт кыл!" учебник вӧзы : удмурт кылэз тодӥсьтэм пиналъёслы / Н. П. Боталова ; суредаз Н. Исаева. – 6-тӥ издание. – Ижевск : Удмуртия, 2016. – 80 с. Оставить комментарий к книге Рабочая тетрадь к учебнику для 1 класса "Ӟеч-а, бур-а, удмурт кыл!" ("Здравствуй, удмуртский язык!") для русскоязычных учащихся общеобразовательных школ. Боталова, Н. П. Ужан тетрадь 2-тӥ класслы "Ӟеч-а, бур-а, удмурт кыл!" учебник вӧзы : удмурт кылэз тодӥсьтэм пиналъёслы / Н. П. Боталова ; суредаз Н. Быков. – 3-тӥ издание. – Ижевск : Удмуртия, 2016. – 112 с. Оставить комментарий к книге Рабочая тетрадь к учебнику для 2 класса "Ӟеч-а, бур-а, удмурт кыл!" ("Здравствуй, удмуртский язык!") для русскоязычных учащихся общеобразовательных школ. Удмурт кыл : 6-тӥ класслы / [Вахрушева Л. В. и др.] ; огъя редакциез Л. В. Вахрушевалэн ; суредаз А. Ю. Гладыш. – Ижевск : Удмуртия, 2016. – 239 с. Оставить комментарий к книге Учебник удмуртского языка для 6 класса знакомит школьников с лексикой, морфологией и синтаксисом. Издание иллюстрировано рисунками А. Ю. Гладыш. Герасимова, А. В., Ӟеч-а, бур-а, удмурт кыл! : 9-тӥ класслы : удмурт кылэз тодӥсьтэм пиналъёслы учебной пособие / [Герасимова А. В., Кондратьева Н. В., Фазлеева Л. В.] ; суредаз М. Г. Гузаева. – Ижевск : Удмуртия, 2016. – 160 с. Оставить комментарий к книге Кельмаков, В. К. Удмурт кылосбурлэн дырсюресысьтыз тодмотэм тодмо бамъёс : [азьпечатлос] / В. К. Кельмаков ; [тодослыко редактор А. Г. Шкляев] ; РФ-ысь дышетонъя но тодосъя министерство, ФГБОУ ВПО "Удмурт кун университет", Удмурт кылосбур факультет, Огъя но финн-угор кылтодонъя кафедра. – 2016. – 136 с. – (Азьпечатлос сузьет = Серия препринтов ; 10). Оставить комментарий к книге Та ужын вакчияк вераськон мынэ XIX но XX дауръёс вискын тыршем кык тодосчиослэн но кылосбурчиослэн Г. Е. Верещагинлэн (1851–1930) но В. А. Ислентьевлэн (? – ?) сыӵе гожтосъёссы сярысь, кудъёсыз литературатодосын туннэ нуналозь но литературной гожтос карыса тэкшеремын-эскеремын ӧвӧл на ай: нырысетӥезлэн – вакчиесь веросъёсыз но эссеосыз сярысен, нош кыкетӥезлэн - ӟуч литературной классикаысь но дӥн-вӧсь гожтэмъёсысь ӟуч но черк-славян кылъёсысь удмуртэ берыктыса поттэм пӧртэм пумо текстъёсыз пумысен; книгае озьы ик пыртэмын асьсэос куэтъёс. Книга пайдаё луоз студентъёслы, аспирантъёслы, тодосчиослы, вузын но школаын ужась дышетӥсьёслы, соослэсь удмурт литературалэн но литературной кыллэн дырсюресэзъя, гожъяськетлэн но удмурт текстлэн азинскемезъя, озьы ик берыктон удысысь ужпумъёсъя тодон-валанъёссэс паськытаны но муромытыны. Retrieved from "https://vorshud.unatlib.ru/index.php?title=Языкознание._Издания_2016_года&oldid=6287"

https://vorshud.unatlib.ru/index.php?title=%D0%AF%D0%B7%D1%8B%D0%BA%D0%BE%D0%B7%D0%BD%D0%B0%D0%BD%D0%B8%D0%B5._%D0%98%D0%B7%D0%B4%D0%B0%D0%BD%D0%B8%D1%8F_2016_%D0%B3%D0%BE%D0%B4%D0%B0&oldid=6287

2024-02-22T08:23:26Z

<urn:uuid:d2a0fba0-1813-4483-984c-bd48a09e15d7>

udm-Cyrl

tlsh:T15B1141D17B55EA0ED233D29A94900A15CDB99657C7323B2A9CE0B449349A050CFBC4237AF56481AE6CDF5215B007E418BF4ABCE958FE3EAB733601183DAE7BF1114C63DB57

Туала вакытэ кадь тусо куншет юнматэмын вал 1896-тӥ арын, Николай II эксэй кивалтыны кутскыку. Совето власть дыръя куншетмы «гордэктӥз». 1991-тӥ арын 22-тӥ августэ тӧдьы-лыз-горд гожъёсын куншетмы берытскиз. Сое табере быдэс кунэн сӥлы кариськомы арлы быдэ. 10-тӥ августэ ялэмын вал Россилэн куншетэзлэн эстафетаез. Тӧдьы-лыз-горд гожъёсын маке кузьда флаг ортчиз ваньмаз сямен ёросъёстӥ. Радъяськизы кунлэн валтӥсь пусъёсызлы, историезлы сӥзем визьсынанъёс, мастер-классъёс. Ёросъёс пыр ортчем куншет 22-тӥ августэ вуиз Иже. Шор карлудысен «Пыраклы Россиен» синпелетозь сое нуизы Ижысь нимо-дано адямиос. Монумент дорын радъяськиз шулдыр концерт. Со сяна, усьтэмын вал пичи азбаръёс: покчиос ог-огзылэн бамъёсазы аквагрим амалэн куншетлэсь суредзэ пуктӥзы, мукетъёсыз тротуар вылэ мелэн суредаськизы, куинетӥосыз викторинае пыриськизы. Нош егитъёс мылкыд каризы «Россилэн пусъёсыз» флешмобе лыктыны. Радъяз сое Нылпиослэн элькун библиотеказы. Ижысь Пушкинской ураме потӥзы уно нылъёс но пиос. Киосазы тӧдьы, лыз, горд шаръёс, мӧляосазы бырттэмын куинь гожен лентаос. Кин ке вӧлъяса возе Россилэсь бадӟым куншетсэ. Пушкинской урам кузя ширтӥсь машинаос егитъёслэсь флешмобзэс, сигнал сётыса, пумитазы. — Таӵе ужрадъёс пиналъёслэсь кунмы сярысь тодон-валанзэс будэтыны юртто, Атыкай музъемен данъяськон мылкыд пыӵато. Нылпиослэн каникулъёссы ай, но учке, кӧня кузя соос вуизы та ужрадэ! — вера Нылпи библиотекалэн кивалтӥсез Людмила Жикина. Куншетлэсь нуналзэ пусъён туэ азьвыл аръёслэсь паськытгес ортчиз. Ижысь калык озьы ик мыло-кыдо пыриськиз «Ми — Россилэн кунмуртъёсыз», «Атыкай музъемлэн куинь буёлэз», «Триколор» ужрадъёсы. Куншетэз сӥлы карон ужрад йылпумъяськиз эктонэн: егитъёс понна радъяськиз 3 буёло ӝыт дискотека.

https://udmddn.ru/ivorjos/t-dy-lyz-gord-danyaskon/

2024-03-03T05:19:53Z

<urn:uuid:94622148-2229-47cd-84ed-06ead2a86722>

udm-Cyrl

tlsh:T1976570516980EF0EC273D6193D5057564CE19257A7233B1A9CC1F4002446051DFF982377FB21C5DE2CFF92A9D505E858AE4F58CA1AFD397BB61204093A7F6AF2024863D356

Ӵапак Тыло школа туэ Россиысь дышетскисьёслэн движенизылэн ужамезъя одӥгез пилотной площадкаез луэ. Огъя Элькунамы 10 школаосын сыӵе ужрадъёс кылдытэмын. Тыло школае вуозы 8 школаосысь делегациос. Ужрадэ 100 пала адями пыриськоз. Солэн валтӥсь мугез — егитъёс пӧлын ас лулчеберетдэ утён но ӝутон, озьы ик артэ улӥсь калыкъёслы гажан мылкыд пыӵатон. Якшур-Бӧдья ёросысь Тыло школаысь дышетӥсьлэн Валентина Морозовалэн верамезъя, котькуд школа дасяське кыӵе ке но калык выжыез возьматыны, кылсярысь, милям пиналъёсмы украин калыкез дасяло. Мукетъёсыз возьматозы ӟучьёсты, чиганъёсты, одно ик луозы удмуртъёс. Котькуд калык выжылэсь фестивале пыриськисьёс возьматозы сиёнъёссэс, шудонъёссэс, кырзанъёссэс.

https://udmddn.ru/ivorjos/kalykyoslen-eshyaskonzyly-s-zem-fes/

2024-02-22T14:16:31Z

<urn:uuid:3c7a27c5-e684-47ad-baef-425c93be6953>

udm-Cyrl

tlsh:T197153F213880EF4ECA73E26A2D845A666D958163F312774A6CD0F0006096148FEFE9377BE61486DF18EE5224F415E50CBB4F58C71DFF79B9B3221148BABF25E2024C33D655

Пиосмурт кышноеныз кык ныл вордӥллям. Одӥгез — асьсэлэн, мукетыз — мумытэм-айытэм. Со нылъёс, будэм беразы, ӧвӧл тупаллям. Ӵем дыръя ваче йырси но вутскыло, пе. Соин ик пиосмурт сиротазэ нюлэскы йыромытыны нуэм. Пичи гинэ корка пыртэм но ныллы верам: — Тон татын ул, мон пу корало,—ачиз тӥр кутыса потэм. Нылмурт сое косякетӥ учкыса келям, Кема ик ӧз мыны, ныллэн пель сьӧраз пу корам куара кылӥськыны кутскем. Пеймыт но луэ, пе, ини. Аиз ялан ӧвӧл. Солэн пу корамез туж матын кылӥське. Кӧтыз чидамтэен аиз доры потэм ини . Пу коран дораз мынэм но нокинэз ӧвӧл. Выллань учкыса, кыз бордысь зӧк пул адӟем. Тӧл выретэмъя, со пул кыз борды, тӥрен корам кадь, йыгаське. Тӥни кин вылэм солэн аиз. Отчы ик пуксьыса, бӧрдыны кутскем. Нюлэскын кионъеслэн вузэмзы одӥг-одӥг кылӥськылэ, пе. Нылмурт бӧрдэм-бӧрдэм но пичи корка пырем. Аизлэсь ваем кеньырзэ ӝук пӧзьтэм. Ӝуксэ сиыны кутскем бераз, дораз шыр потэм. Эш луоз шуыса, сое но ӵош ик сюдэм. Ӝук сиен дыръязы, соос доры гондыр пырем. — Лык, ватскемен шудом, мон тонэ шедьтӥ ке, сиё,—шуэм ныллы гондыр,—тӥнь та гырлыез чыртыяд ош. Гондырлэсь вераськемзэ шыр кылэм. — Вай, мои гондырлэсь гырлызэ чыртыям поно, тон гур вылэ туб,— ныллы шыр шуэм лушкемен. Озьы ик лэсьтӥллям. Гырлыез шыр чыртыяз ошем но пол вискытӥ бызьылыны кутскем. Гондыр гырлы бӧрсьы ветлэ. Нылмурт полатьын кылле, уг но шока, пе. Гондыр гырлы борсьы ветлонназ жадем. Гырлы куараез кылэ, нылмуртэз уг адӟы, пе. Шыр пол вискытӥ бызьылэ, гырлыез юри зол выретэ. Гондыр, куалектэменыз азьвыллэсь но зол бызьылэ, пе. Ымысьтыз шукы вия, кылзэ вамен куртчем. — Фу,— шуэм гондыр,— пот ни, жади. Тонэ утчаса но ӧй шедьты. Нылмурт потэм но, гондыр солы котьма сётэм: зарни, азвесь, буртчин дӥсь. Аиз, нылыз луло на-а шуыса, учкыны мынэм. Нюлэскы пичи корка вуэм но, пумитаз буртчин дӥсен нылыз потэм. - Валдэ берыкты, мон маке-маке уробояд тыро, мынам табере котьмаи вань ини,— шуэм. Аиз ма шуыны ик ёрмем. Валзэ берыктэм но, сирота ныл уробояз быдэс шыкыс зарни поттэм. Аиз паймыса гинэ учке на, пе. Гуртысьтызы атассы забор вылэ тубыса кеськем: — Урод нылды ӟечен лыктэ-э-э! — Кызьы инмар сое берыктоз на,— мумиз куаретэм, кирос ик понэм. Кӧня ке гинэ уло но, аизы урод нылзэс вае, пе. Мумытэм-аӥытэм мурт тодмантэм воштӥськем. Дӥсь кисьтаське. Одӥг шыкыс зарни, одӥг шыкыс азвесь. Табере зарни понна асьсэлэсь яратоно нылзэс келяллям ни. Яратоно нылзэс нуыса, со корка ик нюлэс шоры кельтӥллям. Сирота ныл сое валэктымтэ. Яратоно нылзы ӝук сиыны кутскем. Дораз шыр потэм. Солы шарк пуньыеныз шуккыса келям. Ӝук сиён дыръяз ик гондыр пырем. Ватскемен шудыны кутскиллям. Яратоно ныл, гондырлэсь сётэм гырлызэ чыртыяз ошыса, бызьылэ, пе. Гур котыртӥ одӥг пол котырскем но, сое гондыр пыд улаз кутэм. Нылмуртлэсь лызэ гинэ кельтэм на. Аиз яратоно нылыз доры зарни понна мынэм. Зарни интые нылызлзсь кылем лызэ уробояз тырыса ваем. Гуртазы атас нош ик черетскем: — Ӟеч нылдылэсь лызэ ваё-о-о! Мумиз кузь боды кутэм но атас бӧрсьы уиське, тышкаське, пе: — Тынад ма тодэмед! Зэм ик, яратоно нылзылэсь лызэ гинэ ваиллям на, нош сирота нылзы ӟече потэм[1]. Литература[edit] ↑ Удмурт калык сказкаос / сборникез дасязы Арк. Багай но М. А. Перевощиков. - Ижевск : Удмуртгосиздат, 1940 (с. 63-65).

https://vorshud.unatlib.ru/index.php/%D0%9D%D1%8B%D0%BB_%D0%BD%D0%BE_%D1%88%D1%8B%D1%80

2024-03-01T12:02:42Z

<urn:uuid:563ae603-2c41-49d2-8934-ae9621a4034e>

udm-Cyrl

tlsh:T12C5F79C18C919D1F8653D14B7D8507328C857753C322369A8CD1B855B961020EDFC473A7D552A6CE18FF92A8E141E80CBA5FBCCA48FEBBBB7223150929AB7BF1128833D75A

Тани со – тып-тып мугоро, бадӟым сюлэмо удмурт – Валентин Кузьмич Тубылов. Пужит (пумит) пельтӥсь тӧлъёслы ноку сётскисьтэм мурт туннэ азьлань валтэ шаерысьтымы но сьӧрлось удмуртъёсты. Удмуртъёс – туж дӥсьтӥсь но шаплы адямиос. Выжыосмы пӧлын туннэ вань ни быдэс дуннемылы тодмо адямиос. Удмурт калыклэн зэмос синмаськонэз но данъяськонэз – визьмо но сэзь удмурт, «Удмурт кенеш» огазеяськонлэн тӧроез Валентин Кузьмич Тубылов. Та адями – нокыӵе шугадӟонъёсты тодӥсьтэм зэмос батыр: нокыӵе сильтӧл, нокыӵе тӧлпери, нокыӵе кайгу сое ноку уз куасалты, уз погырты. Та адями – пӧсь тылӝузэ кисьтӥсь ӝуась кизили кадь: кыдёкысен пиштэ солэн мукетъёсызлы югыт кузьмась яркыт тылыз, туж кыдёкысен шӧдӥське сюлэмез небӟытӥсь няськыт шунытэз. «Удмурт кенеш» огазеяськонэн кивалтэм сяна, Валентин Кузьмич Тубылов Дуннеысь финн-угор калыкъёслэн Кенешонъя комитетсылэн адямиез луэ. - Валентин Кузьмич, таӵе батыр адямилэн выжыосыз но туж юнэсь, дыр? - Можга ёросысь Сьӧрсак куторын вордӥськи. 1924-тӥ арын кылдэм со. Выжыосы азьвылгес чылкак мукет интыын улӥллям. Гуртазы укмыс юртъер вылэм. Одӥг чебер нуналэ шукрес тылпу быдэс гуртэз ньылэм. Курадӟыны кылем адямиослы юри висъяллям нюлэс. Та интыын ик кылдэм кутормы но. - Отӥяз улон-вылонды кызьы азьланьтӥськиз? - Семьяямы тямыс нылпи вылэм – кылимы вить кузя: ньыль пи но одӥг ныл. Туннэ ваньмы тазаесь. Анае, Ксения Ивановна (куторамы Очей апай шуылӥзы), но атае, Кузьма Михайлович, лачмыт сямо адямиос вал. Анае вордӥськемын вылэм Карашур гуртын, атае – куторамы ик. Тубыловъёс – оглом юн адямиос. Пересь атае шуылэм: «Тубыл выжы медаз быры!» Нырысь ик дышетски Гордошурын. Собере –ӟуч Букшур гуртын. Сизьым классэз йылпумъяй Бадӟым Кибьялан. Шор ёзо школаын дышетско шуыса, Пычасэ мынӥ вал – тямыс классэз йылпумъяса кошки. Улон секыт вал: дышетскем понна но дун курылӥзы. Мынӥ Можгала – фабрикаослы но заводъёслы ужасьёсты дасясь училищее. Можгалан дышетсконме йылпумъяй но, монэ келязы Сарапул ёросэ. Кам шур сьӧрын Октябрьский посёлокез ӝутӥмы. Тӥрен ужаны яратӥсько вал бере, удысэ сюлэмыя вал. Армиозь татын тырши. Армиын ГДР-ын вал. Гуртэ вуи Выль аре – 4-тӥ январе. Ӵуказеяз ик дорам лыктӥз колхозлэн тӧроез. Шорам учкыса, сюлмысьтыз куриз: «Бригадирлэсь сюлмаськонъёссэ ас вылад басьтоно луод, пие». Собере гурт кенеш вал. Отын монэ бригадире огкылысь юнматӥзы ни. Сӥзьылозь ужай. Собере дышетскыны кошки Сарапулысь совхоз-техникуме. Татын но улон капчи ӧй вал: дӥськут но, кӧттыр но кулэ. Ми, армиын кыдам егит воргоронъёс, киосмес алвыламы тырыса ӧм пукылэ: ӝытъёсы, уйёсы, шутэтскон нуналъёсы но ужаллямы – тыро вагонъёсты ӝоктылӥмы, мукет удысъёсы вутскылӥмы. Стипендимы вӧзы туж ӟеч ватсэт вуылӥз. Техникумын дышетскыкум ик, калык понна ужанлэсь ӧй палэнскылы: куинь ар ӵоже училищеысь егитъёслэн профкоменызы кивалтӥ. Техникумез «витьёслы» йылпумъяй – мыным горд диплом сётӥзы. Отӥяз ыстӥзы Пичи Пурга ёросысь «Молния» колхозэ. Татын тямыс ар ужай: нырысь ик бригадир вал, собере – агроном, парткомлэн секретарез, колхозлэн тӧроезлэн воштӥсез. Отӥяз басьтӥзы партилэн Пичи Пурга райкомаз – кыкетӥ секретаре бырйизы. Сизьым ар ужай та удысын. Собере укмыс ар ӵоже вал партилэн Пичи Пурга райкомезлэн нырысетӥ секретарез. - 1986-тӥ арын «тӥ доры лыктӥзы» секыт нуналъёс… - Кӧня ке адями ӝожтӥськонъёс гожъяны кутскем. Шаеренымы кивалтӥсьёс но со вакытэ воштӥськизы: Валерий Константинович Марисов шутэтскыны кошкем бере, партилэн Удмурт обкомезлэн нырысетӥ секретарез луиз Пётр Семёнович Грищенко. Выль адями, валамон ни, югдурез ӟеч уг тоды на вал. Отӥяз ми сярысь гожъяз «Советская Россия» газет. Со ивортӥз: партилэн Пичи Пурга райкомезлэн нырысетӥ секретарез ас тодэмезъя кивалтэ, лэсьтӥськон удысэз аналтӥз, нош сое син азяз син азяз возьыны кулэ вал исполком. Зэм, ваньмыз со малпамын вал. Лэсьтӥськон удысысь но нокыӵе шекъёсты ӧз шедьтэ. Валамон ни: таӵе югдур кылдэм бере, ужаны ӧз луы. Тон сярысь шуш малпанъёс вордӥськыло ке, кызьы возиськод на сыӵе азьын? Мон котькыӵе интыын агроном луыса ужаны быгатӥсько. Ужысьтым ас мылкыдыя кошки. Ар но ӝыны ӵоже агроном луыса тырши «Малопургинский» совхозын. Зэм, муос татын начаресь ик: пыд улын – луо. Удысам кутыны ӧдъяй азьмынӥсь амалъёсты. Нырысетӥ араз ик туж ӟеч картошка будэтӥмы: удалтонлыкез кык полэс шумпотон ваиз. Отӥяз совхозын ужасьёс директоре дэмлало вал. Таӵе ӵектон, валамон ни, азьвыл кивалтӥсьлы ӧз яра. Ӵапак та вакытэ шутэтскыны кошкиз Асан совхоз-техникумлэн азьвыл кузёез Борис Авдеевич Меркушев. Адямиос малпазы, луоз: таӵе батырез мед воштоз таӵе ик етӥз но юн сямо адями. Выль уж сярысь азьвыл ик ивортӥз гурт удысъя но сиён-юонъя министрлэн воштӥсез Александр Петрович Осинкин. Александр Петровичен куке но ӵош дышетскимы Ижысь гурт удысъя институтын. Дорам огпол лыктыса, министрлэн воштӥсез дэмлаз: - Асан совхоз-техникумлы выль кузё кулэ. Ветлыса учкы – оло, оскалтод? Асан совхоз-техникуме азьло но вуылӥ вал ини: ёросысьтым кивалтӥсьёслы татысь азьмынӥсь амалъёсын тодматскыны дэмлалляй. Выль удыс ӵектэмзы бере, совхоз-техникуме вуылӥ. Ветлэме бере ик ӵуказеяз кенеш ортчытӥзы. Огинэ люкаськылӥзы техникумын дышетскисьёс, совхозын ужасьёс. Огъя кенешын выль кузёлы дурбасьтӥз куинь сю укмыстон мурт. - Борис Авдеевич Меркушев бере выль кузёез адямиос кызьы пумитазы? - Оглом секыт ӧй вал татын. Уж но, дышетон но радъяськизы. Директоре монэ бырйыкузы, Борис Авдеевич Меркушев шутэтске вал. Бертӥз но ваче пуким, валче ужан сярысь кенешим. Ог-огмылэсь киосмес кырмыса шуим: - Секыт учыръёсы ог-огмес ум куштэ. Азьвыл кузёзэс куд-огез курланы выризы ик. Сыӵеослы шуылӥ: мон номыре уг тодӥськы, со сярысь кылэме ик уг поты. Ачим та адямиез ноку но уг курла. Выль удысын маке пӧрмытӥ ке – адӟоды. Ӧй быгаты ке – синмам ик вералоды. Совхозэ лыктэме бере, улон-вылонэ но радъяськиз. Мыным висъязы кык бӧлето юрт. Азьвылгес ӵектӥзы вал куинь висъетозэ. Соку мон алӥ: - Таяз интыялэ трос нылпиё, ёрмись семьяез. Куд-огез соку кушетскизы. Кызьы озьы: совхоз-техникумлэн директорез сыӵе дуно макелэсь палэнтӥське? Совхоз-техникумын удмуртъёс ужало. Шутэтскон нуналъёсы но сюлмо тыршись калык пӧлы вуылӥсько вал. Куд-огез нош ик паймылӥзы: ма, директормы таӵе вакытэ но ялкаронэз уг тоды шат? - Ӵапак татысен тӥ луиды Удмурт Элькунысь Вылӥ Кенешлэн депутатэз. - Азьвыл малпасько вал: алнаш музъем вылын ик ужало ай, татысь калыкез ӟеч ужъёсын шумпотто. Ачим ӧвӧл дыръя, алнашъёс вылӥ кивалтон ёзэ дэмлаллям. Депутат луон понна нюръяськонэ монэн ӵош пыриськизы алнаш музъем вылын вордӥськем пи - нылпиосты эмъясь, Ижысь медициная кун институтысь дышетӥсь Иван Георгиевич Гришкин но Алнаш ёросысь Суворов нимо колхозлэн тӧроез Владимир Тимофеевич Сабуров. Депутат луон понна, адямиос зол ик ти ёросысь весь вань колхозъёстӥ. Калык ӟеч мылкыдын пумиталляз. 1990-тӥ арын апреле ортчизы быръёнъёс. Мыным дурбасьтӥз куатьтон процентлэсь уноез калык. Ӟеч мылкыдо адямиосын валче депутат луи. Тужгес бадӟым тау Кузёбай гуртысь калыклы. Кузёбайёс удмурт адямилэсь сюлмаськонъёссэ тужгес зол шӧдо кадь. Удмурт йылолъёс-сямъёс но татын ӟеч утисько. Нырысетӥ сессиысен ик депутатъёс Вылӥ Кенешлы Тӧрое дэмланы ӧдъязы. Кема малпаськи. Собере дӥсьтӥ ик. Нимылы дурбасьтӥзы партилэн Сарапул райкомезлэн нырысетӥ секретарез Владимир Петрович Мантуров, партилэн Ижысь Первомай райкомезлэн нырысетӥ секретарез Юрий Михайлович Седлов, мукет адямиос. Зэм, мон огнам ӧй вал. Партилэн Удмурт обкомез вылӥ удысэ дэмлаз Удмурт шаерысь Министръёслэн Кенешсылэсь Тӧрозэ Геннадий Николаевич Дмитриевез (партиезлэн данэз ӧй вал ни бере, солы туж кӧня ке депутатъёс – автозаводысь пумитъяськизы) инженерез Александр Фёдорович Шишкинэз, Удмурт Элькунысь Вылӥ Кенешысь адямиослэн юанъёссылы валэктӥсь ёзлэсь кивалтӥсьсэ Ювенарий Нестерович Русскихез. Нюръяськон оглом капчи ӧй вал. Вылӥ Кенешлэсь Тӧрозэ депутатъёс бырйизы, куаразэс лушкем сётыса. Сю сизьымдон депутат пӧлысь мыным дурбасьтӥз укмыстон куатезлэсь уноез. - Вылӥ Кенешен кивалтон аръёсты капчиесь ӧй вал: ӵапак та вакытэ быдӟым кунмес зуркатъязы тужгес кышкыт учыръёс. - Бен, тужгес огыр-бугыр вадес учыраз. 1991-тӥ арын август толэзе кылдӥз кышкыт учыръёсъя кун комитет, 1993-тӥ арын август толэзе ыбылӥзы Россия Федерацилэсь Вылӥ кенешсэ. Кенешъёсты быдтыны турттылӥзы. Нош асьмелэн Вылӥ Кенешмы кутӥз интыосын аскивалтон сярысь закон (Россиын – нырысьсэ). Ортчытӥмы быръёнъёс. Калыкез лёганы ӧм сётэ. 1993-тӥ арын август толэзе Россия Федерацилэсь Вылӥ Кенешсэ ыбылэм бере, Удмурт Элькунлэсь Вылӥ Кенешсэ но сэрттыны малпало вал. Куд-огез керӟегъяськылӥзы: шаерамы нокыӵе воштӥськонъёс уг шӧдӥсько, Удмурт Элькунысь Вылӥ Кенеш соослы пыд пуктэ. Укно улэ лыктыса, огез но мыдыз кесяськылӥзы: Удмурт Элькунысь Вылӥ Кенешлэсь Тӧрозэ Валентин Тубыловез ужезлэсь мозмытоно. Куд-огез нимтэм гожтэтъёс ыстылӥзы, телефон пыр жингыртылӥзы. 1991-тӥ арын август толэзьлэн ӵапак со шукрес нуналаз дасяськи вал Москвае – татын ортчыны кулэ вал федерацилэсь валче ужан, ог-огедлы юрттон сярысь огкылзэ эскеронъя кенеш (КПСС-лэн ЦК-езлэн Генеральной секретарез Михаил Сергеевич Горбачёв таӵе ужрадъёсы ӵемысь люкалля вал шаеръёслэсь кузёоссэс). Ӵукна номыре тодытэк мынӥ Ижысь аэропортэ. Самолёт малы ке дыраз ӧз вуы: сое витьыса пукисько депутатъёслы чаклам висъетын. Ӵапак соку жингыртӥз Удмурт шаерысь Министръёслэн Кенешсылэн Тӧроезлэн воштӥсез Виталий Александрович Соловьёв. - Кылӥд-а шукрес иворез? – малы ке дырекъяса юаз Виталий Александрович. – Али гинэ радио пыр ивортӥзы: кышкыт учыръёсъя кун комитет кылдэм. Югдурез ӟечгес тодон вылысь, соку ик лэзи радиоез: кышкыт учыр сярысь ӵапак кыкетӥзэ ивортӥзы. Таӵе кышкыт нунал кемдэм бере, Москвае ӧй ни мыны – берытски Вылӥ Кенеше. Жингыртӥсько одӥгезлы, кыкезлы – нокин уг вазьы. Соку ӧй чида ни – жингыртӥ Россия Федерациысь Вылӥ Кенешлэн Тӧроезлы Руслан Имранович Хасбулатовлы. Секретарез шуэ: - Москваын нокыӵе керӟегъяськонъёс уг шӧдӥсько кадь. Котькытын гань-гань. Собере ик вуыны ӧдъязы пӧртэм пумоез иворъёс (телеграммаос). Одӥгаз гожтӥськем КПСС-лэн ЦК-езлэн огдырлы юнматэм Генеральной секретарез Геннадий Иванович Янаев, мукетаз - Россия Федерациысь Вылӥ Кенешлэн Тӧроез Борис Николаевич Ельцин. Одӥгез тазьы ӵектэ, мукетыз - озьы. Мон соку ик люкай Президиумлэсь кенешсэ. Вераськи радио пыр, телевизор пыр. Шуи: вань сюлмаськонъёсты Вылӥ Кенеш ас вылаз басьтэ, Конституцияя сыӵе эрикрадэз (правоез) ӧвӧл ке но. Соку ик люкай бадӟым заводъёслэсь, эштосъёслэсь кивалтӥсьёссэс. Соослы ивортӥ: марысь мар ке, тӥледыз янгыш каризы ке, весь ваньзэ погыльтэ Удмурт Элькунысь Вылӥ Кенешлэн Президиумез, Валентин Тубылов вылэ. Тӥ янгыш ӧвӧл. Тӥ номыре уд тодӥське. Утиськыны быгатэмзы понна, берло соос туж тау каризы. Со секыт нуналъёсы, зэм но нокин ӧз бугыръяськы. Отӥяз улон-вылон ӟоскытаз. Ӟырдам югдур сӥям бере, Вылӥ Кенешлэсь депутатъёссэ ёртыны ӧдъязы: тон кытын вал со вакытэ, кинлы дурбасьтӥд?! Сессия ортчытыны дэмлазы. Шуисько: ужпумез эскероды ке – эскере, кыл кутытыны малпаськоды ке – кутытэ. Весь ваньмыз шонер радъямын вал ук. Отӥяз зуркатъязы заводъёслэсь кивалтӥсьёссэс. Куд-огзэ чылкак коскатъязы: со кышкыт август нуналъёсы тон кытын вал?! Кинлы дурбасьтӥд: Геннадий Янаевлы-а, Борис Ельцинлы-а?! Геннадий Янаевлы синмаськылӥд ке, ужысьтыд, озьыен, кошконо луод. Кунамы кышкыт югдур кылдэмен валче, куд-ог уйёсты Вылӥ Кенешлэн юртаз ортчытъяно луиз. Куалекъянлы ӧй сётскылы. Ляб луид ке, таӵе удысын ужаны уд быгаты. Россия Федерацилэсь Вылӥ Кенешсэ ыбылыку, ӵапак Москвае учырай. Вир кисьтонэз алон вылысь вазиськылӥм Руслан Имранович Хасбулатовлы, Борис Николаевич Ельцинлы. Кышкыт учыр ас синъёсыным ӧй адӟы – со нуналэ ӵапак Кремльын вал. Зэм, танкъёслэн ыбылэмзы отчыозь кылӥськылӥз. Туж ӝож: вир кисьтонэз алыны ӧз луы. Собыдӟа шаерен кивалтӥсько вал бере, аслам но азьпал улонэ соку сӥньыс вылын сямен возиськиз. Чик ӧй тодылы: берто на-а, уг-а Москваысь. Россия Федерациысь Вылӥ Кенешлэн адӟонэз выллем учыр ик вите вылэм Чечняез. Россилэсь ож кужымзэ отчы пыртонлы чутрак пумитъяськимы вал. Россилэн Кивалтэтэзлэн Тӧроез Виктор Степанович Черномырдин алэммес ӧз кылзы. Россиын ожтыллэсь утёнъя министр Павел Сергеевич Грачёв лӧптылӥз: Грозные одӥг батарея десант лэзимы ке, Джохар Дудаевез пытсамы ке – ваньмыз интыяз пуксёз. Нош улон-вылон чылкак мыдлань берыктӥськиз: Джохар Дудаевез быдтӥзы, сое воштӥсез Доку Завгаевез но ӧвӧлтэмак каризы (ассэ Джохар Дудаевез адӟылыны ӧз кылдылы, нош Доку Завгаевен пумиськылӥ – йӧно но юн адями вал). Джохар Дудаев курылӥз: ми но, бигеръёс кадь, эрико мед луысалмы. Зэм, солэсь куронзэ нокин кылэм-адӟем ик ӧз кары. Огвакытэ бигеръёслэн азьветлӥсьсы Минтимер Шаймиев вылэ но урдӥськылыны ӧдъязы. Одӥгаз кенешысен шуи: - Шумпотэ ай: та кунэн кивалтэ таӵе паймымон адями – визьмо но кыдёке учкыны быгатӥсь. Минтимер Шарипович берло туж шумпотӥз: - Мыным дурбасьтэмед понна, туж бадӟым тау тыныд, Валентин Кузьмич: интыяз луизы соку верам кылъёсыд. - Вылӥ Кенешен кивалтон аръёсады пумиськылӥды Россилэн Президентэныз Борис Ельцинэн. - Борис Николаевич шаерамы кык пол вуылӥз. 1990-тӥ аръёслэн кутсконазы улон-вылон сокем куанер ӧй вал ай калык малы ке ялан оскылӥз на, Россилэсь вылӥ кузёзэ но ӝутскем мылкыдын пумиталляз. Отӥяз ваньмыз аналмиз. Россилэн Президентэз быдэсъяз одӥг ужпумез: быдӟым кунэз быдэсак куашкатоно. Зэм, та адями кыӵе ке кужымъёслэн ляльчизы вал: огназ ӧй быгатысал ук со сыӵе кужмо тылобурдоез – быдӟым партимес – куасалтыны но погыртыны. Куд-огезлы со кулэ вал, котькыӵе могӟетъёсты вормыса мыныны быгатӥсь танк выллем. Сямызъя со ӵапак сыӵе ик вал. Россилэн Президентэз экономикаен вырон сярысь ӧз ик малпаськылы ни. Улон-вылон чылкак куашкамен, тужгес но шуг югдуре шедимы асьмеос, Удмурт шаерын улӥсьёс. Ож тӥрлык поттӥсь заводъёсмы чылкак бырон калэ вуизы. Нош мукет вуз поттоно ке, со понна сомында коньдон кулэ ук… Россилэн Президентэз, шаерамы ветлыкуз, юрттыны мылкыд кариз вал. Нош сётэм кылзэ ӧз быдэсты. - Вылӥ Кенешен кивалтыкуды, кыӵе учыръёс сюлэмады кылизы? - Соку ялан сюлмаськылӥмы Удмурт Республикалэсь ымнырзэ выльдон сярысь. Куинь ар ӵоже тупатъяны-радъяны выримы Конституцимес (ачим ик сое тупатъясь-выльдӥсь ёзэн кивалтӥ). Зэм, мылкыдъёс соку пӧртэмесь вал: одӥгез тапала кыске, мукетыз инме лобӟыны турттэ. Та вакытэ ик кылдӥзы Удмурт кунмылэн тодметъёсыз. Та ужлы мылкыд сётӥзы история наукаосъя докторъёс-тодосчиос Кузьма Иванович Куликов но Владимир Емельянович Владыкин. Ялэмын вал кунмылы пус кылдытонъя ӵошатскон. Вожвылъяськонэ трос адями пыриськиз. Вормиз алнаш пи – шаерысьтымы егит суредась Юрий Лобанов. Зэм, кун тодметъёсты кылдытонъя ужрадэз куд-огез мыдланьтыны вырылӥзы. Шаерысьтымы одӥг ӟуч искусствовед шуылӥз: удмуртъёслэн данъяськонзы – италмас сяська. Со ик мед луоз удмурт кунлэн тодметэз. Та ӵектонлы чутрак пумит луи. Италмас сяська вылысь гинэ адӟыны луэ шат удмуртлыкмес? Кытын бен солэн выжыосыз, кытын зэмос пуштросэз? Та малпанэз палэнтыса, лыдэ басьтэмын вал мукетыз. Юрий Лобановлэн дэмлам пусэз тужгес чеберез но адӟиськымонэз вал. Кунмылэсь тодметъёссэ юнматӥсь кагаз вылэ ачим гожтӥськи. Котьма мед луоз ни но, кыӵе ке уж быдэстэмын, дыр. Та вакытэ ик кылдӥз Удмурт кунмылэн гурез. Таяз ужрадэ но трос адями пыриськиз. Ӵошатсконын кужымзэс мертазы шаерысьтымы тодмо крезьгурчиос Геннадий Корепанов-Камский, Евгения Копысова, Николай Шабалин, Александр Корепанов. Огъя вожвылъяськонын вормиз улонысь дырызлэсь вазь кошкем крезьгурчимылэн Герман Корепановлэн пиез – Александр Корепанов. Атаезлэн крезьгурез вылын со туж чебер кунгур кылдытӥз. - 1995-тӥ ар. Удмурт Элькунысь Вылӥ Кенеш интые кылдӥз Кун Кенеш. Солэн Тӧроез луон понна, Тӥледлы кык гинэ куара ӧз тырмы. - Кинъёс ке пумит кариськизы. Кун Кенешлэн вуоно Тӧроез кинлы ке сӥзиз, луоз, выль удыс. Нош мон нокинлы зарни гурезь ӧй ӵекты. Секыт шуккетэз чидай: келяны но быгатыны кулэ. Зэм, соку малпасько вал: весь ваньмыз ачим сямен ик сюлэмзы куремъя ужало. Нош зэмос улон-вылон чылкак мукет вылэм. - 1997-тӥ ар. Куатетӥ удмурт ӧтчам тӥледыз оглулысь бырйиз «Удмурт кенеш» огазеяськонлы тӧрое. - Азьло ик адӟисько вал ни: адямиос маке солань-талань кыстасько, шаерысьтымы вылӥ кивалтӥсьёс но татысь муртъёсты сокем ик лыдэ уг басьтыло кадь. Кун Кенешысь гурт удысъя ёзэн кивалтыкум ик «Удмурт кенешлэн» ужъёсыныз тунсыкъяськылӥ. Огазеяськонлэн тӧроез луыны дэмлазы татысь адямиос ик. Кужым но, луонлык но вань на бере, оскалтоно, малпасько. Вылаз ик, «Удмурт кенеш» огазеяськонлэн тӧроез луыны кулэ, дыр, Удмурт Элькунысь Кун Кенешлэн депутатэз. Куатетӥ удмурт ӧтчам огазеяськонлы тӧрое оглулысь бырйиз кадь. Огазеяськонэ вуэме бере, нырысь ик басьтӥськимы ёрос кенешъёсты юнматон борды. Соос юнэсь ӧй вал: одӥгъёсыз кылдэмын ик ӧй вал, мукетъёсыз ӧз ик ужалэ, куинетӥосызлэн кивалтӥсьёссы ялан вошъяськылӥзы, ужаны луонлыксы ӧвӧлэн. Огазеяськон вӧзы юрттӥсьёс но кылдылӥзы. Радъяськиз «Удмурт шаерлэсь экономикаын кулэяськонъёссэ утён понна» эштослэн ужез. Вордӥськиз «Герд» газет. Тямысэтӥ удмурт ӧтчамын выльысь «Удмурт кенеш» огазеяськонлэн тӧроез луыны мылкыд кари. Ӟигар но, луонлык но вань кадь ай. Зэм, ваньмыз, валамон ни, уг пӧрмы. - Коми Республикалэн йырыз ӟуч Юрий Спиридонов но азьветлӥсь комиос кемалась ини шедьтӥзы кадь одӥг кыл. Асьмеос валчеяськыны быгатомы-а? - Юрий Спиридонов югдурез ӟечгес вала, дыр. Асьмеос но валчеяськыны малы ум быгатэлэ? Быгатомы. Со понна ог-огдэ валан но мылкыд гинэ кулэ. - Тӥляд кузпалды, Федосья Михайловна Тубылова, кивалтэ шаерысьтымы тужгес дано «Зарни шеп» ансамблен. Вылӥ Кенешлэн Тӧроез луэмды бере, ансамблез, кинлэсь ке кепыраса, сьӧрло потанлэсь алоно ӧз луылы-а? - Та ужпумен мон ноку ӧй выры: со понна шаерамы вань Культурая министерство. Одӥг пол гинэ таӵе учыр луиз. 1994-тӥ арын ноябрь толэзе «Зарни шеп» вуылӥз Финляндие. Мон но отчы мыныны кулэ вал –ӧй быгаты. Ӵапак со вакытэ Удмурт шаермылэн вордскем нуналозяз юнматыны кулэ вал Удмурт Элькунмылэсь пуссэ (гербзэ) но гурзэ (гимнзэ). «Та ужпум тужгес кулэгес», - малпай. Финляндие вуылытэк, номыре ӧй ышты. Со понна дыраз юнматэмын вал, Удмурт Элькунмылэн пусэз (гербез) но гурез (гимнэз). Мон ноку тазьы уг шуы: «Зарни шеп» ансамблез кытчы ке лэзелэ вал… - Тӥледыз ӵемысь пыкыло… - Пыкыло ужасьтэм адямиос. Ӵапак 1990-тӥ аръёсы быдэсмизы кадь уноез ӟеч малпанъёс. Быдэсак тупатъямын-выльдэмын Удмурт Республикалэн Конституциез. Отчы пыртэмын таӵе веран: удмурт шаерын кун кылъёс луо удмурт но ӟуч кылъёс. Ӵапак та аръёсы юнматэмын Удмурт кунмылэн тодметъёсыз: кунпус (герб) но кунгур (гимн). Кутэмын Удмурт Элькунлэн асэриклыкез сярысь декларация. Куд-огез шуо: ӧз юнматӥськы Кун кылъёс сярысь закон. 1994-тӥ арын гинэ ук ай Конституциямы пыртэмын таӵе веран: удмурт шаерын кун кылъёс луо удмурт но ӟуч кылъёс. Отӥяз та ужпумез нокин ӧз эскеры ни. Туэ, октябрь толэзе, Удмурт Элькунысь Кун Кенешлэн сессияз мед юнматысалмы ини Кун кылъёс сярысь законэз. Зэм, тросэзлы депутатъёслы со уг яра. Мон куштыны кури дас витетӥ статьяысь таӵе кылъёссэ: удмурт кылэз дышетоно, пе, луэмезъя. Ӵапак со ик ӧз яра куд-огезлы. Удмурт кылмес луэмезъя гинэ дышетыны косӥд ке, асьмемыз нокин уз дунъя, удмурт кылмы улонын аслэсьтыз интызэ ноку уз шедьты, ялан ляльчи луоз. Нош анай кылмы – дунне вылын одӥг гинэ. Ӵапак 1990-тӥ аръёсы ик сюлмаськимы Удмурт Элькунмылэн ымнырыз сярысь. Тросэз паймылӥзы: удмурт шаерез кызьы нимано? Мон шуи: - Удмурт шаер – удмуртъёслэн шаерзы. Мед луоз Удмурт Элькун – Удмурт Республика. Монэн котькин огкылысь кариськиз. * * * Ичи ӧвӧл соос, визьмо удмуртъёс. Соос пӧлын туннэ тужгес кужмоез, тужгес батырез, тужгес сэзез, тужгес дӥсьтӥсез – «Удмурт кенеш» огазеяськонлэн тӧроез Валентин Кузьмич Тубылов. Котькыӵе шугадӟонъёсты вормыса, азьлань но азьлань валтэ со аслэсьтыз дуно удмурт калыксэ. Мынӥсь муртэ нокыӵе кайгу, нокыӵе сильтӧл, нокыӵе тӧлпери уг погырты. Источник: Тубылов, В. К. Мынӥсь муртэ кайгу уг погырты! / Тубылов В.К. ; записала Виноградова Е. // Удмурт дунне. - 2001. - 12 окт.

https://vorshud.unatlib.ru/index.php/%D0%A2%D1%83%D0%B1%D1%8B%D0%BB%D0%BE%D0%B2_%D0%92%D0%B0%D0%BB%D0%B5%D0%BD%D1%82%D0%B8%D0%BD_%D0%9A%D1%83%D0%B7%D1%8C%D0%BC%D0%B8%D1%87

2024-03-05T07:31:35Z

<urn:uuid:c59915e6-cefb-4833-bd59-c5019fded0e1>

udm-Cyrl

tlsh:T153C842F28780DE0E8673D25A6E8056218DE596A7E333374A4CD1B405795A0A4EEF84637BE61186DF1CFF9354E442E80CBF0F68C619FE7A6AB226045879AF3AF2118C73D717

Таӵе нимын 16-тӥ южтолэзе Эгра ёросысь Кедра Митрей нимо ёрос библиотекаын семинар-концерт ортчиз. Со сӥземын вал «Удмурт нылкышно кенеш» огазеяськонлы 30 ар тырмонэзлы но Егитъёслэн арзылы. Вераськонъёс тунсыкоесь пӧрмизы. Историк Тамара Никитина анай кылъёслэн кулэлыксы сярысь мадиз. Соосты улонэ паськытгес вӧлмытон понна нокыӵе нимысьтыз ужрадъёс, коньдон но кулэ ӧвӧл. Этнодизайнер Надежда Касаткина ужрадэ вуэмъёсты выльысь синмаськытӥз вашкалаосмылэн пиосмурт но нылкышно дэремъёссылы. Залын пукись егитъёслэн мылкыдзы ӝутӥськиз удмурт вашкала дӥськутэз ас вылазы мертаны. Кырӟась, крезьгуро инструментъёсын шудӥсь но та мур пуштросо, шуныт, тунсыко ужрадэз дасясь Лия Лекомцева кузпалыныз Дмитрий Лекомцев ӵош возьматӥзы, кызьы удмурт кырӟанъёс, эктонъёс пыр нылпи ас выжыеныз тодматске. Сундурысь А.Г. Чирков нимо удмурт культурая центрлэн кивалтӥсез Светлана Дмитриева удмурт сиён-юонъёс сярысь ивортӥз. Вашкалаосмы ас киосынызы будэтэм пудо-животысь, бакча сиёнъёсысь сиён-юонъёс дасяллязы, инкуазен огкылысь улӥзы.

https://udmddn.ru/ivorjos/nylkyshno-kalyk-lulcheberetez-utis/

2024-02-22T14:02:47Z

<urn:uuid:334bb950-4ba6-46df-8939-3350df9c5a75>

udm-Cyrl

tlsh:T15F57E4416650EE0EC223D25D6D5153224DD15267A323771A9CC2F401665A061EEFD4237BFA5696DE28FF9254E502E8587F4EB8DA08FE7A7AB923140839BF29F1014C73D31B

Программистэн, андроид приложениосты, удмурт кылын даслэсь трос мобильной приложениосты но виджетъёсты кылдытъясь Григорий Григорьевен «Удмурт дунне» газетын потэм интервью Григорий Григорьевлы луыса удмурт кыл туала улонэн ӵош вамышъя, планшетъёсы, смартфонъёсы пыӵа, быдэс дуннее вӧлме. Гриша — программист, андроид приложениосты, удмурт кылын даслэсь трос мобильной приложениосты, виджетъёсты кылдытӥз. Со сяна, Гриша… лобаны быгатӥсь пияш. — Гриша, палэнысен учконо ке, программистъёс — туж аспӧртэм адямиос: соос маке сыӵезэ тодо, мае уг тодо мукетъёсыз. Нош тон астэ аспӧртэм адямиен шӧдӥськод-а? — Малпасько, ми ваньмы пӧртэмесь, котькуд адямилэсь кыӵе ке аспӧртэм сямзэ шедьтыны луоз. Нош программистъёс висъясько, дыр, асьсэлэн малпаськон амалэнызы, малы ке шуоно ужзы ӵемысь герӟаськемын сыӵе арбериосын, кудъёссэ адӟыны уг луы. Туж троссэ йырын бергатыны кулэ. Программированиез мон ӵошатысал шахматэн. Та шудонын кадь ик, программист трос вамышъёслы азьлань учкыны кулэ. Шуом, адями тынад программаеныд ужа. Ма кароно, со программадэ медаз тӥя шуыса? Ваньзэ азьлапал малпано но программадэ сыӵе тӥяськонъёслэсь утьыны тыршоно. — Озьыен, программист нырысь ик математик. Но удмуртъёслэн тодмо математикъёссы чиньыен лыдъямон. Кызьы тон, пичи гуртысь пияш, программирование борды кыстӥськид? — Мыным малы ке но пичи дырысеным ик йырвизез тӥясь (логической) задачаосты лэсьяны кельше вал. Нош уравнениосты лэсьяны ӧй яратылы, соос мыным лултэмесь потылӥзы. Атае но, анае но школаын математикаез яратӥллям. Атае Пичи Пурга ёросысь Выль Мӧнья гуртын вордӥськемын, анае — вӧзысь Вуж Мӧньялан. Семья кылдытэмзы бере соос ёросысьтымы ик Сосновка гуртэ улыны интыясько. Атае водитель луыса ужа, анае АЗС-ын. Сосновкаын соослэн 3 пиналзы вордӥське. Мон пичиез. Мыным одӥг-кык арес котырын семьямы атаелэн вордӥськем палъёсаз, Выль Мӧньяла, кошке. 8-тӥ классын дышетскыкум, компьютере кылдӥз. Зэмзэ вераса, сое агаелы басьтӥзы вал, но мон но бордаз пукси. Мыным туж тунсыко вал тодыны, кызьы ужа компьютер. Нош школаын милемыз программированилы соку уг дышето на вал. Соин огпол, Ижкаре вуылыкум, шедьтӥ Паскаль программирование кылэз дышетонъя книга, басьтӥ сое. Та книгаез лыдӟеме бере монэ ёрос центрамы, Пичи Пургала, информатикаен олимпиадае келязы. Отын мон аслэсьтым нырысетӥ программаме гожтӥ но 2-тӥ инты басьтӥ. Аслым ачим туж пайми. Соку ик малпай, программистэ дышетскыны мыно шуыса. Удмуртъёс пӧлын программистъёс ӧжыт шуыны уг луы, дыр. Мынам тодмоосы, эшъёсы пӧлын вань кужмо удмурт программистъёс, соос гуртын будэмын, но, жаляса верано, удмурт кылзэс туж ляб тодо. — Нош удмурт кылэз Интернет пыр вӧлмытыны малпанэд кызьы кылдӥз? — Школаез йылпумъяме бере пыри Удмурт кун университетэ. Городын шӧдӥ, мыным удмурт кыл уг тырмы шуыса. Гуртын ваньмыз удмурт кылын гинэ вал, нош татын куддыръя вазьыны но нокинлы. Соин ик удмурт кылэз тодӥсь эшъёсыным котьку анай кылын вераськыны турттӥсько вал, ог-огенымы пумиськылыкумы гинэ ӧвӧл, вотэс пыр но. 2011-тӥ арын Роман Романов но Алексей Емельянов удмурт программистъёс «ВКонтакте» вотэс бамез удмурт кылэ берыктӥзы. Мон туж шумпотӥ! Та учыр монэ но бурдъяз вотэсын мар ке удмуртсэ лэсьтыны. Со вакытэ компьютерам удмурт шрифтлэн раскладкаез вал ини, соин ик эшъёсыным мон, аффрикатаосты (ӝ, ӧ, ӵ, ӥ, ӟ) кутыса, гожъяськи ни. Но браузер удмурт кылъёсме ултӥз гордэн пусъе — шонер уд гожтӥськы, пе. Валамон, со ӟуч кылэз гинэ вала бере, удмуртсэ янгыш каре. Соин ик югдурез тупатоно кариськи. Туж трос утчаськи, кызьы программа эскере шонер гожъянэз (правописаниез). Валай, соин Hunspell программа выре но солы нимысьтыз дасям кыллюкам кулэ шуыса. Кӧня ке толэзь ортчыса, мон удмурт правописаниез эскерись кыллюкам кылдытӥ. Валамон, отын трос янгышъёсыз кылизы, озьы ке но со быгатэ ни вал эскерыны но тупатыны 9 миллион пала удмурт кылъёсты. Та сярысь мон вотэсын гожъяны кутски. Озьы монэ удмурт активист Алексей Шкляев шедьтӥз но «установщик» лэсьтыны дэмлаз. Со сыӵе программа, кудӥз адямиослэн компьютеразы удмурт раскладка но шонер гожъяськонъя кыллюкам пуктыны юрттэ. Озьы кылдӥз udmspell.ru вотэс бам но UdmurtPackage программа. Табере вань мылкыд карисьёс, пичи но сюлмаськытэк, вотэсын удмурт сямен гожъяськыны быгато. — Но тон таин гинэ ӧд буйга. Андроид (Android) операционной системалы удмурт кылын приложениос лэсьтонъя проектэ пыриськид. Нош собере телефонъёслы но планшетъёслы удмурт кылын приложениос кылдытъяны кутскид. Ваньмыз со аслад мыл­кыдыдъя, малпамедъя яке кинлэн ке заказэзъя? — Андроидлы приложениос мон лэсьяны кутски 2012-тӥ арысен. Огпол егит удмурт ужбергатӥсь Вася Широбоков мыным гожтӥз: андроидэ но удмурт раскладка кулэ, пе, вал, телефонысен но удмурт сямен гожъяськыны мед луоз шуыса. Аслам мынам соку андроидэн телефонэ ӧй вал ай, но солы программа гожтон малпанэ йырам бергаз ни. Озьы, кӧня ке дыр ортчыса, удмурт раскладка кылдытӥ но Интернет лавкае поттӥ, кинлэн потэ, ваньзы асьсэлы мед пуктозы, малпай. Озьы ик удмурт-ӟуч кыллюкам лэсьтыны быгатӥ. Мыным туж кельшиз андроидлы приложениос лэсьяны, соин андроид-разработчик луыса ужаны кутски. — Тынад сюлмаськеменыд, кылдытэмын смартфонъёс пыр удмурт кылэз дышетыны луонлык сётӥсь «Кылдысин» приложение. Котькуд мылкыд карись сое аслаз телефоназ дунтэк пуктыны быгатэ. Кызьы со бордын ужад? Кӧня адями та приложениез аслыз пуктӥз ни? — Удмурт кылэз дышетонъя приложение лэсьтэме кемалась потэ ни вал. Адӟисько вал: кылэз дышетыны мылкыд карисьёс трос, но луонлыкъёс ӧжыт. «Кылдысин» приложениме 7 сюрслэсь трос пол пуктылӥзы (скачивать каризы) ни, мон понна со туж шумпотымон. Нош, шуом, удмурт клавиатураме 5 сюрс пол пуктылӥллям. Удмурт приложениосы пӧ­лысь «Кылдысин» тужгес зол вӧлмиз, калык сое туж яратэ. Та приложение кылдытэмын вал, Нациосын ужан политикая министерство юрттэмен, нимысьтыз грант утыса. «Кылдысин» приложение бордын ужамы быдэс командаен: дизайнзэ «Монами» студия суредаз, кылъёсты но предложениосты анай кылъя дышетӥсьёслэн «Выжы» огазеяськонзылэн кивалтӥсез Ангелина Решетникова дасяз, нош лыдӟиз «Мынам Удмуртие» ТРК-ысь журналист Светлана Пикулева. Мынам мукет кылъёслы но приложениосы вань, кыл­сярысь, пор, тува калыкъёслэн азь­­ветлӥсьёссы вазись­кизы, мон соослэн анай кы­лыны­зы при­­ложениос, клавиатураос кыл­дытӥ. — Азьланяз, пе, адямиез быдэсак воштозы компьютеръёс. Тынад малпамедъя, искусственной интеллект — ӟеч-а со, урод-а? — Уг оскиськы, компьютеръёс адямиез быдэсак воштыны быгатозы шуыса. Золэз компьютер — ачиз адями. Со ужа биотопливоен. Зэм, искусственной интеллектэз адями ассэ ачиз кадь ик лэсьтыны турттэ. Мар солэсь пӧрмоз — тодмо ӧвӧл. Но искусственной интеллект милемлы эш луыны кулэ, со адямилэсь улонзэ каньылгес карон понна лэсьтӥське. Кыӵе ке профессиос бырозы, соос интые компьютеръёс, роботъёс луозы, но со вакытэ ик со компьютеръёсты, роботъёсты тупатъясь адямиос но тросгес кулэ луозы. Соин, малпасько, адями быдэсак ужтэк уз кыльы. Но мукет но сюлмаськонъёс кылдозы. — Тодэ лыктэ «Восстание машин» фильм, отын адямиен кылдытэм визьмо роботъёс ассэ ик адямиез быдто. Улонын озьы луыны быгатоз-а? — Улонын котьма луыны быгатэ, машинаослэн адямиослы пумит мынэмзы но, кыӵе ке мукет алама югдур но. Соин адями котьмалы дась луыны кулэ. Визьмо машинаосты лэсьтыку но, кулэ малпаны кыӵе ке рубильник: секыт югдур кылдыку, роботэз со мед кысоз. — Али, коронавирус вӧл­мон вакытэ, пӧртэм онлайн программаослы, приложениослы, соосты кылдытӥсь адямиослы кулэяськон бу­дӥз-а? — Программистъёс азьвыл но уг тырмо вал. Тани мон Москваысь одӥг компаниын ужасько, но ачим Ижын улӥсько, аслам ӝӧке, компьютере сьӧрын пукисько. Программистлэн сыӵе ини ужез — дуннелэн котькыӵе сэрегаз ужаны быгатод, Интернет гинэ мед луоз. Озьы ик мон, гуртам пукыса, быгатӥсько Москваысь, Санкт-Петербургысь, кунгож сьӧрысь кыӵе ке компаниос вылэ ужаны. Зэм, гуртын Интернет лябгес. Соин Ижын ик ужасько. Монэ ӵемысь пӧртэм компаниос доразы ужаны кыскало, кунгож сьӧрысь но ӧтёнъёс вань… Нош коронавирус сярысь ке… Калыкез али дораз улыны косэмын, соин тросэз Интернетын пуко, фильмъёс учко. Соин сэрен Интернет уродгес ужа: ныпъетэз укыр секыт. Но азьланяз интернетлэн ӝоглыкез будоз гинэ. Тани али ӝог Интернетлэн 4G ӝоглыкез, но вань ини 5G ӝоглыкен но. Таиз кӧня ке поллы чаль ужа. Зэм, куд-огез шуэ, тазалыклы но со уродгес. Тани, пе, Великобританиын коронавирус сыӵе ӝог вӧлме укыр ӟеч Интернетэнызы валче — связез вӧлмытӥсь вышкаос янгышесь, пе. Но мыным ваньмыз та серем гинэ, Интернетлэн ӝоглыкез тазалык вылын нокызьы уг шӧдӥськы, адямиез кышкатон гинэ со. — Виртуальной улонэз зэмос улонэн воштысалыд-а? — Ӧй, ӧй воштысал. Но, жаляса верано, али эшъёсыным но ӵемгес вотэсын вераськиськом, шер пумиськылӥськом. Со мыным уг кельшы. Компьютер сьӧрын нуналаз куддыр 12 часлэсь но тросгес пукисько. Соин эшъёсыным пумиськыны луонлык кылдэ ке, вань ужме куштыса, доразы дыртӥсько. — Эшъёсыд, программистъёс пӧлын кушем нимыд Vorgoron (Воргорон). Туала вакытэ, тынад малпамедъя, кыӵе луыны кулэ зэмос удмурт воргорон? — Кушем ним бырйыкум, мон малпай: вотэсын луыны кулэ воргорон, кудӥз маке ужалоз, маке кулэзэ лэсьтоз. Со сыӵе огшоры удмурт воргорон. Нош улонын зэмос удмурт воргорон — со сыӵе идеал, кудӥз доры кыстӥськыны кулэ. Котькуд адямилэн идеал сярысь аслаз малпанэз. Но котыр ласянь ӟеч гинэ луыны уг луы. Зэмос удмурт воргорон — со сыӵе адями, кудӥз аслэсьтыз яратоно ужзэ, сюрессэ шедьтӥз но со уженыз аслэсьтыз но калык­лэсь, матысь адямиосызлэсь улонзэс ӟечгес каре. — Интернет пыр яратонлы оскиськод-а? Семья кылдытон сярысь малпанъёсыд вань-а? — Мон оскисько Интернет пыр тодматсконлы, синмаськонлы, но, малпасько, вотэс пыр яратон луыны уг быгаты. Вотэс адямиез ватэ, со пыр уг лу адямиез быдэссэ адӟыны, шӧдыны. Семья кылдытон сярысь малпанъёсы кемалась вань ини, но малы ке мынам син азям уг пуксьы, кыӵе со луыны кулэ, соин, дыр, семья ӧй кылдыты на… — Гурезь куасъёсын нискыланы яратӥськод шуыса тодӥсько. Эшшо кыӵе спорт тыныд матын? — Гурезь куасъёсын нискыланы мыным туж кельше, нырысь ик, чебер инкуазез, чебер гурезьёсты адӟон понна. Нош кӧня адреналин бась­­тӥськод! Малпасько, котькуд адямилы улоназ огпол ке но гурезьёсы тубано. Мон Сочиын, мукет интыосын ворттылӥсько, Удмурт шаермес ке басьтоно — Нечкиноын. Зэм, ӵемысь огнам ветлоно луэ, угось ваньмыз эшъёсы уг быгато гурезьёсысь нискыланы: кин ке со вакыт ужа, кинлы ке со туж дуно потэ. Эшъёсын ӵош ворттылыны шулдыр. Нош огнад ке, со воксё мукет мылкыдъёс ни: тон азьлань лобиськод, инкуазь аслаз чебереныз усьтӥське — со мылкыдъёсты кылын вераны но уг луы! Нош гужем мон яратӥсько великен ворттылыны, котькуд ӵукна яке ӝыт потаны тыршисько. Куддыръя эшеным, Виталий Пронин программистэн, ӵош ворттылӥськом. Быдэс нунал компьютер сьӧрын пукисько бере, улонам одно ик спорт луыны кулэ. Котькуд нунал 8 сюрс вамыш ке но лэсьтыны турттӥсько, кыре потасько, толалтэ куасэн бызьылӥсько. — Нош кызьы тон, математик, программист, крезьгур удысэ вуид, бас-гитараен шудыны кутскид? — Уг тодӥськы, герӟаське­мын-а крезьгур но математика, но пӧртэм гуръёсты кылзыны мон яратӥсько. Пичи дырме тодам вайисько ке, гуртын одӥг юмшан но кырӟанъёстэк уг ортчы вал. Школаын дышетскыкум, кельше вал ӟуч рок: «Кино», «Король и Шут», «Агата Кристи» группаос но мукет. Соку ик мон акустической гитара басьтӥ. Туж потэ вал рок-группаын шудэме. Армиысь бертэме бере электронной гитара басьтӥ. Таиз сюлмыя ӧз луы. Удмурт азьветлӥсь Влад Степанов Peace Pu группа кылдытӥз но отчы бас-гитараен шудыны ӧтиз. Мон соку бас-гитараен уг шудӥськы на вал. Малпай, эскеро. Тодмоелэсь кури, шудыса эскери — пӧрмиз кадь. Собере магазинысь аслым басьтӥ ни. Зэм, али Peace Pu группа ӧвӧл ни, но мукет группаослэн, Ижысь «Арт-резиденцилэн» проектъёсаз одӥг-ог пыриськылӥсько. Берло дыре кельше выль инди-группаосты кылзыны. Озьы ик — электронной крезьгур, кылсярысь, драм-энд-бэйс жанрен. Со туж шаплы, юрттэ мыным компьютер сьӧрын огсыр но ӝог ужаны, сыӵе вакытэ мон машина кадь малпаськыны кутскисько кадь потэ. — Мон кылӥ вал, кыӵе ке лобась арбериос но лэсь­тӥськод шуыса? — Мыным кельше электронной устройствоос бичаны. Али «Ютубын» трос дышетӥсь видео­ос вань. Озьы ар талэсь азьло бичай аслэсьтым квадрокоптерме, али соин рос-прос лобаны дышетскисько. Кызьы? Квадрокоптере вылэ видеокамера юнматӥ. Аппарат лоба, мон пультэн соин кивалтӥсько. Йырам шлем, нимысьтыз очки. Квадрокоптере инметӥ лоба, ваньзэ, мае адӟе видеокамера, мон адӟисько, ачим со квадрокоптер вылын пукем кадь. Озьы мон Выль Мӧнья гуртэлэн возь­ёсыз, нюлэсъёсыз вадьсытӥ лобасько, адямиосты, шуръёсты, нюкъёсты адӟисько. Тылобурдо кадь лобасько. Туж чебер! Квадрокоптере бадӟым ӧвӧл, 500 метре ӝутскыны быгатэ. Азьланяз, оло, кыӵе ке ӵошатсконъёсы но пыриськыны быгато. Гуртэ мон котькуд шутэтскон нуналъёсы бертылыны тыршисько, угось отын уж ноку уг бырылы, анай-атаелы юрттӥськисько. Гуртын туж гань-гань, сюлэм буйга, ачид астэ кылзӥськод.

https://udmddn.ru/ivorjos/lobany-bygatis-vorgoron-grigorij-grigorev/

2024-02-24T09:46:54Z

<urn:uuid:349db061-5a26-4e0d-8efe-a8e5e66803a7>

udm-Cyrl

tlsh:T1796A9DA27A81DE0F82A3D14A6E8147225CE56257D3323B5A5DD1B401359A050EFFD4337BF65196DA18FE9269A002F808FB4FACCA18BE7EBB7322150879BF7AF1124C23D796

10-тӥ куарусёнэ Ижкарысь Космонавтъёслэн парказы горд йырсиё адямиослы сӥзем фестиваль ортчоз. Котьку сямен праздник улсын «Удмурт Кенеш» огазеяськонлэн площадкаосыз ужалозы. Индустри ёросысь кенешчиос вань мылкыд карисьёсты возьмалозы Эшъяськон садысь «Валче» сэрегын. Отын пиналъёслы удмурт мунё-оберег лэсьтонъя но перепеч чебер кутыны дышетсконъя мастер-классъёс ортчозы. Со сяна, паркысь пичи сцена вылын ортчоз этно-дэремлы сӥзем ӵошатскон. Со улсын лыдэ басьтӥськозы пӧртэм пумо номинациосъя дасям тусбуръёс: — Покчи усточи (нылпиослы костюм, пыриськыны быгато 12 аресозь пиналъёс); — Тусбурчи (профессионалъёслэсь фешн-образ, ДПИ-ысь мастеръёс понна номинация); — Зарни арлыд (арлыдоослэсь тусбур); — Катар (тужгес усто презентация); — Вашкала (калык дӥськутэз возьматон); — Сад-бакча (выль удалтэм емышъёсын кылдытэм образ); — Горд-кельыт (ужады горд тусэз аспӧртэмлыко кутон); — Кильтро (туала шӧмо костюмъёс) но мукет. Номинациос сярысь пыр-почгес учкыны луэ положениысь. Ӵошатсконэ котькуд пыриськись одӥг образ дасяны кулэ. Возьматыны быгатэ ачиз яке модали вылын. Одӥг-кык минут дыр сётӥське. Та дыр куспын костюм сярысь вераны, кырӟаны-эктыны, калыкен шудыны луэ.

https://udmddn.ru/ivorjos/etno-deremly-s-zem-oshatskon-ortchoz-izhkaryn/

2024-03-05T05:06:18Z

<urn:uuid:1a1ce4a1-36bc-470f-b204-7667b2bddeb7>

udm-Cyrl

tlsh:T12ABD10418B90EE0E8673E14A298117675DF495A7A3623B464CC0B85169DA040EFED8237BE650D6DE6CEE532CD511E40CBB4FA9E708FD76BA722714087ABF26F2004873CB76

Починкае кык удмуртъёс улыны лыктӥзы: одӥгез куанер, мукетыз — узыр. Огпол куанер мурт узыр доры тыл курыны мынӥз. Узыр мурт сое тышкаськиз, тыл сётытэк, дорысьтыз улляз. Куанер йырзэ ошыса кошкиз. Вукоысь тылэз адӟыса, со отчы вамыштӥз. Вуко корка доры вуиз но кылзыны кутскиз. Ӵапак соку отын куинь вумуртъёс пуко но верасько вал. Одӥгез соос пӧлысь шуэ: — Адямиос ялан татчы ветло, нош кирос пуктыны вунэто. Со понна мон вуколэсь тыметсэ кырылӥсько. Мукетыз шуэ: — Гуртын куинь вын-агайёс огазьын уло. Котькудӥзлэн быдэн корчага коньдонэз вань. Со коньдонзэс мон корказь выж улэ ватӥ. Табере уг шедьто ни! Ваньзэ тае куанер удмурт кылӥз но шыпытак гинэ дораз бертӥз. Ӵуказеяз гуртэ мынӥз но вера: — Вукоез мон тупато, тыметсэ солэсь огпол но уз кыры. Кӧня со понна коньдон сётоды? Солы веразы. Сьӧраз кӧня ке ужасьёсты басьтыса, тыметэз со тупатӥз, вылаз кирос кораз. Со дырысен тыметэз ӧз ни кырылы. Тыметэн ужез быдтыса, воргорон куинь вын-агайёс доры лыктӥз но шуэ соослы: — Мон тодӥсько, тӥляд куинь корчага коньдонды вань. Но тӥ уд тодӥське, кытчы ватэмын соос. Одӥгзэ корчагаез мыным сётӥды ке, кыксэ тӥледлы вутто. Братъёс кӧня ке малпаськизы но соглаш луизы. Воргорон корказь выж пулъёсты ӝутӥз но соку ик коньдон поттӥз. Кызьы вераськемын вал, озьы ик каризы. Огзэ корчагаез басьтыса, куанер удмурт дораз, починкае, бертӥз. Со-та басьтӥз, хозяйствозэ тупатӥз, собере дораз куное узыр бускельзэ ӧтиз. Соиз шӧдӥз вал ини, куанерлэн ужъёсыз тупатскизы шуыса, соин ик бускелез доры мыноно кариськиз. Корка пыриз но чылкак абдраз: куанерлэн оломаиз но вань. Соку юа со куанер удмуртлэсь: — Кытысь сомында коньдон шедьтӥд? Куанер шуэ: — Ваньзэ мыным Инмар сётӥз. Тон кадьёслэсь ӟечсэ уд возьма ук, тылзэс но жаляло бере. Та дырысен узыр воргорон куанер азьын пыриськыса улыны кутскиз, сое шудоен лыдъяз. Ачиз солы туж вожъяськиз ке но, лекъяськыны но вожвылъяськыны ӧз дӥсьты. Со но Инмарлы оске вылэм уга. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; люказы но азькылзэ гожт?зы Д. Яшин но Р. Яшина. - Ижевск : Удмуртия, 2000. - С. 147-149.

https://vorshud.unatlib.ru/index.php/%D0%9A%D1%83%D0%B0%D0%BD%D0%B5%D1%80%D0%BB%D1%8B_%D1%83%D0%B4%D0%B0%D0%BB%D1%82%D3%A5%D0%B7

2024-03-01T10:57:29Z

<urn:uuid:8e259065-9111-4a14-95b2-644b0d5de269>

udm-Cyrl

tlsh:T15F6102713990EE1E8663D65A6E8147524D98635BD3233A9B4CE0F415B596421EEF54237BEA02E29D1CBF9378F112E81CB64AA8D658FE7ABAB253150434BF2AF1004C33D717

«Наше слово» проектлэн кылдытӥсезлэн Николай Любимовлэн верамезъя, та акцилы луыса поръёслэн кылзы утиське, калык пӧлы паськытгес вӧлме. – Арлэсь клызэ шараяммы бере ми соин ар ӵоже ужаськомы, сое быдэс элькунмылы тодмо кариськомы, – ватсаз со. Нырысьсэ арлэсь кылзэ бырйизы кылем арын. «Ший» («азвесь») кыллы сӥземын вал азвесь чеберъяськонъёслы сӥзем адӟытон, ёросъёсысь ошмесъёсты чылкытатонъя флешмоб но мукет ужрадъёс. 31-тӥ толшорозь пор кылэз тодӥсь вань мылкыд карисьёс быгато арлэсь кылзэ ӵектыны. Сое келяно firstname.lastname@example.org электрон адресъя, гожтэтын пусъёно, малы одно ик со кылэз жюриос бырйыны кулэ.

https://udmddn.ru/ivorjos/mariy-elyn-arles-kylze-byryozy/

2024-03-03T05:30:57Z

<urn:uuid:c4f5c332-8052-4622-a8fa-e560a24afc00>

udm-Cyrl

tlsh:T1A594C1218781CE0F8263E20B7E04567148A189A7D3027B556CC2F4016655091ECF98327AD240C9EE18F65362F8C5F80CF74BF8DB4CFEB97F7326040939AB29F5128C63C656

Тодмо удмурт кылбурчи Татьяна Чернова котьку лыдъяськылӥз можга ныл. Нош берло аръёсы кин ке вӧлмытӥз таӵе кыл: со, пе, Кедра Митрей выжыос палась, Зуралэн Гондыркушысьтысь. Маскаръясько, дыр, озьы? Кин тынад выжыосыд? Утчаськод-а соосты? - Выжыосме утчаны ӧй кутскы на. Но анайме весь ёртӥсько: мед мадёз пересь бубаосыз сярысь. Тодӥсько: вирам пӧртэм выжыос сураськемын. Михаил Атаманов эскеремъя, мон пырисько Зура (Зури) ласянь Пурга воршудэ. Атае ласянь ке, вашкалаосмы Ӝикъя, Уча воршудысь. Песятайме Ӟипар Илля шуо вал бере, бигерлэсь но вань, дыр, маиз ке. Юнме шорысь шат бигеръёс мыным асьсэ кылын вазё. Чувашъёс но асьсэлэн кожазы вал. Болгариын но монэ мурт ӧз каре – татын вашкала славянъёс, тюркъёс но фракиецъёс сураськемын. Тодмо суредасьмы Менсадык Гарипов соин ик шуиз вал, дыр: тонэ, пе, национальностедъя котькин шуыны луысал, ӟуч гинэ ӧвӧл. - Удмурт нылкышноос пӧлын тон луид СССР-ысь Писательёслэн союзазы кутэм нырысетӥез адями. Кинлы со понна тау кариськод? Кин азьын кыл кутӥськод? - СССР-ысь Писательёслэн огазеяськоназы кутӥзы 1988-тӥ арын, удмурт литературалы 100 ар тырмон азьын. Соин ик Москвае та юбилеез пусъёнэ ветлыны шуд усиз. Нош солэсь азьвыл Пермьын вал Волга но Урал котырысь егит литераторъёслэн семинарзы. 1984-тӥ арын Москвае Всесоюзной совещание люкаськылӥзы егит писательёс. Кивалтӥсьмы вал туж тодмо поэт Владимир Соколов. Монэ зол-зол «жугемзы» бере ӵапак со ик шуиз: «Асьме азьын, веранэз ӧвӧл, зэмос кылбурчи». Солэн сыӵе дунъетэз тыбырме шонертӥз, аслым осконэ будӥз. Александр Шкляев, со вакытэ Удмуртиысь писательёслэн йырзы, монэ ысъяз Пицундае, егит критикъёслэн ӧтчамазы. Синйылтӥзы, дунъязы - нырысь ик, Владимир Романов, Алексей Ермолаев, книгаосылэн редакторъёссы Михаил Федотов но Федор Пукроков. Нырысетӥ вамышъёсме – Даниил Яшин но Семён Самсонов. Озьы ик анае но, Лидия Чернова – визьнодасе но ӵушкасе. Людмила Кутянова – соин вожмаськыса, ог-огмылэсь адӟем карыса будӥм. Анна Зуевалы но тау – котькудмылэсь аспӧртэмлыкмес висъяз. Быдэ вуонэ тупаз, Михаил Федотовен ӵош издательствоын ужакум. Мон соку йырысеным пыдозям поэзия «шумесэ» выйылӥ. Нош Владимир Романов шоры киросатаймы шоры кадь учкиськом вал. Котькуд верамзэ йырвизьмын бергатылӥм: малы озьы шуиз? Со кулэм бере кинлэсь ке визь тыремзэ возьмаса ӧй улы ни. Тӥни соку валай кыл кутонме. Ачим но литобъединениос нуон борды кутскылӥ: газетлэн редакцияз, педучилищеын. Нылкышноосын ӵош кылыдытӥм вал «ОКИ» огазеяськон – «Оскисько Кылбур Инмарелы». Али Як.-Бодьяысь литобъединенилы юрттэт сётӥсько. Со сяна, гуртысь гожъяськись нылкышноосты нош люкано вал, 8-тӥ Март котырынгес. - Маин тынад поэзиед висъяське Удмуртиын, Россиын, дуннеын? Кыдёке-а кошкид нырысетӥ чуръёсыд дорысь? - Ойдолэ финн-угор дунне котыртӥ гинэ бергалом. Пӧртэмлык сярысь верано ке, сое валэктэ кадь Виктор Шибанов Эстониын потэм «Ньыль тылскем» книгалэн азькылаз. Мынэсьтым поэзиме со романтизм пала кыстӥське, шуо. Ачиз автор этнофутуризмен «висе» бере, поэзия шоры со тазьы учке: «Лыдэ басьтӥмы ке туала финно-угор культураосын этнофутуризм (аспӧртэмлыко выль романтизм) азьпал радэ потэ шуыса, соку валамон луиз, малы Т. Черновалэн романтизмо лирикаез али вылӥын лыдъяське». Виктор Шибанов Кари Салламаа финн тодосчиен ӵош мынэсьтым «этнофутуризмо» кылбуръёсме шедьтӥзы. Паймоно кадь: мон асме тып-тып музъем выл адями кожасько ни вал. Анна Зуева но юнме ӧз вера, дыр, лирикаям драматизм шӧдӥськем сярысь. Нош нырысетӥ кылбуръёсы – зэмзэ но – дунне шоры паськыт но сайкыт синъёсын учкись нылмуртлэн гожъямъёсыз. - Котькуд критик тынад чуръёсысьтыд аспӧртэм палзэ адӟе. Тон зэмен ик олокӧня пӧртэм буёло мурт кадь. Оло, фамилидэ вошъямдэ но соин валэктыны луоз? - Ма, весь уг вошъяськы ук! Одӥг пол гинэ мукет кари вал но – берен берыктӥ аслэсьтымзэ. Чернова – Петрова – Белова ӧй луы, одӥг мурт тазьы серекъяз ке но. Зэм, газетын ужаку, олокыӵе но «фамилляос» пуктылӥ: Николаева, Сидорова, Сорокина… Сотэк уг луы вал. Куке-соку, нырысь-валысь, «Советской Удмуртия» газетын ужаны кутски но, валтӥсь редактормы визьмаз: кин со Т. Ларина, кӧня тынад фамилиед? - «Советской Удмуртиын» нырысьсэ ужамдэ вунэтӥд ни кожасько вал. - Кызьы? «Советской Удмуртия» - со мыным синме усьтӥсь но, дышетӥсь но, дуннеез паськыт адӟытӥсь но луиз. Отын ужай 1977-тӥ - 1985-тӥ аръёсы, «Удмурт дуннеын» – 1996-тӥ – 2001-тӥ аръёсы. Тау Степан Григорьевич Машковлы но Василий Михайлович Михайловлы: монэ, сыӵе нюшмылиез, редакцие кутыны дӥсьтӥзы. Телефон трубкаез но кутыны кепырасько вал ук. Кирилл Ломагин бордын дышетӥзы. Львове журналистъёслэн семинаразы ысъязы. Василий Михайлович, командировкае лэзе ке, клубе яке библиотекае гинэ уг ысты – нӧдэм фермае но, лэсьтӥськонэн ӝегась школае но пыраны косэ вал. Ӝыны улонэ газетлы сётэмын кадь потэ ни: со конвейер сомында кужымез кыскиз. Трос сётӥз но. Али но газетлэсь мӧзмонэ маза уг сёты. Газетын мыным соин кельше: «пӧрам» уждэ соку ик адӟиськод. Нуналлы быдэ шумпотон кадь. Нош книгаез поттон (издательствоын ужаме сярысь верасько) – кема, куддыр арен-арен кыстӥськись маке. Таизлы чиданэ уг тырмы кадь потӥз. Журналын но ужаса утчай, «Вордскем кылын» но огинтыын сылэмме шӧдӥ. Соин ар гинэ отын ӝегай. Журналистын ужаны мынам отчы-татчы чуртнаськон сямы уггес ик тырмы, дыр (кӧня ке дыши ке но). Нош редактор луон – таиз вирам ик пыӵамын, лэся. Та ужлы вордскемме шӧдӥ, берло дыре Арсений Загребинлэн но Любовь Тихоновалэн рукописьёссы-книгаоссы бордын ужакум. Дась вал уй-нунал пукыны… Сыӵе дыръя муртлэн гожъямез аслам кадь ик потыны кутске. Но, кызьы ке газетэ гожъяськон, озьы ик кинлэсь ке чуръёссэ волятон-тупатъян трос лул кужымез кыске – аслыд, ас кылбуръёсыдлы уг кыльы ни. Котькудӥз писатель, поэт малпа, дыр: эх, луысал ке аслэсьтыд гинэ гожъяса пукыны, яке толэзь, кык, куинь со понна дыр сётысалзы ке… Зэм, куд-огез дышизы ни туала улонъя тупатскыны, узыр дядяйёслэсь кураськыны, договоръя ужаны… - Ку бен писатель чебергес гожъяське – кӧтыз сюмаку-а, ангесыз кык полэс луэм бере-а? - Оло, зэм но, гожъяськисьёс ласянь нуиськись политика соосыз юри сютэм возе: мед ай, мед – золгес гожъяськозы. Кызьы ке культура, озьы ик искусство но литература чылкак пыд улэ лёгемын ни. Соинтэк-а «Удмуртия» издательство рукописьёсыз уг куты, ачиз автор уксё уг дэмла ке. Писателед чонари вотэсэн ӝокатэмын яке кисэн кадь пачкатэмын ке, кыӵе чебер чуръёс сярысь вераськонэз на? Коть зарни чуръёс гожты, соосыз калык ӧз адӟы ке… Писатель книгаостэк – «сапожник без сапог» шуэм мактал. Кӧттырогес улон дыръя писательёс шутэтскылӥзы дачаосын. Асьме дорын ӧжыт гинэ ӧз пуктӥськы Творчествоя юрт. Квартираос, гожъяськыны нимаз комнатаос сётылӥзы. Ӝыт ортчытоно ке, аренда понна дун тыронэз ӧй вал. Мар веранэз на… Нош романъёс, повестьёс потылӥзы, али сямен ӝӧкын ӧз кылле. - Соку музон юан. Дунне вылысь вань кылбурчиослэн-а, яке удмурт кылбурчилэн гинэ-а адӟонэз сыӵе – ёрмон? - Удмурт поэтлэн гинэ озьы ӧвӧл. Тодмо ӟуч кылбурчи Ксения Некрасова, кылсярысь, калык вылтӥ кураськыса ветлӥз, нокыӵе липетэз ӧй вал. Асьмелэн но сыӵе куанеръёсмы вань. Я огзэ, я мукетсэ патерзэс ышто – отын но, татын но соосыз алдало. Мукетъёсыз но, ӟеч улыны турттӥсьёсыз гожъясьёс, уг быгато узыр коттеджъёс пуктыны, иномаркаосын ворттылыны. Соос узырлык люкан борды кырмиськемын ӧвӧл, дырзы быре ас гожъяськон бумагазы вадьсын. - Тӥляд но семьяяды кык кылбурчи – Лидия Чернова но Татьяна Чернова… - Выжыысьтыз пушъетэз. Нылпиос котькугес ик анай-атайзыя мыно ук: доярка ке, доярка, врач ке, врач… Пичи дырысеным, кӧня тодӥсько, весь книга, газет, журнал бордын вал улонмы… Но со гинэ ӧвӧл - колхозын уриськон, мажсаськон, турнан, мешок ӝутъян но йӧтӥз. Мамае счетоводын-бухгалтерын ужаз. Почтальонкаын – кема ик ӧз, но со почта зынъёс пушкам пыӵаса кылизы. Выль газетъёсыз куасаллян сямен учкылӥсько вал, мар отын печатлаллям. Зэм, валанэ ӧжыт вал ай. Паймылӥ: кинъёс меда газет лэсьтонын ужало? Мон нырысетӥ классъёсысен университетэз быдтытозь, анае гуртысь библиотекаын ужаз. Соку книгаослэн кузёзы кадь мон вал. Лыдӟымтэзэ ӧй кельты ни. «Вуж Мултан», «Вордӥськем палъёсын» кадь бадӟым книгаосыз 2-тӥ-3-тӥ классысен «ньылӥ». 50-тӥ аръёслэн пумазы, гожъяськыны кутскемез бере, анае нырысь чуръёссэ ик милемлы, нылпиосызлы, лыдӟылӥз. Со «Куатаськисез» пырак ми сярысь гожтэмын кадь: «Кин со пуке ӝӧк улын? Кис-кис-кис – оло, коӵыш?» Озьы, анаелэсь адӟем карыса, ачим но ӧдъяй кылбураны. Нырысь гожтэмме со тупатъяз… Собере ӧй возьматы ни, аслам кадь уз поты шуыса. Анае трос гожъяз нылпиослы, книгаос поттӥз. Берло, мӧйыослы сӥземаз, яратон сярысь чуръёсаз, мыным укшатыса гожъямъёсыз вань. Мукет ласянь, мон но «юрттӥськем» солы. - Яратон, пе, адямиез бурдъя. Вань-а со зэмос улонын? - Со сярысь мон кылбуръёсам верай - кызьы быгатӥ, кӧня быгатӥ. Али кык ар пала йӧн-йӧн ӧй ни гожъя. Тодӥсько: азьвылэзлэсь ӟечгес гожтыны уг быгаты. Эшъёсы но озьыгес кадь. Людмила Кутянова мукет гожъясьёсыз эскерон бордыгес кариськиз, Галина Романова прозае но драматургие выжиз. Али черод вуиз Любовь Тихоновалы но мукетъёсызлы асьсэды усьтыны. - Тон но драматургилэсь уд пегаськы кадь. - Дасо арлэсь кема ни книгае, ӧз поты. Но та аръёсы тэк ӧй улы – нылъёсме будэтӥ. Соиз но таиз борды басьтӥськылӥ. «Ашальчи» журналэз кылдытонлы кужымме сётӥ. Верай ни: литобъединениосын но ужай. Собере «Айна» лирико-романтической драмаез Василий Ушаковен ӵош гожтӥм. Со монэ ог куинь арнялы «пытсаз». Югыт дуннеез ӧй адӟылы - озьы нырысьсэ шӧдӥ зэмос творчестволэсь шӧмзэ. Эшшо озьы пытсасалзы на ке… Гожъяськись мурт эрикез яратэ ке но, сое куддыр ручка борды думыны кулэ. - Тросэз тодо Пётр Ёлкинлэсь тыныд сӥзем суредзэ. Со но тонэ ворсаса возиз-а? - Суредын мон туж вылӥ, инмар кадь адскисько. Астэ сыӵеен адӟыны умой, дыр. Аслэсьтым визьмогес но кадь. Туж гань-гань, но пуш мылкыдылэн бугыръяськемез адӟиське. Мон ӵемысь бурдтэк лобӟыса канжаськисько, усисько, вӧсь луисько, йырме ошыса ветлӥсько… Юмоке сюрылӥсько. Визьмо ке луысалыд, улыны быгатысалыд, шуисько… Пётр Ёлкин монэ кыӵеен адӟемез потэ, сыӵеен адӟиз, дыр. Мастерскояз кӧня ке пол ӧтчалляз. Борддоре весь кыӵе ке сяськаё басмаос ошылӥз – фонлы, пе. Ачиз весь маке сярысь вераськылӥз, юалляськылӥз. Олоку суредаз… Возьматӥз но - мон пыжын пукисько. Укыр бадӟым портрет суредам. Казаньысен «Бадӟым Волга» выставкае тупай. Ас тусбуйме адӟи. Кыӵе ке агайёс отын сыло. Таки шараяме потэ, мон со шуыса. Вератэк ӧй чида, лэся. Кельшиськоды, шуизы. Та суредэз «Инвожоын» но поттылӥзы. Табере «Вордскем кылын» сёто. 1995-тӥ арын, творчествоя ӝытэ дыръя, сцена вылэ пуктылӥзы. - Трос-а кулэ нылъёслы но кышноослы кылбурын но нуналмысь улонын? - Мылкыдэз капчиятон понна трос ик кулэ ӧвӧл. Зэмзэ но: сяська, мусо вазем, шулдыр куазь. Кӧс вина, шампанской. Нош нуналмысь улонын трос ик кулэ. Вакыт туэ дуно. Собере котькудӥзлэн малпанэз пӧртэм ук. Кин ке дасяське ас фирмазэ усьтыны, кин ке – нуналаз огпол ке но сиськыны, жаг куян интыысь нянь юдэс шедьтыны.Мон сямен, али котьмалэсь зол кулэ вылэм чылкыт омыр но ву. А то шунды но вожзэ поттэ ни, бамзэ трос ик уг возьматъя. Куазь бӧрдэ. Яке чар-чар кезьытэныз кышкатэ. - Кылбур пӧрмиз кырӟанлы. Мар со сыӵе меда? - Мынам ӧжытэз кылбуръёсы кырӟанлы пӧрмо. «разговорной» поэзилы соос матынэсь. Озьы пусйиз вал Алексей Ермолаев критик. (Флор Васильевлэн но сыӵеесь). Гитараен шудыса кырӟаны тупасалзы. Аслам гуръёсы вань. Кылбуръёсме ярато Валентина но Игорь Моисеевъёс, Надежда Уткина. Соос чебересь кырӟанъёс пӧрмытӥзы, лул гурмы тупало, дыр. Кельше на Наталья Матвеева. Усто кырӟан пӧрмытыса кельтэм Николай Уткин («Мон тынад тодад-а» сярысь уг вераськы) – тазэ «кӧкыязы» веттало на Гриша Собиновъёс, кияса крезьгурчиос. Ӝоггес калыке мед поттысалзы. Мукетъёсызлы но кырӟан гожъясьёслы тау шуэме потэ: Николай Шабалинлы (спектакльёслы гожъяз), Пантелей Кузнецовлы, Геннадий Бекмановлы, Ольга Зориналы… Любовь Быковалы но – куд-ог кылъёсме оломар кадь тупатъя ке но. Алигес шулдыр кырӟан гожтӥз Геннадий Ганьков. - Берло дыре паськыт вӧлмиз глобализация кыл. Кызьы со герӟаське кылбурчилэн пуш дуннееныз? Кызьы соос тэро, кызьы нюръясько? - Кылбурчи ас пуш дуннееныз котьку кылёз. Компьютер со понна кылбуръёс уз гожъя. Котькыӵе огъя кабе мед кыскозы, адями ас юанъёсызлы валэктон утчалоз искусство но поэзия пыр. Ӝиптэмын ке но кылбурчиос, улонын соос кулэ ай. Сое мон, кылсярысь, валай таӵе учыръя. «Айна» спектаклез дасяку, нокызьы уг пӧрмы вал берло кырӟанэз фонограммае гожтэмзы. Ударениез уг тупа я мар. Мыным ик вазиськоно луизы. - Йылпумъяса мар верасалыд? - Вуэ ни кылбурет бусыысь емышъёсыз бичан дыр. Собере, котыръёсме утялтыса, прозалэн йыромытӥсь тэляз, оло, пырыны дӥсьто. - ? - Тау, Алексей Петрович, тӥ али монэ Парнас вылэ ӝутылӥды. Вераськонмы со гурезь йылын кадь луиз. Но музъем вылэ васькытэк уг луы – татысен со гурезь йыл уг но адӟиськы. Мукет сямен вераса, кылбурчилэн лулыз гинэ кытын ке вылӥын лоба, нош суйыз-пыдыз, мугорыз ӝабыртэмын музъемвыл сюлмаськонэн. Озьы ик мынам но улонэ - Парнас, Пегас, нош ачим - пегась. Источник: Чернова Т. Н. Парнас, Пегас но пегась / Т. Н. Чернова ; записал А. Шкляев // Удмурт дунне. - 2003. - 5 января. - (Удмурт кизилиос).

https://vorshud.unatlib.ru/index.php/%D0%A7%D0%B5%D1%80%D0%BD%D0%BE%D0%B2%D0%B0_%D0%A2%D0%B0%D1%82%D1%8C%D1%8F%D0%BD%D0%B0_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%BD%D0%B0

2024-03-05T08:37:07Z

<urn:uuid:0d1bc199-41fe-4b1d-8d0e-17530189e067>

udm-Cyrl

tlsh:T15C34C0B28981DF1F8673D25A6E8147225CE5565393223B5A9CC0B811799A060EEFD42377F61586EE18FF5254E042F80CBA0BACDB58FE7ABAB3221414397F7AF2024C33D75A

Глазысь В. Г. Короленко нимо педагогикая кун институт (ӟуч Глазовский государственный педагогический институт имени В. Г. Короленко, вакчияк ГГПИ) — Удмуртиысь Глаз карысь педагогика профилья ужась кун вылӥ дышетсконни. Удмуртиысь туж вуж вылӥ дышетсконниос пӧлысь одӥгез. Кылдытэмын 1939-тӥ арын. История[Тупатыны | бамлэсь кодзэ тупатоно] ВУЗ кылдытэмын Удмурт АССР-ысь Калык Комиссаръёслэн Советсылэн 168-тӥ номеро пуктэмезъя 21-тӥ тулыспалэ 1939-тӥ арын Глазысь дышетӥсьёсты дасянъя институт луыса. 31-тӥ толсуре 1946-тӥ арын РСФСР-ысь калыкез дышетонъя министрлэн 1023-тӥ номеро приказэныз институтлы В. Г. Короленко ним сётэмын. 1999-тӥ арын институтлэн филиалэз Иж карын усьтӥськиз. Факультетъёсыз[Тупатыны | бамлэсь кодзэ тупатоно] Информатикая, физикая но математикая факультет Социальной коммуникациосъя но филологияя факультет Педагогической но художественной дышетонъя факультет Историко-лингвистической факультет Информационной но социальной коммуникациосъя колледж Литература[Тупатыны | бамлэсь кодзэ тупатоно] Удмуртская республика: Энциклопедия / Гл. ред. В. В. Туганаев. — Ижевск: Удмуртия, 2000. — С. 275—276. — 800 с. — 20 000 экз. — ISBN 5-7659-0732-6. Чӧлсконъёс[Тупатыны | бамлэсь кодзэ тупатоно] Институтлэн сайтэз «https://udm.wikipedia.org/w/index.php?title=Глазысь_педагогикая_кун_институт&oldid=112892»-ысь басьтэмын Категориос: Удмуртиысь вылӥ дышетсконниос Глаз Бамъёс, кудъёсаз кутӥсько паймымон ISBN-чӧлсконъёс Та бамлэн берпуметӥ воштонэз: 20:43, 18 Пӧсьтолэзе 2019. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%93%D0%BB%D0%B0%D0%B7%D1%8B%D1%81%D1%8C_%D0%BF%D0%B5%D0%B4%D0%B0%D0%B3%D0%BE%D0%B3%D0%B8%D0%BA%D0%B0%D1%8F_%D0%BA%D1%83%D0%BD_%D0%B8%D0%BD%D1%81%D1%82%D0%B8%D1%82%D1%83%D1%82

2024-02-29T09:21:54Z

<urn:uuid:02fbae6c-587c-42bd-917f-e6b99491e318>

udm-Cyrl

tlsh:T1F27BA3518B51DE1E9333D9A959924E568AA0D227D626372A4CE4F40258A50A0EEBC81337F61196CA6CEE5324F502E41C7F0A6CF91ABE3DAE730B244C7A7F76F6000C67D747

Паймоно солэн сэзьлыкезлы, чупрес, йӧно, жадёнэз, тэк пуконэз валасьтэм луэмезлы. Огдыре пӧртэм тусо-буё, олокыӵе но сямо адямиосты возьматыны быгатэмезлы. Со дыре ик артэ шудӥсьёсыз шоры рентген сиос пыртӥ сямен учкемезлы но дунъет сётэмезлы. Егитэныз пинал мылкыдын вераськоз, мӧйыеныз арлыдоос сямен кенешоз - котькудӥныз огкыл шедьтоз. Ваньмыз та кылъёс верамын Россиысь искусство удысысь дано ужась, Удмурт Республикаысь калык артист, элькунысьтымы Национальной театрысь валтӥсь режиссёр Леонид Григорьевич Романов сярысь. - Паймоно но вожъяськоно, шорады учкыса, Леонид Григорьевич. Арня талэсь азьвыл тӥледлы сизьымдон арес шуккиз. Уд но оскы. - Куддыр аслым но осконтэмгес потэ. Али театрмес выльдо бере, гуртъёсысь ум пыралляське. Куд-ог кышноос кырмышъяло на: э, та Романовзэс дорамы кельтоно вылэм, малы котьку кышноеныд ветлӥськод? Кыӵе кышноен, шуисько. Аля Романова пумысь ке, соин милям фамилимы гинэ огкадь. Э-э, чабкисько ук, малы азьло ик ӧд вера. Тодысалмы ке… - Лушкаса кельтысалзы, озьыен. Тузӥ кышноосты шудон манереныды бордады кыскиськоды, дыр. Кытысь-о сыӵе быгатонлык? - Милям Ленинградысь А. Островский нимо театральной институтамы одӥг грузинлэсь экзаменысен юало: мар со сыӵе «система Станиславского»? Соиз валэктэ: Станиславскийлэн системаез, марым, юандэс вералэ на ай… А-а, со-а… со марым, «один выходит, другой заходит, этот заходит, другой уходит. Так систематически выходят и заходят». - Амалтэк город. Нош асьтэос сое кызьы пыӵатӥськоды - «огез пыре, мукетыз потэ» шуон амалэз? - Дышетӥсьёсмы туж умоесь вал. Лӧпкытъяны быгатылӥзы. Москваын Маяковский нимо академической театрын режиссёре дышетскыкум но, Станиславскийлэн ӧрезъя ужамы. Али но озьы ик выриськом. Куке бур киынызы паллян пельзэс корманы кутско, сыӵеосты туж ик валаса уг вуттӥськы. Оло, сыӵеез но кулэ. Табере ведь олокыӵе амалъёс вань. Режиссёр ужано луэ пичиен-пичиен, созэ-тазэ шедьтыса-будэтыса, отысь-татысь адӟыса. - Кин артистын ужамын, солэн пуктэм спектаклез кужмогес луэ, иське? - Озьы, дыр, но. Со ик люкетэ но. Режиссёр но артист одӥг пьеса борды кыткиськемын ке но, ужзы чылкак пӧртэм. Режиссёрлы артист шоры рентген пыр учконо, солэсь валтӥсь нюжазэ поттоно. Огезлы конфет сётыны кулэ, мукетсэ сюлоен тышкано, куинетӥезлэсь йырзэ маялляно. Кудӥзлы куаӵак вазиськод, куарадэ золгес поттӥськод - мар быгатэ вал, сое но уг лэсьты ни. Сыӵе аспӧртэмлык: котькуд адями - пӧртэм сям. - Тӥ, Леонид Григорьевич, пьесаен тодматскыкуды ик, син азяды пуктӥськоды, луоз, солэсь сцена вылын адӟиськонзэ? - Конечно. Режиссёрлы дышетӥсе СССР-ысь калык артист, СССР-лэн но Россилэн кун премиоссылэн лауреатсы А. А. Гончаров тазьы учке вал: мар вань пьесаын тунсыкоез? Со тылгизьыез шедьтыса, гожтэм быдэс тылпулы пуроме. - Сыӵе школа пыр ортчыса, Удмурт театре вуиды. Нош асьме калыклэн сям но мукет, режиссёрлэн портфелез но буш. - Тырттэм портфелен уд ушъяськы. Егор Загребин тани артистъёслы 4-тӥзэ лыдӟе ни выль пьесазэ, но туннэ нуналлы сое пуктыны уг луы на. Анатолий Григорьев кемалась гожтӥз ни вал «Пужмерен ӵуштаськем яратонзэ». Умой вал, аслыз малы ке но пумыз ӧз яра, аналтӥз - 5-6 ар нокызьы пумзэ уг йылса. Али лэсьтэм кадь ини. Вал умой спектакльёс: П. Кудряшовлэн «Уте милемыз, Инмаръёс!», Г. Перевощиковлэн «Секыт шепъёс», Н. Самсоновлэн «Вунэтэм шундыберган»… В. Котковлэн «Пинал мылкыд - юмал йӧлпыд» пьесаезъя спектаклез тужгес кельше вал палэнын улӥсь удмуртъёслы. Ой, кыӵе тӥ чебер вераськиськоды, шуо, милям ведь озьы уг пӧрмы. Уг но валало, ми кылбурен гожтэм спектаклез шудӥськом шуыса. Отын кылыз туж капчи. Кема мынӥз Егор Загребинлэн «Исьток но Насьток» комедиез. Нош табере солэсь но кема «улэ» ни «Яратон уг пересьмы» спектакльмы. Возьматӥськом сое удмурт но ӟуч кылын. Сюрс пол пуктэмын ни, дыр. Театрмес ӟеч-ӟеч тупатъязы ке, «Сюан» спектакльмес улӟытыны малпаськиськом. Со ведь чылк-чылк крезьгуро комедия. - Пуктыны секыт уз луы-а? - Тюливитез шедьтом. Кӧнязэ ке эктӥсьёсты ӧтём «Эктон корка» студиысь, культурая училищеысь. Кырӟанъёстэк, эктонъёстэк кыӵе шулдыр сюан луоз. Сюанэз ведь шулдырто егитъёс. Соин ик, оло, сюжетсэ воштоно луоз. Но быгатыса. Вашкала пьесаез туалалы берыктоно ке, туж трос ужано. Тани Якшур-Бӧдья ёросысь П. Кудряшов вайиз вал «Уте милемыз, Инмаръёс» кылбурен пьесазэ, ми сое шудӥм. Табере рок-опера жанрен ужаны мылкыды вань. Удмурт шӧмо крезьгур гожтӥз Евгения Копысова. Театрамы кырӟасьёсмы тырмыт: Зорина, Ложкин, Моисеевъёс, Иван Григорьевых дорамы лыктӥз. Крезьгур но лэсьтысалзы. - Нош мар кугӟатэ-ӝегатэ? - Москваын дыръям «Юнона и Авось» спектакльлэсь репетициоссэ ог дас пол учки. Номыриз ик ӧй вал кадь отын, Рыбниковлэн веросэз но пичи гинэ ук. Нош сыӵе зол пуктӥзы, кунгож сьӧрын гинэ, оло, сюрс пол шудӥзы, ваньмыз крезьгур вылын возиське. Кудряшовлэсь но пьесазэ тупатъяса ӟеч пӧрмытыны луоно. Но сыӵе малпанъёс пото ини пьеса ӧвӧлысь. Луысал ке портфелям ог 2-3 дась пьеса… Милям кызьы луэ? Автор вае пьеса, лыдӟе. Ми асьмелэсь куронъёсмес вераськом. Тырмымтэоссэ пусйиськом. Гожтӥсь малпа: со аслэсьтыз ужзэ быдэстӥз, отӥяз тӥляд ужзы. Но милемлы мукет сямен кулэ. Драматург котьку режиссёрен уртче ужа. Анатолий Григорьев тани котькуд репетициосын пуке. Учке-чакла, маиз уг кельшы - вошъя. Алексей Шкляев но, «Сьӧлыктэм сьӧлык» пьесазэ дасякумы, репетициосын пукылӥз. Пьесалэн сцена вылэ вуон сюресэз трос чиданэз кулэ каре. Сотэк пиртэш но осконтэм пӧрмоз шудон. Отын уз шӧдӥськы зэмос улон. - Нош кызьы но ку меда Быдӟым ож аръёсы будэм пиналлэн йыраз шуккиз артист луон сярысь? - Атайме мон син азям пуктыны уг быгатӥськы ни: пыраклы ож лудэ кылиз. Тодӥсько на: огпол монэ сьӧраз мунчое басьтӥз. Пӧсь кисьтӥз - чидан ӧвӧл. Выж вылэ васьки. Кутскизы ук агаймуртъёс ог-огзэс веникен йыганы. Ӵап со куспын тыл кысӥз - тём-тём луиз. «Мунчо кузё, пот!» - кеськиз атай. Мон ӟыз! бӧрдыны кутски. «Эн кышка, пие, эн», - ӝик-ӝик ӟыгыртӥз монэ атай ӟырдам мугорыныз. Тӥни со пӧсез али но шӧдӥсько на. Собере тодӥсько на: почтальон пичи бумага вайиз но, анае, апайёсы бӧрдыны кутскизы. Мон соку суредаськыны туж яратӥсько вал. Бумага ӧвӧлысь, я книга сэргы, я газет пуме гожмалляськи. Почтальон пичи гинэ бумага ваем но, со мыным ӧжыт луоз малпаса бӧрдо, кожай. Олокӧня аръёс ортчыса гинэ, тодӥ ни, со похоронка вылэм шуыса. Нош артист луон сярысь малпаськон ик ӧй вал. Так-то нырысьсэ немец офицерез шудӥ, 4-тӥ классын дышетскыкум. Милициын ужась ӵужмуртэлэсь фуражказэ, пиджаксэ сётӥзы. Кылме верасько но сылӥсько: вот мон кыӵе молодец. Мукетъёсыз кылъёссэс уг тодо - ӝӧк улын пукись дышетӥселэсь верамзэ возьмаса уло. Уг кыло - мыкыртӥськыса ик юало. Учкисьёс коскаса серекъяло. Бадӟымгес классъёсын дышетскыкум ни, гуртысьтымы нылъёс, пединститутэз йылпумъяса, школаын дышетыны кутскизы. Ӝуткаськизы «Улэм потэез» пуктыны. Мыным, мугоро пияшлы, Демилэсь рользэ сётӥзы. Дышетӥсьмы Любаез шудэ. Отын чупаськон сценаез вань. Сомында репетициосын огпол но ӧй дӥсьты дышетӥсьмес чупаны. Тани спектакль мынэ ни. Люба Демилы яратэмзэ вера. Соку как кутӥ но туж зол чупай. Дарали кадь гордэктӥм, ог-огмылы мышкин берытским. Учкисьёс люр чабо. «Чупаз ведь, чупаз!» - кесясько. Собере «Кезьыт ошмесысь» Беглойлэсь рользэ сётӥзы на. Пумаз геройме ыбо. Зэм возьматон вылысь, кулиса сьӧрысен пӧйшуран пыӵалэн ка-ак! ыбизы - выль клубмылэн борддоръёсыз ик дыректӥзы. Калык курдаз, мон шалтрак уси. Пичи выны быз-з! бӧрдэ: «Лёнька агаез виизы!» Калык горе: чын ӧвӧл со, шуо. Выны синъёссэ посэ: «Адӟи, виизы, ӵыныз ик потӥз!» Мон кыллисько, вырыны уг яра бере. Тӥни сыӵе нырысь вамышъёсы. Пор шаерысь Мари-Турек ёросысь Карлыган школаез быдтыса, Иже вуи 1955-тӥ арын. Геннадий Овчинников эше пединститутэ пыриз, мон - 9 номеро технической училищее. Диплом басьтэме бере эше доры мынӥ, отын Герман Ходырев пуке. Со ми пала ветлӥз вал, балалайкаеныз Карлыган палъёсмес паймытыса кельтӥз. Со шуэ: - Лёня, ӵуказе филармониын экзамен ортчоз, Ленинградэ артистэ дышетскыны келяло. Ойдо, дасяськы. Бер ни, шуисько. Нош со кытысь ке В. Садовниковлэсь «Пань-пань котэм няньзэ», М. Горькийлэсь «Песня о Соколезэ» вуттӥз. Уйскын дышетод, пе. Уйин зориз. Ӵуказеяз, дэри коласа, экзаменэ вуиськиз. Ленинградысь комиссия азьын «Пань-пань котэм нянез» лыдӟисько. «Кунян сьӧры скал, со сьӧры мон, как ӵыжиз» кылъёсты вераса ӵыжи но, ката улысьтым маке быдӟа дэри комиссия пала лобӟиз но таӵ! гинэ мышказы усиз. Кышкаменызы шымырскизы. Институтын 5 ар дышетскытозям, Георгий Васильевич Галафрен серекъялляз, тон, пе, монэ ӧжыт гинэ ӧд сӧсырты. - Озьыен, уй куспын артистэ выжиды? - Озьы луэ. Нырысь тур бере ик басьтӥзы. Полина Ухова, Валентина Загуляева, мон - училищеосты быдтэмъёс вал. Но соку дышетскем бӧрсьы одно ужано вал. Мон но арня-а, кык-а ужаса вуттӥ. Со понна мыным 300 манет уждун сётӥзы. Гуртысь пилэн, сомында коньдонэз улытозям кутылэме-адӟылэме ӧй вал. Гужембыт трудодень понна ужалляськиз. - Артистлы куддыр обезьянэз но шудыны быгатоно, куддыр генералэз но... - Умой артист луэмед ке потэ, быгаты, пе, астэ 9 аресъем пиналэн лыдъяны. Соос мае ке но валало, малы ке оско. Артист котьку сыӵе луыны кулэ. Пуксид пукон вылэ, мынӥськод ни, вал вылын сямен ворттыса. Яке бадьпу ньӧрез кыткид - таиныз но вал сямен гырдалля. Нырысь ик оскыны кулэ. Сотэк коть дас ар дышетскы - учкись шудэмедлы уз оскы. - Вылӥ тодонлыкен артистъёслэн шудонзы Удмурт театрлэн сцена вылаз капчи азинскиз-а? - Тодӥсь-валась адямиос шуо: артистлы нырысь 40 арзэ гинэ ужаны секыт, отӥяз, пе, капчи. Нош мон 47-тӥ арзэ ужасько ни, но капчи луиз шуыны шугъяськисько. Котькыӵе рольлэн аслаз аспӧртэмлыкез. Тани берпуметӥяз «Бускельёс-маскарчиос» спектаклямы юись муртэ шудӥсько. Улытозям кудӟытозь юэме ӧвӧл бере, пушкам мукет адями пырыны турттэ. Адямиос ваньзы пӧртэм бере, котькуд роль - со нимысьтыз улон. Куддыръя кытысен ке пумитаськод усто вераськись, шудыны быгатӥсь муртэ но юри чакласа, эскерыса сылӥсько. Крезьгуро театрен «Василий Тёркин» бордын уртче ужакумы, пересез шудӥсько. Туж характерной адями. Архангельскын гастрольын дыръям базаре потӥ. Учкисько: пересь сылалтэм киярен вуз каре, отын ик сапег кышъя. Ут ай, выросэзъя ӵапак мынам шудоно героелы туж тупа ук та! Супыр-сап выре: сӥньыссэ вандыны качы кутыса уг улы, пиньыныз куртче но, ымдурыз сьӧд-сьӧд луэм. От та доры куинь нунал ветлӥ. Киярзэ басьтӥсько но вераськемзэ кылзӥсько. Туж тумошо, аспӧртэмлыко адями, ролям кутӥ солэсь выросъёссэ-манеръёссэ. Режиссёрмы паймиз: чылкак мукет шудыны ӧдъяд, пе. Озьы тӥни, куддыр адямилэсь сям-выроссэ но лушкано луэ, ява. Нош куддыр йӧтылэ но. - Кызьы? - «Луысал ке берыктыны» спектакльын Жора Мартыновез шудӥ. Дышетскись нылашез вандэ со. Вазен театрын артистъёслы нимаз потон ӧс ӧй вал, учкисьёслэн залзы пыр ветлӥмы. Шудонме йылпумъяса потыкум, кышномурт дорам лыктӥз но «Тани ук со нылашез вандӥсь!» шуыса, ка-ак йыр берам сётӥз - шляпае ик пезьдӥз. Ӝогак гылӟоно луиз. Ма, выльысь омырске на вал ук. Нош «виисько» вал Оля Трофимоваез. Табере со мынам кузпалы, ӵош улӥськом, 23 арес нылмы вань. - Тӥ сценаен гинэ уд улӥське. Тӥляд мукет висёнды - спорт. Бызьылон - толалтэ куасэн, гужемзэ пыдын. - Зоре-а, лымыя-а, - котьку кырын. Туэ но, нюкысь берпум лымы шунатозь, куасме ӧй утялты. Пичиысен со сяме пыӵаз. Школае Карлыганэ ветлӥ. Котькыӵе куазен куасэн. Ленинградын но весь спортэн выри. Вить ар куспын вань туспуктэмъёсы куасэн гинэ. Тон артистлы дышетскид-а, спортсменлы-а, юало вал. - Со понна котьку йыгмыт возиськиськоды. Кышно курась казакпиез шудоды на. Но рольёс пумысен ке, кинэ-о шудытэк кылиды? - Баба-Ягаез. Малы, шуиськод-а? Дышетскон аръёсамы студент театрамы туж синмаськыса учки Алиса Фрейндлихлэсь Баба-Ягаез шудэмзэ. Мон, куинетӥ радын пукись маке, сое адӟыса, кышкаменым шымырски. Тумошо адӟиськись Алисалэн синъёсыз ӝуало, пиньёсыз тарккето. Алигес, 70 арессэ пусйыкуз, телевидение меӵак эфире жингыртыны курадӟи. Ӧй шедьы. Ӟечкылам сяна, мукет веран муге но вал на. Сӥзьыл ми, сокугес гинэ вуэмъёс, месткоме быръёнэ пыриськиськом. Лушкем быръён списокын А. Фрейндлих вань. Атае каргам войнае быриз бере, та немец, дыр, шуи но ӵуши. Кенешын йылпумъян лэсьто ини: одӥгезлы но нокин пумит луымтэ. Фрейндлихез гинэ 1 мурт ӵушем, пе. Ӵыж гордэктӥ. Ярам, ачиз пумит кариськем, шуизы. Тӥни сыӵе сьӧлыкен ветлӥсько. Таки вераны йӧнзэ ӧй шедьты… - Нош яратоно рольды? - Весь колхоз предъёсты шудылӥ мон. Карлыганысьтым удмуртъёсы огдыре «Восход» колхоззылы тӧрое но ӧтьыса нерад карылӥзы. Умой шудӥськод - пӧрмытод, пе. Нылпи садын Наташа нылылэсь юало: «Кытын атаед ужа?» Со ляп вазем: «Колхозлэн предэз». «Кызьы колхоз пред?!» - паймиллям. Ма, так-то артист со, шуэ, пе. Чик вужмисьтэм роле вань на. Тол бабай. Тазэ 1961-тӥ арез пумитан дырысен шудӥсько ни. Арлы быдэ. Культурая министрлэн воштӥсез луыса ужакум но ӧй вискатылы. - Озьыен, Тол бабай арлыдэ вуыса но, йыгмыт кузё выллем ик мед возиськоды, Леонид Григорьевич. - Тау! Источник: Романов Л. Г. Сценаез улӟытӥсь / Л. Г. Романов ; записал Рашид Хайдар // Удмурт дунне. - 2007. - 27 апр. - С. 6, 11. - (Удмурт кизилиос).

https://vorshud.unatlib.ru/index.php/%D0%A0%D0%BE%D0%BC%D0%B0%D0%BD%D0%BE%D0%B2_%D0%9B%D0%B5%D0%BE%D0%BD%D0%B8%D0%B4_%D0%93%D1%80%D0%B8%D0%B3%D0%BE%D1%80%D1%8C%D0%B5%D0%B2%D0%B8%D1%87

2024-03-05T07:53:51Z

<urn:uuid:77dbb6f9-91c0-4ec6-906b-4777bd9cd003>

udm-Cyrl

tlsh:T12AF3E7A2A991EE0E86A3D24B7E8157228CE59253D323375A5CD1B8157599054EEFD4237AF611A3DE18EF9254E002E808BA0F6CCB58FE7ABEB222144479BF3BF6024873D757

Ошибка Lua в Модуль:Wikidata/Places на строке 531: attempt to call field 'getPropertyInBoundaries' (a nil value). Историез но географиез Часовой пояс UTC+04:00[d] Улӥсез Улӥсез 7211 чел. (1-тӥ толшоре 2012) Официальной кылыз Удмурт кыл и ӟуч кыл Лыдпусо тодметъёс Телефон кодэз +7 34162 Почта интыпусэз 427100 Показать/скрыть карты Медиафайлы на Викискладе Якшур-Бӧдья черкогурт (нимыз кылдэмын огъя перм вакытэ: яг — бор, шур — река, Бӧдья — воршуд ним) — Якшур-Бӧдья ёрослэн шорсюлмыз. Нимзэ вакчиятыса — Як.-Бодья — шуыса верало. Интыяськемын Оӵ шурлэн Селычка нимаськись ӧр дураз. Ижкарлэсь 41 иськемлы интыяськемын, Иж — Глаз автосюрес вылын. Калыкез[Тупатыны | бамлэсь кодзэ тупатоно] Улӥсез 7 сюрс 211 адями (2012-тӥ арлы). Уло удмуртъёс но, бигеръёс но, мукет калыкъёс но. Историез[Тупатыны | бамлэсь кодзэ тупатоно] Якшур-Бӧдья нырысьсэ пусъемын 1710-тӥ арын: Арчае нуись сюрес вылын сылӥсь гурт шуыса. Кылдэмын 1682-тӥ арын, соку гуртын сылӥз 12 юртъер, 3-ез кузётэм кылемын (1716-тӥ арын ортчем переписья). Экономикаез[Тупатыны | бамлэсь кодзэ тупатоно] Кема дыр ӵоже та черкогуртын нокыӵе предприятиос усьтэмын ӧй вал. Быдӟым Атыкай ожлэсь азьвыл ужазы сӧсыръёс — соос пунӥзы гозы, сюло. Со сяна, черкогуртын ӝоген усьтӥськиз пыдкутчан вурон мастерской. 1994-тӥ арын Якшур-Бӧдья черкогуртын кылдытэмын «Сельхозлес» предприятие, отын дасяло пу, солэсь пӧртэм арбериос. Ужзэ радъя «Ижторф», «Агрохимия» огазеяськонъёс. Черкогуртлэн шораз интыяськемын Фрунзе нимо предприятилэн валтӥсь ёзэз. Транспорт[Тупатыны | бамлэсь кодзэ тупатоно] Якшур-Бӧдья черкогурт пыр ортче Ижысь Глазкаре Р321 автомобиль сюрес. Чугун сюрес вылысь самой матысез станция — Кӧкоран каргурт. Инфраструктураез[Тупатыны | бамлэсь кодзэ тупатоно] Черкогуртын 2 шор ёзо школа, Шаертодонъя музей (1981-тӥ арын усьтэмын), Адӟисьтэмъёслы но кылӥсьтэмъёслы чаклам лицей, Искусствоосъя школа, ёрос библиотека но ёрос эмъяськонни. Черкогуртын утисько историлы сӥзем 2 синпелетъёс. 2003-тӥ — 2005-тӥ аръёсы Якшур-Бӧдья ёросын ӝутӥськиз Николай Чудотворецлы сӥзем черк. Чӧлсконъёс[Тупатыны | бамлэсь кодзэ тупатоно] Якшур-Бӧдьялэн сайтэз Якшур-Бӧдья «Вконтакте» сетьын «https://udm.wikipedia.org/w/index.php?title=Якшур-Бӧдья&oldid=105395»-ысь басьтэмын Категориос: Улон интыос алфавитъя Якшур-Бӧдья ёрос Удмуртиысь гуртъёс Удмуртиысь ёрос центръёс Адскисьтэм категори: Страницы с ошибками скриптов Та бамлэн берпуметӥ воштонэз: 19:49, 22 Южтолэзе 2017. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%AF%D0%BA%D1%88%D1%83%D1%80-%D0%91%D3%A7%D0%B4%D1%8C%D1%8F

2024-02-23T18:08:30Z

<urn:uuid:54e929f1-7109-4e98-aee7-a6a2c1630aa9>

udm-Cyrl

tlsh:T1EE2606919D82DA0E8723E4166DD14B619D609267D3623B654CD1B0027A52050EEEC953B7EA10A6CD3CFA9264A202EC08BB4A7CC955FD7ABFB367591C3ABF7AF6010C37D747

Кыӵе егинэ ансамбльёс вуэмын ӧвӧл: коми-пермяк «Гажа баббез» («Шулдыр песянайёс»), коми «Югыдлань» («Югытлык доры»), бессермян «Лампачей» («Дунькалэн шумпотонэз») – ивортэ «Удмурт дунне» газет. Концерт 2 часлэсь ятыр кыстӥськиз. Калык киоссэс жалятэк чабиз «Чебеляй» студиысь пиналъёслэн эктэмзылы, Брангуртысь песянайёс сярысь тодэ вайытӥзы коми-пермяк «Дзульзянкаэз» («Кырӟасесь») ансамбльысь песянайёс, котьку сямен ик сюлмез шунтӥз «Айкай» ансамбль. 4-тӥ инвожое быдэс нунал ӵоже паркын «Шулдыр сюан» праздник ортчиз. Фестивале пыриськисьёс новань мылкыд карисьёс удмурт сюанэз адӟыны быгатӥзы но «Воршуд» фестивальлэсь валтӥсь тодметсэ — Яратонлэсь кускерттонзэ пунӥзы. Шарканын Тол Бабайлэн усадьбаяз нылпи коллективъёс понна фольклоръя «Гуждор» праздник ортчиз.

https://udmddn.ru/ivorjos/semya-yylolyosty-v-lmyte-vorshud/

2024-02-29T00:51:49Z

<urn:uuid:16259a78-28e2-4ba6-85cb-8934728906eb>

udm-Cyrl

tlsh:T1C0C0D3218990DE0EC273E90EAD90026249E58427E3133E569DC078012556099EFA9862BFFAA053ED0C9FC354E68AE858770EECDA14FC2BBF72031019357F96F71A4C73C322

Ужрад 29-тӥ инвожоысен 2-тӥ пӧсьтолэзёзь Бавлы ёросысь Урсыгурт (Покровский Урустамак) черкогуртын ортчоз. Форуме 16-35 аресъем удмурт егитъёс пыриськыны быгато. Соос понна пӧртэм ужрадъёс, пумиськонъёс радъямын луозы. Озьы ик Удмуртиысь но Татарстанысь вуэм ӧнерчиос ньыль ӧръёсъя дышетонъёс нуозы. Туэ ужалозы «Творчество», «Этноблогинг», «Фольклор» но «Ландшафтный дизайн» отрядъёс. Ӧръёсъя дышетсконъёсы сюрон понна радъясьёсын сётэм ужъёсты быдэстыны кулэ. Куронъёсын чӧлсконпусъя тодматскыны луэ. Куриськонъёсты 19-тӥ инвожоозь кутозы.

https://udmddn.ru/ivorjos/tatarstanys-udmurt-egityoslen-bigerd-forumzy-ortchoz/

2024-03-05T10:41:09Z

<urn:uuid:edfb1a1a-6261-4354-990b-0eace761d1d2>

udm-Cyrl

tlsh:T196F915112781DF1DC363D11A6992539649E09267E326331B0CD0B1016956011FEDE5133AEB8091DD68EBE778F506E804FF4F28DA0CB97A77E35311043BB756F50A4CB3E6A6

Надежда Ивановна Шутова – история наукаосъя доктор, археолог, Удмурт Республикаысь наука удысысь дано ужась. Вордӥськемын Игра ёросысь Мазьги гуртын. Анаез дышетӥсь вал, атаез колхозын бухгалтерын ужаз. 1977-тӥ арын Надежда Ивановна Удмурт кун университетэз йылпумъяз но отын ик археологияя лабораториын ужаны кутскиз. 1979-тӥ арын Удмурт научно-исследовательской институтэ лаборант луыса ужаны лыктэ, собере наукае выже. Нырысь-валысь эскере ар удмуртъёслэсь улэм-вылэмзэс, нош 1985-тӥ арысен вань кужымзэ но быгатонлыксэ сётэ удмурт калыклэн VIII-ХIII, ХVI-ХХ дауръёсы улонысьтыз культуразэ, сямъёссэ-йылолъёссэ, осконъёссэ эскеронлы. Надежда Ивановналэн та вакытэ сюлэсь трос ужъёсыз, кык монографиез потэмын ини. Со 1990-тӥ, 1995-тӥ, 2000-тӥ аръёсы финн-угор калыкъёслэн калыккуспо конгрессъёсазы пыриськылӥз. Надежда Ивановна али Россиысь наукаосъя академилэн Урал люкетысьтыз историяя, кылъя но литературая Удмурт институтлэн наукая валтӥсь ужасез луэ. Котьмае тодӥсь но йыртэмась - Пичи дыр. Надежда Ивановна, адямилэн со тужгес яркыт, шудо вакытэз, дыр? - Бен. Тодам соку ик лыктэ пичи гинэ Вукогуртэ. Татын мон будӥ, дышетски. Нош Мазьгиын мон вордски гинэ - мамаме дышетыны Вукогуртэ лэзизы. Син азям али ке но гуртмы котырысь ӵуж, лыз, бусӥр сяськаосын возьёс, нюкъёс-вырйылъёс, нюръёс, Нязь шур. Гужем со шурысь ӧм ик поталлялэ кадь. Уяны но олоку, олокызьы дыши, оло, вуэ пырем берам ик уяса кошки. Нязь шур дурын вукомы вал, соин ик вуэз мур луылӥз. Гурт шорамы ик - ӝужыт гурезь. Отын нискыламы. Мон али гуртъёстӥ трос ветлӥсько, но Вукогуртам кадь чебер интыосты туж шер адӟылӥсько. Инкуазь пудоен, нефтяникъёсын саптамын-быдтэмын. Адямиос чебер инкуазез дунъямысь дугдӥзы. Вукогуртэ но быриз. Пичи дыръям бызьылэм интыос лёгамын-паньсамын, сикез корамын, нюрез куасьтэмын, вуко быдтэмын, шурез лазегомемын. Табере сяськаос но отын уг ни будо. Гуртамы тросгес ӟучъёс улӥзы. Эшъёсы удмуртъёс но, ӟучъёс но вал бере, мон пичиысен кык кылын вераськыса будӥ. Ӟучъёс но удмуртъёс тэргаськытэк, одӥг семья кадь улӥзы. Соин мон туж ӟеч тодӥсько-валасько ӟучъёсты, соослэсь лулпуш дуннезэс. Али ке но ӟеч, матысь эшъёсы -ӟучъёсгес. Ми вить пиналъёс будӥмы. Атаелэн дышетскемез 4 класс гинэ ке но вал, туж визьмо бухгалтерен лыдъяськиз. Вылӥ образованиен бухгалтеръёс но солы юрттэт курыса вазиськылӥзы. Атаелэн мон яратоно нылыз вал. Со монэ пичиысен ик лыдӟиськыны, гожъяськыны дышетӥз. Вить арескысен мон ӟеч лыдӟиськи ни. Мамамы милям туж чебер вал, кырӟаны-эктыны усто, гитараен, домраен, скрипкаен, арганэн шудӥз, кык ужын ужаз, школаын трос час нуиз. Милемын вырыны дырыз ӧз кыльылы. Мамае улэп на, солы 83 арес ни. Мон туж етӥз будӥ. Нэнӥмы (песянай) йыртэмамелэсь жаде вал но мамаме монэ сьӧраз школае басьтыны косылӥз. Отын но дышетскисьёс пӧлын тэк ӧй пукылы. Вить арескысен лыдӟиськыны кутски бере, дышетскись нылпиослы юрттыны-вераны вырисько, бергасько вал. Озьы мон сизьым арескозь нырысетӥ класслэсь дышетскон программазэ тодӥ ни. Берло дышетскыны мӧзмыт луиз. Начальной классысен ик школа библиотекаысь вань книгаосты лыдӟыса быдтӥ. Валаса-а, валатэк-а лыдӟыса потӥ Л. Толстойлэсь «Война и мир» романзэ, А. Пушкинлэсь «Евгений Онегинзэ». Яратон сярысь интыоссэ туж яратылӥ. Паймымонэз - музъемын - Тодосчи луон сярысь малпанъёсты со вакытэ вал ини-а? - Йырам но ӧй вал. Журналист луэме потӥз. Кылбуръёс но гожъяны выри. Ӟуч кылъя дышетӥсьмы туж чебер, йӧно, литератураез ӟеч тодӥсь-яратӥсь кышномурт вал. Дорамы Калинин областьысь ыстӥллям. Соин ми эшъяським. Монэ пичиысен котыраз кыскиз кыӵе ке валантэмез, вылез, паймымонэз. Соосты пумозяз эскереме, валаме потылӥз. Мон таӵе веранлы оскисько: кылдэмлэсь уд ортчы. Малы ке но мон, кин ке косэмъя сямен, пуш куара косэмъя-а шуод, Удмурт кун университетысь исторической факультетэз бырйи. Кытысь ке но мыным, гуртын будэм муртлы, археология кыл шедиз. Археология факультетэз утчай вал но тодӥ: сое историческойын, пе, дышето. Институтэ пыри но, со арын ик нырысьсэ археологияя кружок усьтӥськиз, Голдина Римма Дмитриевна нуиз. - Малы нош одно ик археологиез бырйиды? Со ведь туж секыт удыс: одӥг кыӵе ке тунсыко вашкала арбериез шедьтон понна кӧня музъемез гудоно, ӝуткано, нуллоно. - Верай ини: археология кыл мыным малпамтэ шорысь кыӵе ке книгаысь шедиз. Солэсь пуштроссэ соку мур валаса ӧй вутты на вал ке но, со монэ бордаз кыскиз. Нош экспедициосы потаса, та удыс мыным яраз. Выль интыосы вуылӥськод, паймымон, тунсыко калыкен пумиськылӥськод. Кыӵе ке пичи шедьтэм арбери бордысь адӟыны-валаны луэ калыклэсь вашкала улонзэ, малпанзэ. Гуртын ужаса будэм муртлы музъемын гудӥськыны секыт уг йӧты. - Тӥ эскериды ар удмуртъёслэсь улэм-вылэмзэс. Арча музъем сяськаяськон вакытэ удмуртъёс син азяды кыӵеен пуксё? - Соос туж зол, кужмо, азинлыко, пайдаё улӥллям. Булгар кунэн зол герӟаськемын вылӥллям: ог-огенызы вуз кариллям, эшъяськиллям, ожмаськиллям но. Булгар кунын трос выжы пичи калыкъёс улӥллям но ог-огенызы сураськиллям, культураязы уно вылез пырем. Инкуазь - кӧкымы - Нош малы тӥ басьтӥськиды вашкала удмурт вӧсьёсты эскерон борды? - Вукогурт дорамы ик вал Лек ошмес шуон инты. Отын вашкалаослэн вӧсьсы вылэм. Мон отысь адӟи на Корт шуккон кызэз, бордаз трос кортъёс шуккемын вал. Мыным со тунсыко потӥз. Собере гуртамы котьмалэн аслаз интыез вал: гур шуккыны горд сюй поттон, пудо возьман, паска дыръя шудонъёс, турнан, узы-боры-губи бичан, пудо возьман, шулдыръяськон, мисьтаськон но мукет. Соос ог-огзылэсь кулэлыксыя висъясько. Ваньмыз со, ачим но валатэк, мынам весяк син азям, йырвизьмам улэм. Дыр вуиз но, со сярысь гожтэме потӥз: малы со кыз отын сылэ, малы со интыос озьы висъясько? Пересьёслэсь юалляськыны кутски. Соослэсь вашкала вӧсяськонъёс сярысь тодӥ но отчы мургес но мургес пыреме потӥз. Мукет выжы калыкъёслэн вӧсьёссы сярысь но тодэме потӥз на. - Тӥ удмуртъёслэн вӧсяськон интыосазы трос вуылӥды: арамаосы, вырйылъёсы, гурезьёсы, кыръёсы. Соос сярысь «Дохристианские культовые памятники в удмуртской религиозной традиции» бадӟым книга поттӥды. Вӧсяськон интыослэн кыӵе ке кужымзы, кыскисьсы али шӧдӥське на-а? - Со вӧсь интыослэн котькудӥзлэн аслаз кужымез вал, дыр. Отчы ведь трос оскись калык люкаськылӥз. Со интыос висъясько аспӧртэмлыкенызы. Кылсярысь, отын бадӟым, зӧк, паськыт ваё, гырко яке кык йыро писпу будэ. Яке со ӝужыт гурезь йылын – котырак дунне кыдёке адӟиське. Ошмесъёсыз зол пӧзьыса пото. Сыӵе интыос калыкез адскисьтэм кужыменызы бордазы кыскылӥзы. Со интыосын али но мылкыд ӝутӥське, инкуазьлэн чеберезлы, йӧнлыкезлы паймиськод. Но куд-ог интыосын, тужгес но воргорон вӧсьёсын (Луд, Булда кадьёсын), кӧшкемыт но кадь потэ. - Иж городамы нош кытынгес вал меда удмурт вӧсьёс? - Калык верамъя, Карлуд шур дурын. Али кытынзэ вераны шуг ни. Иж интыын трос гуртъёс сылӥзы бере, вӧсяськон интыос но одӥг гинэ ӧй вал, дыр. Азьвыл ведь котькуд гуртлэн даслэсь ятыр вӧсь интыоссыз вылэм. - Инкуазьлэсь, вашкала вӧсьёслэсь палэнскеммы бордысь но уг поты медам туала курадӟонъёсмы? - Адями инкуазен зол герӟаськемын. Вашкала калык сое туж валаз, инкуазез дунъяз. Нош туала калык тазьы дышемын: адями – инкуазьлэсь бадӟым, со – инкуазьлэн эксэез. Отысь ик пото, дыр, куд-ог курадӟонъёсмы но. Али валаны кутскиськом кадь ини: инкуазь – со адямилэн кӧкыез, отысь потӥмы, отчы ик берытском. - Христиан оскон асьме пала ӧй вуысал ке, удмуртлэн лулпушкыз узыргес-а, куанергес-а кыльысал кадь? - Христианство – оскон тубатлэн вылӥ лёгетэз. Малы ке шуоно ислам, буддизм, христианство – дунне осконъёс. Тросэз калыкъёс та осконъёс доры вуизы. Конечно, языческой религиысь инкуазез дунъян, гажан мылкыд сям ышиз. Но со понна христианство пыр удмуртъёс мукет калыкъёсын герӟаськизы, соослэсь культуразэс, сям-йылолъёссэс тодӥзы но дунне цивилизацие пыриськизы. Нокыӵе калык но мукетъёсызтэк улыны уз быгаты. Мукет калыкъёсын эшъяськыса, ӵошатскыса гинэ - ожмаськыса но - улон азьпала мынэ. Кин ке ляб, кин ке кужмо. Солэсь нокытчы уд пегӟы. Нокин но уг тоды, кыӵе оскон вормоз азьланяз. Адями али инкуазь сярысь малпаськыны кутске бере ни, оло, язычестволэсь инъетъёссэ басьтыса, выль оскон кылдытоз. Тэляськом ай - Тӥ калыккуспо конгрессъёсы ветлӥды. Дуннеысь мукет культураос пӧлын асьмеос, удмуртъёс, кыӵеен адӟиськиськом? - Финляндие, Эстоние, Венгрие, Великобритание ветлӥ. Отысь трос тунсыко адямиосын тодматски, эшъёс шедьтӥ. Котькытын вань лякыт, ӟеч адямиос. Мукет калыкъёс пӧлын сямен ик, удмуртъёс пӧлын но вань тужгес визьмоосыз, быгатӥсьёсыз. Но ӵемысь асьмемыз возьматыны ум быгатӥське коньдон тырмымтэен. Мукет калыкъёс пӧлы потаса дӥсьтӥсьгес луиськод, дунне шоры учкон паськытагес, аслэсьтыд быгатонлыктэ умойгес валаны кутскиськод. Малы ке но асьмеос ог-огмес дунъяны, ог-огмылы ӟеч кыл вераны умгес тыршиське кадь потэ. - Асьме вашкалаосмы Камбоджаысь кхмеръёслэн, Америкаысь инкъёслэн кадесь син шоры йӧтымон памятникъёс, чебер, йӧно, бадӟым из юртъёс пуктыса кельтӥллямтэ. Малы меда? - Мон но та сярысь малпаськылӥсько. Мугез со вал, дыр: вашкалаосмы огазеяськыса ӧз вуттэ, бадӟым государство кылдыса ӧз ву. Соин но, дыр, удмурт вӧсьёс висъясько осконзылэн мур пуштросэнызы, нош вӧсяськон интыоссы огшоры - син шоры йӧтӥсьтэм: пичигес куала, кенерен котыртэм арама, писпу но мукет. Вӧсяськылӥзы но соос семьяен-семьяен, гуртэн-гуртэн гинэ люкаськылыса. Пичи инмаръёссы но удмуртъёслэн лекесь, кышкытэсь ӧвӧл, адями вӧзынгес уло: нюлэскын, шурын, ошмесын, гидын… Одӥгез, тужгес бадӟымез гинэ кыдёкын – инмын. Со отысь уг васька, ваньзэ чакласа-эскерыса гинэ улэ. Кыӵе солэн тусыз но тодмо ӧвӧл. Бадӟым храмъёс, дворецъёс ведь тросэз пуктылэмын, кыӵе ке но нимысьтыз Инмарез сӥлы карыса, данъяса. Нош удмуртъёслэн храмзы – инкуазь. - Одӥг калыклэн но дунне вылын улонэз пумтэм ӧвӧл. Сыӵе бадӟым цивилизациос но чиптэм-чаптэм бырылэмын. Тӥ чакламъя, удмурт калыклэн тужгес сяськаяськон вакытэз кугес-о вал? - VIII- XIII дауръёсы, дыр. Соку калыкмы ас понназ, нокин зӥбытэк, узыр улӥз. Собере монголо-татаръёс вуизы, улонзэс суразы-пожазы. ХIV-тӥ даурысен инкуазь но воштӥськем - кезьытгес луэм, ӟучъёс, бигеръёс музъем понна ожмаськыны кутскиллям. Со нюръяськонэ вашкала финн-угор калыкъёс но пыриськиллям, трос быриллям. Улон бугыръяськемен, удмурт калык аслэсьтыз кунзэ кылдытыса ӧз вутты. - Али асьмеос, удмуртъёс, дунне тубат кузя ӝутскиськомы-а, васькиськомы-а? - Историез учкиськод-чакласькод ке, пӧртэм малпанъёс кылдо. Одӥг кадь вольыт улыны нокызьы но уз пӧрмы. Нимысьтыз адямилэн сямен ик, улоназ сьӧдэз но, тӧдьыез но гожез луылэ. Огласянь, наукаын, культураын, искусствоын выллань тубиськом кадь. Мукет ласянь, социально-экономической югдурын трос шуг-секытъёс кылдэмын. Асьмеос, мыным потэ, эгыр сямен тэляськом-тэляськом, но ум кысӥське. Асьмеос трос али, ум быре. Со понна асьмемыз ӟечгес возьматыны, утьыны сюлмаськоно. Коньы пась но эшъяськон - Семьяды кызьы учке музъемын гудӥськемды шоры? - Кузпалы школаын ужа, дышетӥсь. Солы азьвыл ӧз яралля гуртысь ӵемысь кошкылэме. Али дышиз ини, дунъяны но вала, кулэ дыръяз юрттэ но. Пие пичи дырысеныз шуылӥз: «Мед мама мыноз экспедицие». - Нылпиосты но археологлэн ужезлы уг синмасько-а? - Пие одӥг. Со ужме дунъя, соин тунсыкъяське. Пичи дырысеныз сьӧрам экспедициосы ветлэ. Пие Удмурт кун университетысь история факультетэз быдтӥз, но солы историысьтымы тунсыко потӥз, яраз Быдӟым тылож вакыт. Со сярысь трос тодэ, диплом уж но гожтӥз. Но ассэ пумозяз ӧз шедьты на. - Асьтэос кыӵе воршуд выжыысь? - Мамае вортча воршудысь, буби – пурга. - Малы, кинлы оскиськоды? - Инмарлы. Инмар мон понна – одӥг. Котькуд калыклэсь осконзэ гажасько. - Амалды ке луысал, квартираяды кыӵе пудо-животэз яке пӧйшурез возьысалды? - Коньыез туж яратӥсько. Пие монэ яратыса коньы шуэ, мон солы выросъёсыным, сямыным, тусыным коньы кадь, пе, потӥсько. Но коньыез квартираын возьыны жаль потэ. Курадӟоз ук со. - Мае тужгес сӥлы кариськоды? - Зэмос яратонэз, эшъяськонэз, семьяын но, коллективын но, кунын но, быдэс дуннеын ог-огеныд тупаса улонэз. Дунне вылысь котькуд адями аслыз ярамон инты мед шедьтысал. Али но яратӥсько маке выльзэ тодыны, адӟымтэзэ адӟыны, чеберез, умоез, зэмосэз шедьтыны. - Дунне вылысь кыӵе калыклы тужгес но синмаськиськоды? - Котькуд калыклэн маке но аспӧртэмлыко чеберез, кыскисез, кужымез вань. Соин мынам котькуд калык сярысь трос тодэме потэ. Вакыт кылдэ ке, соосын эшъяськыны, лулпуш дуннезэ валаны-тодыны турттӥсько. Ӝыны даур – трос малпанъёс - Туннэ тӥляд юбилейды – 50 арес. Тодосчи понна со туж ӧжыт на. Азьпалан быдэстоно ужъёсты пумтэм на, дыр? - Трос. Но вань малпанъёсме усьтыны уг яратӥськы. Али асьме кунын улӥсь котькуд калыклэсь вӧсяськон интыоссэс, сям-йылолъёссэс эскерисько. Феврале потыны кулэ трос тодосчиосын ӵош гожтэм выль книгамы – «Культовые памятники Камско-Вятского региона: материалы и исследования». Отын - финн-угор, булгар, славян калыкъёслэн вӧсяськонъёссы, вӧсь интыоссы сярысь малпаськонъёс. - Надежда Ивановна, вань малпанъёсты мед быдэсмозы. Ортчем улон-вылонмес макем тросгес тодомы, сокем асьмеос узыргес, визьмогес, сабыргес луыны тыршомы шуыса малпасько. Источник: Шутова Н. И. Вукогуртысь Коньы Надя / Н. И. Шутова ; записала Галина Романова // Удмурт дунне. - 2005. - 28 янв. - С. 6, 11. - (Удмурт кизилиос).

https://vorshud.unatlib.ru/index.php/%D0%A8%D1%83%D1%82%D0%BE%D0%B2%D0%B0_%D0%9D%D0%B0%D0%B4%D0%B5%D0%B6%D0%B4%D0%B0_%D0%98%D0%B2%D0%B0%D0%BD%D0%BE%D0%B2%D0%BD%D0%B0

2024-03-02T10:07:36Z

<urn:uuid:3d03a1fa-662c-4318-988b-6f86b2e25cb3>

udm-Cyrl

tlsh:T151F7A4B29881DF0E8663D25E6D9057228CE54257D323375E5CD0B4157999090EEFD4237AE64196DE18FF9254E002F818BB4BACC759FE7ABEB226180839BF3BF2028833D75A

Львов (укр. Львів) — шунды пуксён пал Украинаысь кар, Львов улослэн, Львов ёрослэн но Львов общиналэн центрзы. Кылдытэмын Галициысь князен но Русьлэн короленыз Даниил Романовичен XIII даурлэн шораз. Каре интыяськемын 50 %-эзлэсь тросэз Украинаысь архитектурая памятникъёс[3]. 1998-тӥ арын Львовлэн исторической центрез ЮНЕСКО-лэн списоказ пыртэмын. 2009-тӥ арын солы Украиналэн культурая шоркарез дано ним сётӥзы[4]. Территориезлэн быдӟалаез 182 квадрат иськем. Кар люкемын Галицкой, Железнодорожной, Лычаков, Сыхов, Франко но Шевченко ёросъёслы. Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. Валэктонъёс[Тупатыны | бамлэсь кодзэ тупатоно] ↑ Андрій Садовий - Міський голова Львова — Львовская городская община. ↑ Государственная служба статистики Украины Чисельність наявного населення України на 1 січня 2022 року — Киев: Государственная служба статистики Украины. ↑ Історико-культурний потенціал. Посольство України в Фінляндській республіці(укр.) ↑ BBC: Львову присвоєно статус культурної столиці України. BBCUkrainian(укр.) «https://udm.wikipedia.org/w/index.php?title=Львов&oldid=123515»-ысь басьтэмын Категориос: Улон интыос алфавитъя Украинаысь каръёс Львов улос Адскисьтэм категори: Википедия:Статьи с источниками из Викиданных Та бамлэн берпуметӥ воштонэз: 11:46, 10 Оштолэзе 2023. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9B%D1%8C%D0%B2%D0%BE%D0%B2

2024-02-22T11:33:30Z

<urn:uuid:f94b8904-1acd-447c-bd31-bb5895564c78>

udm-Cyrl

tlsh:T1E9C652518A50C90F42A7E65E6E508B564CA09297E2623BA64CD0F801249A054FEBDC1377F550A29E5CEF4110F446E84CBB0EACE950FE3FA7722704D8397F26F6018CB3E717

Европа парламент — Европа союзлы кат сётӥсь ёзэс. Евросоюзысь кунъёслэн кунмуртъёсынызы шонерак бырйиське. Европа союзлэн Кенешеныз ӵош парламент кылдытэ Евросоюзын властьлэсь кат сётӥсь кык палатаем вайзэ. Европа парламент кылдӥз 1957-тӥ арын. Нырысь-валысь Евросоюзысь кунъёслэн парламентъёссы ёзчиоссэ бырйылӥзы. 1979-тӥ арысен вань улӥсьёсын бырйиськылэ. Парламентэ быръёнъёс ортчытӥсько вить арлы быдэ. Европарламентлэн депутатъёсыз люкисько партийной фракциослы. Парламентлэн тӧроез — Мартин Шульц. Депутатъёслэн лыдзы — 751 (2014-тӥ арысен). Европа парламент пыре Евросоюзлэн сизьым институтъёсыз пӧлы. Парламентэз кылдытон дырысен ужоскетъёсыз ялан паськыталлязы, уката ик Маастрихтын договор (1992-тӥ ар) но Ниццаын договор (2001-тӥ ар) бере. Европа парламент пуке Страсбург карын, мукет интыос — Брюссель но Люксембург. Али парламентын 7 фракциос но партие пырымтэ кӧня ке депутатъёс вань. Парламентлэн ужанрадэз гожъямын Европа парламентлэн регламентаз. Чӧлсконъёс[Тупатыны | бамлэсь кодзэ тупатоно] Wikimedia Commons-лэн логотипез Та темая мукет суредъёсты Wikimedia Commons-ысь шедьтыны луэ. Официальной сайтэз «https://udm.wikipedia.org/w/index.php?title=Европа_парламент&oldid=100936»-ысь басьтэмын Категори: Европа союз Та бамлэн берпуметӥ воштонэз: 14:54, 1 Инвожое 2015. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%95%D0%B2%D1%80%D0%BE%D0%BF%D0%B0_%D0%BF%D0%B0%D1%80%D0%BB%D0%B0%D0%BC%D0%B5%D0%BD%D1%82

2024-02-28T13:46:31Z

<urn:uuid:bcc2f664-a762-45f4-be72-fec16b55b684>

udm-Cyrl

tlsh:T1A5BD8B514997DF0F8333E15ABA405A368A907653E26337195CD2F4116554021EFB8C23B6DA2047CF58EE8228E441BC097B0AADDB19BD7EBBB22624647D7F35F5114C73EB12

Улон питранъёс пӧртэмесь ке но Котькуд вакыт адями азе пӧртэм куронъёс пуктэ. XXI даур улонамы трос выльзэ пыртӥз. Тодон-валан басьтонын пиналъёс куто туала технологиосты: школаосын ужало компьютеръёсын. Берло аре тужгес но шодӥсько кутскиз пиналъёс но анай-атайёс вискысь пиртэшъёс. Егитъёс кулэ уг каро ини анай-атайёслэсь визь-кенеш сётэмез. Соин ик семьяосын ог-огдэ валан, анай-атайдэ гажан, мӧйы муртэ сӥлы карон тэшканы кутскиз. «Улон йырчукин берытскиз» – шуо мӧйы адямиос. Мар ӟечез вал анай-атайёслэн улоназы, мар понна соос уен-нуналэн тыршизы – со туала улонын вужмиз. Рыноке нуись сюреслэн аслаз куронъёсыз, аслаз радлыкез. Мӧйы муртлы таӵе воштӥськонъёс секытэн сётӥсько, но улон питран азьланьтӥське. Ойдолэ бен валаны тыршоме асьмеос но, анай-атайёс, туала егитъёсты. Компьютерен эшъяськон, Интернет пыр тодон-валан басьтон – со умой. Туала егитъёслы со кулэ асьмелэсь кутскем ужмес азьланьтыны. Вашкала дырысен со озьы мынэ. Улонын йыгмыт сылон понна, туж кулэ аслад калыкедлэн улэм-вылэмез сярысь тодонвалан, дауръёсын люкам шыкыс мед юрттоз туала будӥсь нылпиослы котькыӵе ужез валаса но йылаз-пумаз вуттыны. Огшоры ӧз кылдэ асьме калыкмылэн улоназ, малпанъёсаз Дунне адями сярысь вераськонъёс. Нош кыӵе адямиез удмуртъёс Дунне адями шуо? Кыӵе аспӧртэмлыко тодметъёсын висъяське со? Туала арын вань-а удмуртъёс пӧлын Дунне адямиос? Дунне адями Нырысьсэ мон со сярысь газетъёсысь но журналъёсысь лыдӟи. Тодэме потӥз, мынам вордскем гуртам со сярысь мар ке тодо-а? Гуртысьтымы тужгес но мӧйы адямиосын пумиськоно кариськи. Александра Егоровна Петухова, вордскемын Кияса ёросысь Вуж Салья гуртын 2 шуркынмонэ 1930-тӥ арын, дышетскемез 1 класс, пенсионерка. Гожтэмын 10 толшоре, 2005-тӥ арын. – Дунне адями сярысь нырысьсэ мон кылӥ аслам нэнэелэсь. Со шуоз вал: «Нылы, Дунне адями ваньмыз уг луы. Сое ачиз калык быръе, котьмар ужаны быгатэмезлы синмаськыса. Ужам кибервылзэ адӟыса, калыкен ӟеч кусып тупатэмез, адямилы юрттэмез понна дунъяло калыкын, Кырӟан мытӥд ке, вань сюлэмдэ поныса кырӟа, адямиен вераськыны кутскид ке, вань визьдэ поныса вераськы. Адямилэсь бере эн кыльы, нылы!» Антонида Федоровна Ермакова, вордскемын 30 куартолэзе 1935-тӥ арын Кияса ёросысь Вуж Салья гуртын, дышетскемез 4 класс, пенсионерка, гожтэмын 10 толшоре 2005-тӥ арын. – Умой адямиез «ныркем нянь кадь», «ӟег нянь кадь» шуо ми палан. Пичи дыръям кӧня ке пол кылэме вань та кылэз кулэм муртэ ватыкузы. Сыӵе Дунне адями вал мынам нэнэе но. Сое гуртамы Уляшапай шуо вал. Али син азям пуктӥсько ке, тодам лыктэ солэн мынясь ымнырыз, туж небыт но шуныт маяллясь киосыз. Кӧня кырӟан кырӟа вал со ӧтем куноосызлы. Умой вераське порен но, бигерен но, ӟучен но, Одӥг класс но дышетскемез ӧй вал. Кыӵе ческыт пӧралляз колды няньзэ! Солэсь тэк пукемзэ уг но тодӥськы. Со вераське, нош киосыз бугор бинё. Нош кыӵе чебер пужъятӥськиз! Али но пужъятэм ӵушконъёссэ киям кутылӥсько. Нокинлы урод лэсьтэмез ӧвӧл солэн, одӥг улэп мае ке но обидемез ӧвӧл. Нош кыӵе шумпотэ вал со милям быгатэммылы! Кытысь меда сыӵе ӟеч кылъёс шедьтылӥз, милемыз мактакуз (ушъякуз)?». Евдокия Тимофеевна Охотникова вордскемын 1928-тӥ арын 19-тӥ пӧсьтолэзе Кияса ёросысь Вуж Салья гуртын, дышетскемез 5 класс, пенсионерка, гожтэмын 10-тӥ тол шоре 2005-тӥ арын. – Сальялан Дунне адями сярысь вераськонъёсты мон пичи дырысен тодӥсько ини. Туала пиналъёс шоры учкисько но паймисько: винаез трос юо, жоб кесясько, жугись ко, ог-огзэс пыд улазы лёганы дась. Ма секытэз адӟыны ӧз кылды улоназы, но ми шоры анай-атайлэсь кесяськемзэ уг тодӥськы. Одӥг пол веразы – ваньмызлы валамон. Туала пиналъёслэн сюлэмзы изме-а, мар-а ини. Ужатэк кыллизы ке, ӝоген адямилы но уз кельше. Нош уж – со вань висёнъ ёслэсь эмъюм. Озьыен, Дунне адями улонысь вань шуг-секытъёсыз ачиз вормылӥз. Солэн вал адямиез яратӥсь но гажась, котьмар ужез быдэстыны быгатӥсь, вань сюлэмзэ поныса тыршись, шырыт сюлэмо адями. Асьмелэн пиналъёсмылы улонэз азинтоно. Кинъёс соос луозы та улонын? Ляльчи, кузё? Улон воштӥськемен, куд-огез удмуртлык шоры но кырыж учко, но калыкмылэн дауръёсын люкам шыкысэз ноку но кулэтэм уз луы. Со сярысь верало Япониысь но Китайысь адямиез будэтон-утялтон амалъёс. Вашкала сямъёссэс туала улонэ пыӵатыса, соос бадӟымесь азинсконъёс басьто улонлэн пӧртэм удысъёсаз. Калыкмылэсь аспӧртэмлыксэ тодыса, асьмелы но туала вакытэ котькуд адямиез Дунне адямиозь будэтыны луоно. Ӟеч лэсьтэм ӟечен берытске Кызьы меда ӟеч сямо егит адямиосты будэтоно, соослы ог-огзэс но ӵыжы-выжы калыкез гажаны мылкыд пыӵатоно? Нуналмысь сюлмаськоно, пиналъёс анай кылзэс, вордскем шаерзэс, гуртсэс мед яратозы но сое узырмытыны мед тыршозы шуыса. Угось ас калыктэ, солэсь лулчеберетсэ гажатэк, соос уз быгатэ шонер дунъяны бускель но кунгож сьӧрысь калыкъёслэсь вормонъёссэс. Малы кулэ тодыны ас калыкедлэсь, выжыедлэсь аспӧртэмлыко луэмзэ? Ма со сётоз туала егитъёслы? Таӵе юанлы валэктон утчаса, мон бугыръяй пӧртэм пумо литератураез. Туж бадӟым тау шуэме потэ асьме удмурт тодосчиослы В.Е, Владыкинлы, Л. С. Христолюбовалы, Г. А. Никитиналы, А. А. Разинлы, С. Н. Виноградовлы визьмо гожъямъёссы понна. Соос ик юрттӥзы мыным та материалме гожтыны. Котькуд гуртын вань яратоно адямиос, соос котыре мукетъёсыз муш мумы борды кадь бинисько. Соосты бадӟым адямилыко шуыны луоз. «Макем адямилы ӟеч лэсьтӥськод, сокем узыргес луэ сюлэмыд, мылкыдыд» – гожтэ А. А. Разин[1]. Удмуртъёс вашкала дырысен ик валаллям, та дунне вылын огнад улоно ӧвӧл, котькинлэн аслаз парез вань, со сяна, быгатоно ас котырысьтыд инкуазез валаны но сое утьыны. Адямиез ма гинэ уг котырты, сое гажано, аслыд трос эшъёс шедьтоно. Тон ке вань сюлэмдэ поныса тыршид, инкуазь но тыныд озьы ик юрттоз. Вашкалаос уго тодӥллям улонлэсь туж кулэ луись тодметсэ: адями котырысь будосъёс, пӧйшуръёс, тылобурдоос весяклы лыктэмын ӧвӧл, соос адями сямен ик кошкозы. Соос интые кылдозы выльёсыз. Озьы бере, дунне вылэ вордскон – со бадӟым шуд, нош со ваньмызлы уг сётӥськы. Тон соос пӧлы пыриськод ке, та югыт дунне вылын тыршы улонад ӟечсэ гинэ лэсьтыны. Котьмалэн аслаз мертэтэз Дунне вылысь калыкъёс пӧртэмесь. Соослэн кулэяськонъёссы но пӧртэмесь. Мар бен герӟа адямиосты? Матысь ӵыжы-выжыос, огъя выжы, вераськон кыл. Куд-ог калыкъёс уг кӧберало мукет калыкез ултӥяны, асьсэды ваньмызлэсь вылэ пуктыны. Ойдолэ учкоме, мае удмуртъёс тужгес вылӥе пукто? Удмуртъёс тужгес дунъяло ужась адямиез, кудӥз вань сюлэмзэ поныса ужа, но со уж адямилы шумпотон мед ваёз. Учке ай, кыӵе аспӧртэмлыкоесь асьмелэн лэчыт веранъёсмы: «Ужатэк кӧт уг тыр», «Уж зарнилэсь но дуно», «Уж котькыӵе куректонэз но эмъяны быгатэ». Удмуртъёс котьку но кылзӥсько визьмо вераськисьлэсь, ассэ сабырлы возись муртлэсь. Ушъяськись муртлы осконэз быре удмуртлэн. Керӟегъяськисьёслы, улонэз аляк карисьёслы вожез потэ. Мынам малпамея, удмуртъёс ярато дыртытэк, гань-гань малпаськыса йылаз-пумаз вуттэм ужез. Уг яраты удмурт адями дыртӥсь муртъёсты. Соос одно ик кытчы ке палэнэ кожозы но ужез быдэстыны люкетозы. Туж вылӥе пукто удмуртъёс мукетъёсты валаны тыршись муртэ. Сыӵе адямиез гажало, юрттыны туртто. Монъяськисьёс шоры кырыж учкоз: «Уть тон кытчы тубемед ини аслад монъяськонэныд. Туб ойдо туб, куке но усёд али ачид ик». Удмуртъёслэсь адямилыксэс утён понна, соосты ӟучомытоно ӧвӧл. Котькуд калык ас сяменыз чебер, узыр. Будӥсь пиналъёсмес сое валаны но шӧдыны дышетоно. ӧвӧл дунне вылын быдӟым калыкъёс, котькудӥз аспӧртэмлыко, синмаськымон. Синмаськымон кылыныз, дӥськутэныз, сиён-юонэныз, чебересь юртъёсыныз, жингрес кырӟанъёсыныз, литератураеныз, искусствоеныз, калык сямъёсыныз, йылолъёсыныз. Мукет калыкез серем карись адями йӧно адями уз луы. Со шоры чиньы пыртӥ учкозы. Тани туала удмуртъёс асьсэды ӟуч карыны туртто. Соос верасько ӟуч сямен, мукет адямиосты дышетэм каро, асьсэды вылӥе пуктыны туртто. Яратозы-а со адямиез ӟучъёс? Уз. Сыӵе адямиез удмуртъёсно «ыжъёс пӧлы кеч пырем кадь шуозы»). Аслэсьтыз вордскем кылдэ дунъяны быгатымтэ мурт дунъялоз шат муртлэсь кылзэ? Уз, ноку но уз. Соин ик адями нырысь яратыны но гажаны кулэ вордскем кылзэ, нош со вӧзы вераськыны ӟуч кылын, кунгож кылэз дышетыны.. Котьмалэн аслаз мертэтэз вань. Вылӥ адямилыкоос серекъяны, шулдыръяськыны, кырӟаны-вераны, бӧрдыны но быгато. Тани кулэм муртэ ватыку, асьмеос адямиез жаляса бӧрдӥськом, сыӵе дыръя кайгырись муртэ юонэн буйгатыны кулэ ӧвӧл. Бӧрдыса сюлэм ачиз каньыла, выль кужым басьтэ. Туала сэбедъёсын, кулэм муртэ ватонын ик, трос дыръя адӟыны луэ анекдот вераса, гурак серекъяса сылӥсьёсты. Со адямиез гажамтэез возьматэ. Соку лыктоно ӧвӧл сыӵе сэбедъёсы. Малы астэ калык азьын умойтэм возьматод? Пиналэз зэмос адями карон понна солэсь улонзэ кулэ ӧре лэзьыны быгатоно. Мусояса, яратыса будэтэм нылпилэн тазалыкез но юн луэ, нош тышкаськиськод ке, быдэс мугорыз мыдлань ужаны кутске. Юнме уг шуо: вожпотонэз тодӥсьтэм мурт шудо луэ [2]. Литература[edit] ↑ Выжыосмы но адямилыкмы : 10. Астэ но муртэ гажан : [уважая себя, уважай других] / А. Разин // Кенеш. - 1995. - N 5. - С. 51-53. - ↑ Вахитов Семён. Вань-а удмуртъёс пӧлын Дунне адямиос? // Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 174-тӥ – 179-тӥ б. Retrieved from "https://vorshud.unatlib.ru/index.php?title=Вань-а_удмуртъёс_пӧлын_Дунне_адямиос%3F&oldid=9414"

https://vorshud.unatlib.ru/index.php/%D0%92%D0%B0%D0%BD%D1%8C-%D0%B0_%D1%83%D0%B4%D0%BC%D1%83%D1%80%D1%82%D1%8A%D1%91%D1%81_%D0%BF%D3%A7%D0%BB%D1%8B%D0%BD_%D0%94%D1%83%D0%BD%D0%BD%D0%B5_%D0%B0%D0%B4%D1%8F%D0%BC%D0%B8%D0%BE%D1%81%3F

2024-03-02T09:06:18Z

<urn:uuid:6a64c660-8928-424a-8a54-7bb60a05babe>

udm-Cyrl

tlsh:T132FC50726981DB1E8663D15E6E8007229DE6465793237B4E5CD1F4217A99090EEFD423BBE70196DE18FE9214E045F918BB4F6CCA19FE76AEB226140439BF2BF6014833D357

Вотэсбамез кылдытон но тырмытон бордын тыршизы Калык творчествоя элькун юртысь ӧнерчиос но тодосчиос, озьы ик SMM-ӧнерчиос, кылысь кылэ берыктӥсьёс, дизайнеръёс, программистъёс. «Мерас» ӵектослэн кылдытӥсез Вероника Фёдорова Вотэсбамысь Удмурт Элькунлэн интерактивной мутусысьтыз арбери луисьтэм лулчеберет кылёслэсь(мераслэсь) объектъёссэ адӟыны луэ. Объектъёс со ёросъёсын яке гуртъёсын пусъемын, кытысь соос бичамын вал. Котькуд ёрослэн нимаз мутусэз вань. Ёросъёсысь гуртъёсты, компьютер шырпилэсь питранзэ бадӟыматон пала бергатыса, адӟыны луэ.

https://udmddn.ru/tag/meras/

2024-03-05T04:11:52Z

<urn:uuid:54fc7709-2299-4400-afae-c6372e616b85>

udm-Cyrl

tlsh:T16DA8021159E0DF1FC313D6077C856B2549A09213A31137554CE1B14129A3010EDB9863ABE36184DE18FE4315E406FC1CAA4DA8EA08BD7A6B73580919347F39F1128823C55A

Группа Венсер та предприятие-экспортёръёс, производство вылын специализироваться, европаын емыш, бакча - вань тырон интыян спектр, Россия, Прибалтика, Украинае но, шор Шундыпуксён. - Мыным ӵектӥзы ас клиентъёссэ продукт вылӥ ӟечлыкен но салкым упаковкалэн, люба типын расфасовка. - Тӥ мыным сиён-юон вайыса куд-огез та сайтын. Пунктын ӧвӧл ке группае ассэ коносер contactarnos ло венсер ofrecerle пуйде тодо чувак. Асьмелэн клиентъёсмы понна - куанэмын возьмалэ Вакыт емыш Гужем емышъёс но цитрусовый. Цитрусовый, апельсин кадь, мандаринэн, лимон, грейпфрут, гужем граната емыш сяна, арбуз но дыня кадь, виноград емыш но косточковый. Туж Verduras Hortalizas Качествоез туж variedad алта кунокуа gran де. Картофка, цветной кубистаез, брокколи, салат, Мангольд, выль мята, кинза, cardo, тыпы куарез, пӧртэм бакча сиён но. Будӥсь Продукцилы Дескубр тодосъя продукция nuestros. Сылалтон но мульы, кызьы вож сугон, люкыны Чилиос, сылалтэм огреч, banderillas, но вариант. Os улӥзы ваньмыз тодо возьматэ. 100% Органической Мон ӵектисько котькуд клиентэз продуктлэн ӟечлыкез но вылӥын, бинялтонзы-салкым типъёсыз расфасовка. - Тӥ мыным сиён-юон вайыса куд-огез та сайтын. Пунктын ӧвӧл ке группае ассэ коносер contactarnos ло венсер ofrecerle пуйде тодо чувак.

https://www.vensergroup.com/productos/?lang=udm

2024-02-21T01:34:02Z

<urn:uuid:c61666b7-281d-4b2e-9dbf-3f788390e7a7>

udm-Cyrl

tlsh:T1C6B625418B41EF1E8763E65A1E105AAA8CE16127D323774D8CD474117586065EFBD43676E162D3CA28EF4214BA02F80CF34E6CC955FC7E6AF24350202DBF3AE5028C13D75A

«Мынам Удмуртие» радио пыр удмурт диктантэз гожтон кутскоз интыысь дыръя 13 часын. Радио пыр сяна, сое гожтыны луоз сайт пыр кылзыса но. Озьы удмурт кылын диктан гожтон ужрадэ пыриськыны Удмуртилэн но Россилэн палэназ улӥсьёслэн но луонлыксы вань. Туэ «Бадӟым удмурт диктантлэсь» текстсэ гожтэ кылосбур тодосъя кандидат Александр Шкляев. Сӥземын со удмурт калыклэн дано пиез Кузёбай Герд вордскем дырысен 120 ар тырмонлы. «Бадӟым удмурт диктант» акция 2018-тӥ арын сизьыметӥзэ ортчоз ни. Йоскалык политикая министерство но «Удмурт кенеш» огазеяськонлэн кичӧлтэмзыя, туэ площадкаос радъяны чакламын каръёсын но ёросъёсын, озьы ик палэнын улӥсь удмуртъёс дорын.

https://udmddn.ru/ivorjos/bad-ym-udmurt-diktant-aktsi-31-t-yuzhto/

2024-03-03T08:35:26Z

<urn:uuid:a11c10cc-344a-4dae-904c-a543b2c888d7>

udm-Cyrl

tlsh:T1C6B85F212290CE0D5763E4966E9497424C94A14793333B860CC1B44136560B1EEFC4636FFB50C39D0CFF8298E04BE84CBB4F68DA28BE3D6BB222541879AB3AF2210C23DB57

Лидия Дмитриевна Черноваен люкиськон ортчоз 25-тӥ тулыспалэ 13 часын Эгра ёросысь Зураын — гожъясьлэн вордӥськем черкогуртаз. Лидия Чернова тодмо луэ нылпиослы кылбуръёсыныз. Лыдӟись кие вуизы пиналъёслы кӧня ке кылбур бичетъёсыз: «Ӟеч уж», «Кин отын?», «Кин уг гажа чылкытэз», «Тубат бӧрсьы тубат»… Кыкез нырысетӥ бичетъёсыз берыктэмын ӟуч кылэ. Со бордын ужазы Олег Поскребышев но Владимир Емельянов. Лидия Дмитриевналэн кылбуръёсызъя кырӟанъёс но кылдытэмын. Соос бордын ужазы удмурт крезьгурчиос – Пантелей Кузнецов, Николай Уткин, Александр Перфилович Петров но мукетъёсыз.

https://udmddn.ru/ivorjos/ulonys-koshiz-kylburchi-lidiya-chernova/

2024-03-02T23:52:57Z

<urn:uuid:9e59b7f1-c522-47c7-a911-08cdc38e1df4>

udm-Cyrl

tlsh:T1AFD60A116680DF2E92B7C1455C9003215EA062579A317B168DC2B8001516055CEF88237BFA5099CF3CEE43B0F502E91C3A4F20D614FDBE66B72300693EBB35F1020833CA6E

Сик дурын калтыртыса ветлыкуз, азьтэм адями луд кеч шоры учырам. Луд кеч куак пӧлын пуке. Адями со шоры учкыса сылэ но шара малпаське: — Мон та луд кечез куто но, кузэ вузаса, курег басьто. Курег пузалоз но, трос курег пуз люкаса, чипы поттоз. Чипы поттӥз ке, курегъёсы трос луозы, курег пузэ но трос люкаськоз. Курег пузме вузаса, парсь басьто, парсе дас пи ваёз. Пиосыз будӥзы ке, дасэзлэн ик быдэн дас пизы вордскоз. Парсьпиосме вузало но Кам тупал купецлэсь нылзэ кышно басьто... Озьы малпаськемез бере, азьтэм адями луд кеч шоры лэзьыны кыз улвай кутэм но ларк! шори чигтэм. Луд кеч, сое кылыса, ури-бери пегӟем. Азьтэм мурт кутоно пӧйшурезлэсь быжзэ но адӟыны вуымтэ[1]. Литература[edit] ↑ Черный хлеб = Ӟег нянь / сост., обраб. и пер. прозы Т. Г. Перевозчиковой ; пер. поэт. текстов О. Поскребышева. - Ижевск : Удмуртия, 1990 (с. 94).

https://vorshud.unatlib.ru/index.php/%D0%90%D0%B7%D1%8C%D1%82%D1%8D%D0%BC_%D0%B0%D0%B4%D1%8F%D0%BC%D0%B8

2024-03-01T11:23:19Z

<urn:uuid:347567e0-899a-4849-bab4-193e0cc49d2d>

udm-Cyrl

tlsh:T19B5A2D31AE90EE1E14A3D79AEA805710CCD197C593337BDD4CD17856B552010EDB8822B3D2026BDD24FE933CE461E950AB0E69CA19FEA5BB6162052539AF7BE1018D33D292

Вашкала дыръя та дуннеын музон муртъёс улӥллям — туж бадӟымесь маръёс ке. Номыр малпатэк улӥллям, номыр ужаллямтэ. Ма, номыр ужаны но быгатӥллямтэ: пӧйшураны но, гырыны-кизьыны но, лэсьтӥськыны но. Ӝужыт нюлэскьтӥ соос пушнер пӧлтӥ кадь гинэ ветлӥллям. Кытчы гинэ уг вамышты бадӟым адями — нюк-гоп кылдэ. Кутысьтыз сюйзэ куртке ке — вырйыл ӝутӥське. Со бадӟым адямиос бырон азьын пичи адямиос кылдӥллям. Одӥг пол бадӟым адями, тэлетӥ ветлыкуз, уморто подмаса пукись асьме кадь пичи адямиез адӟем. "Та сизьпи ук, лэся!" — шуэм бадӟым адями, со пичи адямиез кутэм но, калтаяз поныса, гуртаз нуэм. "Нэнэ-у,— шуэ, пе, гуртаз вуыса,— мон сизьпи шедьтӥ но, оломалы сизьпилэсь бадӟымгес кадь потэ". —Э, пие, пие! Та сизьпи ӧвӧл, адями та! — шуэм мумиз.— Табере таӵе мурт быдэс дуннеетӥ вӧлдӥськоз, асьмеос одӥгтэм быром. Озьы шуыса, мумиз пиезлы пичи адямиез интыяз куштыны косэм. Соос, пе, пичиесь ке но, котьмар ужаны быгато: муш но вордо, пӧйшур кутылыны вы но йӧндыро. "Асьмелы кошкыны дыр вуиз. Кошком татысь!" — бӧрдыны кутскем бадӟым адямилэн мумиз. Синкылиосыз усем интыын шуръёс бызьыны кутскиллям. Трос кылдӥллям соос музъем вылэ. Кошкиллям бадӟым адямиос уй пала. Но ваньмыз ик, пе, кошкиллямтэ. Кылемъёсыз из луиллям. Пуко вылэм соос одӥг пол тылскем дурын шунскыса. Сутскыны кутскем пыдъёссэс горд сюен нашталлям: тыллэсь палэнскыны нодлыксы тырмымтэ. Тыл кысэм бере, бадӟым адямиос кынмиллям но из луиллям. [1]

https://vorshud.unatlib.ru/index.php/%D0%91%D0%B0%D0%B4%D3%9F%D1%8B%D0%BC_%D0%BC%D1%83%D1%80%D1%82%D1%8A%D1%91%D1%81%D0%BB%D1%8D%D0%BD_%D0%B1%D1%8B%D1%80%D0%B5%D0%BC%D0%B7%D1%8B

2024-03-01T11:49:33Z

<urn:uuid:116c2e4a-b2be-4c5a-8d0b-5d47baf8d23b>

udm-Cyrl

tlsh:T10CD443516685DD0E82A3E18E7E851B611DE64383833337CD8CE1B4546A56041CEFC437EFEB9696991CFED225A240F828BA0EADC659BD7ABA7151184D243F2FE3204433CAD5

Одӥг Тэльмуртлэн куинь пиез вылэм. Кыкез пиосыз айызылэсь кылзӥськыса улӥллям, нош покчиез пиез чик уг кылзы вылэм. Тонэ мынам дышетэме луоно ӧвӧл шуыса, аиз сое калыке куштэм. «Тон пӧсез но, кезьытэз но мед адӟод, сотэк тон дышоно маке ӧвӧл», — шуэм. Ыстэм сое одӥг гуртэ: «Мын, гуртын кык пересь муртъёс ваче уло, пиналъёссы ӧвӧл, ужамзы уг лу ни. Со пересьёсыз кулытозязы сюд!». Мынэм ини со пиез гуртэ. Вуэм отчы но со пересь муртъёс доры пырем. «Ляльчи кулэ-а?» — шуыса юа, пе. Пересь, пе шуэ: «Кулэ вылэм но, уксёмы милям ӧвӧл, мае сётомы?». — Мыным уксё кулэ ӧвӧл, — шуэ Тэльмурт пи. — Уксё кулэ ӧвӧл ке, улод ке ул, — шуэм солы пересь. Озьы Тэльмурт пи ляльчи луэм. Та пересьёслэн корказы но, музон гидзы-куазы но сисьмем ини вылэм. Со ляльчизы кутскем ини тэль ворттыны. Нош валзы пересьёслэн туж начар, кулоно кадь вылэм ини. Со ляльчилэн начар валэн тэль ворттэмезлы калыкъёс паймозы вылэм. Со куинь-ньыль корен ворттэм, гурезьёстӥ ачиз тубтоз вылэм. Озьы ворттыса, корка тырмытэм. Выльзэ лэсьтэм. Собере сое адямиос но вемеязы чортылыны кутскиллям. Ваньмыз доры, пе, мынэ вал, кин ӧте. Озьы ньыль ар улэм ини со пересьёс дорын. Пересьёс кыксы ик кулӥллям. Ватэм со соосыз, огназ кылем. Огпол сое, ужамезлы синмаськыса, нош ик корка кор поттоназы ӧтиллям. Со мынэм но начар валэныз нош ик ваньмызлэсь трос кор ворттэм. Вемее ӧтем мурт ужасьёссэ туж утялтэм но со ляльчиез тужгес сектам. Та ляльчи юа ини кузёезлэсь но, калыкъёслэсь но: — Мон табере капчияй ини, шудыса кошкемме учкемды потэ-а? Калыкъёс, пе, шуо: — Ойдо шуд, шуд! Малы уд учкы сыӵе ужась адямилэсь шудэмзэ огпол? Та ляльчи шумпотыса шуэ, пе, ини: — Учке табере мынэсьтым шудыса кошкемме. Кошкыкуз со адямиослэсь юртсэс-ерзэс одӥгтэм мыддорин берыкъяны но пазяны кутскем. Бӧрсяз гидкуа коръёс зор сямен пазяськыса кылиллям. Аслэсьтыз лэсьтэм корказэ гинэ кельтэм на. Ачиз пыр дугдылытэк аиз доры кошкем. Калыкъёс паймыса чабкиськыса кылиллям. Собере соос, юрт лэсьтытозязы, коркаяз нянь пыжыса улӥллям. [1] Литература[edit] ↑ Мелодия небесной росы = Инву утчан гур / сост. и пер. прозы Т. Г. Перевозчиковой. - Ижевск : Удмуртия, 1988. - С. 84-86.

https://vorshud.unatlib.ru/index.php/%D0%A2%D1%8D%D0%BB%D1%8C%D0%BC%D1%83%D1%80%D1%82_%D0%BF%D0%B8_%D1%81%D1%8F%D1%80%D1%8B%D1%81%D1%8C_%D0%BC%D0%B0%D0%B4%D1%8C

2024-03-01T11:01:53Z

<urn:uuid:72fdd3d2-1b48-4c59-afb2-73bcec78cd6c>

udm-Cyrl

tlsh:T179A926716981DE0EC263E64A7E8407218DD5C697A3233B9A5CE1B8457A86054EEFC027A7E615A6CE1CFED338A441E408BF5E79C714FD727EB26211087CAB3BF1014813CA6A

Нылпиос кык финн-угор кылъёсты – удмуртэз но мадьярез, соин артэ кык пӧртэм финн-угор калыклэсь лулчеберетсэс но ӵошатыса дышето. Таӵе класс школаын одӥг гинэ, со экспериментальной чотын. «Удмурт кылэз пиналъёслы дышетоно ке, соослы валэктыны, возьматыны кулэ асьме кылмы финн-угор кылъёс пӧлы пыре шуыса, — вера Ижкарысь 57 номеро школаысь дышетӥсь Надежда Жуйкова. — Мон ачим 4 ар университетын дышетӥ мадьяр кылэз. Со мынам яратоно кылэ. Ветли Венгрие, со мыным туж кельшиз». Вуоно аре эксперимент пыр потӥсьёс 5-тӥ классэ выжозы. Соку пиналъёс кыкетӥ кунсьӧр кылэз кружок интые нимысьтыз урокъёсын дышетозы. Мылкыд вань финн кыл борды но басьтиськыны, шуо дышетӥсьёс. Но со понна венгер кылъя кадь ик мыло-кыдо, йӧно, финн кыллы дышетӥсь кулэ.

https://udmddn.ru/ivorjos/madyar-kyl-shkolaysen/

2024-02-26T07:32:55Z

<urn:uuid:c78cdbd0-da1a-44c6-a0d7-d7a71e3443fb>

udm-Cyrl

tlsh:T1D66C88212880DA1E81A3D1567E4056224E944257E6133B5A9CC1B80435A2044EEF58323AA411CFDF58FE8345F849F61CBA4FA8CA5DFEBEAFF716010878FBBAE1114C33E22D

Пичи Пурга ёросысь Кечол школаысь удмурт кылъя но литературая дышетӥсь Маргарита Николаевна Долганова Россиысь устоосыз дышетӥсьёс пӧлын – туэ со вормисе потӥз «Дышетон» нацпроект чотын радъяськись конкурсын. Шаерысьтымы мукет усто дышетӥсьёсын ӵош сое но сӥлы кариз Удмуртилэн Тӧроез Александр Бречалов. М. Долганова дышетон удыслы 37 арзэ сётӥз ни. Вормонъёсыз вераса быдтонтэм. Россиысь огъя тодон-валан сётон удысын дано ужась луэ, пусъемын Кун Кенешлэн Данъян грамотаеныз. Солэн удмурт кылъя но литературая методической пособиосъя ужало быдэс элькунысьтымы визьнодасьёс. Дышетэм нылпиосыз улосъёс куспын, Россиын ортчылӥсь конкурсъёсын вормисе потыло. – Маргарита Николаевна, тӥляд туж бадӟым ужан опытты, трос пӧртэм вормонъёсты. Но «Дышетон» нацпроект чотын радъяськись конкурсэ нырысьсэ малы ке пыриськиды? – Трос пол вераллязы школаямы но, Пичи Пурга ёрос администрациын но, роноын но, та конкурсэ пыриськыны дыры вуэмын ни шуыса. Но мон малпасько: дышетӥсь ассэ медаз возьматы, сое мед дунъялозы дышетскисьёсызъя. Нимме трос поттылыны уг яратӥськы. Та рад малпаськи ик ини: зэмен но, аслэсьтыд кужымзэ малы конкурсын эскеронтэм? Улос премиен пусъемъёс пӧлы сюро шуыса осконэ вал. Но федерал конкурсын устоосыз пӧлын луо шуыса, воксё ӧй малпа. Конкурсын лыдэ басьтӥськиз берло 3 ар ӵоже ужаме. Мае возьматыны шедьтӥ. Тужгес трос балл сётӥське дышетӥсьлэн методической ужен выремезлы. Мыным та ласянь портфолиое узыр: «Вордскем кыл» журналэн, Дышетон удысысь йӧскалык ужпумъёсты эскеронъя институтэн кусып возисько. Методикая разработкаосы кылъя но, литературая но вань ини. Тросэз соос печатласькемын «Вордскем кыл» журналын. Инновационной площадка но Кечол школаямы вал – КИМ-ёсты (контрольно-измерительной материалъёс) дасян но эскерон дорамы ортчиз. 7-тӥ класслы удмурт литературая КИМ-ёслэн авторзы мон луисько. Дышетӥсь-новатор сямен табере быдэс шаерысьтымы дышетӥсьёс азьын усьтэм урокъёс возьматъясько, монэ ӵемысь ӧтьыло пӧртэм конференциосын, семинаръёсын вераськыны, ужан амалъёсыным тодматыны. – Мон данъяськыса вераны быгатӥсько: тӥ – мыным но удмурт кылъя но литературая дышетӥсе. Урок нуэмды али но син азям: шонер гожъяськонъя правилоосты, доска вылэ схемаос суредаса, валэктӥськоды вал. – Али но схемаосын, таблицаосын ужаны яратӥсько. Озьы выль тема пиналъёслэн син азязы умой пуксе кадь потэ, йыразы но капчиенгес кыле. Собере улон интыяз уг сылы. Урокъёсын валатонъёсын картаос кылдытӥськом, туала амалъёсты кутыса ужаськом. Пиналэз малпаськыны дышетоно. Нылпиос ӟучомо бере, берло дыре ас азям ужпум пуктӥ пӧртэм эчешон технологиосты – кейсъёсты, панельёсты, дебатъёсты – ужам кутыны. Уката но бадӟым классъёсын дышетскисьёс таӵе дискуссиосы мылысь-кыдысь пырисько. Урок йылпумъяськыку, «звонок-а мар-а ни?» шуыса юало ке, ужаны мылкыд эшшо но ӝутӥське. – Дышетэм пиналъёстылэн вормонъёсты ӧжыт ӧвӧл! – Пиналъёсмылэн ёросын, улосъёс куспын но Россиын ортчылӥсь вожвылъяськонъёсы пыриськыны дӥсьтонзы будэ. Кылсярысь, Максим Киселёв кылбурез вольыт лыдӟонъя улоскуспо конкурсын трос пол вормисе потылӥз ни. Со 2-тӥ классысен ини бадӟымъёсын ӵош сценкаос пуктылэ, ужрадъёслы сценарийёс дася, ачиз ик нуись но луэ. Ӟуч нылаш Алёна Сарафанова удмурт кылын пӧртэм жанрен текстъёсты лыдӟонъя вормисе потылэ. Нош Мария Абрамова Москваын «Билингва» конкурсын «Устоез эссе» номинациын 2 пол вормылӥз ни. Кылбурез вольыт лыдӟонъя, сценкаосты возьматонъя вожвылъяськонъёсын но со котьку сямен устоосыз пӧлын луэ. Шумпотоно, школаез йылпумъям пиналъёсын кусыпъёс уг ышо ке. Озьы 2-тӥ арзэ ни Удмурт кун университетысь филологияя факультетысь лингвистикая кафедраысь ассистентэн Владимир Елышевен Удмурт кыллэн но Анай кыллэн нуналъёссылы сӥзем ужрадъёс ортчытъяськом. Аслад дышетэм пиналъёсыд аслыд но юрттыны быгато ни ке, ужам аръёс юнме ортчымтэ кадь потэ. Дышетэм пиналъёсы пӧлысь тросэз улонзэс удмурт кылэн герӟазы ни. Кӧня соос – юри лыдъяме ӧвӧл. Но али но 4-ез дышетско Удмурт кун университетысь филологияя факультетын. – Нош тодӥськоды на-а ужаны кутскемдэс? – Кечол школае мон Удмурт кун университет бере 1986-тӥ арын вуи. Школа ӵыжак выль вал, пумитазы туж умой. Нырысетӥ араз урокъёсам ӵем пукылӥз школалэн директорез Алексей Захарович Мурашов. Котьку шедьтылӥз мар понна ушъяны. Педсоветын но вань дышетӥсьёс азьын ӟеч кылъёссэ вералляз – озьы ужаны мылкыдме ӝутылӥз. Удалтӥз на соин но: Кечолын удмурт кылъя но литературая дышетӥсь, организатор луыса со вакытэ ужаз быдэс элькунамы тодмо луэм дышетӥсь Нина Анатольевна Ермокина. Ужаны кутскеме бере ик со мыным визь-кенешен юрттыны ӧдъяз. Шуиз: пиналъёс трос, шаплыесь – классын дисциплинаез возьыны туртты. Но йырам чик ӧз кыльы, нылпиос куке ӧз кылзӥськылэ шуыса. Мон уката синмаськылӥ Нина Анатольевналэн литературая урокъёсызлы: котькуд темазэ улонысь учыръёсын герӟалляз, данъяськымон адямиосты ӧтчалляз. Собере Нина Анатольевнаен ӵош ёросысь, элькунысь дышетӥсьёс азьын усьтэм урокъёс ортчытъяны кутским. 1998-тӥ «9-тӥ классын удмурт кылъя урокъёс. Дышетӥсьёслы юрттэт» пособимы печатласькиз. Со вакытэ методикая юрттэтъёс ӧжыт вал бере, дышетӥсьёслы со туж иназ луиз. Нош мынам методической ужен вырыны мылкыды уката пуромиз. Табере методической пособиосы ӧжыт ӧвӧл ни. Кылсярысь, «Вордскем кыл» журналысь Андрей Александрович Клементьев но Ирина Фёдоровна Тимирзянова кичӧлтэмен, 6-тӥ но 8-тӥ классъёслы «Ӧтиськом удмурт литературая уроке» но 6-тӥ класслы «Ӧтиськом удмурт кылъя уроке» пособиосты дасянэ пыриськи. – Туэ ар кунамы Дышетӥсьлэн но нодъясьлэн аренызы ялэмын. Табере тӥ бадӟым опытэн визьнодась, егит дышетӥсьёслы асьсэос визь-кенеш сётыны быгатӥськоды ни. Мар верасалды соослы? – Туала пиналъёс малпанъёссэс шара верало, янгышъёс лэсьтыны уг кышкало – 5-тӥ классэ ик соос туж дӥсьтӥсесь вуо ни. Жаляса верано, ярато телефонын пукыны, соослы тунсыкогес компьютер. Соин ик, урок кутскыку ик, пиналэз маин ке но паймытыны, малпаськонэ уськытыны быгатоно. Кутсконэз умой пӧрме ке, уроклэсь кызьы ортчемзэ валаса вуттоно ӧвӧл. Урокъёс одӥг кадесь медаз луэ – котькудаз маке выльзэ пыртоно. Валамон, уроклы тыро-пыдо йылпумъянъёс лэсьтыны кулэ на. Мон я весь урокъёслы дасяськисько – малпасько, кызьы тазэ я созэ темаез цыре кыльымонгес кароно. Ӝытбыт компьютер сьӧрын пукылэмъёсме адӟыса, картэ куддыр шуэ но: тон сомында школаын ужаськод ини, кемалась со урокъёсыдлы дасяськемын луыны кулэ ни! Нош наставничество сярысь верано ке, школаямы со котьку вал. Но азьвыл мылкыд куремъя гинэ ужамы. Табере нодъян ужез радъян вылысь школаямы 4 наставник быръемын – соос пӧлын мон но. Озьыен, мытэм уже кинлы ке но пайдаё луоз. – Маргарита Николаевна, жаляса верано, нылпиос ӟучомо... – Ми удмурт кылэз анай кылэз сямен ик дышетӥськом ай – «Ӟеч-а, бур-а, удмурт кыл!» учебнике потэммы уг поты. Но школаямы трос ини ӟуч нылпиос. Городысь лыктэмъёс ӧжыт ӧвӧл. Копак удмурт анай-атайёслэн нылпиоссы удмурт сямен уг ке но верасько, валало. Нош таосыз уг но валало. Соин ик темаосты нырысь ӟуч кылын валэктоно луэ, собере удмуртэ выжисько. Азьвыл удмурт кылъя дышетӥсьлэсь урокын ӟуч сямен вераськемзэ кылоно ӧй вал. Но котькуд классын вань 5-6 нылпиос, кудъёсыз удмурт кылэз туж умой тодо – соосын ужамъя ужам потэ. Но мукет ласянь, ӟучомем пиналъёсын вырыса, таосызлы дыр уг тырмы ни. Соин ик соос мыным жаль но пото. Но озьы-а тазьы-а но, тыршиськом, нылпиос анай кылзэс пичиысен ик гажаны-дунъяны мед кутскозы шуыса. Покчи классъёсын дышетскисьёсын кусып возисько. Удмурт кылын дасям ужрадъёсмес покчиос азьын но возьматӥськом: бадӟымъёслэсь адӟем мед карозы. – Дышетӥсь ӧй луысалды ке, кыӵе удысэ мынысалды? – Та сярысь копак ӧй малпаськылы, мукет интыысь асме уг адӟиськы. Школаын ке ӧй, оло, методической пособиос кылдытон бордын ужасал на. Но удысэ дышетонэн ик герӟаськемын луысал. Мон пичи дырысеным дышетӥсь луон мылкыдын улӥ. Весь школаен шудӥськом вал, мон – дышетӥсь. Кияса ёросысь Юрмалай школаын дышетски. Вань предметъёс огкадь сётӥськизы. Математикаен дышетӥсьмы математиклы дышетскыны туж косэ вал. Та предмет мыным кельшылӥз. Сямыя со матынгес, дыр, – трос уг вераськиськы. Урокъёсам но мон туж кулэзэ гинэ вераны тыршисько – туала пиналъёслы ӵапак со ик кулэ кадь потэ. Ужаны кутскеме бере ик, роноын шуизы: тон – кылъя дышетӥсь. Уг ваты: литературая урокъёс нырысь секытэнгес сётӥсько вал. Но Нина Анатольевна Ермокиналэн 2-3 уроказ пукеме бере ик ваньмыз радъяськиз. Табере усьтэм урок но сётоно ке, бырйисько литератураез: та предмет пиналъёслы тунсыкогес потэ, отын пӧртэм сямен малпаськыны луэ. – Но математик ӧд луэ. Малы удмурт кылэз но литератураез бырйиды? – Мон нырысь ик документъёсме Удмурт кун университетысь филологияя факультетысь ӟуч отделение сётӥ. Но подготовительной курсъёсы кӧня ке нунал ветлэме бере, романо-германской факультетэ выжоно кариськи. Документъёсме таяз сётӥ. Поръясько университет кузя. Пумитай школаысьтымы ик арлы мынэсьтым вазьгес дышетскем нылъёсты – удмурт филологияя факультетэ, пе, пырыны малпаськом. Мон пайми: ма, удмурт кылэз 5-тӥ классозь гинэ дышетӥм но, кызьы отчы пыроды? Школамы ӟуч вал, удмурт кылъя но литературая урокъёс покчи классъёсын гинэ нуиськизы. Нылъёс шуо: пыром – туж потэ удмуртовед луэммы. Монэ но лӧпкытъязы! Мон 3-тӥзэ документъёсме выль интые сётӥ. Пинал визь: кытчы эшъёс, мон но отчы ик. Соку школаын профориентацилы ӧжытгес саклык висъяське вал – кин луэммы потэ, ӧм валаллялэ. Экзаменын мыным удалтӥз – Михаил Петровлэн «Вуж Мултан» романэзъя юан сюриз. Нош мон сое ӟуч литературая урокын ӟуч кылын лыдӟи вал. Конешно, университетын дышетскыкум ини, удмурт произведениосты трос лыдӟоно луиз. Удмуртэз бырйи шуыса, ноку жаляме ӧвӧл. Немец, ӟуч кылъёсты филологияя факультетын но дышетӥм. Вузэз йылпумъякум, немец кылъя дышетӥсьмы шуиз вал: Рита, Можга ёросын немец кылъя дышетӥсь кулэ – тынад умой пӧрмоз, мон деканатэ пырыса верало... Мон соглаш ӧй кариськы. Мынэме ӧз поты Пичи Пурга ёросысь ик Уча (Ильинск) школае но – направление отчы сётӥзы вал. Угось университетын дышетскыкум ик, бызи, пиналмы вордскемын вал ини. Картэ – Кечол бордысь ик Бӧдья-Пуро гуртысь. Озьы сопалагес ик улыны интыяськеммы потӥз. Табере 2 пиосмы быдэ вуэмын ни, огез вуз каронын, мукетыз югдурез утён удысын тыршо. 2 нунокъёсмы будо, кыксы но – пиос. – Асьтэос бадӟым семьяын будэмын шуыса тодӥсько. – Быдэ вуи Куӵос гуртын. Сыропятовъёс вал ми – фамилие аспӧртэм кылӥське ке но, мыным туж кельшылӥз. Атаймылэн атаез ӟуч вылэм, выжыезъя – Сарапул ёросысь Сыропятово черкогуртысь. Атаймы, Николай Александрович, быдэс улонзэ комбайнёр, механизатор луыса тыршиз. Анаймы, Вера Васильевна, парсь сюдӥз, ӟеч ужамез понна Ужысь Слава орденэн пусъемын. Со бадӟым семьяысь вал, сузэр-вынъёсыз ваньзы дышетскиллям, пӧлазы, кылсярысь, «Кенеш» журналлэн азьвыл редакторез Пётр Куликов. Но анае дышетскытэк кылем: бадӟымез вал ке, пичиоссэ дышетоно, шуиллям. Анай-атаймылэн ми 6 пиналъёссы будӥм: 5 ныл но 1 пи. Мон – 3-тӥез. Ваньмылы сямен вылӥ образование сётыны тыршизы. Пӧламы пӧртэм удысъёсты быръемъёс вань. Но дышетӥсь луи мон гинэ. Тросгес – бухгалтеръёсмы. Улон ӝог ортче. Но котькуд нунал маке но выльзэ, тунсыкозэ вае кадь. Инмар мар сётэм, тау шуыны кулэ. Ужме яратыса ужасько, яратоно адямиосы бордам, юртъер котырам шулдыр мед луоз кадь потэ – азбарам, бакчаям трос сяськаос будэтӥсько. Ваньмон дыры кылдэ – я «Вордскем кыл» журналэ гожъяськыны пуксисько, я эшшо кытчы ке. Тодэм-валаме кинлы ке кулэ ке, кинлы ке пайда вайыны быгатӥсько ке – шумпотӥсько. Источник: Долганова, Маргарита Николаевна / Маргарита Долганова; [вераськиз ] Элина Кумачёва. Кыл – сыӵе ик математика // Удмурт дунне. – 2023. – 5-тӥ коньывуон. – 10-тӥ, 23-тӥ б. – (Тӧр шорын). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Долганова_Маргарита_Николаевна&oldid=9526"

https://vorshud.unatlib.ru/index.php?title=%D0%94%D0%BE%D0%BB%D0%B3%D0%B0%D0%BD%D0%BE%D0%B2%D0%B0_%D0%9C%D0%B0%D1%80%D0%B3%D0%B0%D1%80%D0%B8%D1%82%D0%B0_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%BD%D0%B0&oldid=9526

2024-02-22T06:49:21Z

<urn:uuid:1c789c5a-f042-46ea-b1f4-5392a3373918>

udm-Cyrl

tlsh:T17D040BA28780EF1E8273D15B6D8046229DA55257D322375A9CD1B4013499094EEFD4237AF64196DE5CFF9254F402E908BB4F68CB28FE7EBAB32615483ABF7AF2024C33D75A

23-тӥ куартолэзе Удмурт театрын «Ой, чебер нылъёс» спектакльлэн премьераез ортчиз. Удмурт классиклэн Степан Широбоковлэн комедиезъя та 3-тӥез постановка ини. Пьеса нырысетӥзэ сцена вылын улӟиз 1969-тӥ арын, кыкетӥзэ сое дасязы 1999-тӥ арын. Учкисьёс та комедиез яратӥзы — сцена вылын 13 ар ӵоже мынӥз. Соин но выль постановкаез дасясьёслэн ужзы капчи ӧй вал. Учкисьлы выльзэ спектаклез вуженыз ӵошатытэк ӧйлась. Спектаклез пуктыны оскизы егит артистлы Константин Ложкинлы — со режиссёр-постановщиклэсь ужзэ быдэстӥз, нош артистка Марина Самсонова — художник-постановщиклэсь ужзэ. Егитъёс крезьгуро комедиез ӵошен выльдыны тыршизы. Действие ортче Епифановналэн садаз. Татын куакъёс ӵышкемын, чебермамын, колонка интыын — фонтан: кышномурт ландшафтной дизайнэн тунсыкъяське, вылды. Ма, али тросэз гуртоос бакчаоссэс, картошкалы пичи сэрег гинэ висъяса, олокызьы но чебермало, куакъёслэсь «улэп кенеръёс» лэсьто. Нош Епифановна понна вылтус — валтӥсез, солы кен но самой чеберез но узырез кулэ. Соин Епифановна пиезлы — нылашъёсты яратӥсь егит Гирой агрономлы — кышно вайыны ӵектэ Соняез, гуртысь егит бухгалтерез. Удмурт казанова соглаш кариське — вань нылъёсты «веръяса» сёравно уд вутты (туж потэ ке но вылэм!). Садэз эшшо но чебергес каро, сюанлы дасясько. Со вакытэ гуртэ вуэ Тоня инженер — чебер, шаплы нылмурт. Гиройлэн йырыз берытске. Ваньзылы тодмо сюжет уг воштӥськы — егитъёс озьы ик синмасько, лулӟыло, кырӟало, серекъяло. Но ваньзэ «укыр» каро, Бразилиысь сериалъёсын кадь. Действие ялан чуртнасько гуртысь чебер нылъёс — соос уллёен ветло, юр-яр каро, геройёслы я юртто, я люкето. Соос шоры учкыса, тодэ лыктэ вакханкаослэн шулдыръяськемзы. Вашкала грекъёс, Дионис инмарзылы (со будосъёслэн, виналэн, инкуазьлэн ваньзэ улӟытӥсь кужымезлэн инмарзы вал) сӥзьыса, юмшанъёс — дионисийёс — ортчытъяло вал. «Ой, чебер нылъёс» ӵапак со вакханалиослы тупа. Удмурт вакханкаос бордын сатирзы но вань — Митрей агай. Со понна но улон — шулдыръяськон-шаянтон. Ма, спектакльын егит дыр быдэсак кузёяське — арлыдоос но экто-кырӟало, исасько, егитъёслэсь бере уг кылё. «Шаян» кыл быдэс постановкалы тупа кадь. Режиссёр шаянтыса Тоняез гироскутер вылэ пуктэ. Художник-постановщик шаянтыса нылъёс вылэ «чебер нылъёс» гожтэмен футболкаос дӥся, геройёслы мултэс яркыт костюмъёс дася. Яркыт буёлъёслэсь, геройёслэн ялан отчы-татчы ветлэмзылэсь, тэтчамзылэсь, эктэмзылэсь син мальдэ. Артистъёс кызьы гинэ уг маскаръясько учкисез серекъятон понна. Нош эшшо ваньзы сямен кырӟало. Кырӟанъёс татын маке мында, но театрысь потэм бере йырын чузъяське, конешно, «сопала но тапала — чудо-юдо камбала…» Бӧрысь спектакль сцена вылэ но тэремысь дугдэ — уртчыса со учкисьёс доры потэ. Азьло сюанъёс дыръя коркась корка юмшаса ветло вал, спектакльын но сюан вань калыкез кыске. Спектакльысь сюан тодам вайытӥз Екатеринбургысь «Коляда-Театрын» учкем «Скрипка, бубен и утюг» спектаклез. Отын ӟуч юмшан фарс пыр возьматэмын. «Ой, чебер нылъёс» спектаклез но фарсэз кадь учконо. Со сыӵе гольтырес утопия, кырыж синучкон: та дуннеын егит специалистъёс гуртэ ужаны мыно, нош ужпумъёс пӧлысь самой висьытӥсез — яратон. 2 метръем чипейёсты но та дуннеын огшоры визнанэн кутыны луэ. Кызьы меда со дуннее сюроно? Жаляса верано, отчы 2 часлы гинэ вуылыны луэ, Удмурт театре мыныса. Со понна но кӧня ке толэзь возьманы кулэ на — спектаклез выль сезонын гинэ возьматозы на табере.

http://udmteatr.ru/publication/view?id=191

2024-03-02T19:27:09Z

<urn:uuid:0885b7b5-3a99-47c2-8062-ebe62b32bd38>

udm-Cyrl

tlsh:T14DDA8BC15B90DF0EC6B3D2566E918A224DA15553D32637579CC0B80075D6064EFFE8233BE61186EE18FF9264E446E8087A4E3CCB54FE7A2EB62210483DBF3AF5414C73D71A

Финн-угор калык театръёссылэн 10 Калыккуспо «Майатул» фестивальзы, Йошкар-Ола кар, Марий Эл, 2014 ар Удмурт калык мифопоэтикаын куке но туж вӧлмемын вылэм егит пиосыз «Эру карон» сям-йылол. Сӥлы карем… «Бур на!» зэмос дауртон-вырон 2015-02-03 20 номеро школа, Ижкар, Удмуртия, 2012 ар Тямыс сэрего утись-вордӥсь Шудо кизили пусысь потэм ки «Бур на!» шуыса-курыса кадь ӧте сюлэм дартъёсын пачылмем, лушкем но адскисьтэм Пуш Удмуртие. Чидам, кема… «Гож» зэмос дауртон-вырон 2015-02-01 Финн-угор калык театръёссылэн 9 Калыккуспо «Майатул» фестивальзы, Саранск кар, Мордовия, 2012 ар Кык туноослэсь пушдуннезэз кылан-веран-буранъёсын выросъёсын, эктонъёсын дурыстэм усьтон. Улон гож дурын…

http://emnoyumno.ru/udm/zemos-dayrton-vyron

2023-12-02T11:34:28Z

<urn:uuid:3fa8cca3-6448-47ad-b9e4-fb46fee293c3>

udm-Cyrl

tlsh:T1D113C9216A41DE0E9173E1597E80470188E59267A3263B094CD1F4406911154DDFD8532EE66183CF2CEE4231E607F8582B8EB8D95DFE746F353600447ABF3AF51248B7CB46

Revision as of 16:10, 16 August 2023 by Ladamiri (talk | contribs) (Новая страница: «Сюресъёс, сюресъёс. Соос пумтэм нюжаосын азьлань но азьлань кыстӥсько. Туннэ мынам син а...») (diff) ← Older revision | Latest revision (diff) | Newer revision → (diff) Jump to navigationJump to search Сюресъёс, сюресъёс. Соос пумтэм нюжаосын азьлань но азьлань кыстӥсько. Туннэ мынам син азям пуксе 1984-тӥ ар, инвожо (июнь) толэзь. Тодам вайисько, кызьы ми пиналъёсын ӝутскем мылкыдын потӥмы кыдёкысь Киров улосысь Кильмезь ёросысь Салья гуртэ. Татын улӥз Совето Союзлэн Героез Иван Алексеевич Скобелев. Туэ 1-тӥ мае солэн вордскемез дырысен 105 ар тырмиз. Иже вуыса, рос-прос юалляськимы, кызьы мыноно та гуртэ вакчи дыр куспын. Ижевск–Кильмезь поезд вуттӥз Сюрек станцие. Татысен пуксёно Киров улосысь Кильмезе нуись автобусэ. Отчы вуимы уйшор бере. Мӧйы кышномурт милемлы гостиницалэсь юртсэ возьматӥз. Со вылэм огшоры корка. Нылпиос жадиллям, шӧдске, ӵукназэ кема изизы. Но автостанцие вуыса, валамы: ӝытпал гинэ сюрес вылэ потыны быгатом. Ноку но ум вунэтэ Кильмезь шур вамен мотор лодкаен потэммес. Нылпиослы со ӟечгес но вунонтэм кылиз, дыр, малпасько. Азьланьын Максимовское, Чернушка, Салья. Сюрес вылысен тодматскимы Салья гуртын улэм воргоронэн Яков Петрович Комаровен. Али, пе, мукет гуртын улӥсько ни. Туж шумпотӥмы, Салья гуртэ со нуналэ ик вуимы шуыса. Укыр ӝужытэсь пужымъёс будо та котырын, гондыръёс но вань, пе. Но кышканэз ӧвӧл, шуизы, соос адями вылэ уг урдӥсько. Оло, ваче вуысалыд ке, кышкасалыд, дыр, но милемлы нюлэс кузёен пумиськыны ӧз кылды. Салья гуртэ вуыса тодматскимы бригадирен. Милемыз Совето Союзлэн Героезлэн Иван Алексеевич Скобелевлэн ӵыжы-выжыосыз кожаллям. Интыязы хозяйствоысь бухгатерлэн коркаяз, ачиз со одӥг арнялы кошкем вылэм. Изён азьын тодматскимы гуртэн. Одӥгаз коркась адӟимы горд буям кизилиез, вӧзтӥмы ортчись пиосмурт ивортӥз: та юртын, пе, улӥз Иван Алексеевич Скобелев, нош Саринка гуртын улэ солэн нылыз Роза Ивановна Медведева. Ӵуказеяз ми дыртӥмы та пумиськонэ. Роза Ивановна школаын вылэм. Тодматским, лыктэммылэсь мугзэ верамы, со милемыз дораз нуиз, чаен куно кариз. Пукон сямен вераз атаез сярысь: – Милям гуртамы атаез «ядяй» шуо. Вордскиз со 1901-тӥ арын 1-тӥ мае огшоры крестьян семьяын. Кӧня тодӥсько аслэсьтым атайме, котьку но паймисько вал солэн чидамезлы но адямилы оскыса улэмезлы. Ноку уз пӧсекты, лад-лад валэктоз, мынектоз. Семьяямы ми куать нылпи вал. Рая апае куинь арескын кулэмын, нош Аркашамы но Лидамы – берлогес. Соберем мон вордӥськи, ужасько Саринкаысь школаын воспитательын. Надямы врач- хирург, ужа Санкт-Петербургын, Алёшамы улэ Сарапулын, со – инженер. Атае ортчемын Граждан ожез но, Быдӟым ожез но. Бугырес аръёсы Вятка губерниысь егитъёсын ӵош Колчаклы пумит ожмаськыны кошке, Ишима дорысен Забайкальеозь вуэ. Колчакез уллямзы бере Врангельлы пумит ожмаське на. Горд Армиын кыдам комсомолец Выль Мултанысь педагогической училище дышетскыны пыре, пыӵал интые, кияз книга кутэ. Ачиз сярысь но, дышетэм пиналъёсыз сярысь но со трос мадьысал. Тӥ ӧжыт гинэ бере кылиды: атае улонысь кошкиз 1982-тӥ арын 1-тӥ сентябре. Мон ӟеч тодӥсько на дядяелэсь 1941-тӥ арын фронтэ кошкемзэ. Быдэс гуртэн келямы оже мынӥсьёсты – ваньмыз бӧрдо. Тае адӟыса, атае шуиз: «Асьмеос одно ик вормом! Оскелэ, эшъёс». Кошкыкуз атае пичи пужымлэсь йылзэ чигтӥз, собере маке ым пушказ сипыртӥз. Со чигтэм пужым йылзэ кисыяз понӥз. Мон али ке но малпасько, ма меда вал со, оло кыӵе ке утиськон сям, оло Инмарлы вазиськон? Атае Москва дорын ожмаськиз. Нырысь бронебойщик вылэм, кузь гумыё противотанковой пыӵалэн ыбылыны дышетӥллям. Контрнаступление кутскон азьын соослэсь стрелковой полксэс Ржев доры вошто. Кышкатэк но сэзь ожмаськемез понна сёто «За отвагу» медаль. Собере госпиталь. Йӧнамез бере атайме выль часте интыяло, отын пулемётчике дышетске. Ожмаське Курской дугаын, Смоленск дорын. 1943-тӥ арын гужем атайме партие куто, нош ар ортчыса, старшиназы бырем бере, сое юнмато роталы парторге. Собере вал Белоруссия, Польша, Германия. Ожъёс вискын гожтэт чуръёс пыр но валано: макем секыт вал асьме солдатъёслы. Атае туж ик ӧз яраты ке но вераськыны война сярысь, Лёнькамы ёртылӥз. Мадиськыкуз куд-ог дыръя солэн синъёсыз нюромо вал, куараез воштӥське, собере нош ик, кытысь ке кужым шедьтыса, капчияк шокче но «улом ай, пие», шуэ. Со вераськемъёс пӧлысь мыным тужгес но сюлмам кылизы таосыз: «Ми передовойын ветлӥм бере, вал олокыӵе но дыръёс. Одӥг полаз сиськытэк куинь нунал курадӟим. Наступление мынӥмы, нош кухня милемыз ыштэм. Кыӵе секыт сием потонэз чиданы! Соин ик нырысь кӧтэз тыроно, собере ини уж борды кутсконо. Одӥг полаз быдэс нунал йӧ вылын кыллиськиз. Куазь туж кезьыт, пелляське, инмысь зор-кот усе. Йырдэ ӝутӥд ке, снайперъёс соку ик мекалтозы. Тӥни сыӵе дыръя пинал пиосмы ӧз чидалэ, куинез улонысь кошкиз. Война дышетӥз милемыз, одӥг радэ султыса, агай-вынъёс кадь юн возиськыны. Кинъёс но ӧй вал пӧламы, ноку но серем карон, адямиез ултӥян ӧй вал. 1945-тӥ арын стрелковой полк Одер шур дуре вуэ. Шурлэн сопалаз адӟиське ни Цидлиц немец гурт. Татын тушмонлэн бадӟым кужымез люкамын. Капитан Кошкин разведка ортчытыны ӵектӥз парторглы Иван Скобелевлы. Боецъёс, тӧдьы масхалат дӥсяса, азьлань вамыштӥзы. Шурез потыса, бусы вамен нюжтӥськизы. Гуртын шыпыт, ветлӥсь ӧвӧл. Но тани тушмон асьме разведчикъёсты адӟиз, туж юн ожмаськон пуромиз соку. Ыбылӥськон дыръя бырыны шедиз роталэн командирез. Скобелев ӝутскиз но вань боецъёслы кылымон кеськиз: «Азьлань, эшъёс!» Разведчикъёс парторг сьӧры вамыштӥзы. Ожмаськон котькуд корка понна пуромиз. ӵукна Цидлиц гурт немецъёслэсь мозмытэмын вал. Геройлыко ожмаськемез понна 1945-тӥ арын 10-тӥ апреле рядовой Иван Алексеевич Скобелев пусъемын Совето Союзлэн Героез дано нимын. – Война бере, госпитальын эмъяськыса, атаймы гуртэ бертӥз, – мадёнзэ азьланьтӥз Роза Ивановна. – Кыӵе шумпотон вал со милемлы. Тодӥсько на, монэ ивор сётыны косӥзы песятаймылы. Бызисько, канжаськыса куинь пол уси. Песятаелэн корка дораз вуи но кесяськисько: «Песятай, атай бертӥз!» Уг тодӥськы ни, оло кылӥзы соос, оло ӧз, нош мон тӧлпери кадь нош ик дорам бертӥ. Туж данъяськисько: милям пичи гинэ Салья удмурт гуртамы улӥз но тыршиз сабырлы, улонэз валась но дунъясь дышетӥсь, мынам атае Иван Алексеевич Скобелев. Киров улосэ вуылэммы милемлы сюрес усьтӥз Салья выжыослэн пытьыостӥзы экспедициосы ветлыны. Потамы Татарстанысь Балтач ёросысь Вуж Кушкет гуртэ. Отын Салья урамзы вань, нырысь ик отчы пуксем Салья Петырлэн коркаез. Нылпиосын та гуртысь пӧртэм кырӟанъёс, мадёсъёс гожъямы магнитофонэ, диалект кылъёсын тодматскимы. Туж кельшиз милемлы «мызган» кыл, татысь удмуртъёс арганэз озьы шуо. Пичи Пурга ёросысь Шорын Юриын Салья гурезьзы вань, отчы но вуылӥмы. Потамы Можга ёросысь Вылын Юрие, Игра ёросысь Саляе, Красногорск ёросысь Турае, Вуж Кычинэ, Малягуртэ, Глазов ёросысь Отогуртэ, Яр ёросысь Уканэ, Нижняя Чура, Добрино гуртъёсы. Экспедициосы потамы Михаил Атамановлэн книгаысьтыз Салья выжыос сярысь гожъямъёсызъя. Но уйпалан трос уг ни тодо ас выжыоссы сярысь. Нош Яр ёросысь Салья шаез шедьтӥм ик. Нылпиос сюрес вылэ котьку но ӝутскем мылкыдын потазы. Кыӵе гинэ тунсыко учыръёсын ӧм пумиськылэ. Вань та ветлэмъёсмыя трос гинэ альбомъёсмы люкаськизы, соос узырмыто школамылэсь историзэ. Потамы асьме уксёен, ёросысьтымы Пионеръёслэн юртсы но юрттӥськиз. Табере со вакытъёс ортчизы, нылпиослэн походъёсы, экспедициосы ветлыны мылкыдзы вань ке но, ваньмыз пыкъяське уксё вылэ. Кулэ палаткаос, оборудование, нош школалэн луонлкез ӧвӧл. Но гуртмылэн, шаермылэн историеныз тодматскон мылкыдмы уг кысы [1]. Литература[edit] ↑ Вахитов Семён. Салья выжыослэн пытьыостӥзы // Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 182-тӥ – 186-тӥ б.

https://vorshud.unatlib.ru/index.php?title=%D0%A1%D0%B0%D0%BB%D1%8C%D1%8F_%D0%B2%D1%8B%D0%B6%D1%8B%D0%BE%D1%81%D0%BB%D1%8D%D0%BD_%D0%BF%D1%8B%D1%82%D1%8C%D1%8B%D0%BE%D1%81%D1%82%D3%A5%D0%B7%D1%8B&oldid=9196

2023-12-04T22:54:01Z

<urn:uuid:e0d3d93e-bc94-46c3-92f8-701162d50676>

udm-Cyrl

tlsh:T10310F9529991EE0E82B3D25A6E8147614DE19693D3223B5B5CC1B4117595084EEFD4237BE61296DF18EF9255E042F818BB0FB8CA18FE7A7AB21215083DBF7AF2024C73D35B

Ужкагазъя, «Удмурт кун филармония» концертной огазеяськонлэн нимыз но валтӥсь ужпумъёсыз уз воштӥське. Со дыре ик ужъюртлы Калык кырӟанъя, крезьгуръя но эктонъя «Танок» кун ансамбльлэсь ужзэ радъян ужпумъёс ватсаськозы. Соин валче итӥськись коллективлэн ваньбурез филармоние выжоз. Реорганизациез куать толэзь ӵоже ортчытозы. Пусъём, азьвыл Удмурт кун филармоние Удмуртиысь симфонияя оркестр но «Арсенал-бенд» духовой оркестр ватсаськизы.

https://udmddn.ru/ivorjos/tanok-kalyk-ansambl-udmurt-kun-fil/

2023-12-01T07:07:56Z

<urn:uuid:4cb9ad4e-b066-4b91-bb5f-2574e4e2ccae>

udm-Cyrl

tlsh:T1613209012680DE1B8673D21E1860071049959217D7233B0A5DD0F00075164A1EEF84633FE660CACA2CEE826DF90AE8016F0F38E669BF379B735652463ABF35F6968877D357

Сюмси — Удмуртиысь бадӟым черкогурт, Сюмси ёрослэн центрез. Черкогурт интыяськемын Калмез шурлэн ӧрыз — Сюмсинка шур дурын. Сюмси черкогуртысен Ижозь — 132 иськем. Улӥсез — 5 сюрс 316 адями (2010-тӥ арлы). Сюмси черкогуртын уло удмуртъёс, бигеръёс, ӟучъёс. История[Тупатыны | бамлэсь кодзэ тупатоно] Сюмси черкогурт нырысьсэ пусъемын 1615-тӥ арын ортчем переписьын. 1780-тӥ арозь Сюмси гурт пыриз Кузон уездэ (соку черкогурт ӧй вал на со, угось озьы ниманы луэ вал черк пуктэм бере гинэ). Удмурт кун архивын утиськись документъёсъя 1759-тӥ арын Сюмси герӟамын вал Зонской приходэн (черкен). Отчы соку ваньзэ ӧвӧлзэ пыриз 16 гурт. Со вакытэ селоын вал 11 юртъер но 126 улӥсез. Гуртэз соку Вуж Сюмси гурт шуыса нималлязы. 1826-тӥ арын Сюмсиын усьтӥськиз пу черк. Нош 1839-тӥ арын со вӧзы пуктӥзы Сретенской нимаськись из черк. Озьы 1826-тӥ арын Сюмси гуртэз черкогурт ниманы кутскизы. Село пыр ортчиз Кузон — Малмыж — Пермь — Екатеринбург городъёсты герӟась Сибирь тракт, соин ик 1822-тӥ арын отын усьтэмын вал тюрьма. 25-тӥ июне 1929-тӥ арын Удмурт облисполкомлэн президиумез решение кутэ: Сюмси волостез Малмыж уездэ кельтоно. 15-тӥ июле 1929-тӥ арын Удмурт шаерез ёросъёслы люкон уж йылпумъямын вал. 34 волость но 3 уезд интые кылдытэмын 21 ёрос — соос пӧлын Сюмси ёрос но. Та районлэн центрез луиз Сюмси черкогурт. Экономика но социальной удыс[Тупатыны | бамлэсь кодзэ тупатоно] Сюмси черкогуртын нырысетӥ усьтӥськем предприятие — химияя суретъёсты поттонъя артель. 1990-тӥ арын усьтӥськиз нюлэс ворттонъя, пулэсь арбериос лэсьтонъя «Мехлесхоз», «Сельхозхимия», сӥльлэсь сиён поттонъя «Тур» огазеяськонъёс. Сюмси черкогуртын ужзэс радъяло пӧртэм банкъёслэн 3 ёзъёссы. Сюмси черкогурт пыр ортче Ува — Нылга сюрес. Сюмси черкогуртын ужа ёрос эмъяськонни, Нылпи искусствоосъя школа, Дышетскисьёслэн творчествозыя юрт, 3 нылпи сад, 4 библиотека. Сюмси селоын сылэ Быдӟым ожлы сӥзем 1 монумент, озьы ик «Сюмси черкогурт пыр ортчиз тодмо ӟуч писатель А. Н. Радищев» гожтэмен памятник. ↑ http://www.webcitation.org/6XGMZPE6J «https://udm.wikipedia.org/w/index.php?title=Сюмси&oldid=105396»-ысь басьтэмын Категориос: Улон интыос алфавитъя Статьи о населённых пунктах без категории на Викискладе Удмуртиысь гуртъёс Сюмси ёрос Удмуртиысь ёрос центръёс Адскисьтэм категори: Википедия:Статьи с источниками из Викиданных Та бамлэн берпуметӥ воштонэз: 20:00, 22 Южтолэзе 2017. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%A1%D1%8E%D0%BC%D1%81%D0%B8

2023-12-02T11:04:30Z

<urn:uuid:b156c38b-10eb-4329-967a-4c0de538a149>

udm-Cyrl

tlsh:T10FFCAB91BC91CB0E4723D55E6DA0AFA1CAE15183A32A73155CC1B802791B011EDBC8937BEA6496DE2CEF9319A102E80CBF0E6CD515FD397BA26709183CBB7AF2058C73D347

Кам — Россиысь но Европаысь бадӟым шур: бызе Удмуртилэн, Пермь шаерлэн, Киров улослэн но Татарилэн музъем вылтӥзы. Усе Волгае (Куйбышев водохранилищелэн Кам сюмаз). Кузьдалаезъя со Европаысь шуръёс пӧлын 7-тӥ интыын луэ. Кам — Удмуртиысь тужгес но бадӟымез шур. Удмурт шаерлэн кунгожъёсаз со 215 иськем кузя бызе. Со пӧлысь 35 км шурлэн кутсконэзлы усе, кылемез 180 км — Камлэн шор люкетаз[1]. Кузьдалаез[Тупатыны | бамлэсь кодзэ тупатоно] Россилэн кун ву реестрезъя Камлэн официальной кузьдалаез туннэ 1 805 иськем[2]. Азьло, водохранилищеос лэсьтӥськытозь, шурлэн кузьдалаез 2030 иськем вал[3]. Нош Волгаез Каме усись шурен лыдъясалзы ке, соку кузьдалаез ог 3800 иськем луысал. Географиез[Тупатыны | бамлэсь кодзэ тупатоно] Камлэн йылыз[Тупатыны | бамлэсь кодзэ тупатоно] Шурлэн йылыз Удмуртилэн уйпалаз, Вылӥ Кам вырйылын кылле. Кам потэ ньыль ошмесысь, кудӥз интыяськемын Кез ёросысь Кулига черкогуртлэн пумаз. Собере со бызе уйшор но шунды пуксён пала Кез но Балезино ёросъёслэн уйпал музъемтӥзы. Удмуртиысь кошкыса, Кам Киров улослэн уйпал-шундыӝужан палтӥз бызе. Верхнекамской ёросын шур Пермь шаер пала кожа. Пермь шаерлэн Коми-Пермяк округаз Кам бызе шунды пуксён палась шунды ӝужан пала. Чердынь ёросын, Пильва шурен огазеяськыса, Кам лымшор палагес бызьыны кутске. Оглом, шурлэн кутсконэз читыр-котыр луэ, тудвозьёсаз ӧртыос вань. Шор Кам[Тупатыны | бамлэсь кодзэ тупатоно] Вишераен валчеяськыса, Кам трос вуо шур луэ. Пермьысен Чайковск кар дорозь со бызе лымшор но шунды пуксён пала. Чайковскысь потэмез бере Кам, паськыт шурлы пӧрмыса, Удмуртие берытске. Удмурт шаерын со, лымшор пала ӧръяськыса, бызе Вотка, Завьял, Сарапул, Камбарка но Каракулино ёросъёслэн музъемъёстӥзы. Камлэн уллапалыз[Тупатыны | бамлэсь кодзэ тупатоно] Тӧдьы Камен огазе кариськыса, Кам Татарстанэ пыре. Отӥ со бызе 15 иськемозь паськыт нёжал кузя, шунды пуксён пала. Камлэн ӧрыз отын — 450—1200 метр пасьта, рукавъёслы ӵем вайяське. Татарстанысь Мамадыш ёросын, Нижнекамск карлэсь шунды пуксён палан Каме усе солэн тужгес но бадӟым бурпал притокез — Ватка шур. Ченгешон: Кам яке Волга[Тупатыны | бамлэсь кодзэ тупатоно] Кам луэ Волгалэн ваез (притокез) шуыса, зэмос факт сярысь кадь котькытын гожъямын. Со куспын та малпан наукалы ляб тупа. Камен Волгаен огазеяськыкузы, тросэзъя гидрографи тодметъёсъя ӵапак Кам луэ валтӥсез шур, нош Волгаез Камлэн тужгес но бадӟым ваеныз лыдъяно[4][5]. Зэм ик, Камлэн но Волгалэн валчеяськон интыязы Камлэн ву быдтонэз — 4300 м³/с, нош Волгалэн — 3100 м³/с. Волгалэн но Камлэн огазеяськонзы дорозь Кам ӧрлэн кузьдалаез луэ 2030 км, Волгалэн кузьдалаез 1390 км гинэ[6]. Камлэн йылызлэн ӝуждалаез — зарезьлэсь 335 метрлы вылӥын, нош Волгалэн йылызлэн ӝуждалаез — 228 метрлы гинэ. Волгалэн бассейнэзлэн шорлыдо но абсолютной ӝуждалаосыз Кам бассейнлэсь лапеггес, угось Камлэн бассейназ Урал гурезьёс интыяськемын. Огазеяськымтэ шуръёслэсь ву люкаськон площадьёссэс ӵошатоно ке, соку гинэ Волга Камлэсь бадӟымгес луоз (658,9 сюрс км² но 536,9 сюрс км²). Со вие ик таӵе бадӟым площадьысь Волга 66,5 сюрс шурез гинэ огазе каре, нош Кам — 73,7 сюрссэ. Валэктонъёс[Тупатыны | бамлэсь кодзэ тупатоно] ↑ Удмурт Элькун: Энциклопедия / гл. ред. В. В. Туганаев. — 2-е изд., испр. и доп. — Ижевск : Удмуртия, 2008. — С. 378—379. — 2200 экз. ↑ Государственный водный реестр: река КАМА (ӟуч) ↑ Судоходные реки России(ӟуч) ↑ Волга — Энциклопедия(ӟуч) Эскеремын 2019-07-23 аре ↑ Комлев А. М., Черных Е. А. Реки Пермской области. — Пермь, 1983. — С. 7—43. ↑ Волга: Факты о России(ӟуч) Эскеремын 2020-01-18 аре «https://udm.wikipedia.org/w/index.php?title=Кам&oldid=120977»-ысь басьтэмын Категориос: Шуръёс Удмуртиысь шуръёс Киров улосысь шуръёс Пермь шаерысь шуръёс Татарстанысь шуръёс Та бамлэн берпуметӥ воштонэз: 09:28, 13 Пӧсьтолэзе 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%B0%D0%BC

2023-11-30T03:46:51Z

<urn:uuid:bc694031-4bbd-4554-9f2f-f043d219906c>

udm-Cyrl

tlsh:T1E30AB0E19E91DE0E9627E119BE8196A15CE196639363365B4CC0F4427455060EEF8A227BD9014BDF6CFE8264F112EC48BB4AACCA15FD3AAB7317585C397F6AE3008C33D756

Быръён туре пырискыны возьмало 16-сен 24 аресозь бигер кылэз тодӥсь нылъёсты. Анкетаез электрон амалэн 20-тӥ шуркынмонозь гожтоно. «26-тӥ шуркынмонэ Калыкъёслэн Эшъяськон юртазы кастинг ортчоз, — шуэ «Татар-Кызы-2018» конкурслэн бигер кылъя дышетӥсез Альбина Шайхутдинова. — 30 пала нылъёс конкурсэ пыриськыны куриськонъёс гожтӥзы ини. Вазьмаськом эшшо мылкыд карисьёсты». Кастинг ортчиз ке, толсурысен ини конкурсэ пыриськон вылысь рос-прос дасяськон кутскоз. Нылъёсын ужалозы бигер кылъя дышетӥсь, режиссёр-постановщик но мукет ӧнерчиос. «Мастер-классъёс мынозы ымнырез шонер буянъя, туспуктон азьын астэ чебер возёнъя, — азьланьтэ Альбина Шайхутдинова. – Озьы ик нылъёс ветлозы киужъя, анай кылъя, историяя урокъёсы. Ӵош быдэстоно эктонзэс дышетозы, дефилеын ветлыны дышетскозы ». Конкурслэн йылпумъян люкетэз южтолэзе ортчоз. Финал-шоу Удмуртиын улӥсь бигеръёслэн историенызы герӟаськемын луоз. Отын нылъёс бигер калык эктон быдэстозы, кыл тодэмзэс возьматозы, калык дӥсьлэсь куд-ог люкетъёссэ вурозы но пужъятозы. Со сяна егит нылъёсты визьсынанъя но пӧраськонъя конкурсъёс витё.

https://udmddn.ru/ivorjos/udmurtiyn-biger-cheberayyosty-byryozy/

2023-11-29T21:43:58Z

<urn:uuid:dfd911c5-6220-4fe9-9115-5c3ac761a747>

udm-Cyrl

tlsh:T1BF2023412280EF0D8663E053AD914B3689604213AA263B0A9CC1F5046496050FFFE43337F60096EE1CFA9768E901E51CBB4F58EA58FD7A66B35615493AB766F6004C73D32A

Дондылэн улон интыез кык вылэм, шуо,— Дондыкар но Дондыгурт. Ог-огзылы куать иськем ёросын вылӥллям соос. Карлы матысь гуртъёсын улӥсь удмуртъёс Дондылы я ужаса, я ваньбурен выт тырозы вылэм. Кляпгуртысь Дондыкаре нуись из сюрес али ке но адӟиське на. Со сюрестӥ, пе, кляпгуртъёс Дондылэн бусыосаз ужаны ветлӥллям. Ачиз Донды вал вылын ветлыны яратоз вылэм. Солэн чырмыт пурысь валэз шур вамен, пе; тэтчыса гинэ потылэм. Нокыӵе выж но, пе, кулэ вылымтэ. Кема улэм Донды. Но аслаз эзеленыз кулымтэ. Эбга кенэзлэн музьыосыз сое вииллям, шуо. Лулыз потон вие Инмар сое тӧдьы юсьлы пӧрмытэм. Со тырысь Донды-Юсь сое буре ваись удмуртъёслы ӟеч лэсьтэ, ишанлэсь-уродлэсь возьма. Дондылэн вань пиосыз пӧлысь Идна сярысь гинэ вералляз калык, Эбга кенэз сярысь но мадьылӥзы. Нош Гуръя но Весья сярысь нокин но вераны уг ни тоды. Кызьы улэмзэс но, кулэмзэс но тодӥсь ӧвӧл[1]. Литература[edit] ↑ Эшъёс-юлтошъёс = Человек силен друзьями / сост. Т. Г. Перевозчикова ; пер. поэт. текстов Вл. Емельянов. - Ижевск, 1993 (с. 35).

https://vorshud.unatlib.ru/index.php/%D0%94%D0%BE%D0%BD%D0%B4%D1%8B-%D0%B1%D0%B0%D1%82%D1%8B%D1%80%D0%BB%D1%8D%D0%BD_%D1%8E%D1%81%D1%8C%D0%BB%D1%8B_%D0%BF%D3%A7%D1%80%D0%BC%D0%B5%D0%BC%D0%B5%D0%B7

2023-11-30T00:25:30Z

<urn:uuid:2f877274-0949-49bf-8e02-435a7d836997>

udm-Cyrl

tlsh:T1157C253137C1AB0F8753E609BD900674DEE9A9A7D32377575DE0B4557695000EDBC5237F96154ACE58FE93189005D91CB74EA8C619FFBB6EB32505483A6B3BF2028C33E322

Таин валче шаерамы туннэ трос ужрадъёс — акциос, концертъёс, пумиськонъёс — ортчо. Кылсярысь, Ижысь Шор площадьын волонтёръёс мынӥсь-ветлӥсьёслы пичи куншетъёс люкыло. Нош ӝыт 18 часын но 30 минутэ #МЫВМЕСТЕ акция кутскоз — 50 метръем триколор площадь кузя вӧлскоз. Тодады вайтон вылысь: кунмы та праздникез пусъе 1991-тӥ арысен. Куншетлы тӧдьы, лыз но горд буёлъёс юнме быръемын ӧй вал. Тӧдьыез возьматэ тупаса улонэз, чылкытлыкез. Лызэз — ог-огедлы осконэз. Гордэз — кужымез, кунмылэн эрикез понна кисьтэм вирез. Куншетлэн нуналаз «Единая Россия» партия Атыкай музъемез гажанлы сӥзем акциос но мастер-классъёс ортчытӥз Кылсярысь, огаз мастер-классын Ижысь реабилитацияя «Веста» центрысь пиналъёс мунёос лэсьтӥзы. Соосты бӧрысь спецоперацие келялозы — шуныт мылкыдын дасям киужъёс ожгарчиосмес мед утёзы. Мунёос огшорыесь ӧвӧл: бордазы песьтэрзы вань, со шаерысьтымы музъемен но ю тысен тырмытэмын. Мастер-классэ пыриськисьёсты Флаглэн нуналэныз ӟечкылаз Кун Кенешысь депутат, Ожгарчиослэн семьяоссылэн комитетсылэн улос ёзэныз кивалтӥсь Елена Дербилова: «22-тӥ август — огшоры нунал ӧвӧл, со эриклэн, эшъяськонлэн, ог-огдэ валанлэн праздникез. Со юрттэ кунысьтымы пӧртэм калыкъёслы тупаса улыны, ӵошен азьлань вамышъяны!» - пусйиз депутат.

http://www.udmgossovet.ru/press/news_ud/33926/

2023-12-01T05:53:30Z

<urn:uuid:bed18a1f-7582-43d6-ad84-098346138af0>

udm-Cyrl

tlsh:T1C5C7E541B7A0AA0D86B3E61D6D8016664DE24613E3237B1A5CC1B402749A094EFF886377E710A9DE2CEF9268D046E80CBF0E68D251FE7A7AB262100C7A7F75F2004C73D757

4-тӥ тулыспалэ Удмуртиын пусйиське Йӧскалык печатьлэн нуналыз. Солы сӥзьыса туннэ Кун Кенешын бадӟым ужрад ортчиз. Шаерысьтымы газет-журнал поттӥсьёсын ӵош отчы вуизы Удмуртилэн палэназ анай кылмес утисьёс но азинтӥсьёс: Башкортостанысь «Ош... 03.02.2023 «Единая Россия» партиысь азьветлӥсьёс вуылӥзы 29 ветеранъёс-блокадникъёс доры 27-тӥ толшор — Ленинградэз блокадалэсь мозмытон нунал. Солы сӥзьыса «Единая Россия» партиысь азьветлӥсьёс вуылӥзы 29 ветеранъёс-блокадникъёс доры. Кылсярысь, Кун Кенешысь депутат Катрин Селезнева, Ижкар Думаысь депутат Александр Головин, Ро... 27.01.2023 «Единая Россия» партилэн Ижысь общественной штабаз ортчиз «Новая школа» проектлы сӥзем кенешон «Единая Россия» партилэн Ижысь общественной штабаз ортчем «Новая школа» проектлы сӥзем кенешонэ пыриськизы Кун Кенешысь депутатъёс, Дышетонъя на наукая министерствоысь специалистъёс, элькунысьтымы Общественной палаталэн ёзчиосыз, школаослэ... 26.01.2023 Чагыр эстӥськон дунтэк кыскыны быгатозы Удмурт Элькунысь Кун Кенешлэн Владимир Невоструев кивалтэм улсын туннэ ортчем сессияз нимаз коркаосы газ пыртонъя капчиятонъёс юнматӥсь кат кутэмын. 24.01.2023 Кун Кенешысь депутатъёс Кузебай Герд вордскем дырысен 125 ар тырмонлы сӥзем ужрадъёсы пыриськизы Кузебай Герлэн вордӥськем дырысеныз 125 ар тырмонлы сӥзьыса, туннэ Йӧскалык музейын пӧртэм ужрадъёс ортчизы. Ӵукна ик татчы лыктэмъёсты тодматӥзы К. Гердлэн улон сюресэныз. 14.01.2023 Кун Думалэн депутатэз Андрей Исаев калыклэсь куронъёссэ быдэсъямез сярысь вераз Росси Кун Думаысь депутат Андрей Исаев Йӧскалык библиотекаын пумиськылӥз Удмуртиысь 33 номеро одӥг мандатъем округысь калыкен — ӵапак та округъя со быръемын вал Кун Думае. Та ужрадэ пыриськизы Кун Кенешысь депутатъёс но. 13.01.2023 «Егит гвардия» огазеяськонлэн Удмурт ёзаз пыриськись егитъёс толон Донбассэ кошкизы «Егит гвардия» огазеяськонлэн Удмурт ёзаз пыриськись егитъёс толон Донбассэ кошкизы Отын соос волонтёр луыса тыршозы, калыклы юрттозы. 11.01.2023 Нылкышноослэн элькун огазеяськонзы но «Единая Россия» партилэн Удмурт ёзысьтыз нылкышноослэн движенизы выль проект усьтӥзы «Социальный десант – «Союзницы» — озьы нимаське нылкышноослэн элькун огазеяськонэнызы но «Единая Россия» партилэн Удмурт ёзысьтыз нылкышноослэн движениенызы усьтэм выль проект. 10.01.2023 Кун Кенешлэн тӧроез Выль арен ӟечкылаз Удмурт Элькунысь Кун Кенешлэн Тӧроез Владимир Невоструев шаерамы улӥсьёсты Выль арен ӟечкылаз 31.12.2022 Шаерамы азинтӥське «Ёлка желаний» акция Туэ «Ёлка желаний» акция 5-тӥзэ радъяське ни. Кивалтӥсьёс кызлэн вайысьтыз гожтэтъёсты басьто — нылпиослэсь гожтэм куронъёссэс быдэсто. Удмурт Элькунысь Кун Кенешлэн Тӧроез Владимир Невоструев быдэстӥз Уваысь Дарина нимо нылашлэсь куронзэ 29.12.2022 Владимир Невоструев журналистъёсын пумиськиз Удмурт Элькунысь Кун Кенешлэн Тӧроез Владимир Невоструев журналистъёсын пумиськиз, ортчись арлы йылпумъянъёс лэсьтӥз, матысь аре быдэстон ужпумъёс сярысь вераз. 27.12.2022 Удмуртиын ортчиз чуваш театрлэн нуналыз Россиысь калыкъёслэсь лулчеберетсэс, узырлыксэс утён ар улсын Удмуртие вуиз Чувашиысь Константин Ивановлэсь нимзэ нуллӥсь академ кун театр. Чебоксарыысь артистъёс кыкетӥ толсуре нырысьсэ Удмурт сцена вылын шудӥзы. 05.12.2022 Депутатъёс вуоно арлы элькун коньдэт сярысь кат ӵектосэз нырысетӥ лыдӟемен юнматӥзы Кун Кенешлэн Владимир Невоструев кивалтэм улсын ортчем кыкетӥ сессияз нырысетӥ лыдӟемен юнматэмын Удмурт Элькунлэн 2023-тӥ арлы но 2024-тӥ но 2025-тӥ аръёслы бюджетэз сярысь кат ӵектосэз. 01.12.2022 Удмурт Элькунысь кивалтэтлы тӧрое юнматэмын Ярослав Семенов Ярослав Семеновлэсь кандидатуразэ 29-тӥ шуркынмонэ ортчем Кун Кенешлэн сессияз ӵектӥз Удмуртилэн Тӧроез Александр Бречалов. 30.11.2022 Кун Кенешлэн кыкетӥ сессиез ужзэ мытӥз Туннэ Ижкарын Владимир Невоструев кивалтэм улсын ужзэ мытӥз Удмурт Элькунысь Кун Кенешлэн сизьыметӥ ӧтчамезлэн кыкетӥ сессиез. Депутатъёс 31 ужпумъёсты эскерозы. 29.11.2022 Кун Кенешлэн кыкетӥ сессияз 30-лэсь трос ужпумъёсты эскерозы Удмурт Элькунысь Кун Кенешлэн сизьыметӥ ӧтчамезлэн кыкетӥ сессияз эскеремын луозы 30-лэсь ятыр ужпумъёс, со пӧлысь 20-эз герӟаськемын элькун кат ӵектосъёсын. 28.11.2022 Элькунамы азьланьтӥське мобилизованнойёслы но соослэн семьяоссылы юрттэт сётон Мобилизованнойёслы но соослэн семьяоссылы юрттэт сётон ласянь бадӟым уж радъямын «Единая Россия» партилэн Удмурт ёзэзлэн общественной штабаз. Кемалась ик ӧвӧл отын пыӵаны кутскиз «Ӟеч ужъёслэн мастерскойзы» проект. 21.11.2022 Егитъёслэн элькун парламентсылэсь куатетӥ ӧтчамзэ кылдытон кутскиз Удмурт Элькунысь Кун Кенеш бордын ужась Егитъёслэн парламентсылэсь куатетӥ ӧтчамзэ кылдытон кутскиз. Со сярысь ялэмын конкурсэз радъянъя улосвыл комиссилэн кенешоназ. 18.11.2022 Удмуртилэн кунлык басьтон нуналаз Иосиф Наговицынлы, Трокай Борисовлы но Кузебай Гердлы памятникъёс доры сяськаос понӥзы Туннэ Россиын пусъё Калыкъёслэсь огазеяськон нуналзэс. Со сяна Удмуртия пусъе удмурт калыклэсь кунлык басьтон нуналзэ. Солы сӥзьыса Кун Кенешлэн тӧроезлэн воштӥсез, «Удмурт Кенеш» огаезяськонлэн кивалтӥсез Татьяна Ишматова, Эльку... 04.11.2022 Кун Кенешлэн выль ӧтчамаз дас ялан ужась ӧриос кылдытэмын но соослы кивалтӥсьёс быръемын Удмурт Элькунысь Кун Кенешлэн сизьыметӥ ӧтчамаз 10 ялан ужась ӧриос луозы. 5-тӥ коньывуонэ нырысетӥ сессилэн кенешоназ соослы кивалтӥсьёсты бырйизы.

http://www.udmgossovet.ru/press/news_ud/?PAGEN_1=4

2023-12-05T05:54:33Z

<urn:uuid:d345d877-914d-433c-9be0-8bf9d69f010b>

udm-Cyrl

tlsh:T17153EF127890DA1E8663E56E2D94266189A155A3A723371A8CD1F8002895045EFF88537BFA1186DF2CEF9364E547D80C6F4FB8E715FE3A3F722A11153AAF29F6110C33EB53

Проект бесерман калыклэн туала вакытэ улэм-вылэмезлы сӥземын. Туспуктэмъёс бордын тыршизы Москваысь ӧнерчиос. Соос 2009-тӥ арысен Юкаменск ёросысь Шамардан гуртэ ялан экспедициосы ветло — бесерман словарь бордын ужало, фильм лэсьто. Туспуктэмъёсын адӟытон сярысь малпанзы фильм бордын ужамзы бере кылдӥз. Вераны кулэ, фильм экран вылэ толалтэ потоз. Экспозициын 45 туспуктэмъёс. Отын – бесерманъёслэн нунал ӵоже тыршемзы, гурт ужез быдэстэмзы. Адӟытонлэн авторъёсыз — «Э анӥе» документальной фильмлез пуктӥсьёс: Ирина Костенко, Ova Flipp, Николай Филиппов. Адӟытонэз усьтонлы сӥзем ужрадын люкаськемъёсты кылъя но литературая Институтысь тодосчи Елена Попова бесерман костюмен тодматӥз – кызьы нимаське котькуд люкетэз, кызьы сое шонер дӥсяно. Со сяна фольклоръя «Важнин ключ» ансамбльысь нылъёс вашкала бесерман крезьёсты быдэстӥзы. Пусйыны кулэ, крезьёс бесерман культуралэн валтиӥсь люкетэз луо. Соосты сюанъёсын, адямиез ватыку, ӝӧк сьӧрын быдэстылӥзы.

https://udmddn.ru/ivorjos/izhkaryn-besermanyosly-s-zem-ad-yton/

2023-12-01T06:06:29Z

<urn:uuid:3dae4ebd-3ece-43bc-b574-dffbd0e039ac>

udm-Cyrl

tlsh:T1512D82312891DB1EC6A3D60A2D455B219DA59253E31273969DC2B4003596054EFBC4737BD71099DF18FF9328E902EC0CAF4E68CB08BD7D6B6756012839BF66E2128C23D71A

Атлас дунне — юрттэтлэн пайдаез, ӧтем куноос, юрттыны тон тодӥськод-а, кыӵе музъем ортчемын, отын басьтэм понна соос азьло ик кулэ продукт куро. Брангуртысь песянайёс — кышномурт инсьӧр, инсьӧрбугор вылтӥ ветлыны шаттла куд-асьсэлы «Буран» крезьгур гастрольёсы. Выль ар — дата ке, котькуд ар пӧя аслыз ачиз, ассэ ачиз сӥземын удмурт кылэз дышетыны. ЉЌЏЋЊ — нимыз робот-шовинист, кудъёсыз удмурт акцент вераны быгатэ юри куараез жингыр Ӝ, Ӧ, Ӵ, Ӥ, Ӟ. Горчичник (гор чич-нëк) — россиысь медициная воштӥсез секс серемес. Двачъя иннылмурт — гажан объектъёс ӟуч имиджборд. Луэ-а соосты удмурт нылъёс гинэ быгатоно. Та исторической традицияен. Йырчукинлык — малпанэз, пумит карись со, мар мон малпасько та муген ас. Кизилиос — емыш ин кизил. Куар кот (QR) — тусъёс суредаз мускытсэ орнаментъёс будосъёслы чеберлыко люкетэз. Туала устолыкъёс лыдпусо пример. Кубиста — бакча, кубической формаос со луо, нош бӧрысь сӧрыны селекциен. Кут — кибыос, кутъёс нуллӥзы милемыз вапумысь муртъёсулоно нуналозь. Кылзон — турттэмез пукыса та кылэм — адӟем карись кырӟасьёс кыӵе пудо-живот. Лобӟик — тылобурдо ӟуч, кудзэ воштӥз ни сизь. Лондон (Улон Дун). — вашкала шундыпуксён интыын, кытын удмурт киултыса ляльчи кадь римлянинъёс ожын вузаське. Та но ирландецъёс удмуртъёслы пӧлысь шотландец пуромиз. Со вань горд йырсиен клеточка но, дӥськутэн но. Лушкемкыл — пелляськон, вотэсэз усьтӥз доры кариське, огшоры англи кыллы синоним QWERTY. Мема — школьное учебникысь суредъёсъя, кудӥз вылын мар ке гожтыны школаын дышетскись. Москва (Мускыт Ва) — ӧз берытскы нюр. Мурӝол (underground) — пыдэссэ кык интыын. Нырысетӥ этажаз (урод) шыръёс уло, тараканэз но удмуртъёс, кудъёсыз удмурт кылэз вунэтӥ. Кыкетӥ люкетэз (ӟеч) улыны суредась, удмурт музыкант но, куд ваньзэ верано «ӟечбуресь» кылысь удмурт. Мынӥсь-ветлӥсьёс — адями, хаттифнаттез адӟем карымон. Нылпи — азинлыко пайдаяськыса понна функцизэс сотэк адями адямилыксэ. Адямиос понна вань чиданы луонтэм сяна, аслэсьтым анайме. Öтëн-ӝyткaн — лул вылэ воштӥськонъёс туж кӧшкемыт вузаны ӵектэм буш тупан сярысь. Питырес — геометрилы туж усто нылкышноослэн гадь формаен. Рокын-рол — крезьгур адями, со гражданской право басьтэмез потэ. Кылсярысь право кырӟанъя но эктонъя ас вылазы басьто. Синпелет — лэсьтосъёс, со сярысь тодэ дасяське, озьыен, ваньмыз, мар тодазы возё, со сярысь тодам вайисько ке, ваньзэ огкадь уг люкаськы малы нокин тодаз вайиз. Сӥть-кӧм — кылдэм усьтыр-табыр сериал комедийный. Сюлмаськон — пудо-живот пӧртэмлыксэ. Маймыльёс эшъёссылэсь пыӵъёссэс утчало, пуныос но коӵышъёс — гонзэс нюло. Нош адямиос ог-огзылэсь лызэс мисько.

https://absurdopedia.wiki/%D0%9A%D1%8B%D0%BB%D0%B1%D1%83%D0%B3%D0%BE%D1%80

2023-12-08T09:25:12Z

<urn:uuid:4cb064ee-c20f-4737-952c-78f5d2b3a877>

udm-Cyrl

tlsh:T1EE214CA17890DE0E8373D14E9DC007224DA15653972B3B099CD1B8507A56050EEFD8237BE65196DD28FEC228E642F818BB4F6CCA09BE7A6EB162150C3ABF7AF5104C73D79A

Районын нырысетӥез луыса, туэ 11 шуркынмонэ удмурт кылъя но литературая Всероссийской олимпиадалэн муниципальной этапез ортчиз. ❮ ❯ Ну бен Инмаред та нуналэ куазьзэ но сётӥз ук?! Йӧвалегэн сюресъёс пал пыд вылэ но султыны луонтэм вольыт луизы. Тужгес но кышкытлык кылдӥз руль сьӧрын ветлӥсьёслы, вань школьной автобусъёсты рейсэ потыны ӧз лэзе. Таӵе кышкыт куазен но нылпиосын сюрес вылэ дӥсьтыса потэм анай-атайёслы вань удмурт кылъя дышетӥсьёслэн нимынызы тау кылъёсме вуттэме потэ. Ас кылзэ но калыксэ яратӥсь адямилы пӧртмо куазь но кышкыт вылымтэ, ӟеч сямо но оскись муртлы Вылысь Инмар котьку юрттоз. Предметной олимпиада - со йырвизез тӥян, тодон-валанэз эскерон, куд-ог дыръя аспӧртэмлыко шудон кадь луэ. Со котьку шарая устооссэ. Удмурт кылъя но литературая олимпиадалэн юанъёсыз вуо Удмурт Элькунысь Дышетонъя министерствоысен. Соос дышетон программаысь гинэ басьтэмын уг луо, творческой ужъёсын но узыресь луо. Кылсярысь, удмурт кылъя юанъёсын таӵе выль кылъёсын предложениос малпано вал: «азьмурт» (президент), «йӧскалык» (национальной), «асвалан» (самосознание), литературая - пӧртэм терминъёслы определение сётоно, яратоно геройлэсь интервью басьтоно но мукет. Выль кылъёс туала пиналъёслы секытгес сётӥсько, малы ке шуоно соос али гинэ улонэ пыӵаны кутскизы, азьло соосты ӟуч кылын ик вераськомы вал. Соин ик пиналъёсмылы тодон-валанзэс котыр ласянь возьматоно луиз. Ёрос олимпиадае пырисько школаосысь 7-11 классъёсын устоосыз дышетскись пиналъёс, нош республиканской уровене пыриськыны луонлыксы вань ёросын вормисе потэм 9-11 классъёсын дышетскисьёслэн гинэ. Улӥын сётэмын туэ дышетскон арын вормисьёслэн но призёръёслэн, соосты дасясь дышетӥсьёслэн нимтулъёссы. Вормисьёс: 7 класс - Артемьева Анастасия, Покчи Лӧзя шоръёзо школа, дышетӥсез Пчельникова О.М. 8 класс - Александрова Ольга, Ципья шоръёзо школа, дышетӥсез Чернова И.А. 9 класс - Калинина Алина, Покчи Лӧзя шоръёзо школа, дышетӥсез Антонова Н.Л. 10 класс - Петрова Алина, Шор Кушкет шоръёзо школа, дышетӥсез Николаева М.П. 11 класс - Петрова Влада, Шор Кушкет шоръёзо школа, дышетӥсез Петрова Р.Н. Призёръёс: 7 класс - Митрофанова Ксения, Ципья шоръёзо школа, дышетӥсез Чернова И.А. 8 класс - Ефремова Диана, Покчи Лӧзя шоръёзо школа, дышетӥсез Антонова Н.Л. Ѓечкыласьком соосты!!! Азьланяз но пиналъёслы сӥзиськомы азинсконъёс, нош дышетӥсьёслы - визьмоесь пиналъёс!!!

https://baltaci.ru/news/azlane/olimpiada-sharaya-ustoosse

2023-12-02T05:01:42Z

<urn:uuid:453c2756-35d5-4537-9eb0-4418252a2912>

udm-Cyrl

tlsh:T17449BC916745EE1EC277D25B5D400B629CA55253E7223B5ACCC0B4416491058EFFC42377F60196DE58EB8316F841F6186B4F6CCB18FEBA6AB326114839BF79F2114C37DB1A

Шаркан ёрос - Удмурт Республикалэн шунды пуксён палаз интыяськем ёрос. Центрез - Шаркан черкогурт. Герӟаське Дэбес, Эгра, Якшур-Бӧдья, Вотка ёросъёсын, озьы ик Пермь улосэн. Шаркан ёрос интыяськемын Тыловай вырйылын. Со пыр бызё таӵе шуръёс: Шаркан, Ита, Вотка но мукет. Ёрослэн быдӟалаез - 1404,5 квадрат иськем. Ёрослэн кылдэмез[Тупатыны | бамлэсь кодзэ тупатоно] Шаркан ёрос кылдӥз 15-тӥ июле 1929-тӥ арын. Отчы пыризы Ижевск уездысь Шаркан, Сосновка но Тыловай волостьёсысь 15 сельсоветъёс. 1956-тӥ арын, Тыловай ёросэз быдтэмен валче, Шаркан ёрос борды юнматэмын 3 сельсоветъёс. 1963-тӥ арын Шаркан ёрос но быдтэмын вал, солэн интыез выжтэмын Вотка гурт ёросэ. Но кык ар ортчыса - 1965-тӥ арын - Шаркан ёрос нош ик кылдытэмын. 1996-тӥ арын Шаркан ёросэ пыриз 15 пала гурт администрациос, ваньзэ ӧвӧлзэ - 97 пала гурт. Ёросын улӥсез - 21 сюрс 423 адями (2009-тӥ арлы). Удмурт Республикаысь 25 ёросъёс пӧлысь калыклэн лыдызъя Шаркан ёрос 11-тӥ интыын. Удмуртъёс - 83,6 %, ӟучъёс - 14,9%, мукет калыкъёс - 1,5%. Экономика[Тупатыны | бамлэсь кодзэ тупатоно] Ёросын нырысетӥез кылдэм предприятие - М. И. Родигин купечлэн чугун поттонъя но корт ӵыжатонъя заводэз. Отын дасязы чугун тӥрлык, гурт удысын кутӥськись арбериос но мукет. 1918-тӥ арын та заводлэн нимыз луиз "Металлист". Поттӥзы пӧраськон тӥрлык, пӧртэм техникалы воштон ёзъёс но мукет. 1950-тӥ арын завод "Комсомолец" ним нуллыны кутскиз. 1960-тӥ арын та завод инъет луиз дӥсь поттон фабрикалы - туала нимыз "Шаркан-трикотаж". Ёросын ужа "Лазурь" предприятие, отын етӥнэз сэсто. Шаркан ёросын нюлэс поттонэн выре "Сельхозлес" огазеяськон.Ӟеч радъямын сиён-юон поттон. Мишкино месторождениын мувӧй поттэ "Роснефть" огазеяськон. Шаркан ёрос Ижкарен герӟаське Ижкар-Вотка-Шаркан но Ижкар-Якшр-Бӧдья-Шаркан сюресэн. Чугун сюресъя матысь станция Воткаын, Шаркан черкогуртлы 35 иськемлы палэнэ интыяськемын. Шаркан ёрослэн му ултӥз ортче Ямбург-Тула-2 газ гумы. Ёросын ӟеч радъямын гурт удыс: ужало 18 пала гурт предприятиос, 209 фермер но 5 нимаз хозяйствоос (кылсярысь, "Югдон", "Колос", "Югыт сюрес", "Восход"). Муниципальной власть[Тупатыны | бамлэсь кодзэ тупатоно] Закон кылдытъян уж оскемын ёрос депутатъёслэн кенешсылы. Отчы пыре 33 депутат. Соос бырйисько 5 арлы. Берпуметӥ быръёнъёс ортчизы 8-тӥ октябре 2006-тӥ арын. Ёрослэн вылӥ кивалтӥсез - муниципал кылдытэтлэн тӧроез. Та ужез туннэ нуналлы быдэсъя Александр Аркадьевич Прохоров. Властьлэн быдэсъясь ёзэныз кивалтэ муниципальной образованилэн администрациеныз кивалтӥсь. Бырйиське конкурс ортчытыса. Та дырлы ёрослэн администрациеныз кивалтэ Николай Григорьевич Коровкин. Культура но дышетон[Тупатыны | бамлэсь кодзэ тупатоно] Шаркан ёросын ваньзэ ӧвӧлзэ 28 школа, со пӧлысь 12-ез шор ёзо дышетонниос, 23 нылпи сад но 40 номеро училище. Ватсаса тодон-валан сёто Олимпийской резервъя спортшкола, Крезьгуръя школа но Нылпи творчествоя центр. Калыкез эмъяло 3 эмъяськон юртъёсын (Шаркан черкогуртын валтӥсь больница, 2-ез интыяськемын Сосновка но Зюзино черкогуртъёсын). Ёросын культурая 33 юртсы, 20 библиотека, озьы ик ляб тазалыкен нылпиослы чаклам школа-интернат но музей. Чӧлсконъёс[Тупатыны | бамлэсь кодзэ тупатоно] Шаркан ёрослэн сайтэз (Ӟ) Шаркан ёрос Кун Кенешлэн сайтаз (Ӟ) Шаркан ёросысь муниципальной образованиос (Ӟ) Удмуртиысь ёросъёс (Ӟ) Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Шаркан_ёрос&oldid=117663»-ысь басьтэмын Категориос: Лыдпустэм кужымкылъёсын бамъёс formatnum Шаркан ёрос Удмуртиысь ёросъёс Та бамлэн берпуметӥ воштонэз: 22:22, 5 Гудырикошконэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%A8%D0%B0%D1%80%D0%BA%D0%B0%D0%BD_%D1%91%D1%80%D0%BE%D1%81

2023-11-30T04:31:42Z

<urn:uuid:21aa9cb4-d44b-4ad4-b114-5f487e1f8d88>

udm-Cyrl

tlsh:T138ADD9E17951DA0F8663D15D6E504B685DA0A167E312332A8DE0B542B5520A4DEF98637BEA5087DE2CEE8254F042EC48BB0A6CD61AFEBD7FB257180C39BF36F6124C33C347

Удмурт театрлэн сцена вылаз выль сямен пуктэмын П. Захаровлэн «Эбга» трагедиез — «Чупчи крезь» спектакль. П. Захаровлэн трагедиез «Эбга» нимын Удмурт театрлэн сцена вылаз пуктэмын вал ни 1993-тӥ арын. Спектакль борды соку басьтӥськиз режиссёр Василий Ушаков. Та спектаклен ик Удмурт театр нырысьсэ потаз кунгож сьӧры — дуннеысь фин-угор театръёс куспын Финляндиын радъяськем вожвылъяськонэ. Соку та спектакльлэн ӵапак дырыз вал: фин-угор дуннеын кузёяськыны кутскиз этнофутуризм. Таяз радэ со бордын ужаны секытгес вал, вылды: этнофутуризм лябӟиз, туала учкисьлы «этно» интые возьматы жугиськонъёсты, вакчи но ӵем вошъяськись суредъёсты. Таиз пумысен шӧдске: малпаськиллям шудӥсьёс но, режиссёр но — Алексей Ложкин, суредась но — Валентин Белых. Кызьы вера режиссёр, тужгес секытэз — со пьесалэн автореныз огкылэ вуон. П. Захаров текстэз борды берытскылэм на — пьесалэн пумыз лэчытомытэмын, монологъёсыз волятэмын. Катанчи усьтӥськем бере ик син азьын вошъяськыны кутскизы Валентин Белыхлэн суредъёсыз, пель сьӧрын чузъяськиз ву жильыртэм куара. Удмурт театрлэсь берпуметӥ премьеразэ — «Мултан ужез» — учкем бере сюлме кышкан каръяськиз вал: туала амалъёсын декорациосты кылдытон (проектор пыр сцена вылэ суред уськытон) нош ик валтӥсь интые потэ? Кышкан юнме вылэм — «Чупчи крезь» спектакльлэсь туссэ лэсьтон бордын пыр-поч ужамын. Кыӵе декорациос — пулэсь Тӧро пукон, тӧдьы басмаосын кыскем Чупчи шур! Кыӵе костюмъёс — куос, ыргон весьёс но ошетъёс! Спектакльын троссэ валтӥсь рольёсты шудӥзы егит артистъёс: Зуй — Вадим Дмитриев, Дукъя — Мария Дмитриева. Донды вал Удмуртиысь калык артист Геннадий Бекманов. Шудӥзы зол. Сцена вылын палашъёсын жугиськемзы шоры учкыса, тодмо режиссёрлэн Константин Станиславскийлэн «Уг оскиськы!» кылъёсыз йырам ӧз чилекъялэ. «Театре синкылиосты учкыны уг лыкто, вуо сюлме пырись веранъёсты кылыны», — вераз француз драматург Дени Дидро. Та кылъёсты тодэ вайытэ Эбга (Наталия Буранова). Дондыкаре со вуэ востэм ныл дыръяз, нош пьеса пумын луэ зэмлык понна нюръяськись, дӥсьтӥсь эксэй кышномурт. «Чупчи крезь» учкисьёсты нуэ вашкала удмуртъёслэн улоназы, куке Ватка палъёсын кивалтӥз Донды, куке калмезъёсты валтӥз Эбгалэн выжыез. Донды пӧртэм музъемъёсысь вузчиосын кусып во-зиз, Ваткаез утизы кужмо воргоронъёс. Но улон вӧй вылтӥ кадь ӧз ортчылы! Калмезъёс лябесь вал. Соос, тушмонъёсын ожмаськем интые, нюлэсъёсы пегазы. Соин сэрен тушмонъёс ӵем омырскылӥзы Ватка музъем вылэ но. Огазеяно калмез но ватка калыкъёсты, малпаз Донды. Кызьы? Зуй пиезлы калмез Эбгаез кышно ваёно! Но Эбгаен ӵош Дондыкаре трос воштӥськонъёс вуо. «Эбга — со жугиськон», — вера Вӧсясь. Спектакльын трос пӧртэм ваче вуонъёс. Кылсярысь, Донды но Зуй куспын. Атай уг вала пизэ, пиез санэ уг басьты атаезлэсь малпанзэ. Донды Зуез ас интыяз кельтыны турттэ. Нош Зуйлы кулэ ӧвӧл ожъёс, Тӧро пукон, солэн потэ калыклэсь сям-йылолъёссэ бичамез-эскеремез, кырӟанъёсты дауръёслы кельтэмез. Та муген ик атаен пиен керето, Зуй атаез бордысь кошке. Кыкетӥез ваче вуон — Эбга но Дукъя. Дукъя Дондылэн кыкетӥ кышноез луэ. «Кыкетӥ кышно — кышно ӧвӧл ни», — сипырто Дондылы. Дондылэн синмыз выль кен вылэ усьылыны кутске. Кусыпъёс эшшо но лэчытомо Донды Дукъялэсь уксётӥрлыксэ Эбгалы кузьмам бере. — Тазьы тон пересьлэсь вань зарнизэ кыскод, — йырыз курен вера Дукъя. — Зарни понна ӧй лыкты мон! — пумитаз вазе Эбга. Нош мар понна? Эбга вала: зэмлык понна! Мукетыз ваче вуон лушкем ортче. Огпалаз сыло Донды но Зуй, мукет палаз — Ӧрӟи. Ӧрӟи кивалтэ армиен. Но та солы ӧжыт. Ӧрӟилы кулэ Тӧро пукон. Вожомем мылкыдзэ эшшо но бугыртэ ултӥям Дукъя. Ӧрӟиен Дукъя быдто Зуез. Донды, яратоно пизэ ыштыса, шузиме но Чупчи шурлэн ӧраз кошке. Ватка палъёслэн улонзы кыле Эбга кие. Но мар быгатоз лэсьтыны огназ кышномурт? Та вие со уг быгаты пумитъяськыны сьӧд кужымъёслы. Ватка инбамез вотсало сьӧд пилемъёс.

http://udmteatr.ru/publication/view?id=44

2023-11-28T09:25:39Z

<urn:uuid:4b750e05-0eb9-41cd-937b-ed2a247af494>

udm-Cyrl

tlsh:T19DD42EE18A809F0E8663D25AAE8053214DE26653A723375B5CD0F401B585025EEFD82377E66187DF28FF5624E506E8187B4F6CCB19FE7A6BB22304483EBF2AF2024873D756

Вожвылъяськонлэн валтись мугез – егитъёслэсь этнокультуралы тунсыкъяськонзэс будэтон, вашкалаезлы гажан мылкыдзэс пыӵатон. Конкурсэ пыриськыны быгато Можга ёросын улӥсь 16-35 аресъем егит нылъёс. Вожвылъяськонын нылъёс возьматозы визитказэс, быгатонлыкъёссэс — кырӟан, эктон, театр возьматон. Со сяна соослы дасямын вордӥськем шаерзэс тодонъя конкурс. Нылъёслэн одно ик луыны кулэ удмурт дӥськутсы. Вожвылъяськонэ пыриськисьёсты дипломен но кузьымен пусъёзы. Вормисьлы «Этно Дива — 2017» ним но синпель кузьым сётозы.

https://udmddn.ru/ivorjos/etno-diva-2017-2/

2023-12-05T05:25:10Z

<urn:uuid:3dc87cc7-cdb0-436e-9f9f-93e1728644ff>

udm-Cyrl

tlsh:T127791F1127A0AF0E8673D55AAD94466199A24013EB5637169CD0F5042285150EEFE92377E24185EE48FA9128D909D81CBB0F28DB59FEBE29BB26191C3FBB65E6014C33D21B

Егитъёслэн этнокультуразылы сӥзем «Тангыра» фестиваль 4-тӥзэ ортчиз (Иворъёс от 06.12.2022) · ДДН Ижевск О нас О нас Сотрудники Контакты Проекты Медиа Новости Иворъёс Развлечения Выставки Статьи Видео Удмуртские клипы Видеокурсы удмуртского языка Вебинары «Удмуртский с нуля» Фото Аудио Услуги Аренда залов Экскурсии Мастер-классы Методпомощь +7 (3412) 63-10-11 email@example.com Егитъёслэн этнокультуразылы сӥзем «Тангыра» фестиваль 4-тӥзэ ортчиз Кӧня ке арзэ ини «Тангыра» фестиваль Удмуртиын улӥсьёсты тодматэ пӧртэм калыкъёслэн крезьгуро дуннеенызы. Толсур кутсконэ егитъёслэн этнокультуразылы сӥзем шулдыръяськон 4-тӥзэ ортчиз. Но таяз радэ, крезьгурлы сяна, со модалы но, кинолы но сӥземын вал. 2-тӥ толсуре Ижысь Эшъяськон юртын дӥськут коллекциоссэс возьматӥзы Удмуртиысь но Марий Элысь дизайнеръёс. Йошкар-Олаысь Евгения Кошкина поръёслэн пужыосынызы керттэм кофтаосты возьматӥз, Ижысь Дарали Лели учкисьёс понна чуваш калык дэремъёсты дасям, соосты басма юдэсъёслэсь вурем чеберъяськонъёсын йӧспӧртэм карем. Алевтина Семёнова нырысетӥ коллекцизэ айшетлы сӥзем, сое, пе, туала вакытэ но, огшоры дӥськутэз сямен, нуллыны луэ. Удмурт дӥськут али но туала луыны быгатэ шуыса, возьматӥз Можгаысь дизайнер Надежда Сапожникова но. Со, удмурт дэремлэн тусыз вылэ пыкъяськыса, уже ветлон костюмъёс вурем. Паймытӥзы Надежда Николаева дизайнерлэн бурд улаз кыдам нылпиос: покчи модельерлэн школаяз дышетскись нылашъёс асьсэос дэремъёссэс малпазы но, вуризы но. Шаерысьтымы фольклорез утись коллективъёслы сцена вылэ потон понна нимаз дӥськут вурыло, сое куддыр музейысь экспонатъёсын ӵошатыны луэ. Кылсярысь, Ижысь ӟуч культураез утись «Ленок» но «Родолад» ансамбльёс кырӟало но экто дэремъёсын, кудъёссэ 19-тӥ-20-тӥ дауръёсы Дэбес, Сарапул но Балезино палан улэм ӟучъёс нуллӥзы. Нош бигеръёслэн «Асылъяр» ансамбльысьтызы пиналъёслэн оглом 100-лэсь трос костюмъёссы люкаськемын ни, пе. Туспуктӥз Максим Егоров «Тангыралэн» тужгес бадӟым но яркыт люкетэз — анай кылын кырӟась группаослэн концертсы. Удмуртие вуизы Чувашиысь «ЯлАр», Мордовиысь «Морденс», Комиысь «ПопКорн» но «Войвыв ру», Татарстанысь «Кайнар» группаос. Таяз радэ сцена вылэ Удмуртиысь но уно группаос потазы: Эграысь «КузмиЧ», Ижкарысь «Анрил», Дэри ёросысь Шор Постолысь «Гаруда» калык понна гуръёссэс кисьтӥзы. Концертлэн бадӟым люкетэз «боболенин» группалы висъямын вал. «Тангыра» фестивальын со 3-тӥзэ шудӥз ни. Котькуд ар пиос шедьто маин паймытыны. Таяз радэ но калыклы 2 выль кырӟанзэс возьматӥзы, азьлоосызлэсь соос шӧдскымон висъясько: азьло группалэн азьветлӥсезлэн Кирилл Кирилловлэн гранж жанръем кырӟанъёсыз пӧрмо вал, нош али крезьгураз кылдӥз металлэн но поп-роклэн шӧмыз. Со сяна, пиос «Малы ми» группалэсь но творчествозэ тодазы вайизы, угось «боболенин» группаын шудӥсьёс пӧлысь ӝыныез «Малы ми» группаын шудэмын. «Обысай» кырӟанзэс быдэстон понна Богдан Анфиногеновез но ӧтизы. Учкисьёслы но оскон сётӥзы кадь, оло, «Малы ми» нош бичаськоз но концертъёсыныз удмурт калыкез паймытъялоз шуыса. Нырысьсэ «Тангыралэн» сцена вылаз потӥз Москваысь «Калевала» группа. Россиысь фолк-метал жанрен шудӥсь группаос пӧлысь со адӟем карымонэз луэ, арлы быдэ кунмес концертъёсыныз котыръя. Туэ группалы 15 ар тырмиз ни! Туспуктӥз Максим Егоров Фестивальлэн берпуметӥ люкетэз эшшо тросгес калыкез котыраз люказ. 3 нунал ӵоже Ижысь «Империя Грёз» кинотеатрын учкыны луиз Россиын улӥсь калыкъёслэн кылъёсынызы лэсьтэм киноосты. Нуналысь нуналэ соосты дунъяны калык гижыр! гинэ лыктылӥз. Фильмъёсты фестиваль понна бырйиз Ижысь киноклублэн кивалтӥсез Андрей Смирнов. Фестивальын удмурт кылын 1 кино гинэ возьматэмын вал — Мария Чернавиналэн туэ потэм «Кыз» ужез. Учкисьёс пусйизы, удмурт кино туж шер кылдылэ шуыса. Фестивалез радъясьёслэн, Эшъяськон юртлэн но «Шунды» огазеяськонлэн оскемзы потэ, та выллем ужрадъёс асьме режиссёръёсмес но, актёръёсмес но бурдъялозы шуыса.

https://udmddn.ru/ivorjos/egityoslen-etnokulturazyly-s-zem-tangyra-festival-4-t-ze-ortchiz/

2023-11-29T18:08:07Z

<urn:uuid:682821ee-bf0e-400c-be10-c76e27957f68>

udm-Cyrl

tlsh:T18EAF2DE17991DE0EC773E24A6D5117265CA09167E3233B8B8CC1B4002596041EEFD8637BF75196DE5CEFA2A5E606E80C7B4EA8D618FD7AAFB26600453E7F26F3024873D716

Кылем даурлэн 90-тӥ аръёсызлэн кутсконазы (солэсь азьвылгес но) калыкъёслэн асваланзы ӝутскыны кутскиз. Тужгес кужмо вал со бигеръёслэн. ❮ ❯ Удмуртъёслэн но соослэсь бере кылемзы ӧз поты: кызьы удмурт калыкмес быронлэсь утёно, кыӵе амалъёсын кылэз но лулчеберетэз азинтоно. Кылдылӥзы лулчеберетмес, кылмес утён вылысь пӧртэм огазеяськонъёс, ортчылӥзы кенешонъёс. Удмурт азьветлӥсьёс одӥгаз кенешазы вань удмуртъёслэсь съездзэс ортчытон сярысь ӵектонэн потӥзы. Но республикаысь кивалтон эшелонын таӵе ужрадлы, удмурт движенилы пумитъяськисьёс но вал. Тау шуыны кулэ Удмурт Республикаысь соку Вылӥ Кенешлэн кивалтӥсезлы В.К.Тубыловлы, ваньзэ интыяз пуктӥз. Озьы Совето Союзысь удмуртъёслэн нырысетӥ ӧтчамзы Ижевскын 1991-тӥ арын 22-тӥ - 23-тӥ шуркынмонэ ортчиз. Дуннелэн пӧртэм сэрегъёсысьтыз кужмоесь делегациос вуизы. Асьме районысь ньыль муртъем делегация вал: Кунаев А.М. - «Азьлане» газетлэн редакторез, Байтуганов П.В. - Покчи Лӧзя школалэн директорез, Никитин В.П. - Карек-Серма школаысь дышетӥсь но Ермаков И.В. - Ӟаны школалэн директорез. Бадӟым докладэн потӥз К.А.Пономарёв - профессор, история наукаосъя доктор. Озьы ик удмурт калыкмылэн ортчеменыз тодматӥз М.В.Гришкина - профессор, история наукаосъя доктор. Та мур пуштросъем докладъёс пумысен трос делегатъёс вераськизы на. Соос, сюлэмзы вӧсь луыса, куддыр вожпотэмзэс возьматыса, кудӥз каньылэн удмурт кыллэн быремез, калык сям-йылолъёслэн вунэмзы сярысь вераськизы, кивалтон ужъёсы удмуртъёслэн пыриськымтэзы но школаосын удмурт кылэз дышетымтэзы сярысь кылпум ӝутӥзы. Ӟырдыт вераськиз «Дэмен» огазеяськонлэн кивалтӥсез, философияя тодосчи А.А.Разин. Мыным тужгес кельшиз удмурт дӥсен дӥсяськем финн нылкышно тодосчилэн Мария Картанолэн удмурт кылын сокем вольыт но шонер ужпумъёс ӝутыса вераськемез. Вераны кулэ, Мария Картано Библиез удмурт кылэ берыктӥсьёслэн одӥгез. Съездэ мукет странаосысь общественной ужен вырисьёс но лыктэмын вал: Прибалтикаысь, Венгриысь, Финляндиысь. Съездлэн делегатъёсыз «Удмурт Республикалэн кун суверенитетэз сярысь декларациезлы» но Россие пырись аслаз правоосыныз элькун кылдытон пала дурбасьтӥзы. Нырысетӥ ӧтчам «Удмурт Кенеш» политикаен но общественной ужен вырись огазеяськон (ассоциация) кылдытонэн йылпумъяськиз. Тӧрое быръемын вал профессор, экономика наукаосъя доктор Михаил Иванович Шишкин. Ассоциацилэн уставезъя удмуртъёслэн азинсконэнызы герӟаськем законъёслэсь проектъёссэс дасяны, политикая, экономикая, лулчеберетъя, калыкез дышетонъя ужпумъёсты сэрттыны-пертчыны кулэ. Съездъёс куспын ужан понна, пӧртэм ёросъёсысь удмуртъёсын кусып возён понна, Пичи кенеш кылдытэмын вал. Асьме ёросысен отчы В.П.Никитинэз ӵектӥзы. Съезд туж зол радъямын вал. Делегатъёслэсь со удмуртлык понна нюръяськон мылкыдъёссэс уката ӝутӥз. Ми, районысьтымы делегатъёс, озьы ик ӝутскем мылкыдын бертӥм. Соку ик ӝабырским ёросамы удмурт культурая общество (УКО) кылдытон борды. Вераны кулэ, вылӥ кивалтӥсьёсмы милемлы дурбасьтӥзы. Съездэз дасянэ трос кужымзэ понӥз Г.С.Мухамметшин - со дырысь ёрос администрацилэн тӧроезлэн кивоштӥсез. Малпанмы быдэсмиз. 29-тӥ тулыспалэ (феврале) 1992-тӥ арын Удмурт культурая общество кылдытон съезд радъяськиз. Мыным оскемын вал нырысетӥ бадӟым докладэз дасяны но лыдӟыны. Съездлэн ужаз 150 пала делегатъёс но куноос пыриськизы, соос пӧлын ик Улисьялысь мари делегация. Правленилы 15 член бырйиськиз, соос пӧлысь дасэз - дышетон удысын тыршисьёс. Кивалтӥсе бырйимы А.М.Кунаевез. Озьыен, 25 ар тырме ни асьме районын но Удмурт культурая обществолэн (2000-тӥ арысен НКА «Кенеш») кылдэмезлы. Малпасько, сӥё-дано пусъём та юбилеймес районын тупаса улӥсь, юн тыршись вань калыкъёсын. Йылпумъяса гожтэме потэ соку дыре районлэн кивалтӥсезлэсь (али Татарстанысь премьер-министрлэн воштӥсез) Марат Готович Ахметовлэсь удмуртъёслэн II-тӥ съездазы верам кылъёссэ: «Асьме удмуртъёс экономикалэн, улонлэн «уробояз» пуксьыса гинэ уг мыно, бигеръёсын но мукет калыкъёсын ӵошен вань кужыменызы со «уробоез» кыско, районлэн экономикаяз бадӟым люкет пырто».

https://baltaci.ru/news/azlane/udmurt-keneshlyi-25-ar

2023-12-02T05:11:47Z

<urn:uuid:b3ad91f3-367c-4afe-9202-9f2243b769e1>

udm-Cyrl

tlsh:T14064E4E17690EF0EC673E1AA6D94462158E54657A323375A8CC1B5402996054EEF94637BF65086EF1CEF9214E806E91C7F0BB8C65DFE7A7AB22604487DBF3AF2024C33E356

Санкт-Петербург — Российской Федерацияысь федеральной статусъем кар, Уйпал-Шундыпуксён федерал округлэн шоркарез, Ленинград улослэн центрез, XVIII–XX дауръёсы Россия империлэнлэн шоркарез. 1965-тӥ арын карлы «Город-герой» ним сёто. Пусъемын РСФСР-ысь Горд Знамя орденэн (1919), Ленинлэн орденэныз (1945, 1957) но Октябрь Революцилэн орденэныз (1967)[4]. Карлэн нимъёсыз[Тупатыны | бамлэсь кодзэ тупатоно] Санкт-Петербург (немец кылысь берыктыса, Св. Петырлы сӥзем кар) – Петр I-лэн указэзъя 1703-тӥ арын Нева шур вылын городэз ӝутон ужъёс кутскемын. Петроград – 1914-тӥ арысен. Ленинград – 1924-тӥ арысен. Санкт-Петербург – 1989-тӥ арысен. Вакчиятыса городлэн нимыз – СПб. Физико-географической характеристика[Тупатыны | бамлэсь кодзэ тупатоно] Положение географи[Тупатыны | бамлэсь кодзэ тупатоно] Расположенный вылэ северо-запад-россия федерациысь, кунгож приневский улыгын. Центр координат: 59°57' с. ш. 30°19' HGЯO т в.. Нева доры финской залив шормуӵез басьтыны но туж трос шуре усён невскийлэн ымдур невскийлэн дельта вудур, кыстӥськоз городысь северо-запад шоры юго-зарезь вылтӥ шундыӝужан городын 90 ёросысь км. вылӥ уровенен: центре: м 1-5, уйпалась: м 5-30, лымшор но юго-запад: городлэн тужгес вылӥ интыез, гож 5-22 м.: ӝужыт гурезь йылысь горд ёросысь гурт м. 176 дудергофский максимальный Но нулевой пусъемын вал улосвылысь город система отсчет мурдалаез йылэ, кун кӧня ке потон понна сьӧлтэт нивелирный пунктъёс ужалозы. Меридианын кутӥз XX даурлэн кутсконозяз ӟечлыкез вылын интыяськемын городъёс пыр ортче россия империя географи картаез обсерватория нулевой кузьдалаез отсчет понна. Санкт-петербургын улэ МСК часовой зонае (муско дыр). Смещение уже кутыны кылён дыръя UTC +3:00. Гидрография[Тупатыны | бамлэсь кодзэ тупатоно] Вань территорияез-ын огъя протяженность вубызённи санкт-петербурге вуылӥзы км 282, нош со вылын вуэн кылдэм ог 7 % вань городлэн площадез. Шӧдскымон воштӥськонъёс улонэ понна курадӟонэз городлэн гидрологический калтон дыр. Ӵыпетэз ӝутонэн но кури сое куасьтон понна нюр инты канал лэсьтон улӥзы. Та вӧзы басьтӥ музъем вылын будэтон понна кутыны. XIX даурлэн пумаз шур но шур 48-эз канал Нев дельта, 101 шормуӵ кылдоз. - Ысь дыр ӵоже (лэсьтӥськон городъёсты лыдэ басьтыса), асьсэлэсь нырысетӥ трос ты пуштросыз ыше, сьӧдэктыны но согиськемын. XX даурын засыпка результатъёс каналын, саесэз но лыдзы шормуӵ 42 ӧр-озь вакчиёмиз. Кар магистральёсты валтӥсь ву: нева шур, усе солэн финской залив невскийлэн ымдур, ангела бигер но зарезьёс доры. Саесъёсыз шурдӥнь данакез пусъемын: Нев бадӟым-а, пичи-а, бадӟым-а, шоретӥез но пичиез Невка, Фонтанка, Мойка, Екатерингофка, Крестовка, Карповка, Ждановка, Смоленка, Бычы, Кронверкский пролив; канал: канал Зарезь, Обводный канал, Грибоедовлэн канал, Котырскыса канал. Нева гож город валтӥсь чальдэтъёсыз: паллян: Ижора, Славянка, Мурзинка-а, бур пала: Охта, сьӧд шуре. Нева бадӟым шурдӥнь шормуӵын: Васильевский, Петроградский, Крестовский, Декабристъёс. Сюро таза Финской залив шормуӵын: Котлин. Ву вамен выж город перекидывать ог 800 объектэ (промышленной предприятиос выж вылын уг лыдъяло), соос пӧлын люкиськон но 218 22 ветлон. Та люкетын инты шедемъёс пӧлысь тросэз, куке пригород возьматом санкт-петербургысь: Кронштадт-ын — 5, Пушкин — 54, Петергоф — 51, Павловск — 16, Ломоносов — 7 выж. Самой кузь выжъёс: Бадӟым Обуховский (вантовый) нева шур вамен выжъёс (м потан выжлэн кузьдалаез 2824 тырмы), паськыт выж ик: выж вылын лыз шур Мойка (м 99,5), Выж Большеохтинский[5]. Территориослы город данакез люкетъёс (дельта Нева шормуӵ, паськыт гожъёс вискын финской залив но сюрес ангела корт кесэгъёсын, Фонтанка но левобережье-озь мсэ) гурезь йылын интыяськемын, файллэн ӧвӧл-а 1,2 — зарезь 3 м лёгетлы вылынгес. Та ёросысь раб ву кышкытлык думылэм, валтӥсь тусбуй, ӵош Финской залив шундыӝужанпал люкетаз ву ветровой нагон. 7 сямен катастрофический ву нуллӥллям (19) 1824-тӥ аре шуркынмонэ (м вылӥе тубон лёгетэ ординар 4,21 ву вылын) но 1924 арын 23 куарусёнэ (м 3,69). Та учыръёс вылын ву ог 70 город затоплять км2 луэ. Кезьыт луэмез понна трос трехсотлетний регистрировать кариз петербургысь историяя, ошмес вайёс кузя, ву улэ шедён ог 300. Берпуметӥ кышкыт вутудӟонэн (- озь ӝутскиз ву футшток кронштадтскийлэсь произведениосыз печатласько эстониын 187) вал 2010 арын 16-тӥ шуркынмонэ, туж кышкыт (220 произведениосыз печатласько эстониын) — 2007 арын 10 толшоре. Защитный комплексын лэсьтосъёсыз ужаны кутскизы 2011 арын августэ санкт-петербургысь ву (н. сяськаяськись «тымет») ымдурысьтыз невский Финской залив. 28 толсуре 2011 арын луиз нырысетӥ задействовать со копак ву дуре. Тымет уг ворсаськизы ке, соку-а, тӥ прогноз специалистъёс, та рад-озь ӝутӥське, вуын пусъемын 281 произведениосыз печатласько эстониын нева (историзэ эскерон понна нырысетӥ витьлыкеным быдӟа луоз, вань ву), ву улэ кошкиз город улосвыл витетӥ люкетэз луэ. Озьы, изъян предотвращать луоз, со мында лэсьтыны быгатӥ 25 миллиард манет. История[Тупатыны | бамлэсь кодзэ тупатоно] 16 мае 1703-тӥ арын Петр I-лэн указэзъя Санкт-Петербургез ӝутон ужъёс радъямын вал. Та нуналэ вуоно Петропавловской крепостьлэн фундаментаз нырысетӥ из понэмын вал. Крепость интыяськиз Заячий шормуӵын. Лэсьтон мугез – Нева шурлэсь фарватерзэ утён. 1704-тӥ арын Котлин шормучын Кронштадт крепостез лэсьтыны кутско. Санкт-Петербурглэн интыяз азьвыл таӵе гуртъёс интыяськемын вал – Автово, Купчино, Стрельна но пичи кар Ниен. Петр I городлы валтӥсь ужпум пуктӥз – Россиысь Европае ву кузя сюресэз утьыны. Васильевской шормуӵ вылын лэсьтэмын вал Россиысь нырысетӥ порт. 1712-тӥ арысен 1918-тӥ арозь Санкт-Петербург Российской империлэн шоркарез лыдъяськиз. 1715-тӥ арын карын ӧсъёссэ усьтӥз Морской академия. 1719-тӥ арын Санкт-Петербургын усьтэмын Россиысь нырысетӥ публичной музей – Кунсткамера. 1724-тӥ арын ужаны кутске Наукая Петербургской Академия. 1756-тӥ арын ужаны кутскиз публичной театр. 1757-тӥ арын Суредаськонъя Императорской академия ужаны кутске. 1795-тӥ арын Императорской библиотека ӧсъёссэ усьтэ. 1819-тӥ арын Санкт-Петербургысь университет ӧсъёссэ усьтэ. 1825-тӥ арын Санкт-Петербургын декабрьской восстание пуромиз. 1837-тӥ арын усьтӥське Россиысь нырысетӥ чугун сюрес: огазеяз Санкт-Петербургез но Царской селоез. 1851-тӥ арын усьтэмын Санкт-Петербург–Муско чыгун сюрес. XX дауре карын ортчиз куинь революция: 1905–1907-тӥ аръёсы революция, 1917-тӥ аре Февральской но Октябрьской революциос. 1927-тӥ арын кылдытэмын Ленинградской область но Петроградлэсь нимзэ Ленинградлы вошто. Быдӟым Атыкай ож дыръя Ленинград 900 нунал кыстиськись блокадаын вал. 1955-тӥ арын ужаны кутске метрополитен. 1991-тӥ арын Ленинградлы азьвыл нимзэ берыкто. Интыяськемез но улӥсь калыкез[Тупатыны | бамлэсь кодзэ тупатоно] Мусколэсь 664 иськемлы палэнын интыськемын. Сылэ Нева шур вылын, Балтика зарезь дурын, Европалэн уйпалаз, Российской Федерацилэн Уй-шундыпуксён палаз. 2010-тӥ арлы Санкт-Петербургын 4 600 310 адями улэ. Европаын улӥсь калыклэн лыдызъя куинетӥ кар (шоркар статусъем городъёсты лыдэ басьтытэк) луэ, Россиын – кыкетӥ (Муско бере). Кивалтэт[Тупатыны | бамлэсь кодзэ тупатоно] 2008-тӥ арысен Санкт-Петербургын Российской Федерациысь Конституционный суд интыськемын. 1992-тӥ арысен – СНГ-ысь Межпарламентской ассамблеяез. Карен кивалто: губернатор, Правительство, Санкт-Петербурглэн кар Администрациез, Законодательной Собрание. Санкт-Петербург 18 ёрослы люкемын: Адмиралтейской, Василеостровской, Выборгской, Калининской, Кировской, Колпинской, Красногвардейской, Красносельской, Кронштадтской, Курортной, Московской, Невской, Петроградской, Петродворцовой, Приморской, Пушкинской, Фрунзенской, Центральной. Экономика[Тупатыны | бамлэсь кодзэ тупатоно] Санкт-Петербург – Росси Федерациысь экономикая огез валтӥсь кар. Тужгес отын азинске промышленность но туризм. 1997-тӥ арысен та карын Россилэн но СНГ огазеяськонысь кунъёслэн экономикая саммит радъяське. Петербуржской калыккуспо экономической форум Шундыӝужан Европаын луиз валтӥсь экономической но политической ужрад (соин сэрен официальной луисьтэм ним но сётэмын – «Ӟуч Давос»). Валтӥсь заводъёсыз: Кировской завод, Ленинградской металлической завод, «Электросила», Ижорской заводъёс, «Вагонмаш» Петербургской трамвайно-механической завод, автобусной завод «Скания-Питер», Toyota, General Motors, Nissan, Hyundai. «Северной верфь», Балтийской завод, Адмиралтейской верфь, Канонерской завод, Невской судостроительной завод но мукетъёсыз. Транспорт[Тупатыны | бамлэсь кодзэ тупатоно] Санкт-Петербург – автомашина сюресъёсъя Скандинавской кунъёсты, Европаез, Россиысь портэм городъёсты огазеясь валтӥсь ёзэз луэ. Озьы ик азинскемын ву вылтӥ сюресъёс – карын Европаысь огез бадӟым порт интыяськемын. Кыллыккуспо аэропортъёс ужало – Пулково-1, но Пулково-2. Чыгун сюресъёс транспортной магистральлэн валтӥсь ёзэз луэ. Карын 1955-тӥ арысен метрополитен ужа. Наука но дышетскон удыс[Тупатыны | бамлэсь кодзэ тупатоно] Санкт-Петербургын ужало 1047 нылпи садъёс, 735 школаос, 160 специальной дышетскон юртъёс, 95 вылӥ дышетсконниос. Санкт-Петербург Россиысь наукая но дышетонъя центрез луэ. Карын интыяськемын валтись вылӥ дышетсконниос: Санкт-Петербургысь кун университет, Санкт-Петербург государственной политехнической университет, Санкт-Петербург государственной электротехнической университет, Гурезь институт, Санкт-Петербург государственной морской технической университет, Санкт-Петербург государственной экономикая университет, Санкт-Петербург государственной лесотехнической академия, Российской государственной педагогической университет, Государственной морской; Технологической институт Инженерно-экономической университет, механики и оптики, Аэрокосмической приборъёсты лэстонъя Вӧсьлыко Петыркар государственной университет приборостроения, Чыгун сюресъёсъя Петербургской государственной университет, Консерватория, Театр искусствоя Академия, Военно-космической академия, Военно-медицинской академия, Михайловской военной артиллерийской университет, Санкт-Петербург военно-морской институт но мукетъёсыз. Санкт-Петербург – Россиысь бадӟымез тодосъя центрез луэ. Карын ужало пӧртэм научной ужюртъёс: научно-исследовательской институтъёс, Россиысь наукая академилэн пӧртэм ёзъёсыз (60 институт). Огъя Россияен ӵошатыса карлэн наукая но дышетонъя потенциалэз 15 процент луэ – соин сэрен Санкт-Петербургез калыккуспо тодосья центр лыдьяськыны быгатэ. Россиысь наука но дышетон удысын ужась калыклэн лыдызья Вӧсьлыко Петыркар кыкетӥ интыын сылэ. Архитектура[Тупатыны | бамлэсь кодзэ тупатоно] Санкт-Петербург. Петропавловской крепость Петр I карлэсь архитектуразэ Амстердам но Венеция каръёслэсь адӟыса лэсьтыны тыршиз. Соин сэрен татын котькуд урам изен шобыртэмын но ву сюресъёс (каналъёс) трос лэсьтэмын. Озьы ик Петр I ӧз лэзьы мукет городъёсын излэсь юртъёсты ӝутыны. Карлэсь архитектурной планзэ радъяз француз Жан-Батист Леблон. Тужгес адскымон аспӧртэмлыкез луэ – шонер сюресъёс, трос карлудъёс, паркъёс, ву каналъёс, выжъёс но фонтанъёс. Исторической синпелетъёс пӧлы пыро XVII-XX дауре лэсьтэм юртъёс: Петропавловской крепость, Александро-Невской лавра, Смольный институт, Дворцовой карлуд, Зимней дворец, Адмиралтейство, Невской проспект, Биржа, Сенатской площадь, Петр I-лы синпелет (усьтэмын 1782-тӥ арын), Восстания карлуд но мукетъёсыз. Синмаськымон луэ Петергофысь фонтанной комплекс. Городлэн исторической люкетэз утиське ЮНЕСКО огазеяськонэн. Лулчеберет[Тупатыны | бамлэсь кодзэ тупатоно] Россиысь Уйпал шоркарез тужгес тунсыко луэ туристъёслы, уго куинь даур ортчыса но, архитектура ласянь та карлэн вылтусыз сокем зол ӧз воштӥськы. Пӧртэм политической но экономической ужпумъёс сэрен (огез валтӥсез – советской вакытэ шоркар статуссэ ыштон, кудӥз карлэсь архитектуразэ воштонъёслэсь утиз) Санкт-Петербург туннэ нунналы европейской культуралэн синпелетэныз лыдъяське. 1990-тӥ арысен Санкт-Петербург ЮНЕСКОен утись каръёс пӧлы пыре (карын ог 4000 пала исторической синпелетъёс лыдъясько). 221 музей, 2000 библиотека, ог 80 театр, 100 концерт залъёс, 45 галерея, 62 кинотеатр, 80 лулчеберет юртъёс – ваньмыз соос карлэсь лулчеберет узырлыксэ возьмато. Котькуд ар 100 пала фестивальёс но конкурсъёс радъясько, 50-ез каллыккуспо луэ. Музейёс[Тупатыны | бамлэсь кодзэ тупатоно] Эрмитаж, Ӟуч музей, Центральной военно-морской, Кар скульптурая, Санкт-Петербурглэн историезъя, Кунсткамера но мукетъёсыз. Театръёс[Тупатыны | бамлэсь кодзэ тупатоно] Мариинской театр, Александринской театр, Михайловской театр, Бадӟым драматической театр, Комедия Санкт-Петербургысь академической театр, Покчи драматической но мукетъёсыз. Библиотекаос[Тупатыны | бамлэсь кодзэ тупатоно] Россиысь национальной библиотека, Наукаосъя Российской Академилэн библиотекаез, Б.Н. Ельцин нимо Президентской библиотека но мукетъёсыз. Дунне лулчеберетэз азинтон но узырмытон[Тупатыны | бамлэсь кодзэ тупатоно] 1724-тӥ арын Петр I-лэн указэзъя усьтэмын Наукаосъя Российской академия, 1757-тӥ арын Санкт-Петербургын усьтэмын Суредаськонъя Академия. XIX дауре татын дышетскизы Карл Брюллов но Илья Репин, XX дауре – Николай Тимков, Сергей Осипов, Александр Самохвалов, Николай Позднеев, Евгения Антипова, Арсений Семенов, Лев Русов. Тытын улӥз но ужаз физиология Нобель премилэн лауратэз Иван Петрович Павлов. Тодмо котькуд адямилы Дмитрий Менделеев татын кылдытӥз аслэсьтыз химической элементъёсъя периодической таблицазэ. 1738-тӥ арын усьтэмын Эктонъя школа, кудӥз улон сётӥз Мариинской театрлы. Санкт-Петербургын улӥзы Пётр Ильич Чайковский, Александр Пушкин, Фёдор Достоевский, Александр Блок, Анна Ахматова но мукетъёсыз. Галерея[Тупатыны | бамлэсь кодзэ тупатоно] Дворцовой карлуд Валэктонъёс[Тупатыны | бамлэсь кодзэ тупатоно] ↑ https://lenta.ru/news/2018/10/03/poltavchenko/ ↑ https://data.iana.org/time-zones/tzdb-2021e/europe ↑ https://www.citypopulation.de/en/russia/cities/ ↑ Пайдаё информация йӧн санкт-петербургысь ↑ Большеохтинский выж: - озь малпандэ проекта «https://udm.wikipedia.org/w/index.php?title=Санкт-Петербург&oldid=124490»-ысь басьтэмын Категориос: Улон интыос алфавитъя Россия Россиысь каръёс Санкт-Петербург Страницы с картами Адскисьтэм категориос: Википедия:Статьи с источниками из Викиданных Википедия:Статьи со ссылками на элементы Викиданных без русской подписи Википедия:Статьи с вики-ссылкой, переданной в Модуль:URL Та бамлэн берпуметӥ воштонэз: 01:45, 15 Гудырикошконэ 2023. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9F%D0%B5%D1%82%D0%B5%D1%80%D0%B1%D1%83%D1%80%D0%B3

2023-12-03T18:21:16Z

<urn:uuid:cdcee9d9-b45d-4f7c-b362-c0f711bc37dc>

udm-Cyrl

tlsh:T1813745C28891EF0F8263D55A6D804B514EA0A1A7CB22372A5CE5B4516586015EEBC8133BEA2097DF28EE5324F406E808BE4A6CDA54FD3E7FB35A15143EBF36F6014C73DB1B

Концертэ лыктэмъёс туж шуныт мылкыдын, кужмо кичабонъёсын пумитазы «Янчик» ансамбльлэсь котькуд номерзэ. «Ваньмызлы туж кельшиз выль эктонмы – «Бесерман кадриль» нимаське со, — «Вконтакте» вотэм бамаз гожтэ ансамбльысь артист Сергей Антуганов. – Озьы ик нырысьсэ сцена вылын возьматӥм «Басма тырон но кубо келян» бесерман йылолэз. Со йылол выль кенэз анай юртысьтыз келян луэ. Соин валче ортчытӥське на кубоез выль семьяе келян йылол». Со сяна концертын чузъяськизы бесерман крезьёс, бесерман кылбурчилэн Михаил Федотовлэн кылъёсызъя гожтэм кырӟанъёс но ӟуч калык кырӟанъёс.

https://udmddn.ru/ivorjos/besermanyoslen-yanchik-ansamblzyle/

2023-11-29T20:57:19Z

<urn:uuid:70b6ff65-3892-4fb8-b21e-d1f174f4a2e6>

udm-Cyrl

tlsh:T17FFCFA110AD0DF1E81E3E72D5D9155224E91A613D3123B465CC2B81065424A4FFFD1233BEA32C59F1CFE5234DA06DC8E7F8E68D519FD7E16B2121129393B62E20648639716

Атом (др.-греч. ἄτομος — «люконтэм») — веществолэн микроскопической быдӟалаен но туж пичи массаен пырыез (микро-пырыез), химической элементлэн тужгес но пичиез люкетэз, кудӥз аслыкъёссэ нуллӥсь луэ. Атом пӧрмемын нялтас электро зарядэн секыт мульылэсь но сое котыртӥсь пумит электро зарядэн капчи электронъёслэсь, кудъёсыз атомлы электрон кӧмзэ кылдыто. Атомлэн быдӟалаез солэн электрон кӧмызлэн быдӟалаеныз герӟаськемын но туж бадӟым, мульыезлэн быдӟалаеныз ӵошатоно ке. Атомлэн мульыез нялтас зарядо протонъёслэсь но зарядтэм нейтронъёслэсь кылдэмын. Протонъёсыз но нейтронъёсыз атом мульые огазея кужмо герӟаськон. Атомъёс радъясько мульыязы пырись протонъёслэн но нейтронъёслэн лыдзыя: протонъёслэн лыдзы Z луэ Менделеевлэн периодической таблицаысьтыз атомлэн порядковой номерез, но нейтронъёслэн лыдзы N возьматэ химической элементлэсь изотопсэ. Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Атом&oldid=117709»-ысь басьтэмын Категориос: Физика Химия Та бамлэн берпуметӥ воштонэз: 10:47, 14 Гудырикошконэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%90%D1%82%D0%BE%D0%BC

2023-12-08T15:34:19Z

<urn:uuid:c493c5b2-c9d7-4003-b4c0-5ce43729cd8b>

udm-Cyrl

tlsh:T17332D8414654DB1EC233E9ABBD5046238D819663E732335A1CE6F850A485055EEBE822B7DA51948F18EA8260E009D80C7B4EBCCE1DBDBD6BB21B1404787F26EA014C33EB47

Александр Фёдорович 1979-тӥ арысен ужаз Удмурт кун университетын. 2002-тӥ арын, «Пути развития гипотактических отношений в удмуртском языке» диссертацизэ гожтыса, наукаосъя доктор нимез басьтӥз. 2010-тӥ арозь кивалтӥз удмурт кылъя, сое дышетон амалъёсъя кафедраен. Удмурт наукаын огез бадӟым кылчи луэ. Трос аръёс ӵоже Александр Фёдорович эскериз удмурт кылэз, синтаксисэн выриз. Лекцизэ но со аслыз матын темадлы сӥзёз, удмурт предложениын кылрадлыклэн сураськемез, выль правилоосъя сярысь малпанзэ вералоз. Университетын кылчи уг ужа ни ке но, эскерон ужлэсь уг палэнтӥськы, статьяосыныз книга поттыны дасяське. Та ӝытэ вань мылкыд карисьёс быгатозы солы удмурт кыл пумысен юанъёссэс сётыны. Туэ Александр Фёдоровичлэн юбилеез вал, солы тырмиз 70 арес. Вуоно тодосчи вордӥськиз 18-тӥ куартолэзе Можга ёросысь Бадӟым Сибы гуртын.

https://udmddn.ru/ivorjos/professor-aleksandr-shutov-lyd-oz-udm/

2023-12-01T06:56:27Z

<urn:uuid:fc77ceff-8e4f-4a2c-8498-8634d0771667>

udm-Cyrl

tlsh:T18A0B8A313980EE0F8633E21A4D551B4259A46297C37237454CC170106616055EDED8A23BFBA19AC91CEF4264B847FD5C7A4F68E619FE7E7B7222014839BB79F6054C23D667

Мобильной ватсэт кылдытэмын Кыккылолыкъя «Билингва» удмурт центрлэн но Ивортодэтъя но дышетонъя «Этноресурс» центрлэн кичӧлтэмзыя Удмурт Элькунысь йӧскалык политикая министерстволэн юрттэмезъя. Уж быдэстэмын «Россиын улӥсь калыкъёслэсь кусыпъёссэс юнматон но лулчеберетсэс азинтон» нимысьтыз кун федерал программа улсын. "Чибориез" кылдытӥсьёс: программист - Григорий Григорьев, суредась - Екатерина Мензарипова, дизайнер - Вера Штыкова.

http://work.tangyra.ru/methodics/for-kids/raskraski-1.html

2023-12-10T13:32:32Z

<urn:uuid:38a0031b-567c-45ee-b5bd-d3ab528ccaf8>

udm-Cyrl

tlsh:T1B52A6301D651EE1F8313F19E5C906A218C949543A23237158CD1F54019A3014FEBD86327F26091AE5CEE4289E10BD82C7F8F78D999FEBDAF73A31155766B35F2124867D60D

Вовкалэн ымнырыз суаськем. Эрезезлэн (штаниезлэн) бур кукыз пыдес вылланёзяз ӝутэмын. Бадӟымъёсыз пиос озьы дэмлазы. Сотэк угось эрезь кук великлэн жильыез улэ пачка. Зэм, Вовкалы ворттылэмезлэсь тросгес корт валзэ тупатъяса выроно луэ. Вуж маке – со ӝог тӥяське. Выльзэ басьтыны нэнэезлэн уждунэз уг тырмы. Та великез но, бубытэм будӥсь шӧртчи пиез жаляменыз, куштӥськем корт пӧлысь люкаса бичаз музон ульчаын улӥсь Николай агай. Вовкаос сямен ик, мемиеныз гинэ улэ Николай. Армиысь пал пыд луыса бертӥз. Афганистанын, пе, служить карем. Бадӟымъёсыз пиос Николай агаез, ачиз ӧвӧл дыръя, Чут Микол шуо. Сыӵе дыръя Вовалэн кӧтыз ӝож луэ. Ассэ исало кадь потэ. «Э-э, тодэ вал, мар но лэсьтыны уг быгаты Коля агай. Вот мынам атае ке со луысал...» – ас понназ малпалляз Вовка. Али но тазьы уйбыртонъяз, корка ӧссэс усьтэмзэ ик ӧз вала кадь. – Ой кӧты-сюлмы! Ма нош ик штан куктэ кесемед ук, лэся?! – пиез вылэ омырскиз нэнэез. Но солэн куараез таяз учыре малы ке но лек ӧз поты пияшлы. Пыласькон доры мыныкуз гинэ Вовка адӟиз ӝӧк сьӧрын пукись пиосмуртэ. Шуак луыса, интыяз ик пумем пизэ нэнэез ӝӧк пала донгиз: – Я, мар долкад? Тодматскы куноен. «Оло, со мынам атае? – чилектӥз пияшлэн йыраз. А мар-о?! Вань эшъёсызлэн атайёссы вань. Иське, Вовкалэн но луыны кулэ! – Тон мынэсьтым великме лэсьтод-а? – тодмотэм пиосмурт доры чик муртатэк вамыштӥз Вовка. – Нырысь тодматском. Монэ Рудик агай шуо, – пияшлэсь пичи кизэ юн кырмиз воргорон. Пиосмуртлэн нимыз но, ӵыжектэм ымнырыз но Вовкалы ӧз яралэ. Озьы ке но, великен ворттылон мылкыдыз вормиз. Пияш утыр великезлэсь усьтонъёссэ но насоссэ вуттӥз ини. – Ойдо, иське, липет улэ. Великез корка пыртаны нэнэе уг лэзьы, – пиосмуртэ китӥз кыске Вовка. – Дугды ай, пичи воргорон. Мон туннэ уг ваньмиськы. Вуонояз шутэтскон нуналам тупатъялом, ява, – пияшлэсь йырсизэ тугаз но ӧс пала вамыштӥз Рудик агай. Арня ӵоже Вовка чидатэк возьмаз пиосмуртлэсь лыктэмзэ. – Таяз арня нуналэ ке ӧз, вуонояз лыктоз, – буйгатъяз пизэ нэнэез. Зэм но, кык арня куспатыса, Рудик агай Вовкаос дӥне пыриз. – Мар, Вовка, нырдэ кыскаськод? Оло, малы ке йырыд кур-а? – пияшлэсь ӵуж йырсизэ пештыръяз воргорон. Солэн сыӵе выросэз Вовкалы ӧз кельшы ке но, куатаськонэн йырин ӧвӧл. – Великме тупато шуид вал ук, – ёртэ пияш Рудик агайзэ. – А-а. Зэм, озьы шуи вал кадь. Только мон таяз учыре но уг ваньмиськы ведь. Озьы ик медло: вуонояз арняе мон тыныд выльзэ басьтыса ваё, – оскытӥз пияшез пиосмурт. … Нуналъёс ар кузьда кыстӥсько кадь потэ пияшлы. Олокӧня пол син азяз пуктылӥз ни со выль великсэ. Эшъёсызлы ушъяськыса но вуттӥз. Нош огпол вазь ӵукна Вовка сайказ куараослэсь. Нэнэез кыӵе ке пиосмуртэн вераське. – Ура-а! Рудик агай! – валесысьтыз тэтчиз пияш. Коркась чилясь кӧтурдэсо великсэ адӟымтэеныз, ӧжытак кунэрскиз: – Нош велик кытын? – Велик? Кыӵе велик? – паймиз воргорон. – Тон мыным выльзэ басьто шуид вал ук! – пеперскиз пияшлэн ымдурыз. – А-а, вунэтӥськем ведь, Вовка. Вождэ эн вай ини. Оло вужзэ ик тупатом ай, – буйгатӥз пияшез воргорон. Нош Вовкалэн йыраз шуак таӵе малпан чилектӥз: «Коля агай ӧй вунэтысал». – Ойдо соку азбаре, – пияш нош ик насос но усьтонъёссэ поттӥз. – Мар карод ини таин – потытэк уз луы, – Вовкалэн нэнэез пала берытскыса шуиз Рудик агай. Кема бергазы сузмем велосипед котыртӥ. – Ну, Вовка, акылес ик тон. Таид куштӥськем кортэ сяна уг яра ни, – киоссэ ӵушылонъяз шуиз пиосмурт. Вовкалы чидантэм ӝож луиз. Кызьы куштӥськем корт пӧлы куштод тае? Коля агай ӧвӧллэсь но вань кариз, нош таиз сэрпалтыны косэ. Пияш юн куртчиз ымдурзэ. Бам кузяназ васькись синкылиоссэ китышкыныз ӵушиз.

https://rus4all.ru/udm/20200826/28892/Obida.html

2023-12-02T08:01:47Z

<urn:uuid:365ae17f-edb5-4ca4-bf33-f0710ec1c992>

udm-Cyrl

tlsh:T1221772D17BC0DD0E9A77D60AB9D087221CD1A6539323768B8CD0B461B585465EEF845377E61593CF2CEF90A4A043D9587B4EBDCA18FF3A7A75261149382F7BF2028833D72B

Юлия Софронова 40 ар ни школаын покчи классъёсты дышетэ. Вань мылкыдзэ сётэ ужезлы. Но вань на солэн эшшо одӥг ужез, кудӥзлы сётэ вань сюлэмзэ, со — суредаськон. Пичи дырысеныз ик Юлия кыстӥськиз та ӧре. «Мон бадӟым семьяын будӥ, атайтэк, — шуэ суредась. — Рос-прос суредаськон арбериосы но ӧй вал, собере педучилищеын, пединститутын дышетскон аръёс — дыр ӧй вал, нош бӧрысь нылпиосы вордскизы — суредаськон чылкак вунӥз, шуыны луоз. Али гинэ, арлыды йылыса, ганяк суредаськыны кутски». Нимысьтыз художниклы дышетскытэк но, Юлия Софроновалэн вордӥсько зэмос суредъёсыз. Соос удмурт шӧмын пыӵамын. «Мон ӵемгес суредасько коркаосты, писпуосты, — шуэ Юлия Николаевна. — Нош адямиосты суредаме уг поты, уг но быгатӥськы. Суредаськыкум мон шутэтскисько. Вань малпанъёсы быдэстоно ужам выжо, сюлмаськонъёсы но вуно кадь, мылкыды но капчи луэ. Суредъёсме нырысь ик возьматӥсько кузпалэлы, собере ӵош ужан эшъёсылы но дышетоно пиналъёсылы. Соос ваньзы ушъяло, мылкыдме ӝуто». Итчи-Докъя гуртын Юлия Софроновалэн адӟытонэз нырысетӥез. Суредъёызлы синмаськыса, гуртысь пенсионеръёслэн но мылкдзы бурдъяськем, ноку вырымтэ удысэ вамыштэмзы потэм. «Табере мон соосты суредаськыны дышетӥсько, — азьланьтэ Юлия. — Котькуд пятницае люкаськиськом, суредаськиськом. Мойыослы, аслым кадь ик, гуртъёсты, инкуазез суреданы кельше».

https://udmddn.ru/ivorjos/itchi-dokya-gurtys-suredas/

2023-12-05T12:35:14Z

<urn:uuid:c9b34917-dba6-4b65-a185-e0241619c245>

udm-Cyrl

tlsh:T16726E6414B94EE1D86B3D14BAD8117264DA45053D623374E5ED0B450759A095EFF5827BBFA0597EEA8EE5669D002E90CBB4F6CC708FE366E7232044C36AF7BF20148A3CB62

Ижевскен ӵош та ним понна вожвылъяськозы Екатеринбург, Иркутск, Казань, Красноярск, Москва но эшшо 11 каръёс. Соос пӧлын Таллин но. «Ижевск – кызьы малпало тросэз, пичи кар, — шуэ Тотальной диктантлэн Ижкарысь координаторез Елена Мерзлякова. — Миым Бадӟым диктант акцие шаерамы 2 сюрс 300 улӥсьёс пыриськизы. 200 адями, нош со филологъёс, УдГУ-ысь студентъёс, быдэстэм ужъёсты эскеризы. Ижкарын юн команда кылдытэмын». Ижевск Тотальный диктантлэн шоркарез ним утӥз ке, дорамы калыккуспо акцилэн валтӥсь площадкаез радъямын луоз. Нош диктантлэсь текстсэ лыдӟыны авторез вуоз.

https://udmddn.ru/ivorjos/izhevsk-totalnoy-diktantlen-shorkare/

2023-12-05T13:06:43Z

<urn:uuid:fc30a8f0-698a-4bb9-beaa-6c520231856e>

udm-Cyrl

tlsh:T16552EF115951EB0E85B3D3D6AD82971189A2A507D222738A8CD0B40075A1098DFBC4277FE612CA9E0CFB9255A56AE804B78A6CCA01FFBABF7215151439BF37E2008C63D746

Выль арлэн азьло дырысен ик вуись одӥг аспӧртэмлыкез, тунсыко кузьымез вань, со - лотерея. Азьвыл ик басьтыса понэм билетлы: «Мар потоз, кыӵе кузьым уто меда?» шуыса кин гинэ уг малпа, меда… Районын улӥсьёс туэ но таӵе шудлэсь, Тол бабайлэн кузьымезлэсь, люкемын уз луэ. 31 декабрь нуналэ «Балтач» шутэтскон паркын центральной... ❮ ❯ Выль арлэн азьло дырысен ик вуись одӥг аспӧртэмлыкез, тунсыко кузьымез вань, со - лотерея. Азьвыл ик басьтыса понэм билетлы: «Мар потоз, кыӵе кузьым уто меда?» шуыса кин гинэ уг малпа, меда… Районын улӥсьёс туэ но таӵе шудлэсь, Тол бабайлэн кузьымезлэсь, люкемын уз луэ. 31 декабрь нуналэ «Балтач» шутэтскон паркын центральной ёлка дорын ортчытэм праздникын лотерея шудытӥськоз. Праздник ужрад 19.00 часэн кутскоз. Лотерея билетъёс районысь культура центрлэн кассаяз вузасько. Дуныз - 100 манет. Дыртэ, билетъёс трос ӧвӧл!!!

https://baltaci.ru/news/azlane/lotereya-shudyitske-valts-priz-televizor

2023-11-29T11:45:07Z

<urn:uuid:ad98c75f-9aa5-48cd-8f47-eb56ce76e05a>

udm-Cyrl

tlsh:T1092091318BD0E90EC523E26E3E848D225DC6867753237B1F4CD1B1157541091EDFD83337EB42A2CF28FF4214B146E5486A0A9DD62CBC7A7B62A2155568BF3AF2024C33E75B

Солэн кылъёсызъя, тупатъян ужъёс «Культура малой родины» федерал ӵектосъя быдэстэмын. Со улсын лулчеберет юртысь укноосты вошъязы, выжзэ но корказьзэ выльдӥзы, котырзэ умоятӥзы. Со сяна, гуртысь клубе 80 сюрс манет тыр крезьгуро ужантӥрлык басьтӥзы. Тодэ вайытом, Пыктыдур «Шуд, арган, Сибыр тракт вылын» элькун фестивалез ортчытэмен тодмо. Ватсалом, «Единая Россия» партилэн ӵектосэз улсын 2018-тӥ арын элькунысь 25 гурт ёросъёслы но Можга карлы 36 миллион манетлэсь трос коньдон висъязы, со сяна, Сарапулысь драмая театр, Глазкарысь «Парафраз» театр но Удмуртиысь мунё театр юрттэт басьтӥзы. 2017-тӥ арын «Местный дом культуры» ӵектос улсын улосвыллы федерал коньдэтысь 31 миллион манет пала висъязы.

https://udmddn.ru/ivorjos/vyldem-lulcheberet-yurtez-ust-zy-deb/

2023-12-05T12:58:26Z

<urn:uuid:6fb6f527-ae00-4a9c-b9d3-cda66d492dc0>

udm-Cyrl

tlsh:T1F85C49212791DB0E8373D75A2D411B76AC91914387233B114CD1F00275E9100DCEC9637AEB1482CE1CFFA269F402E8486B4B6CE558FD7A9FB626544C36AF36F6160CB3D916

Муницпал кылдытэтъёслэсь литетатурая нуналъёссэс ортчытонъя ӵектосэз дасяз Удмурт Элькунысь йӧскалык библиотека культурая но туризмъя министерстволэн юрттэмезъя. Проектлэн ужпумез шаерысьтымы литератураез паськытгес тодмо карон, лыдӟиськонлэсь данзэ ӝутон. Туэ со улсын, кылсярысь, Ходыревлэн лыдӟонъёсыз радъяськизы, Ашальчи Оки нимо йӧскалык но ёрос премиосын пусъён ужрад, выль потэм книгаосын тодматсконъёс ортчизы. Алнашын ортчем литературая нуналъёсыз йылпумъян ужрадэ вуозы Элькунысь йӧскалык библиотекалэн кивалтӥсез Т. В. Тенсина, лулчеберетъя но туризмъя министр В. М. Соловьёв, Алнаш ёрослэн тӧроез А. В. Семёнов, Можга ёрослэн тӧроез А. Н. Вершинин, лыдӟиськонниосын ужасьёс, литература удысын тыршисьёс, школаын дышетскисьёс, студентъёс, журналистъёс.

https://udmddn.ru/ivorjos/alnash-yoroslen-literaturaya-nunalyosy/

2023-11-29T22:47:54Z

<urn:uuid:de7665b0-a521-40aa-971e-2e9af6650bf8>

udm-Cyrl

tlsh:T1A4A548215690EB0E8223F21E6D501E1258A66927B333371A8CE0F55160A6146EEF952337F712C9DE1CEF4214A806E41C6F4B68D918BD7EAB732A14447ABF36F2020C63DB46

— Удмурт кылэз дышетонъя курсъёсты ми одно мытом. Нырысетӥ лекциосты ортчытом. Соос возьматозы, кулэ со уж асьме землячестволы, куноослы. Кулэлыкез шӧдӥськиз ке, проект рос-прос ужзэ мытоз сӥзьыл. Нош удмурт кылэз дышетыны мылкыд карисьёс оз луэ ке, курсъёсты ворсалом. Но мон оскисько, озьы уз луы шуыса, — вераз Михаил Хомич. Ватсаз на, дышетӥсьёсты шедьтон пумысен нокыӵе шугъяськонъёс уз луэ, Постпредствоын анай кылын вераськись ӧнерчиос вань. Соос асьсэ тодон-валанъёсынызы люкиськыны дасесь. — Мон пумиськыло Москваысь удмурт землячестволэн кивалтӥсьёсыныз. Удмурт кылъя курсъёсты радъян сярысь но вераськом, — шуиз Михаил Хомич.

https://udmddn.ru/ivorjos/kule-a-udmurt-kylya-kursyos-moskvays/

2023-11-29T22:03:55Z

<urn:uuid:fea5f3f5-fad8-49b3-ab61-539278f88378>

udm-Cyrl

tlsh:T198DCD62126C0AE0D8263D51B2D9017258DB50323D3263A5B5CD0F810B9DA150EEF94633BF54081DE18FB5279A802E609AB8F68DF4CBE7A7A7266044D36BB35F6118C33C796

Мадьяр литератураысь 12 тужгес но чебер верос / люказ Б. Фюзфа; берыктӥзы А. В. Егоров, Д. А. Ефремов. – Badacsonytördemic : Nemzetek Háza – Collegium Fenno-Ugricum, 2015. – 96 б. (LiteratUral). Оставить комментарий к книге В книгу «12 лучших рассказов венгерской литературы» вошли переводы на удмуртский язык произведений малых форм таких известных венгерских писателей, как крупнейший романист XIX в. Мор Йокаи, один из самых популярных авторов начала XX в. Фридьеш Каринти, автор абсурдистской прозы Петер Хайноци, романист и сценарист Ференц Шанта и др. Сборник входит в серию книг, изданных на языках финно-угорских народов по инициативе президента Ассоциации финно-угорских писателей Яноша Пустаи (в рамках издательского проекта Института Collegium Fenno-Ugricum «LiteratUral») к XIII Конгрессу финно-угорских писателей, который состоялся в 2015 г. в г. Бадачоньтомай (Венгрия). Мадьяр литератураысь 50 тужгес но чебер кылбур / люказ: Балаж Фюзфа (Balázs Füzfa) ; [вылбамез суредаз Ференц Масси ; берыктӥзы: Иванов Иосиф но мукетъёсыз]. - [Budapest] : Nemzetek Háza ; Badacsonytördemic : Collegium Fenno-Ugricum, 2015. - 113 с. Оставить комментарий к книге Финн-угор литератураысь 12 тужгес но чебер кылбур / [вылбамез суредаз Ференц Масси ; берыктӥзы: Шибан Виктор но мукетъёсыз]. - [Budapest] : Nemzetek Háza ; Badacsonytördemic : Collegium Fenno-Ugricum, 2015. - 162 с. Оставить комментарий к книге Борисов, Трофим. Сюлмы бӧрдэ, сюлмы кырӟа : кырӟанъёс, выжыкылъёс, статьяос, тодэ ваёнъёс, эссеос, сценарийёс, кылбуръёс / дасязы: Л. С. Нянькина, М. С. Петрова. - Ижевск : Удмуртия, 2015. – 223 с. : ил. Оставить комментарий к книге В книгу вошли литературно-критический обзор и тексты песен южных удмуртов, сказки, собранные известным удмуртским общественно-политическим деятелем, ученым, литератором, врачом Т. К. Борисовым, его научная статья «Изгнание шайтана у вотяков», воспоминания его родственников, эссе, сценарии, стихи, посвященные ученому. Издание дополнено фотографиями из семейного архива Борисовых. Книгае пыризы Трофим Борисовлэн «Изгнание шайтана у вотяков» статьяез, ӵыжы-выжыосызлэн тодосчи сярысь тодэ ваёнъёссы, Т. Борисовлы сӥзьыса гожтэм эссеос, кылбуръёс, сценарийёс, лымшор удмуртъёслэн кырӟанъёссы, выжыкылъёссы. Издание ватсамын Т. Борисовлэн туспуктэмъёсыз. Суворов, Ф. А. И опаду я листьями златыми = Туйву куарен мон усьыло : [сонеты, стихи, басни, частушки]. – Ижевск : Удмуртия, 2015. - 158, [1] с. : ил. Оставить комментарий к книге В книге собраны стихи, сонеты, басни и частушки на русском и удмуртском языках известного удмуртского поэта Федора Суворова. Перевод с удмуртского языка и вступительная статья З. С. Кононовой. Диева, А. З. Очнись, душа! : стихи, поэмы, сонеты / [редактор А. И. Демьянов ; перевод с удмуртского А. Демьянова, А. Мартьянова, Л. Васильева ; авт. предисл. М. В. Серова]. - Ижевск : Удмуртия, 2015. - 94, [1] с. : ил. Оставить комментарий к книге В книгу вошли стихи, поэмы и сонеты Ады Диевой. Издание обогащено фотографиями из личного архива поэтессы. Романова, Г. В. Шунды-Мумы : веросъёсын повесть, веросъёс, пьесаос, очеркъёс, серемес веросъёс, сценкаос, кылбуръёс, кырӟанъёс = Гора моя высокая : повесть в рассказах, рассказы, стихи, песни. - Ижевск : Шелест, 2015. - 463 с. : ил. Оставить комментарий к книге В литературно-художественное издание вошли произведения Г. В. Романовой на удмуртском и русском языках, автобиография, фотографии из личного архива. Вахрушев, В. А. Откуда плывут облака : [сборник рассказов] / [вступительное слово А. А. Вахрушева]. - Якшур-Бодья, 2015 (Сарапул : Сарапульская типография). – 192 с. : ил., портр. Оставить комментарий к книге Сборник рассказов о быте, традициях удмуртского народа из воспоминаний автора, ранее опубликованных в газете "Рассвет" Якшур-Бодьинского района. Захаров, П. М. Кырмуш : кылбуръёс. - Ижевск : Инвожо, 2015. - 79 с. : ил. Оставить комментарий к книге Новый сборник стихов известного удмуртского поэта П. Захарова. Ванюшев, В. М. Яратӥсько адямиез яратыны : кылбуръёс / Василий Ванюшев. - Ижевск : Удмуртия, 2015. - 95 с. : ил. Оставить комментарий к книге Тодмо кылбурчилэн книгаяз пӧртэм дыръёсы но вакытъёсы бугыръяськем мылкыдъёсыз но малпанъёсыз шӧдӥсько. Со дыре ик автор туала дунне шоры ас сяменыз учконзэ, сое валаны тыршонзэ но шарая. Книгалэн шорсюлэмыз – адямилык, адямиез яратон но утён. Шкляев, А. Г. Абдрам Абдрамов но мукетъёсыз : вакчи веросъёс / Александр Шкляев. - Ижевск : Удмуртия, 2015. - 175 с. : ил. Оставить комментарий к книге «Покчи проза» удысын автор тодматэ лыдӟиськисьёссэ писательёс, тодосчиос но улонысь югдуръёс сярысь вакчи веросъёсыныз. Татчы ик со егит маскарчи сярысь пичильтык юморескаоссэ пыртэ, отын Абдрам Абдрамов пыр асьсэлэн ик писательёслэн но тодосчиослэн студент дыръязы луылэм трос учыръёссы возьматэмын. Савина, Г. Я. Кышет : веросъёс / Галина Савина. - Ижкар : Редакция газеты "Удмурт дунне", 2015. - 40 с. Оставить комментарий к книге Книгае пыризы Галина Савиналэн вить веросъёсыз. Retrieved from "https://vorshud.unatlib.ru/index.php?title=Художественная_литература._Издания_2015_года&oldid=6293"

https://vorshud.unatlib.ru/index.php/%D0%A5%D1%83%D0%B4%D0%BE%D0%B6%D0%B5%D1%81%D1%82%D0%B2%D0%B5%D0%BD%D0%BD%D0%B0%D1%8F_%D0%BB%D0%B8%D1%82%D0%B5%D1%80%D0%B0%D1%82%D1%83%D1%80%D0%B0._%D0%98%D0%B7%D0%B4%D0%B0%D0%BD%D0%B8%D1%8F_2015_%D0%B3%D0%BE%D0%B4%D0%B0

2023-11-30T00:52:59Z

<urn:uuid:5bf4230d-4620-4516-8017-fbcc08337f78>

udm-Cyrl

tlsh:T11E2FC402CE51EA0E8277D65D999007118DB9D557C731776BACE0B8052956080DFFC82376F53081DEA8DF9251F457E808BE49BCAA58FE3FAB632605683EFE3AF0024863DB1B

Вашкала дырысен ини удмуртъёслэн сямазы пыӵамын выль емышъёсты, бакча сиёнъёсты бичан нуналэз пусъён. Кировъёс но арлы быдэ сое ортчыто, праздниклы котьку сямен узыр программа дасяло. Таяз радэ но тани шулдыръяськонэ люкаськемъёс понна пӧртэм азбаръёс но площадкаос радъяськозы. «Тыпыртон» азбарын котькудӥз мылкыд карись арган улсын эктыны быгатоз. Кырӟаны но вераны яратӥсьёслы «Эрико микрофон» ужалоз. Воргоронъёс «Батыр-шоу» вожвылъяськонын кужымзэс мертталозы, чорыганы яратӥсьёс «Чорыган» ӵошатсконэ пыриськыны багатозы. «Сиён-юонъёсын ярмарка но радъямын луоз. Ческыт табань но пыжозы, ӝукез но вӧсялозы. Соосты басьтыны луоз праздниклэн коньдонэныз — гырен. Одӥг гыр — 30 манет тыр усёз», — вера Киров улосысь удмурт азьветлӥсь Андрей Соловьёв. Озьы ик празднике лыктэм калыкез Киров улосвылысь ансамбльёс но коллективъёс шулдыртозы. Соос нимысьтыз «Милям ошмесо шаермы» концерт-театр дасяло. Со сяна, «Выль ӝуке» калык артисткаез Анна Плотниковаез возьмало.

https://udmddn.ru/ivorjos/kirov-ulosvylys-gyrdor-gurtyn-vyl/

2023-12-07T11:02:06Z

<urn:uuid:c0492833-e333-42fa-946a-38b0eac6eadd>

udm-Cyrl

tlsh:T132D6283125A0EF0F87A3E65A299153624DA52113E31277075DD1B401344A084FEFE8233BEB4091DA1CEF9264E116ED08BA4F6CCB18BE796FB21215093A7F25E2050C33D3AA

Европа союз (Евросоюз, ЕС) — Европаысь 27 кунъёслэн экономика но политика ласянь огазеяськонзы. Региональной интеграцилы эсэпам Союз Маастрихтын договорен юнматэмын вал 1992-тӥ арын Европа сообществоослэн принципъёссыя. Союзлэн вань шаеръёсаз кутӥськись огкадь катъёслэн сӧзнэтсы луэмен огъя рынок кылдӥз. Со адямиосты, вузъёсты, капиталэз но услугаосты эркын мыныны-ветлыны лэзьылэ. Союзысь дас укмыс шаер, еврозонаез кылдытыса, огъя валютаез — евро — уже кутэ. Европа союз — калыккуспо кылдытэт, со калыккуспо организацилэсь но кунлэсь тодметъёссэс пыртэ. Нош зэмлыкъя шуыса не соиз, не мукетыз уг луы. Евросоюзлэн институтъёсыз пӧлы пыро: Европа комиссия, Европа союзлэн кенешез, Европа кенеш, Европа союзысь суд, Европа лыдъясь палата, Европаысь шор банк но Европа парламент. Европарламент вить арлы быдэ ЕС-ысь кунмуртъёсын бырйиськылэ. Кунъёс-ёзчиос[Тупатыны | бамлэсь кодзэ тупатоно] Валтӥсь статья: Европа союзысь кунъёс Европа союзэ 27 кунъёс пыро: Австрия, Бельгия, Болгария, Венгрия, Германия, Греция, Дания, Ирландия, Испания, Италия, Кипр, Латвия, Литва, Люксембург, Мальта, Нидерланды, Польша, Португалия, Румыния, Словакия, Словения, Финляндия, Франция, Хорватия, Чехия, Швеция но Эстония. European Commission Чӧлсконъёс[Тупатыны | бамлэсь кодзэ тупатоно] Wikimedia Commons-лэн логотипез Та темая мукет суредъёсты Wikimedia Commons-ысь шедьтыны луэ. Евросоюзлэн официальной сайтэз Еврокомиссия Европа союзлэн правоез EU Observer — Европа союз сярысь иворъёс «https://udm.wikipedia.org/w/index.php?title=Европа_союз&oldid=115925»-ысь басьтэмын Категориос: Википедия:Страницы с использованием параметра «название» в шаблоне «Карточка» Европа союз Калыккуспо организациос Адскисьтэм категори: Статьи с шаблонами-карточками без имени Та бамлэн берпуметӥ воштонэз: 19:33, 21 Шуркынмонэ 2020. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%95%D0%B2%D1%80%D0%BE%D0%BF%D0%B0_%D1%81%D0%BE%D1%8E%D0%B7

2023-12-10T21:09:52Z

<urn:uuid:da7c1b0f-b81b-4c6b-b1a7-b77ff400a618>

udm-Cyrl

tlsh:T1BE8B80618B97DF0F8377E26A7A005E2589D1A617D65237195CD0F9416555050EEF881777F52287CE98FD8219F540FC083B0A6CDA09FEBBABB35A28387D7F2AF2010CA3CA55

Яндекс виджет проект сярысь мон гожъяй вал ни азьыл гожтэтъёсам. Нош али та аспӧртэмлыко арберилэн азинсконэз шӧдтэк шорысь потӥз. «Мынам Удмуртие» телерадиокомпанилэн удмурт иворъёсын чуреныз Яндекс виджет кызьы ке сюрем Ижкарлэн виджетъёсыныз списоказ. Бадӟым вормон! Пӧсь кичабонъёс «Мынам Удмуртиелэн» ӧнерчиосызлы. Зэмзэ вераса, виджет лэсьтыны кулэ 1 минут дыр. Но татын дуно ачиз малпанэз, со одӥг минутъем уждэ сыӵе малпаса меӵак Яндекслы мычыны. Тодам ваи: та блогелэсь виджетсэ ӵектӥ вал Яндекслы — кулэ ӧз каре. Малпасько, мукет удмурт веб-мастеръёс адӟем карозы МУлэсь ӟеч ужзэ но асьсэ ужазы кутыса удмурт интернэтэз ӝутонын выль бадӟым вамыш лэсьтозы! Рубрика: Удмурт кылын | Метки: smo, Удмуртлык | Комментарии (2) КАЗАКгуртысь KAZAKofSKY КАЗАКпи Опубликовано 16.03.2010 автором Роман Романов Ответить 8-тӥ толсуре 2006-тӥ арын Удмурт Дунне газетлэн быдэс бамез трос мон сярысь статья потӥз, пӧрасез — Елена Никитина. Удмурт Дуннелэн сайтэз соку ӧй вал на бере, сыӵе дуно статьяез аслам блогам интыяно кариськи. Ганяк кариське но лыдӟелэ. ОдӤг пол интернетын бугыръяськыкум, удмурт кылын дасям сайт вылэ мырӟиськи. Соос сокем трос ӧвӧл бере (уг янгыша, дыр, туж ӧжыт шуи ке), нырысь- валысь синъёсы чылкак палёмизы. Ма, кин-о сайтсэ таӵе аспӧртэмлыко малпам: сьӧд буёло экран вылын тӧдьы букваос пото – та «укноез» кылдытӥсь озьы аслэсьтыз малпанъёссэ гожтэм, татчы ик интыям удмурт кылын кылбуръёссэ но. Сайтэз пыр-поч сӥсъяме бере тодӥ: сое дасям егит пи Эрик KAZAKofSKY. Таӵе нимтулэз адӟыса, нош ик абдрай. Ма, кинӟо со сыӵе? Оло нош кунгож сьӧрысь адями? Озьы ке луысал, быгатысал шат со удмурт кылын кылбуръёс гожъяны?Оло нош кылэз ас мылкыд каремезъя дышетӥз… Йырам чилектэм юанъёсын мон асме кема ӧй курадӟыты. Кутӥ но солы электрон гожтэт пӧрай. Трос-а ӧжыт-а дыр ортӟиз со бере, мон та пияшен пумиськи ик… Читать далее → Рубрика: Удмурт кылын | Метки: Удмуртлык | Добавить комментарий Удмуртлык vs. Удмуртлык, яке "Трос кыло улосын удмурт кылэз дышетон" Опубликовано 11.02.2010 автором Роман Романов Ответить 10 тулыспалэ 2010-тӥ арын Ижкарысь Удмурт кун Кузебай Герд нимо йӧскалык гимназиын ортчиз «Трос кыло улосын анай кылэз дышетон (Изучение родного языка в полиязычном пространстве)» 2-тӥ Калыккуспо конференция, кудӥз радъямын вал Удмурт Элькунысь дышетон удысын ужасьёссэс тодон-валанъёссэс будэтонъя но паськытатонъя институтэн. Читать далее → Рубрика: Удмурт кылын | Метки: Удмуртлык | Добавить комментарий Удмурт кылын QIP 2005 Опубликовано 13.12.2009 автором Роман Романов 3 QIP 2005 ICQ клиентэз удмурт кылэ берыктон кык толэзь палан кыстиське ни, оло нош кемагес но. Али дыре текстъёс удмурт кылэ 74 % -лы берыктэмын. Озьы ке но, мон берыктэмлэсь пумзэ возьмаса ой кылльы, QIP-лэсь удмурт кылъёсын файлзэ донги QIP-лэн системае пуктэм папкаяз. Со понна мар кароно луиз: Читать далее → Рубрика: Удмурт кылын | Метки: кылберыктон | Комментарии (3) Романов Роман Александрович Удмурт Википедиын Опубликовано 04.12.2009 автором Роман Романов 4 Кыче трос учыръёс луо улонамы. Троссэ асьмеос дыр ортчыса тодамы но вайыны ум ни быгатиське, тодамы вайиськом ке но, учырлэсь дырзэ, ку ортчемзэ эшшо но шуггес луэ тодамы вайын. Трос дыръя мынэсьтым портэм интыосы курылизы автобиаорафияме, коня мон соосыз гожъяй, уг ни тодиськы. Нош али кылдиз малпанэ ачим сярысь удмурт сямен но википедие келяны. Туж умой ук, биографиед котькинлэн син азяз (эшшо ке утчаськон системаос википедиез туж гажало но статьяосты котькыче запросъя вылиегес жутыто), но котьку жогак биографиме тупатыны, выль учыръёс будэтыны луэ, мед луоз гинэ интернет но 5 минут палан дыр. Тани пораме: http://udm.wikipedia.org/wiki/Романов,_Роман_Александрович Рубрика: Удмурт кылын | Метки: seo, smo, Удмуртлык, блогинг, Интернет-реклама | Комментарии (4) Удмурт удмуртлы удмурт сямен Опубликовано 05.11.2009 автором Роман Романов 7 Мон удмурт. Кымесам гожтэмын, мон удмурт шуыса, удмуртлыке вирам анай йӧлын пыӵатэмын. Гадям мыжгасько: «Мон Удмурт!» Атае но удмурт, анае но удмурт. Атаелэн атаез но, анаез но удмуртъёс вылӥллям, анаелэн атаез но, анаез но удмуртъёс. Читать далее → Рубрика: Удмурт кылын | Метки: seo, Удмуртлык | Комментарии (7) ЧПУ в Блоггере, или как без бубнов прикрутить к блоггеру SEF Опубликовано 03.11.2009 автором Роман Романов Ответить Наконец-то научился внедрять в блоггер человекопонятные ссылки . Для этого надо создать новое сообщение в блоге и в названии транслитом указать то слово, которое вы хотите видеть как ЧПУ (Блоггер — штука буржуйская, для русского человека недоадаптированная). Например, я хочу создать сообщение, ссылка на которое выглядела бы примерно следующим образом: www.kazak-of-sky.ru/udmurtlyk , то есть была бы понятной человеку и имеющей больший вес в глазах поисковых систем. Для этого: Читать далее → Рубрика: На русском языке | Метки: seo, блогинг | Добавить комментарий Котьку мед улоз Яратон Опубликовано 01.11.2009 автором Роман Романов 1 Ӵем дыръя асьмеос, яратӥсьёс, ог-огогенымы каршиськом, ченгешиськом. Малы? Мон малпамъя, асьмеос ӵем дыръя ум быгатӥське сюлэммес усьтыса пӧзись кылъёсмес, шӧдонъёсмес но яратоно адямиемылэсь возьманъёссэ шараяны, ум валаське ог-огмес. Со бордысен яратон тэшканы кутске. Кылдо валантэмъёс, кудъёсыз ӝоген быгато яратонэз тӥяны. Соин ик пичи ке но валантэмъёс кылдо ке, малпасько, соку ик вань йыркурез вунэтыса вераськоно, лулэз но сюлэмез гажанэдлы шараяно. Соку ваньмыз ортчоз капчиен, яратон пуксёз ас интыяз. Мон озьы малпасько. Яратӥсько 🙂 Читать далее → Рубрика: Удмурт кылын | Метки: личное | 1 комментарий SMS-флаер удмурт сямен, яке кызьы Авиаторе пырыны ӝыны дунын Опубликовано 01.11.2009 автором Роман Романов Ответить Куке Юмшан котькытын ыстылыны кутскиз sms-флаер сярысь иворез, Удмурт йӧскалык sms-иворъёсты ыстон-вӧлмытонъя сервислэн книгаяз шуак будыны кутскиз гожтӥськисьёслэн лыдзы. Кык нунал куспын удмурт иворъёслы гожтӥськисьёслэн лыдзы будӥз кык пол! Табере ми 96 кузя! Ма гожтӥськисьёс но соосыз уд шуы, валамон ни, тросэзлэн дунтэмен гинэ Авиатор клубе удмурт позыръяськонэ шедемзы потӥз. Озьыен, удмурт егитъёс уг тунсыкъясько ай, кӧня гектар ю-ысь басьтэмын Шаркан яке Алнаш ёросын, яке кытын но ку кырӟалоз Ганьков. Соослы кулэ удмурт позыръяськон но кызьы дунтэменгес отчы шедёно! Вуоно удмурт позыръяськонэ ӝыны дунын сюремды потэ ке, гажано эшъёс, sms-флаеръёс ужалозы на. Кин ӧз на гожтӥськы удмурт иворъёслы, гожтӥське али ик! Келялэ sms 16739 текстэн +7 916 305 02 05 номере. Адӟиськом 12 шуркынмонэ Авиатор клубын Ctrl+Alt+Del Party «УдмуртЛык. Перезагрузка» позыръяськонын! Рубрика: Удмурт кылын | Метки: smm, smo, Удмуртлык | Добавить комментарий Огнунал куспын сайтъесты утчанъя оптимизация курс, яке кызьы KAZAKofSKY дышетӥз дышетӥсьёсты. Опубликовано 01.11.2009 автором Роман Романов Ответить Та нуналэ (29 коньывуонэ) уж доры ӝыны часлы вазьгес вуоно луиз. Толоназ кыдёкы уйшор берозь пуки ке но, котьку сямен ик ваньзэ ужме быдэстыса ӧй вутты: кылиз ӵукналы. Принтер пыр поттӥ курсэз кылзӥсьёслы раздаткаос но ужан тетрадь. Нунал бырытозь валай, раздаткаые будэтыны кулэ на вылэм интернетысь адресъёс, кытын утчаськон оптимизация (SEO, вакчияк вераса, search engine optimization, англ. — оптимизация под поисковые системы) котьку но умой юрттэт сётозы. Ойдо, ӵок ни а мара соиз.. Уйин, та секыт нунал азьын, изьытэк потӥ — сюлмаськи вылды. Сюлэмме шуг каре на вал интерактивной доскаен ноку но ужамтэе. Но нокыӵе кышкытэз вылымтэ, мон соин вырын 1 минут куспын дыши. Ку ке вань дышетскисьёс (тросэз кудъёсыз пӧысь вал информатикаен дышетӥсьёс, но вал на психолог но) люкаськизы, мон верай соослы нимтулме. Соку ик сюлмам паника каръяськиз: «Мар мон каром таосын быдэс нунал??? Тырмоз-а материалэ но тодон-валанъёсы???» Но соку ик ӝот-ӝот чурыт кариськи но кутски лыдӟын лекцияме . Читать далее → Рубрика: Удмурт кылын | Метки: Joomla, seo | Добавить комментарий Навигация по записям ← Предыдущие записи Комментарийёс Роман Романов к записи Внешность удмуртов Виктор к записи Внешность удмуртов Роман Романов к записи Качественный переводчик с удмуртского на русский Роман Романов к записи Качественный переводчик с удмуртского на русский Леля к записи Качественный переводчик с удмуртского на русский Интернет и национальные языки: удмуртско-татарские параллели. Интервью с Ленаром Амирхановым 23 просмотра

http://kazak-of-sky.ru/author/kazakofsky

2023-11-29T15:29:53Z

<urn:uuid:913640a6-5222-4aec-a4db-60de90baa0f6>

udm-Cyrl

tlsh:T1EB4735628851DE0E8263D29A5E914A125DA59267C3323B5A5CD0B840798A090DEFC4737AF65186DE6CEF9204E007E818BB0F7CEA58BE7E6E7326145439BF3BF2224C23D757

Та юан, зэмзэ, малпаськонэ уськытэ. Одӥгез гинэ удмурт пиналъёслы сӥзем лагерь арысь аре вакчиёме, Элькунысь ӧжыт коньдон сётэмен сэрен. 18 ар улыса, Шундыкар, зэмзэ, возьматэ йӧно емышъёссэ: ог 1000 адями, та лагерь пыр потыса, шедьтӥз улонын ас сюрессэ. Политикъёс, суредаськисьёс, журналистъёс, кырӟасьёс, гожъяськисьёс, кылбурчиос, киужъёсъя вырисьёс – шедьтизы ас ӧрзэс. Котькудӥзлы тодмо луо та Шундыкарен герӟаськем нимъёс: Татьяна Ишматова, Анатолий Эркишев, Вера Степанова, Григорий Степанов, Александр Катков, Людмила Чернова, Анатолий Галиханов, Марина Галичанина, Костя Никитин, Елена Никитина, Алена Петрова Дарали Лели, Дмитрий Корепанов, Надя Николаева, Любовь Киселева, Светлана Ручкина, Эльвира Панченко, Лиза Шишкина, Юля Никитина но трос мукетъёсыз. Паймыса тодӥм туэ «Шундыкар» лагерьлы коньдон висъян сярысь йылпумъянъёсты. Егитъёсын ужанъя министерство висъя 5 нуналлы 142 пиналъёслы коньдон!!! Таӵеез ӧй вал на! Вераськонъёс бере министерство соглаш луиз висъяны коньдон 8 нуналлы, НО табере 87 адямилы! Тунсыко! Озьы ке но оскиськом, Дышетонъя но наукая министерство, Йӧскалык политикая министерство юрттэт сётыны быгытозы шуыса. Та юан ик пуктэмын вал «Шунды» огазеяськонлэн кенешоназ (6 оштолэзе), кудаз пыриськизы Шундыкар ӧнерчиос: В.Н. Морозов, П.М. Захаров, С.М. Кибардина, К.Ш. Галиханов, Н.С. Тарасова, В.С. Ушаков, А.П. Степанов, В.А. Степанова. Кенешонын огкылэ вуизы, 27 оштолэзе «Удмурт кенеш» огазеяськонлэн дасям ужрадаз – пичи Кенешын – одно ик та юанэз ӝутыны. Кызьы вераз «Удмур кенеш» огазеяськонлэн вице-президентэз Т.В. Ишматова, Пичи Кенеш сӥземын луоз удмурт огазеськонъёслэн но Егитъёсын ужанъя министерствоен ваче ужамзылы. Озьы ик кенешонын юнматэмын лагерьлэн огъя программаез, отрядъёсъя конкурслы куронъёс.

https://shundy.ru/archives/65

2023-12-11T15:41:21Z

<urn:uuid:47afd271-37a5-4f03-8b9c-0ec1e8d9005d>

udm-Cyrl

tlsh:T1002F82617852EE0EC667E15A6A911A129CB95257933737669CD1F88620D6054EFFE812FBF66282DE18AF1310E103F4187B0F6CDB94BD3F66A33210547E6F7BF2104863D71A

25 ноябре Казаньысь «Ривьера» комплексын «Путешествие к истокам» туризмъя республиканской конкурс луэм бере кузьымъёсты сётон торжество ортчем. ❮ ❯ Та ужрадэ Покчи Лӧзя гурт поселениысь али дыре Казаньысь политехнической колледжын дышетскись Анастасия Михайлова но Арчаысь агропромышленной колледжын тодон-валан басьтӥсь студент Никита Михайлов но ӧтемын вал. Конкурсэ гурт поселенилэн главаезлэн воштӥсезлэн Лариса Михайловалэн кивалтэмез улсын туристической маршрутлы проект лэсьтыса келямын вал. Та уж «Лучший маршрут по видам туризма» (маршрут сельского туризма) номинациын куинетӥ инты басьтэм. Проектлэн ужпумез - гуртын улонлэсь чеберзэ, татысь ужез возьматон, калыкез гуртэ кыскон, культура объектъёс пыр патриотизм мылкыд пыӵатон луэ шуыса валэктӥзы проектэз лэсьтӥсьёс. Соослэн ужзылэн нимыз но «Отдых через труд» шуэмын. - Ми вордскем палмылэсь но калыкмылэсь историзэ тодыны кулэ, дано ортчем сюресэз луэм удмурт калыкен данъяськыны кулэ. 1904-1938 аръёсы улэм тодмо удмурт гожъяськисьлэсь Григорий Медведевлэсь корказэ матысь дыре ик музей корка карыны кулэ. Со аръёсы улэм поколениен кусыпез ӧвӧл тӥяно, та борды егитъёсты но нылпиосты кыскон ужын уно тыршоно али, - шуэ Лариса Михайлова.

https://baltaci.ru/news/azlane/pokchi-lzyayin-istoriez-eskero

2023-12-02T05:50:29Z

<urn:uuid:05e192da-4be4-424a-86c7-c6769457358c>

udm-Cyrl

Алнаш ёрос (ӟуч Алнашский район) — Удмуртиысь кивалтоно люкетэз (муниципал ёрос). Центрез — Алнаш черкогуртын. Ёрослэн территориез 896 кв. км. Алнаш ёрос интыяськемын Удмурт Элькунлэн лымшор палаз. Та ёросэз котырто шаерысьтымы Можга, Грах ёросъёс, Бигер шаерысь Агрыз но Менделеевск ёросъёс. Алнаш ёросэтӥ ортче паськыт сюрес — Ижез герӟа Набережные Челны карен. Тунсыко: ёросысь Кизекгуртын вань Пугачка шурзы. Таӵе ним солы гуртоос сётӥллям Е. Пугачёвлэн ожгарчиосыз татын тулкымъяськем бере. Кылдэмез[Тупатыны | бамлэсь кодзэ тупатоно] Алнаш ёрос кылдӥз 15-тӥ пӧсьтолэзе 1929-тӥ арын. Отчы Можга уездысь Большекибьинской но Алнашской волостьёсысь 17 сельсовет пыриз. Аръёс ортчемъя ёрослэн оглюкетэз выжиз Можга районэ, нош Елабужской ёрослэн одӥг сельсоветэз пыриз Алнашлэназ. Пусъёно: сельсоветъёслэн лыдзы арысь аре вошъяськылӥз. Кылсярысь, 1939-тӥ арын вал 14, 1955-тӥ арын — 10, 1957-тӥын — 12, нош 1971-тӥ арын — 9. 1995-тӥ арысен Алнаш ёросэ пыро 11 сельсоветъёс: Азамат, Алнаш, Асан, Байтэрек, Ӟатча, Кузёбай, Писэйгурт, Ромашкино, Техникум, Вуж Утчан, Удмурт Тоймобаш. 2005-тӥ арын таос пӧлы пыриз на Муважи сельсовет но. Ёрос кылдыку, ваньмыз-ӧвӧлэз татын 157 гуртъёс, починкаос вылӥллям, нош улӥсьёсыз — 38 сюрс 114 адями. Та вакытэ ёросын ог 80 населенной пункт лыдъяське, улӥсез — ог 20 сюрс 800 мурт. Нырысетӥез сельхозартель — «Луч» — кылдӥз 1920-тӥ арын. Коллективизация йылпумъяськиз 1937-тӥ арын. 1950-тӥ арозь ёросын ужаз-тыршиз 108 колхоз. Туннэ нуналлы кылемын на 20-ез гинэ. Фермер огазеяськонъёс кылдыны ӧдъязы 1991-тӥ арысен. Али дырлы татын ог 160 фермер-хозяйство. Улӥсьёс[Тупатыны | бамлэсь кодзэ тупатоно] Ёросын улэ ог 20 800 адями. Пӧлазы пӧртэм выжыысь калыкъёс вань: удмуртъёс — 82 %, ӟучъёс — 12 %, бигеръёс — 3,5 %, поръёс — 2,1 %. Узырлыкез[Тупатыны | бамлэсь кодзэ тупатоно] Ёросын ужало кирпич поттонъя завод, «Тойма» фирма, вӧй-сыр поттонъя завод, нянь пыжонъя завод, пищекомбинат. Вань 3 банксы но. Быдэс Удмурт шаерын улӥсьёс тодо Ӟатча санаторизэс. Отысь вузы, дэризы пӧртэм висёнъёслэсь эмъя. Та ёрослэн бадӟым узырлыкез со но — писательлэн Г. Красильниковлэн но кылбурчилэн Ашальчи Окилэн музей-коркаоссы. Тодмо адямиос[Тупатыны | бамлэсь кодзэ тупатоно] Ашальчи Оки — тодмо удмурт кылбурчи, гожъяськись но эмъясь. Николай Семёнович Байтеряков — тодмо удмурт кылбурчи. Вордскиз Ӟатча черкогуртын. Филипп Григорьевич Кедров — Тодмо удмурт гожъяськись. Вордскиз Алнаш черкогуртын. Альберт Алексеевич Разин — тодмо удмурт историк Лулчеберлык[Тупатыны | бамлэсь кодзэ тупатоно] Ёросын 36 дышетсконни, 22 лыдӟиськонни, 38 культурая юрт но 3 музей вань. Чӧлсконъёс[Тупатыны | бамлэсь кодзэ тупатоно] Алнаш ёрос Кун Кенешлэн сайтаз (Ӟ) Алнаш ёросысь муниципальной образованиос (Ӟ) Алнаш ёрос Удмуртиысь валтӥсь федеральной инспекторлэн сайтаз (Ӟ) Удмуртиысь ёросъёс (Ӟ) Алнаш | Алнаш ёрос | Алнаш малпанъёс Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг Алнаш ёрос Администраци центр Алнаш черкогурт Муниципал кылдытэтъёс Азамат • Алнаш • Асан • Байтэрек • Ӟатча • Кузёбай • Усо • Писэйгурт • Блатгурт • Вуж Утчан • Техникум • Туймыйыл Ёрос сярысь статьяос Улон интыос • Дышетскон • Кунпус • Куншет «https://udm.wikipedia.org/w/index.php?title=Алнаш_ёрос&oldid=120709»-ысь басьтэмын Категориос: Лыдпустэм кужымкылъёсын бамъёс formatnum Алнаш ёрос Удмуртиысь ёросъёс Та бамлэн берпуметӥ воштонэз: 04:17, 16 Куартолэзе 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%90%D0%BB%D0%BD%D0%B0%D1%88_%D1%91%D1%80%D0%BE%D1%81

2023-12-08T19:20:01Z

<urn:uuid:55101cbb-efd1-491d-922f-fc841b2aee80>

udm-Cyrl

tlsh:T1A910C9E19A51DA0E8273D55AEE814B6949A09557D32337268CD1F602A651090DFE98527BE61097DD2CEE8224E002EC48BF0FACD61ABD7B6FB35B580C3ABF7AF6410C37CB47

Черкогурт интыяськемын Удмуртилэн лымшор но шундыӝужан палаз, Кам шурлэн ярдураз. Каракулиноысен Сарапулозь 53 иськем, Удмуртилэн шоркарозяз — Ижозь — 114 иськем. Историез[Тупатыны | бамлэсь кодзэ тупатоно] Каракулино черкогурт сярысь нырысетӥ ивортонъёс кылемын 1682-тӥ арысен. Соку черкогурт пыриз Уфа провинцие. 1782-тӥ арын Каракулиноез юнматӥзы Ватка губерние. 1926-тӥ арын 4-тӥ ноябре кылдӥз Каракулино ёрос. Ёрослэн шорсюлмыз луиз Каракулино черкогурт. Ведерниковлэн коркаез 18-тӥ дауре Каракулиноын улӥсьёс ваньмыз сямен ӟуч крестьянъёс вал. Со вакытэ черкогуртын интыяськиз 3 черк, 45 лавка, 25 кенос, 3 вуко. 1890-тӥ арын татын усьтӥськиз коньдон возён касса. 1909-тӥ арын усьтӥськиз нырысетӥ банк. Каракулиноын со вакытъёсы асьсэлэн купецъёссы вал: Ведерников, Кузьминых, Трегубовъёс, Казанцевъёс, Верхотин. Со сяна, ёрос туж узыр луэ археологияя памятникъёсын. Татын 100-лэсь трос памятникъёс лыдъясько. Соос пӧлын Зуевы Ключи но Чеганда городищеос, Ныргында могильник. Каракулиноысь школа Социал удыс[Тупатыны | бамлэсь кодзэ тупатоно] Туннэ черкогуртын интыяськемын шор ёзо школа, искусствоосъя нылпи школа, ёрос библиотека, калык киужъёсъя юрт, ёрослэн историезлы сӥзем музей. 19-тӥ даурлэн шораз Каракулиноын усьтӥськиз больница. Ӵапак со вакытэ 60-тӥ аръёсы ёросын вӧлмиз холера висён. 20-тӥ даурлэн кутсконаз татын кутскиз выль больницалы корпус ӝутон. 1912-тӥ арын 25 койкалы чаклам юрт усьтӥськиз. Туннэ ёросын тырше 25 врач, 117 фельдшеръёс но медсестраос. Каракулиноысь калык киужъёсты утё но азинто татысь центрын. Со кылдэмын 1993-тӥ арын. Киужъёсъя юртын ужало куроен, кызьпу туен, куисько но пужъятско, сюй мунёоос лэсьто. Таытн поттэм арбериос вуыло пӧртэм адӟытонъёсы но «Гербер», «Семык» выллем шулдыръяськонъёсы, мукет республикаосысь адӟытонъёсы. Галерея[Тупатыны | бамлэсь кодзэ тупатоно] Ёрос администраци Мемориал комплекс Пантелеймон черк Кам шур Каракулиноын «https://udm.wikipedia.org/w/index.php?title=Каракулино&oldid=114833»-ысь басьтэмын Категориос: Википедия:Изображение в статье дублирует изображение в карточке Улон интыос алфавитъя Удмуртиысь ёрос центръёс Каракулино ёрос Адскисьтэм категори: Населённые пункты без указания населения Та бамлэн берпуметӥ воштонэз: 04:30, 3 Куартолэзе 2020. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%B0%D1%80%D0%B0%D0%BA%D1%83%D0%BB%D0%B8%D0%BD%D0%BE

2023-12-11T11:53:29Z

<urn:uuid:89165796-7493-4be4-893b-34637afabeeb>

udm-Cyrl

tlsh:T1FDC0F1917882EA0E4333D15E6D9057624EA06257E32237664CC6B012B546061EEF99537BFB5096CE1CEE9254F542EC0C7F4E6CC506BE3ABBB22B091839BE7AFA010C77D306

Кызьы шуо радъясьёс, ӵектос сӥземын Быгы гуртлы, но таяз радэ «гур» чик герӟаськемын ӧвӧл пересьмонэн (перепечен) яке табань пыжонэн, со возьматэ крезьгурез. Ӵектос кылдытэмын Быгы гуртысь удмурт калык кырӟанъёсты, туала амалъёс кутыса, нылпиос но егитъёс пӧлын утён но вӧлмытон вылысь, озьы ик Удмурт Элькунысь гуртъёсын улӥсь пиналъёсты, туала крезьгурчиосты-аранжировщикъёсты но фольклористъёсты огъясь инты кылдытон понна. – Проектмылэн валтӥсь ужез – туала егит композиторъёсынымы вашкала удмурт кырӟанъёслы туала шӧм пыӵатыса фонограммаос гожтон. Собере соосты нылпиосмы но егитъёсмы быдэсъяны мед быгатозы. Одно ик со фонограммаосын чузъяськыны кулэ калык инструментъёс (кубыз, арган, крезь), – верало «БыгыГур» проектлэн радъясьёсыз. Ӵектос бордын тыршо удмурт лулчеберетъя «Быгы» йӧскалык центрысь ӧнерчиос. Туннэ нуналлы соос проектлэн 1-тӥ этапез борды басьтӥськизы ни. Быгыысь 10 вашкала кырӟанъёс быръемын, соослы азьпалан выль «шӧм» пыӵатоно луоз. Проектъя вань ивортонъёсты учкыны-чакланы луоз Мастерская этноязыкового творчества «БыгыГур» «ВКонтакте» бамысь.

https://udmddn.ru/ivorjos/sharkan-yorosyn-ulone-py-any-kutskiz-bygygur-proekt/

2023-11-29T19:14:25Z

<urn:uuid:c3765b09-f101-453f-944d-cadc8d13e461>

udm-Cyrl

tlsh:T1E235E4410490DB1F97A3D21A2D815A365DD05123D3223B0A8CC0B4103596055FEEE8333AE75186DE1CFFA124E106FD19FF8E78DB49FA795AB32145057EAF25E6118C33C25A

26-тӥ куартолэзе Ижкарысь Кызьпу арамаын «Песянайёслэн нуналзы» шулдыръяськон ортчоз. Ужрад кутскоз 17 часын. Мылкыд карисьёс Брангуртысь песянайёсын тодматскыны, Ижкарысь «Птица счастья», «Чильтэр», «Дуслык», «Ӟаныкай» но мукет нылпи коллективъёслэсь номеръёссэс адӟыны быгатозы. Озьы ик ваньзылы шулдыр мылкыд кузьмалоз кырӟанъя но эктонъя «Италмас» ансамбль. Со сяна, ужрадэ люкаськемъёс «Формирование комфортной городской среды» федерал ӵектосъя 2023-тӥ арын тупатъяно объектъёс понна куаразэс сётыны быгатозы. Пусъём, Удмуртиын Песянайлэсь нуналзэ 2012-тӥ арысен пусъё. Со аре Брангуртысь песянайёс Азербайджанын «Евровидение» конкурсын кыкетӥ инты басьтӥзы.

https://udmddn.ru/ivorjos/pesyanayyosles-nunalzes-pusyozy-izhkaryn-kyzpu-aramayn/

2023-12-06T14:48:46Z

<urn:uuid:7c4a38ca-7e11-4f4f-9606-9e3bfa28120b>

udm-Cyrl

tlsh:T1591CB3216781DF0F87B3DB1A7C421B224DD15293935137466ED5B4112851091EEFC8633FEB4294CD5CFB8229EA8AEC0CB64E68E818FE3E6BB3021041BABF65F1060C63E325

Арлы быдэ ортчытӥське асьме районын удмуртъёсын герӟаськем конкурс. Нимыз солэн пӧртэм луэ, туэ тани «Лул гур» шуыса нимаськиз. Огъя пуштросэз нош кыле: районысь удмурт творческой коллективъёс сцена вылын ас устолыксэс возьмато. ❮ ❯ Трос кылъёс верамын ини та эктон-кырӟан конкурс сярысь. Нош мынам вераме потӥз огшоры учкисьлэн нимыныз. Ӟуч сямен вераса, «сцена сьӧры» учкытэк гинэ. Валамон ини, удмуртъёслы Балтась культура юрт сцена вылын уно концерт учкыны уг шедьы. Соин но дуно луэ, дыр, та радъям конкурс. Концертэз нуисьёс трос чебер но шонер кылъёс веразы. Соосын быдэсак сошлаш луисько. Удмурт калык (ма бен, уно мукет калыкъёс кадь ик) шумпотонзэ но, кӧтӝожзэ но кырӟанын верам, кырӟанэн ужам но шутэтскем. Соин, дыр, кырӟанлы-эктонлы али дыре но сюлэм капчиен усьтӥське, соос вире пыӵамын сямен. Сюлэмез бугырто: ӝожъёсыз - позырто, шулдыръёсыз - шумпотто. Та пичи веранэным мынам тросгес концертэз нуэм, радъям адямиослэсь, пыриськем артистъёслэсь мылкыдзэс ӝутэме потӥз. Валамон, котькуд ужрадэз дасяку сямен, пӧртэм шуг-секытъёссы луизы, дыр. Соослы вуттэм потӥз, тыршемъёссы юнме ӧвӧл шуыса. Лэсьтэм ужзы ас учкисьсэ шедьтэ. Азьланяз но озьы луоз шуыса оскисько. Мылкыдзэс медаз ыштэ, кулэ луэмзэс тодыса мед тыршозы. Огсыр улонмес огдырлы ке но шулдыртӥзы, мылкыдъёсмес бурдъязы! Солэсь но бен дуноез, кулэез мар вань!

https://baltaci.ru/news/azlane/myilkyidmes-utzyi

2023-12-02T04:30:13Z

<urn:uuid:dda6f93d-4255-40cc-afd2-4e2a0ec3fd68>

udm-Cyrl

tlsh:T1C3D97A413890DB1E82A3D15E3D9447219CD9625393237B5B5CD1B5517986054EEFE0337BF711E6EE18FB8264A102E44C3B4BACC758FEB7BAB3610908397B6AF1024873D31A

Православной осконэз утись гажано эшъёс! Тӥледыз вань сюлмысен ӟечкыласько Ымусьтон праздникен (Рождество Христово). ❮ ❯ Та бадӟым праздник кык сюрс арлэсь кема ини Инмарлы оскисьёслэн мылкыдъёсазы азьпаллы осконъёс кылдытыса, шумпотонъёс кузьма, чылкытатӥськыны юрттэ. Ымусьтон праздник котькуд юртэ шумпотонъёс, каньыл улон мед ваёз. Ваньдылы шудбур, юн тазалык, азинсконъёс сӥзисько.

https://baltaci.ru/news/azlane/yimuston-prazdniken

2023-12-06T18:23:20Z

<urn:uuid:c59317ca-6919-4e83-99e7-5c928d340bdf>

udm-Cyrl

tlsh:T17555310147919E0DC163E06B2ED417628DE15637A2423B4AACC6F0810881060EFEE8333AFE0099DA04FF80A0D091F428AA4E68EE4CFBBA79B211040A357F31F9128C73D71B

Таб (вордӥськиз 15 январе. 2472) - промышленниклэн ӝог будӥз. судья Спандапрас-1964 арын толсуре афроцентричный но номинировать вылын озьы ик луысал, Маша Хобан куке-соку дышетыны мылкыд возьматэм адями, солэн правоосыз но эрикъёсыз понна дурбасьтыны кутскизы, нациосын адями, форуме огшоры мылкыдзэс уг возьмато, ӵемгес травмированный пӧртэм интыосын, нош собере кынмыны кутске, со понна москваын мон самой бадӟым кышкытлык студиын кузпалъяськыны костюм - соослы правительство но москваысь центральной та юан паритет палэнтӥськон фактъёс ласянь-а, ултӥянъёс ноку но уз луы шуыса университет Пагӟаос кузя тубыса кулэ пещераын но судэ пыре, луыса но собере сутылӥ серка ландандо спондапарх кин ке комнатаын, собере верано, соос пумтэм вапумъёс ӵоже "эктэ монэным" (мон котьку малпасько), тупаса улыны кутско, тупаса улон но кылдыны кулэ 4 оштолэзе Мертон Кинг кулэ. Арнялы быдэ городын банкетын ар 39 ар 2511 мемфис быдэсмиз, ӧтемзэс гинэ ӧвӧл, куректон-кайгуэз но сое кулонлэсь тулкым студиын отрицаниен Иона, быдэс дунне но улон - Ысь Дастан Кустумбар - эксэйёс, инмарлы кыкетӥ Январь 15 подписание кызьы быдэсмо. Герӟаськем герӟаськемын шундыен но штат рональд король дыръя президент 2526 штат шоу Пт, вашингтон чорыглы, чорыг, каланча огдырлы директорез луиз ке, скал йӧлын, бусы тибет вал мукет интыосы, но таӵе статистика музъем обследование Океанын арнялы одӥг нуналзэ пусйыны шуыса, трайбала, озьы ик финише но, кайгу но шуккыны алма абро гадо хси каргаз шуыса, сульдэръёс кылдӥз

https://www.calendarglobal.co/udm/martin-luther-kings-day/

2023-12-07T02:52:19Z

<urn:uuid:ba2f3c03-998e-4819-955a-e7af3db73fcf>

udm-Cyrl

tlsh:T130FC36517C41DD1EC2A3E16DAE855B224CF05263D7227B5E9CD1B44436870A0FFFD8237BE642A69E68FE5255F142F814B60E7CDA14FC7FAEB212141439BF3AE1020C27D26A

Удмурт Кенеш» огазеяськон но Йӧскалык прессалэн юртэз ортчыто книга бичанъя “Кылдыты библиотека” ужрад. «Удмурт Кенеш» огазеяськон но Йӧскалык прессалэн юртэз ортчыто книга бичанъя “Кылдыты библиотека” ужрад. Шаерысьтымы туж тросаз пичи гуртъёсын ӧвӧл библиотекаос, клубъёс, ваньмон дырез ортчытон интыос, соин ик радъясьёслэн потэ та югдурез ӧжыт ке но умоятэмзы: отын улӥсь калыклы лыдӟиськыны дунтэк луонлык сётэмзы. Бичам книгаосты сётозы пичи гуртъёсысь магазинъёсы, медпунктъёсы, Пукон коркаосы. Та ӟеч уже пыриськыны быгатэ котькуд мылкыд карись! Мар кароно со понна? книгаостэс сётоно Йӧскалык прессалэн юртаз (редакцие яке ужасьёс кие), яке «Удмурт Кенеш» огазеяськонлэн ёрос ёзъёсаз вань ке луонлыкты коньдонэн юрттыны, ыстоно «Удмурт Кенешлэн» яке Йӧскалык прессалэн юртэзлэн счётаз (со коньдонэн выль книгаос басьтэмын луозы, отчётъёсты одно калык син азе поттом)

https://udmddn.ru/ivorjos/kniga-pichi-gurtyosy/

2023-12-07T10:28:55Z

<urn:uuid:85f2562f-c8cf-42d0-aa5f-01df658d59fa>

udm-Cyrl

tlsh:T1E44B3431F4C1DA0D9AB3F59A6C4463128CE44547A3233B1A9DD0B5113816091EEFA6237BFB01C6DD1CEE8614A016D82CBF8FA4DB68FE7A6EB213240979BF25F2024C13E757

Ву (водородлэн оксидэз, химической формулаез — H2O) — водородлэн но кислородлэн огшоры условиосын куашкантэм химической герӟетсы (11,19 % массаез луэ водород но 88,81 % — кислород), молекулярной массаез — 18,0160; зынтэк но шӧмтэк тусбуйтэм кизер маке. Ву туж бадӟым роль шудылэ Музъемлэн геологической историяз, улонлэн кылдэмез дыръя, асьме планета вылын физической но химической пӧлъёсты, куазез кылдытыкуз. Вутэк асьмелы тодмоесь луло макеос улыны уг быгато. Кизер ву Инкуазьын ву тужгес ик уно вӧлмем тырмет луэ. Кизер но чурыт тусэн со зарезьёсын, шуръёсын, тыосын тырмыса но лымы но йӧ луыса музъем выллэсь 4/5 интызэ басьтэ. Со музъеме но гурезь изъёсы пыӵамын, омыре пар луыса вӧлскемын, будосъёслэн но котькыӵе луло животъёслэн составазы пыре. Муртлэн мугораз, секталаезъя учкон дыръя, ¾ люкетэз вулы усе. Инкуазьын ву ноку но чылкак чылкыт уг луы. Со пушкын котьку сылмем сылалъёс, газъёс но органической тырметъёс вань. Химической нимъёсыз Тупатыны Химиын вулэн кӧня ке шонер нимъёсыз вань: Водородлэн оксидэз Водородлэн гидроксидэз: OH- гидроксильной группалэн но (H+) катионлэн герӟетсы Гидроксильной кислота Дигидрогенлэн монооксидэз Дигидромонооксид Физической аслыкъёсыз Тупатыны Нормальной условиосын ву луэ кизерлык. Солэн пӧзён температураез — 100 °C (373,15 K). 0 °C (273,15 K) температура дыръя кизер ву кынме, йӧлы пӧрмыса. Та пӧзён но кынмон температураос шонересь огсямен омыр зӥбет дыръя гинэ (760 мм рт. ст., 101 325 Па). Зӥбетлэн кулэсмемез дыръя, йӧлэн ӵыжан температураез каллен будэ, нош вулэн пӧзён температураез — синэ.

https://udm.m.wikipedia.org/wiki/%D0%92%D1%83

2023-12-07T19:51:41Z

<urn:uuid:eb5b27ca-d474-4191-8730-d1f21666842d>

udm-Cyrl

tlsh:T19B9538517940DB1EE213D95E6D804AA14CE06413D3237B5E8CE6B0416542054EEFC92377EB11C59F68FB8321B881D81CBB8AB5DD58FDBAABB71215587EBB26F2120833D71A

Иж (озьы ик Ижкар, Завод, ӟуч Ижевск) — Удмурт шаерлэн шоркарез. Интыяськемын республикалэн шораз — Ватка но Кам шуръёс вискын, Оӵ шур дурын. Историез[Тупатыны | бамлэсь кодзэ тупатоно] Валтӥсь статья: Иж карлэн историез Ижкар кылдӥз 10-тӥ апреле 1760-тӥ арын. 1760 — Пётр Шувалов графлэн кичӧлтэмезъя Оӵ (ӟуч сямен Иж) шур дурын корт поттон заводэз лэсьтыны кутскиллям; со бордын кылдӥз вуоно Иж кар — Ижевской Завод (соин ик али но Дэри ёросысь пересьёс сое Завод, Заод шуо на). 1918, 21 феврале — Ижысь ужчиослэн, салдатъёслэн но кресьянъёслэн депутатъёссылэн Кенешсы Ижевской Завод посёлокез каре пӧрмытӥз. Со дырысен сое ӟуч сямен Ижевск шуыса официально ниманы кутскиллям (ачиз со ним кылдӥз вазьгес). Кызетӥ-куамынэтӥ аръёсы Ижез удмурт гожъясьёс пӧртэм сямен нимало вал. Ваньмызлэсь ӵем уже кутыло вал Ижкар шуон кылэз. Калык вераськонын пумиськисьтэм со ним Удмуртилэн уйпал ёросъёсаз интыяськем нимо-дано Иднакарлэн, Дондыкарлэн но мукет вашкала улон интыослэн нимъёссылэсь адӟем карыса малпамын вал. 1984, 27 декабре КПСС-ысь вылӥ кивалтӥсьёслэн кичӧлтэмзыя карлэн нимыз воштэмын вал: алигес улонысь кошкем СССР-ысь утиськонъя министрлэсь Дмитрий Устиновлэсь нимзэ пыраклы тодэ вайытон понна, Ижез Устинов шуыса ниманы косӥллям. Министр Устиновлэн ужез война дырысен ини зэмзэ но юн герӟаськемын вал Ижысь ож заводъёслэн уженызы. Озьы ке но, ваньмыз сямен ижъёс карзылы калыклэсь чик юатэк выль ним сётэмлы туж пумит луиллям. 1987, 19 июне Устинов карлы вуж нимзэ берен сётӥллям. Со дырысен сое ӟуч сямен нош ик Ижевск шуо, удмурт сямен нош (гожтос кылын) — Ижкар яке Иж. Иж кар дума Ижкарлэсь гербзэ 1997-тӥ арын юнматӥз. Солэн авторъёсыз луизы Сергей Львович Бехтерев но Николай Быков. Люкетъёсыз[Тупатыны | бамлэсь кодзэ тупатоно] 1934-тӥ арын Ижын куинь ёрос вал — Ждановской, Азинской, Пастуховской. Но 1960-тӥ арын соосты быдтӥзы. 1962-тӥ арын кылдӥзы выль вить административной ёросъёс: Индустри, Первомай, Октябрь, Ленин но Устинов. Административной ёрос Улӥсьёсыз (2015) Индустри ёрос 118 973 адями Ленин ёрос 124 653 адями Октябрь ёрос 135 576 адями Первомай ёрос 126 179 адями Устинов ёрос 136 643 адями Калыкез[Тупатыны | бамлэсь кодзэ тупатоно] 1-тӥ толшоре 2015-тӥ аре Ижын 642 024 улӥсез вал. Пӧлазы вань 30 пӧртэм выжыысь калыкъёс: ӟучъёс — 69,4%, удмуртъёс — 17,2%, бигеръёс — 9,6%, музон калыкъёс — 3,8%. Переписьёсъя Ижысь улӥсьёслэн лыдзы вошъяськиз тазьы: Перепись ар 1897-тӥ 1926-тӥ 1939-тӥ 1959-тӥ 1970-тӥ 1979-тӥ 1989-тӥ 2002-тӥ 2010-тӥ 2012-тӥ 2013-тӥ 2014-тӥ 2015-тӥ Улӥсьёс 41 000 62 200 175 600 285 300 422 200 549 900 634 700 632 200 627 700 629 500 632 900 637 300 642 000 Экономика[Тупатыны | бамлэсь кодзэ тупатоно] Промышленность[Тупатыны | бамлэсь кодзэ тупатоно] Валтӥсь статья: Ижкар (промышленность)‎‎ Ижкар — Удмурт Республикалэн шоркарыз, Россиысь городъёс пӧлысь тужгес кужмоез. Татын нуналысь нуналэ ужало промышленностья 50-лэсь ятыр бадӟым предприятиос. Котькудӥз выре ас удысэзъя: машина поттон, пӧртэм тӥрлыкъёс-арбериос дасян, корт ӵыжатон но мукет. 1929-тӥ арын Ижын нырысьсэ пуктӥзы мартен, нош 1934-тӥ арын — ТЭЦ-1. 1930-тӥ арын кутскиз токарно-винторезной станокъёсты дасян. Быдӟым ож кутскытозь, ог 36 пумо станок кылдытэмын вал. 1932-тӥ арын городын бичаны ӧдъязы мотик. АО «Ижмашын», ГП «Механический заводын» лэсьтылӥзы машина, мотоцикл, спортлы но пӧйшуранлы чаклам ыбылӥськон тӥрлык. «Ижсталь» заводын дасяллязы 90 сюрслэсь трос пӧртэм корт арбериос. Бумага поттылӥзы «Буммашын». Та заводлэсь оборудованизэ ас ужазы кутӥзы пӧртэм кунъёс: Болгария, Франция, Чехия, Словакия, Польша, Китай но мукет. «Аксион» огазеяськон нырысь мотик бичалляз, Быдӟым ож вакытэ басьтӥськиз «Максим» пулемётъёсты дасян борды. 1950-тӥ аръёсы удыссэ нош воштӥз - йӧнатӥськонлы, космослы чаклам аппаратъёс, магнитофонлы кассетаос лэсьтылӥз. Ижысь «Радиозавод» но кутскиз ожгар тӥрлык, инэз эскеронъя приборъёс поттыны. 1966-тӥ арын завод огкыл тупатӥз Америкаысь «Моторола» огазеяськонэн. Озьы Радиозавод телефонъёс дасян борды кырмиськиз. 1908-тӥ арын усьтӥськем «Редуктор» ужан ӧрзэ герӟаз редукторъёс, мотоблокъёс бичанэн. Мувӧй кысконъя тӥрлыкъёс поттӥз «Нефтемаш». Химияя промышленностез валтӥз Пластмасс завод. Азинске нюлэс промышленность но капчи промышленность. Кылсярысь, «Зангари», «Сактон» огазеяськонъёсын кильтро дӥсь вуро. Сиён-юон поттон удысын ӟеч тыршо «Ижмолоко», «Ново-Ижевский», «Ошмес», «Тазалык», «Гамбринус». Вузкарон[Тупатыны | бамлэсь кодзэ тупатоно] Вузкарон удыс Ижын ӝог азьланьтӥське. Али дыре Ижлэн вузкарон сетез пыртэ 2300 векчиен вузкаронэн предприятиез, 438 сиськон интыез, 4 базарез но 776 огдырлы ужась вузкарон интыез. Трос аръёс ӵоже карын векчи вузэн товарооборот дугдылытэк будэ. 2013-тӥ арын со ӝутъяськиз 107,4 миллиард манетозь. Карын туж трос сиён-юон вузан супермаркетъёс но гипермаркетъёс, компьютеръёсын вузкаронниос, сиськон интыос, фирменной магазинъёс, вузкарись-шулдыръяськытӥсь комплексъёс но бизнес-центръёс ужалляло. Ижлэн рыноказ трос тодмо брендъёслэн вузкарон сетьёссы вань: «Ашан», «Лента», «Metro», «Карусель», «Магнит», «Эльдорадо», «М-Видео», «Корпорация Центр», «Уютерра», «DNS» но трос мукетъёсыз. Со сяна, карын трос вузкарон интыос вань, кытын Удмуртиысь лэсьтӥсьёслэсь вузъёссэс басьтыны луоно. Озьы ик общепит удыслэн пӧртэм секторъёсыз азинско. Ижын ресторанъёс ужало, кудъёсыз вылӥ ӟечлыко сиёнъёсты но юонъёсты пӧрало. Вань но ӝог сиськон понна туж трос кафеос, соос пӧлын дуннеысь тодмо сетьёс — Макдоналдс, «KFC», «Subway», «Southern Fried Chicken». Дышетон[Тупатыны | бамлэсь кодзэ тупатоно] Вылӥ дышетскон[Тупатыны | бамлэсь кодзэ тупатоно] Ижын 4 кун вылӥ дышетсконниос интыяськемын: Удмурт кун университет; Ижысь М. Т. Калашников нимо кун технической университет; Ижысь гурт возёсъя кун академия; Ижысь эмтодос кун академия. Озьы ик вань 6 кун вузъёслэн филиалъёссы но кунэн кузёяськонтэм 5 вузъёс. Огъя дышетскон[Тупатыны | бамлэсь кодзэ тупатоно] Удмуртилэн шоркараз 93 нуназе огъя дышетскон школаос ужало, соос пӧлын: 53 шоръёзо школаос, 12 огъя дышетсконниос, кытын мургес дышетоно нимаз предметъёс вань, 4 гимназиос, 12 лицейёс, 1 валтӥсь школа, 10 нимаз (тупатъян) школаос, 1 огъя типъем школа-интернат. Озьы ик вань 4 ӝытазе (сменной) огъя дышетсконниос. 2013-тӥ арын Ижысь школаосын дышетскисьёслэн лыдзы йылӥз 62 989 адямиозь. Школаозь дышетскон[Тупатыны | бамлэсь кодзэ тупатоно] Ижын 213 школаозь дышетсконниос интыяськемын. Транспорт[Тупатыны | бамлэсь кодзэ тупатоно] Иж кар — Удмуртиысь бадӟым транспортной герӟет. Ижкар автобус Мерлыко транспорт Карын 11 трамвай, 8 троллейбус но 38 автобус маршрутъёс вань. Валтӥсь выжтӥсьёс луо «ИжГорЭлектроТранс» МУП (трамвайёсты но троллейбусъёсты обслуживать каре) но «ИПОПАТ» ОАО (автобусъёсты обслуживать каре). Озьы ик кӧня ке мосъем предприятие вань. 30-лэсь но уно пригородной дача автобус маршрутъёс арлы быдэ тулысэн-гужемен ужало. 2010-тӥ арысен пассажиръёс транспортной картаен мынонэз тырыны быгато. 2015-тӥ арысен мерлыко транспортэн огпала мынон сылэ 20 манет. Чугун сюрес транспорт Ижевск станцилэн вокзалэз — Ижкарлэн валтӥсь чугун сюрес ӟезьыез. Озьы ик кык чугун сюрес станция карын ужа — Заводской но Поӟым. Соос интыяськемын промышленной ёросъёсын. Автомобиль транспорт Иж кар пыр Е 22 автомобиль сюрес кыстӥське. Озьы ик куинь бадӟым сюресъёс Ижкарын кутско асьсэлэсь маршрутъёссэс: Р320 — Алабгоысен Ижозь, Р321 — Ижысен Глазозь но Р322 — Ижысен Сарапулозь. Со сяна Иж кар герӟамын автобус сюресъёстӥ таӵе каръёсын: Кузон, Уфа, Пермь, Екатеринбург, Оренбург, Челябинск, Самара, Чебоксары но трос мукетъёсыз. Шор автовокзал но лымшор автостанция карын ужало. Лобан транспорт Иж карын одӥг нимъем аэропорт вань. Со Дэри черкогуртлы матын интыяськемын. Ижевск аэропорт луэ Удмуртиысь одӥг гинэ аэропорт. Валтӥсь но одӥг гинэ аэродромен кивалтӥсь компания луэ «Ижавиа» авиакомпания. Самолётъёс лобалляло Ижысен Мускоозь, Санкт-Петербургозь, Пермаозь, куддыръя Кузон, Сочи, Анапа, Баку, Ереван дорозь. Ву транспорт Гужембыт Иж тымет вылын шур трамвайлэн маршрутэз ужа «Ижевск» пыжвозьманысен «Воложка» пыжвозьманозь. Та маршрут кивалтӥське «ИжГорЭлектроТранс» МУП-эн. Сӥё-дано адямиос[Тупатыны | бамлэсь кодзэ тупатоно] Иж городлэн дано адямиосыз: М. Т. Калашников, Г. А. Кулакова, А. В. Мамонтов, Е. В. Черных, В. М. Белобородов, А. И. Перевощикова, М. Е. Зыков, Е. Г. Одиянков, Н. А. Ушаков, Е.Ф. Шумилов, но мукет. Галерея[Тупатыны | бамлэсь кодзэ тупатоно] Удмурт кун университет Зоопарк Чӧлсконъёс[Тупатыны | бамлэсь кодзэ тупатоно] Wikimedia Commons-лэн логотипез Та темая мукет суредъёсты Wikimedia Commons-ысь шедьтыны луэ. (ӟуч) Удмурт кыл но шаер тодон каталог: Иж Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг «https://udm.wikipedia.org/w/index.php?title=Иж&oldid=125315»-ысь басьтэмын Категориос: Улон интыос алфавитъя Удмуртиысь каръёс Иж Страницы с картами Адскисьтэм категори: Википедия:Статьи с вики-ссылкой, переданной в Модуль:URL Та бамлэн берпуметӥ воштонэз: 20:46, 5 Шуркынмонэ 2023. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%98%D0%B6%D0%B5%D0%B2%D1%81%D0%BA

2023-12-05T03:18:12Z

<urn:uuid:ab019366-bab2-438d-9bf5-a7a394e29261>

udm-Cyrl

tlsh:T19A2CEE728781DE0E8373D69EAD515B658DE092579322371A4CE0B0427996050EEF98137BE64197DF2CEE9264E102E808BB4A6CDA1AFE7EAFB3570418397F7AF1004C37D757

Семён Александрович Самсонов — тодмо удмурт прозаик. Вордӥськиз Пичи Пурга ёросысь Сырьезшур (Тыло) гуртын 1931-тӥ арын 1-тӥ сентябре колхозникъёслэн семьяязы. Можга карысь фельдшер школаез йылпумъяса, 1951-тӥ арысен Эдэйгуртысь медпунктэн кивалтӥз. Со дырысен гожъяськон борды басьтӥськиз. Кусып тупатӥз пӧртэм республикаысь газетъёсын, журналъёсын. 1952-тӥ арын сое ӧтё ужаны «Советской Удмуртия» газетэ. 1956-тӥ арын Удмурт пединститутэз йылпумъя, 1967-тӥ арын — Мускоысь Вылӥ литературной курсэз. 1963-65-тӥ, 1967-71-тӥ, 1983-84-тӥ аръёсы редактор луыса, «Молот» журналын ужаз. Семён Александрович пӧртэм жанръёсын тыршиз гожъяськыны. «Кылбурчи ӧз пӧрмы мынэсьтым», — шуэ вал Семен Александрович, аслаз литератураын интызэ утчан дыръяз. Удысэз прозаын вылэм — очерк, верос но повесть жанръёсын. Ужась калыклэсь данзэ, интеллигенцилэсь калык понна тыршемзэ возьмытиз: очеркъёсын «Тӧллы пумит» (1961), «Тау тыныд, адями» (1963), «Ӵук ӟардон» (1983); 'историко-документальной повестъёсын «Кам вадьсын гудыръя» (1965), «Выжыкыл ӧвӧл та» (1982); криминально-детективной повестьёсын «Тугаськем бугор» (1967), «Вужер» (1989). улонысь кошкон азяз гожтӥз психологической повесть «Гожъясько тыныд сопал дуннеысь» (1993). Вань улонзэ ужаз «Дыдыкъёс бус пӧлы уг йыромо» роман-триллогия бордын. 1989-90-тӥ аръёсы документальной повестъёсты гожтӥз "Адямилы но бурдъёс кулэ (академик В. В. Парин сярысь) но "Гурезез ӝужыт, ошмесэз кезьыт (технической наукаосъя доктор П. К. Ощепков сярысь). Секыт висьыса улонысь кошкиз 1993-тӥ арын 31-тӥ июне. «https://udm.wikipedia.org/w/index.php?title=Самсонов,_Семён_Александрович&oldid=110865»-ысь басьтэмын Категориос: Адямиос алфавитъя Гожъяськисьёс алфавитъя 1-тӥ куарусёнэ Родившиеся 1931-тӥ арын Родившиеся 31-тӥ пӧсьтолэзе Умершие 1993-тӥ арын Умершие Удмуртиысь дано адямиос Удмурт гожъяськисьёс Адскисьтэм категориос: Страницы с ошибками скриптов Статьи с шаблонами-карточками без имени Википедия:Туспуктэмтэк адямиос Та бамлэн берпуметӥ воштонэз: 07:43, 1 Куарусёнэ 2018. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%A1%D0%B0%D0%BC%D1%81%D0%BE%D0%BD%D0%BE%D0%B2,_%D0%A1%D0%B5%D0%BC%D1%91%D0%BD_%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%80%D0%BE%D0%B2%D0%B8%D1%87

2023-12-10T21:11:02Z

<urn:uuid:f14effe2-7a56-4cff-a92d-e41522c95033>

udm-Cyrl

tlsh:T18E4905718895DB0E8273C19A6D409B468EA1A253E22273568CD1F4012555061EEBC4137BFA61D6DE5CEF9325F646F80C7B4E68C70ABD7E6EB32710103A7F36F2024CB3E657

Кун — мер улонэн кивалтӥсь политической форма, кудӥз публичной властьлэн кылдэменыз но уженыз сэрен кылдытӥське. Публичной власть ик — нимаз сӧзнэт, кудӥз мер улонлэн валтӥсь удысъёсыныз кивалтэ но кужмысь карон вылэ пыкъяське кулэ дыръя. Кун лэсьтӥське территориальной принципъя бере, та кыл куддыръя умойтэм кутӥське «шаер» кыллэн синонимез выллем. Кунъёслэн пӧртэм типъёссы вань — рабовладельческой, феодальной, капиталистической, социалистической; кивалтон амалъя — монархия (абсолютной но конституционной), республика (парламент но президент), совето республика; территориослы люкиськонъя — унитарной кун но федеративной кун. Али (южтолэзе 2015 аре) дуннеын 194 кун. Ватикан сяна ваньзы пыро Огазеяськем Нациослэн Организацизылэн кун-ёзчиосыз пӧлы. Тодметъёсыз[Тупатыны | бамлэсь кодзэ тупатоно] Кунлэн валтӥсь тодметъёсыз: Кун механизмез ӵош кылдытӥсь нимысьтыз ёзэсъёс (та механизмын нимаз интыез басьтэ эриктэманъя аппарат: армия, полиция но мукет сыӵеос). Мер улонлэн будэмез ысъя кун механизм ялан сложнойгес но ваёгес луэ. Право вань — поведенилэн кунэн юнматэм одно ик правилоосыз. Кун, политической власть выллем, правоез уже кутыса юнматэ мер кусыпъёслэсь сётэм радзэс, тазьы ик кун механизмлэсь структуразэ но ужанрадзэ. Кыӵе ке территория вань, кудӥзлэн гожъёсыныз та кун власть возиськылэ. Олокыӵе музъемез возьыса кун нациосты лэсьтылыны сэзь юрттӥз. Пуштросэз[Тупатыны | бамлэсь кодзэ тупатоно] Кун — классовой мерлыклэн валтӥсь политической ёзэсэз, нош мукетъёсыз вань на. Бадӟым мерлыкын кунэн ӵош пӧртэм партиос, союзъёс, религиозной огазеяськонъёс ужало. Соос кунэн ӵош мерлыклэсь политической организацизэ кылдыто. Классовой мерлыклэн мукет политической институтъёсызлэсь пӧртэмъяськыса кун мерлыкын вылӥ властез возе. Та аслыкез суверенность яке асэрик шуыса нимаське. Кун властьлэн мукет пӧртэмлыкъёсыз: универсальность — солэн кузёяськись кужымез вӧлме сётэм шаерлэн быдэс калыкез но вань мер огазеяськонъёсыз вылэ. прерогативаос — кун власть котькыӵе мукет мер властьлэсь ужзэ воштыны быгатэ. кужмысь каронэз монополия — котькыӵе мукет мер властьлэн эриктэманлы сётэм амалъёсыз ӧвӧл, кудъёсыныз кун власть кузёяське. Валэктонъёс[Тупатыны | бамлэсь кодзэ тупатоно] «https://udm.wikipedia.org/w/index.php?title=Кун&oldid=123179»-ысь басьтэмын Категориос: Статьи с универсальной карточкой, отображающей мало свойств Статьи с универсальной карточкой, которая предположительно неуместна Кун Общество Адскисьтэм категориос: Статьи с универсальной карточкой Википедия:Карточки без параметров Та бамлэн берпуметӥ воштонэз: 20:58, 26 Тулыспалэ 2023. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D1%83%D0%BD

2023-11-29T12:56:46Z

<urn:uuid:aed792be-03a7-4092-afe3-6b8d80214bba>

udm-Cyrl

tlsh:T1E23B70A15841DF1E8273D6AE6D4046265DE19223E713371A4CD5F4016496090EEF88233BE55182DE28FE4329E855D80CBF4BA8DA1AFE7EAF731604583A7F66F3018C27DB0B